
, Magyar ne szégyeld magad!" 
1896. május 7. 


Szerbiában nyilvános helyen meggyalázták a magyar 
zászlót. Minden tudósítás azt bizonyítja, hogy a szerb kor- 
mánynak közvetett része van a sértés elkövetésében. Más 
szavakkal: Szerbia végig suhintotta korbácsát Magyarország 
arculatán. 

Emiatt a Ház mai ülésén Ugron Gábor kérdőre vonta 
Magyarország miniszterelnökét. 

Báró Bánffy Dezső kormányelnök úr azt felelte, hogy 
a vétkesek személyenként bűnhődni fognak; a zászlósértés 
tájékozatlanságból eredt és tapintatlanság volt. Egyéb elég- 
tétel pedig, nézete szerint, nem szükséges. 

A súlyt arra helyezi a miniszterelnök, hogy Szerbiában 
tájékozatlanok és tapintatlanok s mivel ezt a két szót ő, 
mint kormányelnök, a Ház ülésén kimondta, már ebben a 
magyar nemzetnek teljesen elégtétele van. 

A kormány elnökének tévedése nagyon szembetűnő. 
Úgylátszik azt hiszi, hogy tőle kért Ugron elégtételt. De 
csalódik. A sértést nem a kormányelnök követte el, hanem 
Szerbia. Ennélfogva az elégtételt nem a kormányelnöktől 
várjuk, hanem Szerbiától. Nem arra van nekünk szükségünk, 
hogy báró Bánffy megnyugtató nyilatkozatot adjon, hanem 
arra, hogy Szerbia adjon megnyugtató nyilatkozatot. 

Bánffy kormányelnök úr megrótta Szerbiát, mikor a 
ytájékozatlanságc és vtapintatlanságxc szavakat használta. Ez 
a megrovás fájhat Szerbiának, de nekünk örömet nem okoz. 


Mert mi nem fájdalmat akarunk okozni a szomszéd állam- 
nak, hanem elégtételt akarunk tőle kapni. 

Ez a különös vmegrovási kaland a helyzetnek ilyen 
képet ad: Szerbia megsértette a magyar nemzetet; a ma- 
gyar miniszterelnök ezért megrótta Szerbiát, vagyis: nyelve- 
lünk. A kiegyenlítésnek ezt a módját minden utcaszéli kofa 
ismeri és gyakorolja. Csakhogy a diplomáciai aktusokhoz 
nem szokás az utcaszéléről venni a mintát. 

Azt tapasztaltuk, hogy a nemzetközi sérelmek alkal- 
mával jegyzékváltás indult meg az érdekelt államok képvise- 
lete között s a sértegető állam kormánya vagy fenntartja 
a sértést, vagy nem. Ha fenntartja: akkor a jegyzékváltás- 
ból golyóváltás lesz; ha nem tartja fenn: akkor nyilvános 
sajnálatáról ad kifejezést és biztosítja a sértett államot a 
vétkes példás megbüntetéséről. 

De Szerbia kormányát úgylátszik, nem vonta kérdőre 
az osztrák-magyar monarchia külügyminisztere. Diplomáciai 
megbízottunk még mindig Belgrádban van, ott is marad; 
holott Szerbia kormánya nem jelentette ki nyilvános sajnál- 
kozását az elkövetett sérelem fölött. 

Ha jegyzékváltás keletkezett volna: akkor báró Bánffy 
ma még nem nyilatkozhatott volna. De jegyzékváltás nem 
keletkezett. Vagy ha igen: a szerb kormány nem mutatko- 
zott hajlandónak a szokásos elégtételt megadni. Ilyen kö- 
rülmények között, mit volt mit tenni? — A bécsi külügyi 
hivatal ráfeküdt rég kipróbált álláspontjára, mely abból áll, 
hogy az okosabb enged és befejezettnek jelentette ki az 
ügyet, lezárván fölötte az aktákat. Báró Bánffynak pedig 
megengedték, hogy a külügyminiszterileg megállapított sza- 
vakkal: vtájékozatlanságc, vtapintatlanságx rója meg Szerbiát. 

Gondolták: a magyaroknak így is jó. A magyar par- 
lamentben van egy többség, mely ezen a téren ezzel is be- 
éri. Ezen a téren. De nem minden téren elégíthető ki 
ilyen könnyedén. A képviselői mellékfoglalkozások terén bez- 
zeg érzékenyebbek volnának. Próbálná csak meg a kor- 
mány a szigorított inkompatibilitásról törvényt alkotni. Pró- 
bálná meg főembereinket a financiális bástyákból kizavarni. 
Megpróbálnám még elősorolni azokat az intézeteket és válla- 


latokat, melyek az állam érdekeit itt vagy ott érintik és ki- 
mondatni, hogy képviselő nem lehet, aki ezeknél bárminemű 
állást elfoglal. No hiszen, lenne lótás-futás és fogaknak csi- 
korgatása. Az ismert röhögés azonnal megszűnnék. A több- 
ség arculata komoly szint váltana s a jó rend két nap alatt 
teljesen felbomlanak. 

Most azonban ez a veszély senkit sem fenyeget. 
A magánérdek nincsen megsértve. Az osztalék, prezencmark, 
szelvény, tiszteletdíj érintetlen. Mulathatunk. A nevetgélés a 
délelőtti órákban a legcélszerűbb előkészület az emésztés- 
hez. Mely kellemes anélkül, hogy kiadásba kerülne s emóció, 
anélkül, hogy fárasztana. 

Miért is ne mulatnánk? Hiszen csak arcul ütöttek! 
Egy poffal több, vagy kevesebb, — az már nálunk nem szá- 
mit. Ma az alattvalótól, holnap a szomszédtól kapunk egy- 
egy rúgást. Ejnye, de gorombák! Szerbia nem megrúgott, 
hanem arcul ütött. Ejnye, de tájékozatlan! Hiszen most a 
rúgáson volt a sor. Épen akkor ütött pofon, amikor tedeu- 
mot mondtunk ezeréves életünkre. Ejnye, de tapintatlan, hogy 
épen imádkozás közben cselekszik így. 

Hát csak mulasson! Jól vegyük fontolóra, hogy a kor- 
mányelnök nem tehetett egyebet. Ez a dolog nem az ő 
dolga. Ő nem küldhet jegyzéket Belgrádba, mert ehhez 
nincsen joga. Még kevésbé küldhet oda katonát, mert nincs 
katonája. Neki csak annyi lehet a szerepe, hogy bélyegte- 
len folyamodásban értesítse Goluchowskit a magyar nem- 
zet szégyenéről. Ezt bizonyára meg is tette. 

Megtehette volna még azt is, hogy leköszönjön állásá- 
ról, ha a külügyminiszter nem teljesíti kívánságát. Hanem 
azt már nem teszi meg. Ne is tegye meg. Hiszen nincsen 
egyéb baj, csak meg vagyunk alázva. Szégyeljük magunkat, 
ennyi az egész. Mit tesz az? Az a szégyen egyéni érzés. 
A gyenge meghajlik előtte; az erős szembeszáll. Úgy-e? 

Az erő arra való, hogy leküzdje a gyöngeséget. A szé- 
gyenkezés: gyöngeség. Legyünk erősek. Lám, könnyebb a 
szemérmet legyőzni, mint Szerbiát. Legyünk okosak s vá- 
lasszunk gyengéd ellenséget. Engedelmeskedni is könnyebb, 
mint makacskodni, hát Jegyünk engedelmesek. Ha azt pa- 


rancsolják, hogy hűtsük meg magunkat, hát hűljünk meg. 
Ha úgy kívántatik, hogy a templomban kapjunk meghűlést, 
hát legyen úgy. Ne törődjünk azzal, hogy betegségünk előre 
meg volt állapítva. Tűrjünk. Ne törődjünk a megaláztatással! 

Utóvégre is mi van abban, ha összevarrnak három 
különböző színű vászondarabot? A balgák zászlónak neve- 
zik. Az okos ember nem lát egyebet benne, mint vásznat 
és festéket. No bizony, festékért és vászonért nem szokás 
egy jó állástól megválni. Akármilyen formációja legyen a 
vászonnak, akár vászonzászló, akár vászoncseléd: az okos 
ember nem csinál belőle becsületkérdést, hanem megmarad 
a hivatalában. Mert az országnak államférfiakra van szük- 
sége és nem holmi szégyenlős emberekre. 

yMagyar, ne szégyeld magad!x 


Suffrage universelle. 
1896. május 12. 


Általános szavazati jog sehol sincsen a világon. A vá- 
lasztási funkció mindenütt feltételekhez van kötve. Ezek a 
feltételek egyik helyen szűkebb körbe szorítkoznak, másik 
helyen széles alapokra vannak fektetve. De feltétel mindenütt 
van. A kiskorúak mindenütt ki vannak zárva, a nők a leg- 
több helyen, a vagyontalanok sokszor, valamint azok is, kik 
nem bírnak önálló kenyérkeresettel. Tehát általános szavazati 
jog a gyakorlatban sem létezik. 

Mikor tehát a tegnapi népgyűlést kárhoztatják, akkor 
fölöslegesen pazarolják a puplicisztikai bölcsességet. Értem, 
ha valaki a szavazati jog határai felől kérdezősködik s addig 
nem vesz részt a tegnapihoz hasonló mozgalomban, míg á 
vezetők a választási jogosultság feltételeit körül nem írják. 
Mert én is úgy tartom, hogy a körülírás ebben a kér- 
désben döntő momentum. A választói jog kiterjesztése alkot- 
mányos életünkre nézve fundamentális kérdés. Aki ennek is 


ellensége, az bátran visszavonulhat a bagolyvárakba, mert 
szellemének a század haladásához semmi köze nincs. 

De azt mondani, hogy a tegnap megindult mozgalom 
a függetlenségi anyapártot a nemzetközi szocializmus kar- 
jaiba dobta, ez olyan esztelen ráfogás, mely arra sem érde- 
mes, hogy megcáfoltassék. Ellenkezőleg. A munkásosztály- 
nak, melyet a viszonyok, az elhagyottság, a politikai áram- 
latokból való kirekesztés hebehurgya meggondolatlansággal 
kergetett abba a homályba, melyben a nyugoteurópai izgatók 
jóformán ellenőrzés nélkül hirdetik rendellenes, vészes és 
utópisztikus tanaikat a munkásosztálynak, épen ez a moz- 
galom új medret fog ásni hazafiságuk fölébresztése mellett 
a polgári társadalomban őt méltán megillető hasznos tevé- 
kenységi kör elfoglalására. Ez a mozgalom a hazának adja 
vissza elszakadt fiait 

Akik nem érintkeznek ezzel a réteggel: alig van sejtel- 
mük arról az eszmevilágról, mely őket áthatja, lelkesíti s 
tettre buzdítja. Azt a nagy és hasznos erőt, mely a munkás- 
osztályban rejlik, a magyar politikai élet sem ki nem pró- 
bálta, sem irányítani meg nem kíséreltette. A zuhatag ön- 
magára hagyva: rombol; fékezve: gépeket hajt. Az elfojtott 
gőz mindent szétszakít, a fékezett gőz az emberi haladás 
jótéteménye. 

Nem kell tehát sem örvendeni afölött, hogy Ugron 
rossz társaságba került, sem révedezni amiatt, mintha a 
szociális forradalom szele lengette volna a tegnapi zászlókat. 
Egyik föltevésem igaz, Senkinek sem jut eszébe Magyaror- 
szág vezetését kivenni az intelligencia kezéből és átjátszani, 
odadobni martalékul a sansculotte-ok kezébe. Csak arról 
van szó, hogy Mindazok befolyjanak hazánk ügyeire, akik 
ezt megérdemlik értelmi képességük és teherviselésük révén. 
Kétségkívül helyes lett volna a befolyási képesség határait 
megszabni, hogy kevesebb legyen a félreértés. De így is 
csak azok értik félre a mozgalmat, akiknek érdekébe áll 
azt mesterségesen szíttani, okoskodásokkal félreértetni. 

Attól se féltse senkise Ugront, se Polónyit, se Mesz- 
lényit, se Visontait, se Förstert, se Simát, hogy a magyar 
nép faj érdekeit akár az oláhok, akár a tótok kedveért mel- 


lőzni fogják. Olyasmit hangoztatni, hogy a mozgalom káros, 
mert 7 millió magyarral 10 millió másnyelvű áll szemben, 
olyan óvatosság, amilyennek hangoztatását Kossuth Ferenc- 
től senki sem várta, s amire okot a mozgalom vezetői nem 
adtak. Faj szeretet dolgában ezek a vezetők sok jó próbát 
kiáltottak és még sokat ki fognak állani. Ilyen multú férfiak- 
tól nem szokása faji érdeket félteni. 

y Legyünk őszinték. A kormánynak ez a mozgalom nem 
kedves. Ebből következik, hogy tűzzel, vassal, tintával üldözni 
fogja. A tintatenger már hullámzik és emelkedik, miként a 
dagály. A vas is megkezdte működését. Tegnap ártatlan 
vért ontottak a kormány közegei. 

Azt hiszitek, hogy ez a vér ott marad az utca porá- 
ban és sár lesz belőle? Csalódtok, az a vér felszáll a haza 
porába s a nemzet belélegzi azt. Hát csak üldözzétek! Az 
emberi haladás útja vérnyomokkal van megjelölve. Vallási, 
politikai, társadalmi átalakulás még sohasem történt vérvesz- 
teség nélkül. 

Hanem az mégis furcsa, ha egy ellenzék arra vigyáz 
körültekintő óvatossággal, hogy mi kedves a kormánynak 
és mi nem. Ha kedves a szabadelvűség, hát legyünk sza- 
badelvűek, mert a programmunkban van; ha nem kedves 
a szabadelvűség, hát ne legyünk szabadelvűek, — holott ez 
is a programmban van. 


A megmentett jogrend. 
1896. május 15. 


Bajos dolog el nem érzékenyülni, ha Perczel belügy- 
minisztert hallgatja az ember, mikor oltalmába fogadja a 
személy- és vagyonbiztosságot. Mert neki tudomása volt 
arról, hogy a múlt vasárnapon tartott gyűlés népe gonosz 
szándékot forralt a millenium ellen, a kiállítás ellen és a 
vagyon ellen. Isten a megmondhatója, mi minden történt 


volna, ha a rendőrség körültekintő óvatossággal és atyai 
jóindulattal meg nem menti vala a közbékét. Bizonyára 
felfeszítették volna az Újvásártér sátorait és Meszlényi Lajos 
nadrágot, Ugron Gábor derékaljat, Polónyi szalmakalapot 
és Visontai ócska cipőt rabolt volna új talpalással. 

De hála az államrendőrség gondviselésének, ezektől a 
nagy bűnöktől megkíméltetett hazánk évezredes jogrendje. 
Mert mielőtt a titkos összeesküvők és notórius betörők 
rémes tettekben érvényesítették volna rut szándékukat, a 
gyűlés egész csendben feloszlott. 

Ám, meg volt a gonosz szándék. Perczel mondja, hogy 
meg volt; már pedig ki merészelne kételkedni e gondvi- 
selésszerű férfiú szavában. Igaz, hogy állításának urát adni 
nem tudja; igaz, hogy a Házban zajjal követelték, hogy bizo- 
nyítson, hogy neveket mondjon, hogy nevezze meg a rága- 
lom forrását s az is igaz, hogy e nyílt, egyenes, félre nem 
érthető felhívásod és" követelések elől pompás vitézséggel 
megfutott. De ez semmit se bizonyít az ő igazsága ellen. 
Mert egy miniszter igazsága nem olyan, mint a más ember 
igazsága. A miniszternek többsége van. Ez a többség, ha 
kell: tanú; ha kell: votum; ha kell: üzlettárs. Olyan, mint 
a Polónius felhője. Ha a miniszternek tetszik: teve; ha 
úgy tetszik: menyét; sőt ha úgy tetszik: valóságos cethal, 
ti. a felhő. 

A gonosz szándék tehát meg volt. Hiszen Perczel 
mondja, hogy meg volt. Már pedig Perczel a miniszter. 
Többsége van s ez megszavazza a gonosz szándékot. 

Kár, hogy ez a gaz csőcselék csak adót fizet, csak 
katonáskodik, csak dolgozik, de gonosz szándékát végrehaj- 
tani nem meri. Minő gyávaság! Elhatározták titokban, csend- 
ben, sötétben — Perczel jól tudja; urát adni ugyan nem 
képes, de mégis jól tudja, hiszen ha nem tudná, nem mon- 
daná. De tudja, mert mondja. A többség is kész szavazni. 
Hogyne tudná tehát? A gyűlés előtt kettős tüzesnyelvekkel 
jelent meg álmában Magyarország őrangyala s ettől hallotta. 
Ennélfogva igaz. Erre már csak mérget vehet akárki. Szent 
igaz, hogy a gonosz szándék meg volt. 

Megrontani az ezeréves ünnepet, felgyújtani a kiállítást, 


kirabolni a bankokat. Ím, ez volt a vakmerő cél. Ilyenformán 
a belügyminiszter nem maradhatott tétlen. Hiszen ez a szán- 
dék még Haas és Deutschot is veszélyeztette volna. A gyá- 
vák! A semmiháziak! A haszontalanok! nem merték a szán- 
dékot foganatosítani. 

Pedig minden elő volt készítve. Eldugott rendőrök les- 
ben várták, hogy rajtuk üthessenek. De a nyomorultak nem 
raboltak, nem fosztogattak, nem gyilkoltak. Minő blaszfémia! 
Hogyan merészel ez a tömeg ilyen rendet tartani! Sőt íme, 
hazafiságról, polgári kötelességekről, megérdemelt jogokról, 
ezeréves ünnepnek szent kegyeletéről beszél minden szónok. 
A tömeg pedig hallgat áhítattal, éljenez lelkesedéssel, nem- 
zeti zászlót lobogtat, fegyelmet tart, igaz, őszinte szívből 
élteti Ferenc Józsefet, a magyarok királyát. 

Ó, a gyávák! Hiszen így kárba vesz minden előkészület. 
Hiszen, ha ez így foly: a Perczel emberei még csak a hazát 
sem menthetik meg. Hiszen ez így egy kész fiaskó. 

Ezt nyugodtan végignézni nehéz. Eltűrni lehetetlen. 

Rajta tehát! Előre, rohanjunk! 

A kövezet csattog a patkó alatt, a koponya csattog a 
kardsuhintás alatt. A tömeg menekül, a fegyveres üldözi. 
A menekülő tömeg új fegyveres csapatot talál maga előtt. 
Rémületében visszatér. De háta mögött is öldöklő fegyver. 
Se előre, se hátra. Oldalt nem menekülhetnek a házsorok 
miatt. Mily pompás egérfogó. Se ki, se be. Ellenben üsd, 
vágd, kaszabold. Hiszen nincsen olcsóbb matéria a magyar 
ember vérénél. Hadd folyjon, majd elnyeli az utcák csator- 
nája a többi szenyjével együtt. 

Ezt a gyilkos vérengzést tegnap kérte számon a bel- 
ügyminisztertől Sima Ferenc és Visontai Soma. 

A belügyminiszter helyesli a bűntényt. Meg is okolja. 
Előbb a szándékkal. Be volt jelentve, hogy a tömeg a mille- 
niumot, a kiállítást és a vagyont akarta megtámadni. Ismét- 
lem: a belügyminiszter úr nyakig benne maradt a rágalom- 
nak ebben az iszapában. Később tényekkel igazolta a bűn- 
tényt. Szerinte vöröszászlót vitt a tömeg és a Marseillest 
énekelte. Ez nem igaz. 

De legyen igaz. Hát aztán? Azt a vöröszászlót nem 


lehetett szépszerével elvenni? Ha nem: hát akkor nem lehe- 
tett erőszakkal kicsavarni a zászlótartó kezéből? Micsoda! 
Hát vért kell ontani egy el nem tiltott dalért? Tudni sze- 
retném, mikor hirdettek Budapesten ostromállapotot? Tudni 
szeretném, mikor állították fel a vértörvényszéket? Ugyan, 
hol székel Haynau, hogy kegyelemért esedezhessünk? Miért 
nem plakátírozzák a Schwarczenberg Félix herceg legújabb 
rendeletét? Miért nem tudatják, hogy Caraffa generális fel- 
támadott és vért akar inni. 

De ne vegyük a dolgot ilyen komolyan. Volt ennél 
rosszabb idő is. Íme, nincsen cirkusz, hogy vadállatok mar- 
cangolják szét a szegényember testét. Íme, máglya sincsen, 
hogy megpörköljék a bőrét a szókimondó embereknek. Most 
már csak rendőrök vannak. Ezek sem hivatalosan ontják a 
vért, mert a réztáblát leveszik a mellükről. A gyilkossági 
tüntetésnek magánjellege van. Senki sem felelős, senki sem 
hibás. Egy kis gyakorlat volt az egész, A rendőrséget be 
kellett mutatni az ezeréves ünnepre idesereglett világnak. 
Az idegenek meg lehetnek nyugodva, hogy civilizált ország- 
ban vannak. Egyéb bajuk nem történhetik, minthogy véres 
fejjel a Rókusba kerülnek azért, hogy az utcán végigindultak. 


Önállóság nélkül. 
1896. május 17. 


Minden lény önmagában hordja létezésének indokát. 
A hangyát megeszi a madár, a madarat a macska, a macs- 
kát a róka. De egyik sem él azért, hogy zsákmányul szol- 
gáljon a másiknak, mert minden népnek külön öncélja van. 
A nemzeteknek is. Csak az olyan nemzetek létele esik két- 
ség alá, amelyek nem önmagukból, önmagukért, önmaguk 
által élnek. 

A kifejlett izom erőt, — a kifejlett erő tekintélyt ad. 
Akinek akarata van testi, lelki izmait fejleszteni és módja 

van testi, lelki erejét megmutatni, azt megbecsüli a környe- 
zet, tiszteli a világ, féli az ellenség. De aki renyhe a cselek- 
vésben, lusta az erőfejlesztésben, bágyadt az ellenállásban 
és bágyadt a kitartásban; aki elszoktatja agyvelejét a terme- 
léstől és csak recitál; aki nem forgat kezében fegyvert, ha- 
nem csak sétapálcát: lassan-lassan képtelenné válik minden 
öntevékenységre, elveszti önbizalmát, akarata lehanyatlik s 
megfut minden küzdelem elől. 

Az ilyen szerencsétlen lény gyámság alá kerül. Gyámság 
alatt lenni annyi, mint szolgaságban lenni. Elveszítve az ön- 
joguságot: el van veszítve a létnek indoka. Nemzeteknél 
ennek az igazságnak még nagyobb ereje van, mint az egye- 
seknél. S mely nemzet nem önmagáért él, kihaló félben van, 
mert saját életfeladata megszűnt s hivatása abban áll, hogy 
másoknak legyen tápanyaga. 

A nemzeti önállóság tehát életfeltétel. Tengődni, vajúdni 
anélkül is lehet. De ami történik, nem érettünk történik. 
A rosszat ki nem kerülhetjük; a jót csak kegyelemből kap- 
juk. A pehely együtt kering a forgószéllel, emelkedik, leszáll, 
forog, de nem a saját erejéből. íme, hazánk képe. 

Bizony nem mi forgatjuk a szelet, hanem a szél for- 
gat minket. Akaratunk nincsen. Képtelen helyzetekben meg- 
nyugszunk, mert egyebet nem tehetünk. Ekkor kitekerjük a 
józan ész nyakát s mesterséges okokat keresünk a megnyug- 
vás indokolására. így tengetjük az életet évek óta. 

Eközben elfordul tőlünk a világ rokonszenve. Előbb 
kicsinyel, azután lenéz, végre megvet. Mit keres azon a szép 
és gazdag földön az az élhetetlen faj? Mi szükséget pótol? 
Minő feladatot teljesít? Érdemes-e a becsülésre, aki önmagát 
csak arra becsüli, hogy martaléka legyen egy szomszéd nép- 
csoportosulásnak. 

Valóban nem csoda, ha másoknak is étvágya keletke- 
zik arra a Magyarországra, mely hivatását abban lelte fel, 
hogy martaléka legyen az osztrák falánkságnak. Ha azért 
gyűjtjük a vagyont, az erőt, hogy másnak szolgáljunk vele, 
miért legyen a boldog birtokos csak épen az osztrák? Miért 
volna a sasnak több joga a zsákmányhoz, mint a varjúnak? 

Törvényeink szerint köztünk és Ausztria között a vé- 

delmi kötelesség kölcsönös. Ha tehát Ausztriát külellenség 
támadja: kötelesek vagyunk védelmére kelni. Viszont, ha 
minket ér a támadás: Ausztria köteles a mi védelmünkre. 

Szerbia megtámadott. Gyilkát a becsületünkbe merítette. 
Azt a meggyalázást, mely minket Belgrád utcáján ért, ma- 
gáévá tette a szerb kormány, mikor körjegyzékbe tudatta a 
világgal, hogy a magyar kormány vnagyzási eszméjex adott 
okot az utcai botrányra. Mert okot keresni annyi, mint ment- 
séget találni. Mentséget hirdetni ilyenkor annyi, mint tetézni 
a sértést. 

E támadás a mi becsületünk ellen Ausztriát nem nagyon 
látszik érinteni. Senki sem mutat kedvet ott arra, hogy a 
mi zászlónk tisztességét ott beírja a maga kötelezettségének 
kodexjébe. A magyarok privát ügyének tekintik a dolgot, 
így fogják fel a védelmi kötelezettség kölcsönösségét. 

De hát ki csodálkozik ezen? Van-e ember, aki hitt a 
reáluniós viszony komoly következményeinek valóságában? 
Hiszen ez a viszony csak arra való, hogy felszabadítson 
Magyarország ellen minden illegitim törekvést. Hiszen minél 
jobban konszolidálódik ez a viszony, annál inkább elerőt- 
lenedik a magyar nemzet s annál jobban szaporodnak kül- 
és belföldi ellenségeink. Mert minél inkább meggyőződnek, 
hogy mi csak zsákmány vagyunk önálló élet nélkül: annál 
inkább felébred bennük irányunkban a falánkság szenvedélye. 

íme, a miniszterelnök nem kaphat elégtételt Szerbiától. 
A rongy magyar zászlóért nem szakítják meg Bécsben a jó 
viszonyt Szerbiával. Egészen más, ha egy bécsi gyárosnak 
nem fizetnének a belgrádi kereskedők! De a magyar zászlóért! 
Ezért a játékszerért, mely jó a mulatságokhoz, mert szépejc 
a színei, de amely mögött nem áll sem hadsereg, sem diplo- 
mácia, csak nem kívánhatjuk, hogy ezért a házi használatra 
szánt dekorációért Bécsben komoly lépéseket tegyenek. 

Nem is tesznek. Inkább hazudnak. A magyar kormány 
beveszi a hazugságokat és tovább adja. Senki sem hiszi. 
Mindegy. Azt mondjuk magunknak: Nem kaptunk elégtételt, 
de nincs is rá szükségünk. Mert hiszen nem sértettek meg. 
Ha pedig megsértettek, bocsánatot kértek. Ha nem is kér- 
tek bocsánatot, de elcsapták a rendőrfőnököt. Ha nem is 

csapták el, de lefokozták. Ha nem is fokozták le, de  át- 
helyezték. 

Szerbia kormánya diplomáciai okmányban szidja le a 
magyar kormányt. így híreszteli. Az egész Európa sajtója 
így tudja. Az ujjából ezt egy .lap sem szopta. A kormány 
félhivatalos közlönye is hirdeti. Belgrádi követünk is ezt 
mondta a Pester Lloyd tudósítójának. Ezzel a hírrel alarmi- 
rozva van egész Magyarország. Ez a hír végigjárta a vilá- 
got, mint hazánk megaláztatása. Ám, hivatalos tudomása erről 
a hírről a kormánynak nincs. A hír tehát apokrif. — Hiszi, 
érzi, tudja minden ember, hogy úgy van, amint híresztelik. 
De mi letagadjuk, mert elégtételt nem kaphatunk. Hiába piros 
az arcunk, eltagadjuk, hogy arculütöttek. Mert elégtételt nem 
tudunk venni. Ilyen a mi helyzetünk az új ezer év első 
napjaiban. 


A vádlevél. 
1896. május 20. 


Mindenki tudja, hogy Hermann Ottó elsőrangú nép- 
barát. Úgy tekintette magát, mintha egyedül neki adott 
volna a gondviselés zsinóron lógó pecsétes kiváltságleve- 
let ehhez a szerephez. Az utca mozgalmainak benső ter- 
mészetét, külső jelentőségét és fejlődési momentumait bi- 
zonyára már régen tudományos rendszerbe foglalta. A 
szegény, jogtalan munkásnépet szeretettel ölelte karjaiba. 
Az úri osztályt pedig frakkos bandának nevezte. 

Ezt a szegény jogtalan munkásnépet május 10-én az 
állam közegei fegyverrel rohanták meg. A kaszabolás ré- 
mes volt. Szemtanuk állítása szerint okot a vérengzésre 
a nép nem adott. Az igazságtalan támadás minden jóér- 
zésű embert föl szokott háborítani. Az ártatlanul ontott 
vérnek minden cseppje égbe kiált és megtorlást vár. Jaj 
az olyan rendnek, a hol az ártatlan vér nem nyer elég- 
tételt. 

Hermann Ottó jószavú és jótollú ember. Szavát hasz- 
nálhatja a parlamentben, tollát használhatja a sajtóban. 
A vérengzésről mindenki tudomást vett. A parlamentben 
felszólaltak miatta. A sajtóban írtak róla. Mások. A kik- 
nek nincsen kiváltságlevelük a népbarát címre. A meg- 
döbbenés általános volt. A jók, a humánusok, a szabad- 
ságszeretők, a jogvédők ajkán, a megbotránkozás jajkiál- 
tássá méltán tört ki. De Hermann Ottó hallgatott. 

Most pedig megszólal. 

Mikor a népet ütik, verik, kaszabolják, legázolják és 
vérét megcsapolják ártatlanul: akkor ez a népbarát hall- 
gat. De mikor valaki jogot kér a nép számára, védelmébe 
veszi a nyomort, a szegénységet, az üldözöttet, emberré 
akarja tenni a páriát és hazafivá a hazátlant: akkor ez a 
népbarát megszólal és terjedelmes vádiratot intéz azok 
ellen, kik a nép ügyét, jogát, szenvedését meleg szívvel 
felkarolják. Úgy-e ez jellemző? 

A vádlevél jól megvan szerkesztve, erkölcspolitikai 
szentenciája: Ugront eltenni láb alól. Ez a cél csak úgy 
érhető el, ha a stygma általános és kiterjed minden gon- 
doskodási körnek érdekére és felfogására. A jó taktika 
szabálya, hogy az ellenség egyszerre, egy időben minden 
vonalon elpáholtassék. Ezt a rendszert követi a vádlevél. 
Hadd legyen a megsemmisülés teljes. Épen ezért a vád 
formuláztatott. 

Először a függetlenségi törekvések történelmi jelen- 
tősége szempontjából. 

Rákóczi, Martinovich, Kossuth csak a nemzettel a 
nemzetért küzdöttek. Ugron egyebet csinál. Ergo Ugron 
nem jó függetlenségi. A történelmi baklövés persze nem 
árt a vádlevélnek. A ki igaztalan vádat kovácsol, mindég 
felteszi, hogy olvasóiban több a hiszékenység, mint a tu- 
dás. Az értelmes ember tudja, hogy a Martinovich-féle 
mozgalom fő jellemvonása nem az állami függetlenség 
eszméje, azt is tudja, hogy Rákóczi, Kossuth, igenis nagy 
gonddal kerestek szövetségest, támaszt oly körökben is, 
a melyeknek a magyar hazafisághoz semmi közük sem 
volt s jól tették, a mit tettek: de ez nem feszélyezte Her- 

mann Ottót. Ő diszkreditálni akarta Ugront, mint függet- 
lenségi embert, s ha másként nem lehet, miért ne keresne 
sikert egy kis történelmi falschungban? 

Másodszor stygmatisálni kellett Ugront a hazafiság 
szempontjából. 

Íme hazafiak! Ugron szövetségre lépett a szociálde- 
mokráciával, mely nem ismer hazát, megtagad minden 
hagyományt, leront minden történelmi jogot. A ki ilyen 
hazafiatlan elemmel szövetkezik, az maga sem lehet jó 
hazafi. Ezt a vádat Perczel belügyminiszter adta a vádló 
eszére. De az mindegy. Tanulni nem szégyen. Hanem meg- 
tanulni a rosszat, hiba:  továbbterjeszteni, vétek; — hinni 
könnyelműség, nem hinni és mégis hirdetni, álnokság. 

Való igaz, hogy a nemzetközi szociáldemokrácia tanai 
nem ismerik a hazának, a családnak, a nemzetnek kötelé- 
keit. A rajza, melyet Hermann Ottó róluk ad, helyes, ta- 
láló, erőteljes és igaz. Hiszen sokat élt köztük; intim vi-, 
szonyban nem volt velük. Ismerheti törekvéseiknek, fel- 
fogásuknak és  eszközeiknek minden csínját-bínját. Aki 
ezeket a tanokat elfogadja, magáévá teszi, hirdeti és 
vallja: minden kétséget kizárólag elveszti azt a jogcímet, 
hogy megbízható, jó hazafinak tekintessék. 

De a ki vádol: bizonyítani tartozik. Tessék Hermann 
Ottónak bizonyítani, ha súlyt helyez a saját szavára. Mu- 
tassa ki, hol, mikor, miként, miben fogadta el Ugron Gábor 
a nemzetközi szociáldemokrácia tanait? Feleljen. Kitéré- 
seket, — gyanúsításokat,  körülírásokat és kombinációkat 
nem fogadok el. A vád, melyet légberöpített nyilvánvaló, 
világos, egyenes. Feleljen tehát nyíltan, világosan, egye- 
nesen. 

Ám vegyük sorba a nemzetközi szociáldemokraták 
tételeit, — mert mindenki tudja, hogy az általános válasz- 
tói jog nem ennek, vagy nem csak ennek az iskolának a 
jelszava — s feleljen Hermann, hogy melyiket fogadta el 
Ugron? 

1. A nemzetközi szocializmus nem ismer el semmiféle 
autoritást, a királyét sem. 

2. A nemzetközi szocializmus elutasítja a vallást, vele 
a felekezetiséget. 

3. A nemzetközi szocializmus nem ismeri el az egy- 
házat, a papot s föltétlenül követeli az egyházi vagyon 
elkobzását. 

4. A nemzetközi szocializmus kifejlődése magaslatán 
nem ismer el házassági kötést, a családi köteléket, jelszava 
a szabadszerelem. 

Úgy-e, a nemzetközi szocializmusnak ezek a fő- és 
jellemző tételei? Kérdem Hermann Ottótól: Elfogadja-e 
ezt a 4 pontot a kérdéses iskola tanai gyanánt? Igen? 
Remélem, hogy igen, mert hiszen valamennyi pontot szó 
szerint idéztem az ő vádleveléből. 

Már most mondja meg nekem Hermann Ottó, hogy 
ezek közül a pontozatok közül melyiket tette magáévá 
Ugron Gábor? Mert Hermann azt állítja, hiszen ezért van 
irva az egész vádlevél, hogy Ugron szövetséget kötött a 
nemzetközi szociáldemokráciával s ezt a szövetséget má- 
jus 10-én meg is pecsételték. Ha tehát szövetséget kötöt- 
tek, akkor megállapodások jöttek létre. Ez a megállapo- 
dás nem lehetett olyan, hogy ezek elfogadják az Ugron 
nézeteit, Ugron pedig ne fogadja el az ő nézeteiket. Mert 
ez nem szövetség volna, hanem meghódolás Ugron előtt. 
Mihelyt szövetség: önként következik, hogy kölcsönös 
engedékenység szülte meg azt. Hát feleljen Hermann Ottó. 
Ki engedett, mit engedett. Mit fogadott el Ugron ama- 
zoktól, mit fogadtak el amazok Ugrontól? 

Várom a feleletet. 

Tudni akarom, mert hatra-vakra nem hagyom oda 
azt a pártot, a melynek Ugron a vezére. De mihelyt va- 
laki bebizonyítja, hogy Ugron elfogadta a nemzetközi 
szocialisták tanait, vagyis szövetséget kötött velük: azon- 
nal otthagyom Ugront is, a pártját is. Feleljen tehát 
Hermann Ottó tételről tételre. Most már én idézem őt a 
nemzet színe elé. A bizonyításra kötelezve van, mert ő 
irta, hogy a szövetség létrejött. Egy, kettő, három, négy. 
Ezt a négy pontot ő jelölte meg. Feleljen. Hányat foga- 
dott el abból Ugron a nemzetköziek kedvéért. 

Nos? 

De nincs miért várni a feleletre. íme: 

ad. 1. Ugron és társai feltétlen loyalisták.x 

ad. 2. yUgron és társai szigorúan vallásos és feleke- 
zeti emberek.c 

ad. 3. yUgron és társai föltétlenül elismerik az egy- 
házat és annak méltóságait s már az egyházi javak szeku- 
larizációjában is a tulajdonjog megsértését látják.x 

ad. 4. vUgron és társai visszaborzadtak még a pol- 
gári házasság kötelező formájától is.x 

Mit gondol az olvasó, ki adta ezt a képet Ugronról 
és társairól. Senki más, mint Hermann Ottó. Úgy-e ez 
csodálatos. Sőt érthetetlen, ha számba vesszük, hogy 
ugyanazon cikkben írta meg ezt a képet, a melyikben az- 
zal vádolta Ugront és társait, hogy szövetségre léptek a 
nemzetközi szocializmussal. Hát van ebben logika? Az 
nincs. Van benne igazság? Az nincs. Hát tervszerűség 
van-e benne? No, az van. 

Vádolni Ugront, a függetlenségi eszme szempontjá- 
ból. Ez vala az első szükség. 

Megvádolni a hazafiság szempontjából, ez volt a má- 
sodik. 

Megvádolni az egyház szempontjából, ez a harmadik. 

Megvádolni a magyarság szempontjából, ez a ne- 
gyedik. 

Ezt a négy vádat csak úgy lehet megoldani, ha rá- 
fogja Ugronékra a nemzetközi szocialistákkal való szövet- 
kezést. De Hermann Ottó nem elégedett meg ennyivel. 
Neki nem volt elég, hogy hamis vádaskodása alapján Ug- 
rón elveszítse a talajt a függetlenségieknél, a hazafiaknál, 
a papoknál és magyar fajnál. Ö sokat szeret markolni. 
Neki teljes megsemmisülés kellett. Azt akarta, hogy az új 
szövetségesnél, a  nemzetközieknél is talajt veszítsen 
Ugron. Ennélfogva egy dupla tükröt mutatott föl. Az 
egyik oldalon felmutatta a függetlenségieknek, a hazafiak- 
nak, a papoknak, a magyarságnak, a nemzetközi szocialis- 
tákat és így kiáltott: 

—- Borzadjatok! Íme ezekkel szövetkezett Ugron 

ne higyjetek neki! — A másik oldalon bemutatta Ugront 
és társait a nemzetközi szocialistáknak és így kiáltott: 

— Ne reméljetek! íme ezek védik a keresztény há- 
zasság eszméjét, védik az egyházat, annak méltóságait 
és vagyonát, felekezethez tartoznak és vallásosak, sőt a 
Hermann Ottó becses engedelmével egy kissé hazafiak 
és magyarok is volnának — ilyenek ezek az Ugronisták; 
ne higyjetek nekik! 

Ez a két kiáltás egyszerre hangzott el s egyebet 
semmit se bizonyított, minthogy Hermann Ottónak is 
olyan szája van, mint sok más embernek: Meleget is tud 
vele fújni, hideget is. 

A yszövetség jelentőségéinek tárgyalásához  tarto- 
zott az is, hogy vajjon minő érzelmekkel voltunk Kossuth 
Lajos irányában. Mert hát persze ez a kérdés úgy-e szervi 
összeüfggésben van a nemzetközi szocializmussal kötött 
szövetséggel? Az összefüggés kimutatása nehéz ugyan, 
de az mindegy. Kellett egy ötödik Vád is. Ez pedig így 
hangzik: Ugron és társai meg akarták, törni a Kossuth 
kultuszt s Ugron ellene szólott a Kossuth visszahonosí- 
tásának. 

Ha ez tévedés a Hermann Ottó részéről, akkor al- 
kalma van helyreigazítania. Ha ráfogás, akkor nemtelen. 
Ugron nem beszélt a Kossuth visszahonosítása ellen. A 
Kossuth kultuszt megtörni sohasem akartuk. Elmém, szi- 
vem megbotránkozással utasítja vissza ezt a rút gyanúsí- 
tást. A világtörténelemnek nincsen alakja, akit annyi oda- 
adással bámultam, tiszteltem és szerettem, mint ezt a 
nagy embert, aki bölcs volt alkotásai által, hős volt cse- 
lekedetei által, és szent lett a számkivetés keservei által. 
Becsülje meg magát Hermann Ottó úr és marakodó ter- 
mészete ne tolakodjék abba a kedélyvilágba, a hol nagy- 
jaink emlékezetét nem piacra vitt kérkedéssel, de a csön- 
des rajongásnak őszinte melegségével ápolgatom. 

Utolsó szó — ha úgy tetszik. 
1896. május 22. 


Vak emberrel színek fölött csak bolond vitázik. De 
Hermann Ottó nem vak. A szemét azonban behunyja és 
vaknak teszi magát. Alakoskodik. Szívós kitartással neg- 
ligálja a tényeket és kultiválja a ráfogásokat. íme néhány 
példa. 

Tudja, hogy a választói jog gyakorlását feltételek- 
hez kötöm; tudja," hogy e feltételeket a kérdés kardinális 
részének tekintem. Mégis azt kérdi, miért változtam meg? 
Mondám, hogy nem változtam, hogy ma is azt vallom, 
amit azelőtt. Mindhiába. A behunyt szemű ember üt mint 
egy bolond óra és vagdalkozik, mint egy ványoló-lapát. 

Tudja, hogy nem vettem részt a suffrage-universelle 
érdekében indított mozgalomban. Nem voltam sem a nép- 
gyűlésen, sem az előkészítő tanácskozásokban. Mégis vá- 
dol, hogy miért hagytam el a megtámadott népet. És 
Rabagast emlegetk. Piha. 

Tudja, vagy, tudhatná, ha utána járt volna, hogy a 
Kossuth  visszahonosítása érdekében indított parlamenti 
tárgyalás alkalmával mint súlyos beteget  Karlsbadban 
gyógykezeltek. Mégis hibáztat, hogy nem vettem részt 
a szavazásban. Úgy-e ilyen a lovagias vitázó? Vádol 
utánjárás nélkül, kárhoztat igazságtalanul. 

Tudja, hogy Ugron nem beszélt a Kossuth visszaho- 
nosítása ellen. De állítja. Mikor pedig  fölvilágosítom, 
hogy nem, akkor magántársalgásra hivatkozik, mely nyil- 
vánosan nem ellenőrizhető, s melyért tisztességes embe- 
rek között a fórumon soha senkit felelőssé nem tettek. 

A yperronrólk Hermann nem beszél. Miért nem? Én 
megmondom. Azért, mert ha beszélne, meg kellene mon- 
dania az igazat. Az igazság pedig az, hogy a vperrononkx 
nem volt jelen Ugron Gábor. Némely lap az ő nevét is 
hozta. Pedig nem volt ott. Sőt Budapesten sem volt ak- 
kor. Én sem voltam jelen. Ez a valóság. Ezt a valóságot 
így írja meg Hermann: 3A perronról nem beszélek.x 

Persze, ez azt jelenti, hogy tudna beszélni, ha akarna. 
És akkor jajj volna minekünk. De megkegyelmez. Vagyis 
gyanúsít illetlen módon. 

Egyéb oka is lehet, hogy nem beszél a perronról. 
Ha beszélne, hibáztatnia kellene azokat a kik megjelen- 
tek. Hol? A király fogadtatásánál. Ez pedig, monarchiá- 
ban, a míg jó viszony van az uralkodó és a nemzet között, 
talán nem is épen olyan nagy hiba. De Hermann szerint 
ugye hiba? Ha tehát beszélne, ezt a hibát kellene fel- 
tüntetni. 

Úgy ám, csakhogy Hermann Ottó  fölmentvényit 
ugyan a hívektől arra, hogy tisztviselői állást fogadjon el, 
de kinevezést a királytól még sem kapott. A míg ez a 
kérdés függőben van, nem látszik opportumusnak azokat 
hibáztatni, kik ugyanazon király előtt tisztelegtek, akitől 
a kinevezések is függnek. Gondolom, ez is indok arra, 
hogy Hermann Ottó miért nem beszél a perronról. 

Azt is tudja Hermann Ottó, hogy én nem azért hi- 
báztattam őt, amiért május 10-én nem védelmezte a meg- 
támadott népet. Evvel ő, aki nem vett részt a mozgalom- 
ban, nem is tartozott. Én abban ütköztem meg, hogy ő, 
mint népbarát, ha úgy tetszik mint tribunus plebis akkor 
is hallgatott, mikor a parlamentben és a sajtóban számon 
kértük a kormánytól a misera plebs contribuens-en elkö- 
vetett vérengzést. Mert akármilyen véleményt tápláljon 
valaki a népgyűlés céljáról, határozatáról és elemeiről, de 
mikor ok nélkül, ártatlanul, tervszerűen és kegyetlenül 
megtámadják fegyveres erővel azt a népet, a melyről azt 
hirdetjük, hogy szeretjük; mikor vérét ontják igazságta- 
lanul annak a tömegnek, a melynek mellverdeső alkatré- 
szei vagyunk, akkor nem szabad, nem illik egy halász- 
bárka csendes árnyékába meghúzódni és a vérengzők kár- 
hoztatása és feleletrevonása helyett másokra lövöldözni; 
mert a közkötelességnek az a körmönfont felfogása igen 
könnyen arra a feltevésre vezet, hogy a brutalitás fölött 
való hallgatás egyfelől, s a mi megtámadtatásunk más- 
felől nem egyéb, mint horgászati íecke a kormány szá- 
mára abból a célból, hogy végre is tanulja meg, miként 
kell és miként lehet egy tudóst horogra keríteni. 

Hermann Ottó azt írja, nem foglalkozik denunciá- 
lással. Tévedés. Én ezt a csúf szót kerültem. Hermann 
odaveti, hogy sújtson. Jó. 

A vita kiderítette, hogy köztünk és a nemzetközi 
szocialisták között szövetség nincs. Pedig Hermann azt 
állította, hogy van. Ezzel denunciált a jogrend összes ele- 
mei között. 

A vita kiderítette, hogy a magyarság érdekében el- 
foglalt álláspontomat nem hagytam el. Hermann azt állí- 
totta, hogy elhagytam. Ezzel denunciált minden magyar 
ember előtt. 

A vita kiderítette, hogy nem foglaltam a Kossuth 
Lajos visszahonosítása ellen állást. Hermann az ellenke- 
zőt állította. Ezzel denunciált azok előtt, kik híven őrzik 
lelkükben a Kossuth Lajos nagy emlékét. 

A Hermann támadásának világos célja az vala, hogy 
azoknak politikai integritását, a kik ernyedetlenül küzde- 
nek a függetlenségi eszme mellett, lehetőleg megcsonkítsa. 
Szálljon magába és feleljen a kérdező lelkiismeretnek, 
hogy e támadással kinek ártott, kinek használt? 

Hiszen arról csakugyan nem tehet senki, ha a saját 
politikai integritását azzal tartotta fönn, hogy mikor Ver- 
hovay Eötvössel dulakodott, akkor a Verhovay szekerét 
tolta. Mikor Verhovay Ugron ellen izgatta a ceglédi né- 
pet, akkor Ugron mellé sorakozott s fejük egyszerre lett 
elborítva — az Ugroni vérrel, a Hermanni záptojással; 
mikor aztán Ugron és Eötvös szálltak pörbe, akkor 
Eötvöshöz csatlakozott. Hát tehetünk mi arról, hogy a 
politikai integritás becsét máskép mérlegeljük, mint Her- 
mann Ottó? 

A kormány vizeit bezzeg nem zavarja. Hát hagyjon 
békét a mi vizeinknek is és ne akarjon itt halászni. Elé- 
gedjék meg azzal a dicsőséggel, hogy a magyar alkot- 
mány történetében ő az egyetlen férfiú, aki, midőn Ugron 
a II. József lelkét alkotmányszempontból megtámadta, ő, 
Hermann Ottó, védelmére kelt annak az uralkodónak, aki 
nem koronáztatta meg magát, eltörölte az alkotmányt, s 
németté akarta tenni országunkat. 

Ünnepnapon. 
1896. május 24. 


Békóba vert lelkiismerettel pünkösd napját megünne- 
pelni nem lehet, mert pünkösd a szabad szó ünnepe. Hát 
legyünk őszinték. 

Az Ige ezen a napon ölt alakot az apostolok ajkain. 
Az Eszme ettől a naptól fogva kezdi meg győzedelmes 
útját az emberiség lelkében. A Szeretet szétsugárzik és 
átmelegíti a szíveket. így változik meg a világ arculatja. 

De nem azonnal. Vér és könny áztatja sokáig a föl- 
det. Róma alatt a homokkőrétegben egy egész város ke- 
letkezik, a hová az új tan bujdosói menekülnek. Százado- 
kig élnek ott a katakomba sírban az első keresztények. 
Ott születnek, ott halnak meg. Minden nap új üldözés. 
Minden nap új menekülők vonulnak meg az élő emberek 
e szörnyű sírjában. A szaporodás arányában mind tovább 
és tovább vájják az üreget. Új utca, új tér s végre az ut- 
cáknak és tereknek egész tömkelege keletkezik, melyek- 
ben ma is hetekig lehet barangolni, a nélkül, hogy vala- 
mennyit megjárnók. 

A mai ember képtelen fogalmat alkotni az első ke- 
resztények szenvedése értékéről. Mindenki rájuk volt sza- 
badítva és minden állat rájuk volt uszítva. Vérszomjas 
emberek az utcán, csatangoló ebek a mezőn, vadállatok 
a cirkuszban üldözték, verték, marcangolták és felaprították 
őket tetszésük szerint. Joguk nem volt sem a panaszhoz, 
sem az élethez, sem a vagyonhoz, A farkas nagyobb biz- 
tonságot élvezett, mint ezek az ártatlanok. 

Hitüket még sem hagyták el. Mártírok tudtak lenni, 
de renegátok nem. Az élet múló gyönyöreinek meggyőző- 
désüket fel nem áldozták. Inkább hallgattak saját lelkiisme- 
retükre, mint a hatalmasok parancsszavára. Inkább minden- 
ről lemondtak, amit az embernek a földi lét adhat, mint- 
sem megtagadják saját belső világuk szent nyugodalmát. 
Minden emberi törvényen kívül helyezve, éheztek, fáztak, 
nyomorogtak  rongyaikban hajléktalanul, szabadság nélkül, 

oltalomtól megfosztva, kegyetlenséget tűrve, oh, ezek igaz 
követői valának a Golgotán kiszenvedett Jézus Krisztusnak. 

Vajjon miért nem tanítják az iskolákban az első keresz- 
tény világ nagy álhatatosságát, emberfölötti lemondását, tör- 
hetetlen jellemerejét, önzetlen összetartását, szívós türelmét? 

Legyünk őszinték. 

Rohamos hanyatlását az erkölcsöknek ugyan ki nem 
látja? Szégyenteljes elgyengülését a jellemerőnek ki nem 
érezné? 

Nem látjátok az ijesztő falánkságot, mely megkerül 
minden tilalomfát és megkerít minden érzületet? Nem lát- 
játok a cinizmus ragályának rémes terjedését, mely szenny- 
réteg gyanánt üllepszik a lelkekre. 

Oda nézzetek a piacra, a műhelybe, a gyűlésterembe, 
az irodába, — akárhová — mindenüvé, ahol ember ember- 
rel, viszonylat viszonylattal, érdek érdekkel találkozik, akár 
az emelkedés lépcsőjére, akár a sülyedés lejtőjére, — bár- 
hova néztek, mindenütt látni fogjátok az aranyborjút, amint 
körültáncolják vakmerő szédelgéssel, durva kapzsisággal, ádáz 
szemérmetlenséggel. 

Legyünk őszinték. 

Ami tiszta volt: be van mocskolva minden. Kigúnyolt 
eszmény, foszlányokra tépett hazafiság, meggyalázott lobogó, 
eladott becsület, kérkedő ledérség, lenézett szegénység, porba 
tiprott eszme: íme a törmelék, melyen üvöltve száguld vé- 
gig az új időnek divatos jelleme. 

Megálljunk! Ez az eszeveszett rohanás örvénybe sodor. 
A test kultuszának határt kell szabni. Az erényt, a tisztessé- 
get, a lemondást, a hazafiságot, az önzetlenséget vissza kell 
helyezni a maga legitim polcára. A hitnek, meggyőződésnek, 
elvhűségnek tiszteletet kell szerezni. Akasztani kell a külső 
sikernek bálványimádóit s a hatalom uszályhordozóinak sere- 
gét. Tegyük súlytalanabbá a léhaságot s nyomatékosabbá 
a komoly szándékot. 

Féreg rágódik a törzsfákon s a közmunkásságnak 
minden ágazatán. Jogosulatlan törekvése hálózatában vergő- 
dik a tudomány, a művészet, a kereskedelem, az ipar, a 
hatóság, az iskola, — az államhatalom és a társadalom élete 

egyaránt. Mintha a szervezetnek minden csepp vére és min- 
den idegszála meg volna romolva. Hanyatlás a parlament- 
ben, hanyatlás a kormányzatban, hanyatlás az irodalomban. 

Ezt a vért fel kell frissíteni; ezeket az idegeket meg 
kell erősíteni; ezt a szellemet meg kell javítani. Új töme- 
gek által új vért kell beömleszteni az alkotmányos szerve- 
zet csatornáiba, edzett idegekkel, romlatlan szellemmel. 
A törvényhozás csonka hatáskörét ki kell egészíteni, hogy 
táguljon a nemzet joga, szabadsága, látköre, ereje és cse- 
lekvő képessége. Rázzuk le magunkról a rémregék ama 
lidércnyomását, hogy önmagában és önmagáért élő nemzet 
nem lehetünk. 

Ekként kitűzve a célt, haladjunk a hazafiság utján 
buzgó kitartással. Vegyünk példát az első keresztények jel- 
lemerejéből. Legyünk lemondok, ha kell, türelmesek, ha szük- 
ség, áldozatra készek minden időben. Őseink így hagyták 
örökül ránk e szép hazát. Aki nem így cselekszik, annak 
keze között kótya-vetyére kerül a drága kincs. 


Hajsza. 
1896. május 29. 


A rágalomgyár megkezdte működését. Eddig csak a 
kézműipar terjedelmében dolgoztak, de most gyárilag terme- 
lik a hazugságot, a rágalmat, a mocskot és mindazt az alá- 
valóságot, amit hétköznapi lelkek fizetésért, durva lelkiisme- 
rettel és nemtelen indulattal termelni képesek. 

Nincs mód benne, hogy a kitartottak meg ne bomlot- 
tak volna. Máskor is csaholtak. A hamisítást, ferdítést más- 
kor is üzemben tartották. De most a dühödt, a politikai 
arcátlanság legfelsőbb skálájáig fokozzák. 

A lajtorjának erről a fokáról nézve, az Ugronisták 
kalandorok, országbontók, tudatlanok, földosztók, vakmerő 
játékosok. Onnan nézve olyan mélyre sülyedtek a nemzet 

becsülésébe, aminél mélyebbre sülyedni nem lehet. Ugron 
nem vezér, hanem főnök; mi nem párt vagyunk, hanem 
banda. 

Ilyenek vagyunk. Küzdelmes pályánk múltjára im e, 
megnyugvással tekinthetünk vissza. A jutalmat megkaptuk. 
Köszönjük. 

Zárt sorai a kormánypártnak nincsenek, aki be akar 
lépni, beléphet. Hiszen belépett Légrády úr is, Fenyvessy 
úr is. Ez az ajtó előttünk is nyitva állott. Szabadságunk volt 
bemenni, vagy kívül maradni. Nem mentünk be. 

Ezt a tényt okul használják arra, hogy szidalmazza- 
nak rút szenvedélylyel. Minő meggondolatlanság. Hiszen 
ha oda megyünk: mi is osztalékot kapunk. Minél több az 
osztozkodó, annál kevesebb az osztalék. Ez már csak szám- 
tani igazság. 

Nem szidalomra adtunk tehát okot, hanem elismerésre. 
Nekünk köszönhetik, ha nekik több jut a jóból. Ha nagyobb 
a szívarjuk, ha duzzadtabb a zsebük, ha csillogóbb a mel- 
lük, ha több a befolyásuk, ezt mindannak köszönhetik, hogy 
nem állottunk be osztályos atyafiaknak. Hiszen ha kormány- 
pártiak volnánk, mi is azonnal értenénk a fegyvergyártás- 
hoz, a vasutépítéshez, a biztosítási ügyhöz, a villamoserő 
felhasználásához, a telepítéshez, a szőllők rekonstrukciójá- 
hoz, a bérletek kezeléséhez, a közhivatalok vezetéséhez, a 
vizek szabályozásához, a középítkezésekhez, a drámához, 
az operához, a bankrendszerhez, a nyugdíj felszedéséhező" 
a szavazáshoz és egyéb hasznos tudnivalókhoz. 

Csodálatos, hogy mégis szidnak. 

Ugyan ki ne szeretne a Fenyvessy fejével gondolkozni 
és a Légrády úr szívével érezni. De mit tehetünk mi arról, 
hogy ezt a különös kegyet megtagadta tőlünk a gondvise- 
lés. Be kell tehát érnünk a magunkéval. Nézzünk a ma- 
gunk szemünkkel, munkálkodjunk a saját erőnkkel. 

Bánffy Dezső bárót nem tartjuk alkalmasnak arra, 
hogy hazánk kormányelnöke legyen. 

Nem tudunk azzal a műszaki igazsággal kibékülni, 
hogy a vasbhíd árával fahidat építsenek. 

Döglött műkincsek bevásárlására sajnálunk a nép pénzé- 
ből egy milliót. 

Különbséget teszünk a konkubinátus és a törvényes 
házasság között. 

Privát színházi vállalatot nem hizlalunk az ország va- 
gyonából, mikor tudjuk, hogy az idegen múzsának akart oltárt 
emelni. 

Minden érzésünk felháborodik, ha nemzeti becsületünk 
jelvényeit megtiporják. 

Az alkotmányt, mely ingadozik szűkre szabott alapján, 
tág alapra akarjuk áthelyezni, hogy szilárdabb legyen ellen- 
állási képessége. 

A polgárjog megalapításával a plutokratikus elemet 
intellektuális elemekkel óhajtjuk helyettesíteni. 

Hazánk magyar jellegét biztosítani, megerősíteni és 
kiterjeszteni akarjuk, nem szószátyárság útján, hanem intéz- 
ményekkel. Bezárni a törvényes színen alól lévő népiskolát 
és helyébe állami iskolát emelni. Az összes papi és tanítói 
képzést az egyetemeknek adni át. Ez a másik mód. Nagy- 
arányú telepítést vinni véghez. Ez a harmadik pont. Magyar 
udvartartás a paritás elve szerint. Ez a negyedik. Önálló 
magyar hadsereg; ez az ötödik. Magyar képviselet a kül- 
földön; ez a hatodik. 

Annak az irtózatos viharnak pedig, mely az európai 
jogrendet és a civilizációt elsöpréssel fenyegeti, a nemzet- 
közi szocializmus elkövetkezendő forradalmának itt e hazá- 
ban elejét szeretnők venni. Karddal, szuronnyal, üldözéssel 
senkit sem lehet hazaszeretetre oktatni. Mindent megtenni, 
hogy elidegenedjenek a hazától s mégis azt kívánni, hogy 
ragaszkodjanak hozzá, egyik kézzel elvenni tőlük a jognak 
oltalmát, másik kézzel megterhelni őket a kötelességek súlyá- 
val: ez nemcsak igazságtalan, de botor és veszélyes eljárás. 

Mondjam-e tovább? 

Hiszen manapság jobb hallgatni, mint beszélni. Jobb 
hízelkedni, mint hallgatni; jobb az ellenzéket szóval, tettel 
üldözni, mint hízelkedni. Meglátni a közállapotok veszélyeit: 
hiba. Gondolkozni a veszélyek elhárítása fölött: nevetséges. 
Hirdetni a gyógyulás eszközeit: bűn. Okos ember odatelep- 
szik a húsos fazékhoz, szürcsöli a levet, végignyalja a sza- 
kács kezét s ezenkívül még arra használja mosdatlan száját, 
hogy rágalmazza az ellenzéket. 

A kúriai bíráskodás. 
1896. május 30. 


Minden törvény jó, ha jó. De egy törvény sem jó, 
ha nem közszükséget pótol. írott malasztra nincsen az or- 
szágnak szüksége. A gyakorlati életben előforduló bajok elhá- 
rítása, megakadályozása és orvoslása: íme a törvény feladata. 

Két tucat elméleten végigizzadni és négy tucat könyvet 
áttanulni, és ebből az anyagból törvényt faragni: ez nem 
legislatorius munka, hanem kétségbeejtő kapkodás. A hely- 
zet, a viszony a fejlődési fok, az emberek állapota, eszejárása, 
pszichikus természete: az a matéria, mellyel a törvényalkotó- 
nak alaposan leszámolni kell. Aki nem ezt veszi figyelembe, 
csinálhat remek elméletet szakaszokba foglalva, de jó tör- 
vényt csinálni nem tud. 

A Ház meglehetős egyhangúsággal fogja megszavazni 
azt a törvényjavaslatot, mely a választási visszaélések fölött 
való bíráskodást bizonyos részben a kúriához utasítja. Párt- 
kérdést a javaslatból senki sem csinált. A képviselők több- 
sége úgy tekinti a javaslatot, mint egy régi óhajtásnak rész- 
ben való teljesülését. Az én hátam borsódzik tőle. 

Kétségtelen, hogy választásainknál sok visszaélés tör- 
tént. Való igaz, hogy a parlamenti életet a választások mos- 
tan folytatott módja hamisítja meg. Bizonyos, hogy a stom- 
faihoz hasonló választások alkotmányunkat fenekestől felfor- 
gatják. A képviselőknek a kormány által való kinevezése egy 
hajszállal sem ellenkeznék inkább az alkotmány természetével, 
mint amennyire ellenkezik a nyitrai a stomfai választástól. Eh- 
hez járul, hogy az igazolás ennek a törvénytelen választásnak 
sankciót adott. Ehhez járul, hogy sem a nyitrai, sem a stom- 
fai, sem a girálti választás nem kivételes. Nálunk a törvény- 
tiprás, a hatósági erőszak, az illegitim korteskedés és mind- 
ennek igazolása immár rendes megszokott, divatos dolog. 

A veszély ebben a tényben rejlik. Aki a veszélyt komo- 
lyan el akarja hárítani, annak ebből a tényből kell kiin- 
dulni. Dehát miben áll ez a tény? Egyetlen szóval kifejezve: 
a törvénytelen cselekedeten. Hogy aztán ezt a törvénytelen- 

séget a főispán, vagy a szolgabíró, vagy a pénzügyigazgató, 
vagy a patikárus, vagy az igazoló bizottság követi-e el: arról 
az egyes konkrét esetek adnak felvilágosítást. Az azonban 
bizonyos, hogy elkövetik. Mit? A törvénytelenséget. 

Már most új törvényt alkotunk. Miről? Ha a helyzet 
szükségének akarnánk megfelelni, akkor va törvénytelen csele- 
kedetek meggátlásárólx kellene törvényt alkotni. Nos ez furcsa 
törvény lenne, ilyen anakronizmust nem csinálhatunk. Vala- 
mit azonban kell tenni, mert a visszaélés tömege agyon- 
nyomja az alkotmányos életet. 

Ezt a valamit tárgyalja most a Ház. De a valami 
nem mindig jobb a semminél. Olykor jobb a semmi. 
A semmi adósságnál rosszabb a valami adósság, valamint 
a semmi betegségnél is rosszabb a valami betegség. 

Az igazoló bizottságok eskü alatt ítéltek. Sokszor szembe- 
tűnő módon jöttek ellentétbe saját esküjökkel. Emberek. 
Gyöngék. A kormány befolyása erősebb volt, mint saját 
lelkiismeretük befolyása. Már most némely eset — nem 
mindenik, nem is a gyakoribb, hanem csak némely eset, 
ezentúl a kúriához kerül. Vajjon a kúria emberekből áll-e? 
Vajjon több kötelezettség van-e az ő esküjében. Vajjon az 
ő lelkiismerete erősebb-e, mint a kormány befolyása? 

Ne feszegessük ezt. Állapodjunk meg abban, hogy semmi 
sem tökéletes. Mindenesetre jó volna, ha kevesebb hitvány 
ember volna, mint amennyi van. Hanem hát sok van. A kor- 
mány nem létezhetik hatalom nélkül; hatalom nincs több- 
ség nélkül. Az olyan kormánynak pedig, amely nem a nem- 
zetért él, nincs másként többsége, csak ha erőszakos a vá- 
lasztásoknál és adakozó a választások után. 

Ez a regula. Nem segít ezen semmi új intézmény. 
Mert minden intézménynek az ember ad tartalmat. Értékte- 
len emberek elértéktelenítik a legbecsesebb intézményt is. 
Hiszen a fennálló választási törvény keretében könnyebb 
volna tiszta választásokat csinálni, mint tisztátalant. Mégis 
mocsok tapad a mandátumok jó nagy részéhez. Hiszen 
minden visszaélésnek meg van szabva a büntetése. Mégis 
torkig vagyunk a visszaélések iszapjában. 

Miért? Azért, mert a visszaélést a hatóságok köve- 

tik el. Azok nem tartják meg a törvényt, akik egyenesen 
arra vannak hivatva, azért alkalmaztatnak, azért nyernek 
rangot, állást, méltóságot, fizetést, hogy megtartsák, végre- 
hajtsák, oltalmazzák a törvényt. Ilyen körülmények között 
igazán kár a Házat megbélyegezni avval a feltevéssel, hogy 
a kúria kevésbé esküszegő, mint az igazoló bizottság, — 
viszont kár a kúriát kitenni a politikai befolyások korum- 
páló hatásának. 

A valódi baj nem a fennálló törvényekben rejlik, ha- 
nem a közkormányzat szellemében. A törvény intézkedéseinek 
nincsen a gyakorlatban foganatja. Ez a legfőbb baj. Ebből 
származik minden visszaélés. A központi hatalom minden 
választásban derékban töri ketté Magyarországot. Egyik felére 
áll a hivatalos apparátus, másik felére a független elem. Úgy, 
hogy voltaképen nem politikai párt küzd politikai párttal 
szemben, hanem az adófizetők néznek farkasszemet a bud- 
get-evőkkel. A társadalom verekszik a közhatósággal, a haza 
az állammal. Ilyen a kép, vak, aki nem látja e képben a 
destrukciónak összes csiráit. 


Ellenségeink. 
1896. május 31. 


Romániában a Liga durván utasítja vissza udvarias 
meghívásunkat az ezredévi ünnephez; a bosnyákok nyílt 
manifesztummal kérik az orosz cárt, hogy szabadítsa fel 
őket Ausztria-Magyarország rabigája alól; a belgrádi nép 
nyilvános helyen égeti el zászlónkat. A horvát egyetem ifjú- 
sága a magyar királynak és magyar kormányelnöknek Zág- 
rábban való tartózkodását használta fel arra, hogy a magyar 
lobogót beszennyezze; a bécsi egyetem ifjúságát csak erő- 
teljes rendőri intézkedésekkel lehetett féken tartani, hogy 
gyűlöletüknek irányunkban nyilvános cselekedet révén kifeje- 
zést ne adjanak; a bécsi választó közönség magyarfalásban 

járatos egyéneket ültet a polgármesteri székekbe. Lueger 
képviselő és polgármester az osztrák Reichsrathban orgiának 
nevezi ezredéves ünnepünket anélkül, hogy elnöki rendre- 
utasításban részesülne; a. szlovének, csehek, morvák, néme- 
tek fegyverbarátságot kötnek a magyarok iránt érzett gyű- 
lölet mesterséges táplálására. 

Ez nem mesebeszéd. Nem hangulatokat idéztem, ha- 
nem tényeket 

yLe a milleniummal!x lm, ez a jelszó. Ezt a jelszót 
kiáltják Bécsben, Belgrádban, Bukarestben, Prágában, Grác- 
ban. Vizhangja kél e kiáltásnak Brassóban, Szebenben, Balázs- 
falván, Fogarason, Naszódon, Karánsebesen és mint egy 
havasi kürt végigharsog a Bucsesd, a Vlegyásza, a Meszes, 
a Cibles, az Ünökő ormain, lehatol a. völgyekbe és tovább 
hömpölyög az Oltnak, a Marosnak, a Szamosnak habjain, 
hogy a méreganyag lázba sodorja a rónát, a falut, a várost. 
Bérceken a pásztor, vizeken a tutajos, barázdákon a föld- 
művelő, iskolában a dászkál, templomban a pópa adja tovább 
a szót és mi arra ébredünk, hogy kívül-belül ellenséges 
gyűrűzet fojtogatja ezt a pártokra szakadozott, vagyonilag 
kifosztott, alkotmányos szabadságában megbénult magyar fajt 

Több ellenségünk ezerév előtt sem volt, mint most. 
Akkor nem vala köztünk és az európai népek között semmi 
közösség. Nyelvünk, szokásunk, intézményünk, vallásunk, 
törekvésünk, érdekünk egyetlen pontban sem találkozott a 
többi népélettel. De ezer évnek tapasztalása, tanítása, közös- 
sége, érintkezése elsimító, kiegyenlítő és összeforrasztó ha- 
tást gyakorolt. Szokásaink, törvényeink, felfogásunk, ízlé- 
sünk, vallásos hitünk, politikai intézményeink, — a faj-jelleg 
megőrzése mellett, — becsületesen hűséggel és meglepő 
fogékonysággal alkalmazkodtak az európai szellemhez. A civi- 
lizációnak nem veszélyeztetői, hanem oltalmazol valának. 
A szabadságot nem eltiportuk, hanem kivívtuk. Megbecsüljük 
mindazt, ami az emberi fejlődés mai fokán értékes. A mun- 
kát gyakoroljuk, az egyenlőséget valljuk, a jó erkölcsöt 
ápoljuk, a vallást tiszteljük, a rendet fenntartjuk, a kultú- 
rát fejlesztjük 

Útjában nem állunk sem az egyén boldogulásának, sem 

a népek fejlődésének. Jogát, pénzét, dicsőségét senkitől el 
nem vesszük, senkitől nem irigyeljük. Abban az államférfi- 
ban, aki szabaddá tette és királyságra emelte Romániát és 
Szerbiát, a magyar faj szelleme lakott. Abban a légióban, 
mely vért hullatott Olaszország állami egységéért magyar 
anyák által megáldott magyar fiuk küzdöttek. Tisztátalan 
szájából nem okádhatna annyi mocskot felénk Lueger úr, 
ha 48-ban nem követelt volna a magyar nemzet alkotmányos 
szabadságot Ausztria részére s ha 67-ben a kiegyezést nem 
ahhoz a feltételhez köti Deák, hogy Ausztria nyerjen teljes 
alkotmányt. 

Akinek csak hasznára lehettünk, mindenkinek hasznára 
voltunk. Nélkülünk mi volna a hazában, ha mi magyarok 
nem volnánk itt? Akik gyűlölnek és megsemmisítésünkre 
törnek, ám vigyék el innen a magyar nemzet alkotásait 
és nézzék meg, hogy mi marad itt? Égessenek el minden 
magyar könyvet; hadd maradjon csak az, amit az oláh és 
tót irodalom hozott létre. Romboljanak le minden házat; de 
ne bántsák az oláh és tót házakat. Zárjanak be minden isko- 
lát, minden templomot, minden palotát, ahol magyar kultúra 
talál otthont. Törjék szét mindazt a gépet, amelyet magyar 
gyáros, magyar iparos, magyar földműves használ. Törülje- 
nek el minden törvényt, amit magyar agyvelő termelt. Vegyék 
el a közszabadságnak mindazon részét, amelyet magyar elme, 
magyar kar, magyar kitartás és magyar erőfeláldozás hozott 
létre és oltalmazott meg s helyébe tegyék a szabadságnak 
azon intézményeit, melyeket oláh vitézségnek, oláh bölcses- 
ségnek, oláh önfeláldozásnak köszönhet ez az ország. 

Vajjon, miként nézne ki országunk egy ilyen amputá- 
ció után? Vajjon nem úgy járnánk-e, mint a szegény em- 
ber lova, melyet a farkas úgy megharapott, hogy csak a 
füle maradt meg? 

De ha ez így van, ha itt az államalkotó faj csak a 
magyar és senki más; ha a magyar alkotások nélkül ez az 
ország épen ezer esztendővel esnék vissza; ha tehát a ma- 
gyar faj pótolhatatlanságát a jogrendnek, a kultúrának, a 
gazdasági életnek, a társadalmi fejlődésnek egész összes- 
sége és teljessége ilyen kézzelfogható tényekkel tanúsítja, 

akkor nem lehet kétséges gondolkozó ember előtt, hogy 
ennek az unisono fogvicsorításnak, állandó késélesítésnek, 
marakodó gyűlöltségnek alkalmat, tápot, okot és reményt 
nem az illegitim törekvésekben való hit ad, hanem az a ma- 
gyar politikai iskola, mely gyengének hirdeti a magyart 
immár 30 év óta, mely az önbizalmatlanság terjesztésével 
lohasztja le a nemzeti erők duzzadását s állandóan kérkedve 
a látszatokkal, minden nehézség előtt meghajlik. Ellenségeink 
látva, hogy amihez jogunk van, abban is bátortalanok va- 
gyunk: eljöttnek érzik az időt olyan követelések formálására, 
amihez joguk nincs. 

Aki mindig szalad, azt mindenki üldözi. A nyúlnak, ha 
olykor ellenállana, kevesebb ellensége volna. Aki sok ember 
előtt meghunyászkodik, sok embert fölbátorít maga ellen. 
Körmére nem verünk senkinek; ha pedig valaki a mi kör- 
münkre ver, rögtön beszopjuk, mint a síró gyermek. 

Minden erőnk a kiabálásban van. A harcnak ebben a 
nemében kulminálunk. Sérelmeinket, akár becsületünket, akár 
alkotmányunkat, akár vagyonunkat támadja meg, itt egy 
országocska, amott egy katona, emitt az osztrák, túl Lueger, 
innen Lukácsiu, amonnan Urechia, mindig a sajtó útján vé- 
gezzük hangos kiabálással. A félelmet pedig, miként Kossuth 
Ferenc találólag mondta: iparszerűleg űzzük. Csoda-e, ha 
minden ökör belénk botlik, s ha minden hernyó rajtunk 
rágódik? 


A király szózata. 
1896. június 7. 


Ma délelőtt ismét királyi szó hangzott el a budavári 
királyi palota alapkövének elhelyezésénél. És a magyar nem- 
zetnek ez a szó ismét alkalmat nyújt egy jobb jövő Zzálo- 
gát látni meg a fenséges úr alkotmányos érzületében. 

A magyar államiság, — melynek még egy elenyészően 
csekély attribútumát sem szavazta meg tegnap a magyar 
delegáció hadügyi albizottsága, — a király ajkain, mint ezer- 

év óta élő fenséges valóság jelenik meg. Hálával, kegyelet- 
tel, hódolattal fogadja nemzetünk a király szavát. Az ilyen 
szó az ige jelentőségére emelkedik; az ilyen beszéd hason- 
latos értékben a kijelentések súlyához. 

Királyunk át van hatva az ezeréves múlt magasztos örö- 
métől. Őfelsége maga mondja ezt. Ha nem mondaná, úgyis 
látnók és éreznők azt lépten és nyomon. Lelkében az áhíta- 
tot, szemében a könnyet, tekintetén a meghatottságot, egész 
lényén az irántunk való jóindulatot éreztük, láttuk, tapasz- 
taltuk a kiállításon a Te Deum alkalmával, a tanulóifjúság 
gyakorlatán és mindenütt, amerre járt, kelt, vizsgált, kuta- 
tott, itélt és dicsért. 

Mióta köztünk van: szívünkben van. Nem tudunk sza- 
badulni attól a gondolattól, hogy ez a hatalmas emberünk 
a mi erősségünk. Bástyája az alkotmánynak, oltalmazója az 
erkölcsnek, rugója a közlétnek, apja a népnek. 

Nagy ünnepünket ő tette nagygyá. Nála nélkül hét- 
köznapi törpeségre sülyedt volna az egész mozgalom. Ezek- 
nek a napoknak ő adott történelmi jelleget és állami szint. 
Hangulatossá, tekintélyessé, méltóságossá csak ő általa lett 
az ezeréves ünnep. 

Mi lett volna itt, ha ő itt nem lett volna? Nála nélkül 
ez a világtörténelmi momentum házimulatsággá zsugorodott 
volna össze. El nem múló hálával és az igaz szeretetnek 
teljes őszinteségével vallja ezt az egész magyar nemzet. 

Háromszázhetven év múlt el a mohácsi vész óta. 
A félreértésnek, az államtani kísérletezésnek, az égő szenve- 
délyeknek, a mérkőzésnek, a szomorú győzelmeknek és még 
szomorúbb vereségeknek háromszázhetven esztendeje. Király 
és nemzet között igazi teljes, őszinte, szeretetteljes egyet- 
értés ezen hosszú idő leforgása alatt soha egy óráig sem 
volt. Viszonylagosan voltak derűsebb és borúsabb napok, de 
csak viszonylagosan. Mert az együttérzésnek, egy célra- 
törekvésnek, tartalékgondolata nélkül való összeolvadásnak 
egyetlen momentumáról sem tud a történelem. 

Ám vmegbűnhődte már e nép a múltat és jövendőt! 
Ferenc József ledöntötte azt a falat, melyet innenfelül az 
aggodalom, túlfelül a bizalmatlanság a király és a nemzet 

szíve között felépített. Nem írnám ezt, ha így nem látnám, 
mert utálom a hazugságot és megvetem a hízelgést. De így 
látom, így érzem, így tudom. Úgy látom, úgy érzem, úgy 
tudom, hogy Magyarországon a legnépszerűbb ember Ferenc 
József, a magyarok királya. 

Bízzunk jó indulatában, higyjünk szeretetében, tisztel- 
jük alkotmányos felfogását, hódoljunk szuverén állásának. 

Felséges beszédében áldást kér királyi házára és hű 
magyar nemzetére, hogy király és nemzet egyesült erővel 
sikeresen munkálkodhassék az ország javára és a nép boldo- 
gitására, hogy ekként a királyi lakban és az országban 
állandó jólét és megelégedés honoljon. 

Igen, igen: a sikernek titka az egyesült erő király és 
nemzet között. Ez az egyesült erő jólétet teremt és meg- 
elégedést. 

Ki nem veszi észre a szózatban a finom megkülönböz- 
tetést? íme, istenhez fohászkodik a király és áldást kér az 
uralkodó házra és a magyar nemzetre és buzgó imáját azzal 
indokolja, hogy király és nemzet egyesült erővel sikeresen 
munkálkodhassék, — jól értsük meg: nem az uralkodó ház- 
nak valamely különleges hatalmi érdekén, hanem az ország 
javára, a nép boldogítására; mert úgy fogja fel, hogy az 
uralkodói kötelesség nem egyéb, mint munkálkodás az or- 
szág állandó jólétén és megelégedésén. 

Ezek valóban királyi szavak. Őfelsége szózatban jelenti 
ki, hogy érettünk él és erre a magasztos életre kötelezi az 
uralkodóház minden tagját. És kijelenti, hogy király és nem- 
zet vegyesült erővelk van kötelezve e szent munka folytatá- 
sára. Tehát nemcsak a király, hanem a nemzet is. Együtt, 
egy erővel, közös akarattal. Mert a mi királyunk nem autok- 
rata, hanem alkotmányos fejedelem. 

A vérszerződés alapgondolatát ma, ezerév múlva hír- 
deti és szentesíti a magyar király. Árpád akaratát ismétli 
Ferenc József. Akkor Árpád meghódította a földet? Ma Fe- 
renc József meghódította a nemzetet. 

Vezesse minden lépését istennek áldása! 

yLelje népe boldogságán örömét; 

Hír, szerencse koszorúzza szent fejét. 

Három beszéd. 
1896 június 16. 


Rögtönzött beszédet mondani a király előtt nem is 
szokás, nem is szabad. Fontos a nemzetre nézve, hogy mit 
beszélnek az ő nevében és fontos a trónra nézve, hogy mit 
kell meghallgatnia. Nem lehet tehát azokat a szavakat, ame- 
lyeket egy nemzet a királyhoz intéz, a múló perc hatásának 
alávetni, mert a pillanat hatása szétfoszlik, de a beszéd értelme 
fenmarad és előbb-utóbb, mint a korszak tanúja, a történe- 
lem ítélőszéke elé kerül. 

Pedig úgy nézem, hogy a Szilágyi Dezső beszédére 
nézve előnyös lett volna, ha a tegnapi nap fényének, ragyo- 
gásának, meghatottságának, közörömének és együttérzésének 
varázsló hatása alatt, remek agyvelejében rögtönözve született 
volna meg minden gondolata, minden eszméje, minden igaz- 
sága. Úgy érzem, hogy az a bűvös világ, melynek szem- 
tanúi valánk, a pompának az a történelmi varázslata, a fény- 
nek az az imponáló légköre, az áldozatkészségnek az az álta- 
lános ereje — a feltámasztott korszakoknak, a megjelent daliás 
időknek, a sírjából felidézett állami nagyságnak e bűbájos 
képe a Szilágyi Dezső elméjét, szívét, kedélyét melegséggel, 
lelkesedéssel, színekkel és érzelmekkel töltötte el és ilyen- 
formán, ha azt mondhatta volna, amit a nagy és felejthe- 
tetlen órák benne megérleltek, akkor az ő beszéde is mél- 
tán sorakozott volna formában, tartalomban és lendületben 
a hercegprímás a Te Deum alkalmával és Apponyi Albert 
grófnak az ifjúsági zászlószentelés alkalmával elmondott be- 
szédjéhez. 

De Szilágyi Dezső nem beszélhetett a hullámzó indu- 
latok meleg, majdnem forraló atmosphérájában. Ő kényte- 
len volt beszédjének minden szavát mondatonként előre meg- 
állapítani és épen ezért a beszéd hangulata nincsen a hely- 
zet hangulatával semminemű összefüggésben. Igaz, hogy az 
Apponyi gróf örökbecsű beszéde sem rögtönzött beszéd, 
még kevésbé az a hercegprímás remek és fönséges szónok- 
lata: de ugylátszik, hogy e két férfiú az Íróasztal magányában 

is mestere a szónak, a stílnek, az érzésnek és a megokolás- 
nak. Ellenben Szilágyi Dezső az íróasztalnál tétovázó, ingatag, 
formátlan és hideg. 

Sajnálom, hogy így van. A tegnapi nap mindenkit el- 
árasztott önérzettel, hazafisággal, nemzeti büszkeséggel a 
múlt irányában, hő ragaszkodással az alkotmány irányában, 
szent reménységgel a jövő irányában. Az ilyen napon kitágul 
minden kebel és a szónokhivatás az, hogy a megnyílott keb- 
lekbe örökre bevésse az időnek igazságait. Ezt tette a her- 
cegprímás, mikor nemzetének megmagyarázta a szent korona 
mivoltát, a király hatalmának és kötelességeinek foglalatát. 
Ezt tette Apponyi gróf is, mikor hazájának megmagyarázta 
a nemzet gondviselésszerű küldetését egy világtörténetileg 
fontos kultúrmisszió teljesítésében. És Szilágyi?... Szilágyi 
hétköznapi volt. Gondolatai nem szárnyaltak. A formaérzék 
cserben hagyta. A szónoki hatásnak minden eszköze kisik- 
lott kezeiből. Semmit sem mondott, amit más közönséges 
halandó százszor el nem mondott, ezerszer meg nem irt. 
Beszéde olyan, mint a köd: levegő és mégsem átlátszó; viz 
és mégsem tisztit. Megfogni, eltenni, továbbadni nem lehet. 
Termékenyítés nélkül párolog el az emlékezet táblájáról, 
miként a köd a völgyek medencéjéről. Amellett sűrű, homá- 
lyos, nyirkos. Fázunk tőle, nyestprémes mentékben is és 
akciót nem kelt a lélekben, hakard is van az oldalukon. 

Sajnálom, hogy így van. Még inkább, hogy alaptételei- 
ben sok a tévedés. Mert nagy és nehéz napokban a késő 
nemzedék lelkesedést nem abból a forrásból fog meríteni, 
amit ő a millenáris törvényben nem megjelöl, csak sejtet; 
hanem meríteni fog, amint hogy merített is az önfentartás- 
nak azon élettörvényéből, mely alkotmányunkat az állandó- 
ság feltételeivel ruházta fel. 

A politikának a múltból örökölt és a jövőben fentar- 
tandó alapjait így jelöli meg Szilágyi: egység a törekvésben 
Király és Nemzet között. Az egységes magyar állam, annak 
alkotmányos függetlensége, a magyar nemzet oszthatatlan 
egysége és a közjogi kapcsolat irányában. 

Ennek a fontos megjelölésnek értéke nagyot csökken, 
ha a királyi válasznak idevonatkozó részét olvassuk, mely 

gondosan kerüli az alkotmányos függetlenség hangoztatását 
és félre nem magyarázható indokolással a közjogi kapcsolat- 
nak más alakzatát sem el nem ismeri, sem el nem fogadja, 
mint azt, amelyet 67-ben állapítottak meg. A kész beszéd 
egymást kiegészítvén, midőn a Szilágyi gondos kifejezése a 
kapcsolatról közös ügyekké fejlődik: akkor az ünnepi han- 
gulat visszahátrál a pártfelfogás korlátolt körébe és az ezer- 
éves államiság fénye tartományi autonómiává törpül. 

Ha a legmagyarabb, legértelmesebb, legvagyonosabb 
vidékek kitartó politikai küzdelmét harminc év óta nem is 
koronázta siker: de ez a nap mégsem vala arra való, hogy 
reményeinktől is megfosztassunk. A királyi választ a kor- 
mányelnök nyújtotta át a fenségnek. Ezt a választ tehát 
Szilágyi Dezső is ismerte. Bánffy úrról nem szólok. Aki 
nem öntudatos: nem felelős. De Szilágyi felelős. Mert ő 
ismeri a nemzeti fejlődés természetét és a politikai gravitá- 
ció élettörvényeit. Ő jól tudja, hogy minden közjogi alko- 
tás csak úgy lehet állandó, ha a fejlődő viszonyokhoz alkal- 
mazkodni tudó rugalmassággal bír. A gyermekre szabott 
ruhában nem fér el a felnőtt ember. Az iparélet igényeit 
nem lehet kielégíteni a pásztorélet szerszámaival. Feszítő 
erő nemcsak a gőzben van, hanem a nemzet fejlődésében 
is. A 67-iki alkotás a nemzeti mozgásnak nemcsak földrajzi 
területét jelölte meg, hanem politikai határait is. Sőt rész- 
letesen megállapította a mozgás természetét, irányát és mér- 
tékét. Nemcsak elveket állapított meg, hanem eljárási sza- 
bályokat is. Ekként nem a szabadságot biztosította, ami 
egy közjogi alkotás legfőbb feladata, hanem kalodát készí- 
tett, mely összezsugorítja a nemzeti fejlődést, miként a facipő, 
a kinai nő lábát. 

Ezt az elhibázott alkotást a magyar parlament negyed- 
része meg akarja változtatni. Ennél a változtatásnál a trón 
biztonságát, a haza védelmét és közjogi kapcsolatunkban a 
kölcsönös védelmi kötelezettséget épen annyira szem előtt 
kívánjuk tartani, mint bármelyik udvaronc, bármelyik hazafi, 
bármelyik tábornok. Ha ez így van, miért akarják tőlünk 
még a reménységet is elvenni attól, hogy Magyarország, 
mint önálló állam megint beírhassa nevét az európai köz- 
jog lapjaira? 

Leszállani e fénylő napon a pártfelfogás korlátjai közé: 
ez nem volt a Szilágyi Dezső feladata, aki szónoka vala az 
egész nemzetnek és elnöke az egész háznak. Sajnálom, hogy 
nem vett példát a hercegprímástól és Apponyi gróftól és 
nem vett mintát a két férfi beszédéből. 


A kiállítás tanulsága. 
1896. június 17. 


Az 1885-iki magyar kiállításnak jóformán csak statiszti- 
kai haszna volt Megtudtuk, hogy mire vagyunk képesek. 
Aztán vége szakadt mindennek. A délibáb megjelent, a déli- 
báb eltűnt. Volt, nincs. 

Ezeréves kiállításunk terjedelemre is, tartalomra is, 
minőségre is fölülmúlja a 85-ikit. Haladtunk minden téren. 
A porcogó csonttá keményedett; a nyálkából izom lett. 
A kiállítók felfogása rendes mederbe terelődött. Nem is kap- 
kodnak többé a rendkívüliségek bemutatásán, hanem arról 
igyekeznek meggyőzni, hogy az életszükségei nálunk is 
fedezhetők. 

A gazdasági fenmaradásnak és a közjólétnek sorsa 
ezen a ponton dől el. Lételünknek és fejlődésünknek nagy 
kérdése ez; vajjon a magyar termelés képes-e kielégíteni 
a magyar fogyasztás igényeit. 

Nézem, figyelem a kiállítást csoportról csoportra. íme 
a fémáruk, amott a cukor, itt a papír, tovább a bőrneműek, 
emitt az üveg, a porcellán, cserép, ott a vegyészet, itt a mű- 
tárgyak. Csupa haladás a formában is, a tartalomban is. 
A fonó-szövőipar kissé szűk helyen mozog, de mozog. Tért 
kezd foglalni a pamut, a gyapjú, a selyem, 

Az ember mérleget csinál. Mi is kell ahhoz, hogy az 
átlag-ember átlag szüksége fedezve legyen? Lakás, berende- 
zés, ruházat, élelem és szerszám, amivel dolgozhasson. Ez 
itt mind megvan. Kő, tégla, mész, fa, cement, cserép, pala- 

kő, bádog: íme a lakás. Szék, kanapé, ágy, asztal, szőnyeg, 
függöny, kép, csillár, lámpa, világítóeszköz, tűzifa, díszít- 
mény, váza, polc, edény, evőeszköz: íme a berendezés. Kalap, 
cipő, kabát, szoknya, harisnya, keztyű, bunda, gallér, fehér- 
nemű: íme a ruházat. Búza, tej, hús, zöldség, hal, rák, vad, 
rizs és zsír, só, cukor, bor, savanyúvíz, szesz: íme az 
élelem. Fejsze, gyalu, kalapács, tű, penna, papír, gép, 
eke, fogas, nyereg, kocsi, kőszén, könyv: íme a szer- 
számok ezerfélesége. Van itt minden. 

Hogy megéljünk, idegenre nem szorulunk. Magasabb 
igények, előkelőbb Ízlések is kielégíthetők. Ámbár hiányosan, 
de mégis. Ez azonban nem jön számításba. A műkincs és 
a ritka luxustárgy nem ehhez a kategóriához tartozik. A szob- 
rok, festmények, csipkék nem tekinthetők a gazdasági élet 
rendes forgalmi cikkeinek. Jó, ha ilyen is van. Örvendetes, 
ha azért sem kell Parisba, Brüsselbe, Itáliába menni. De a 
tömeg nagy fogyasztásával szemben az ilyen tárgyak köz- 
gazdasági haszna elenyészik. 

A mérleget csak az átlagszükségre kell felállítani. És 
ha apróra vesszük a dolgot, bátran kimondhatjuk, hogy 
szükségletünket a magyar munka fedezni tudja. 

A 85-iki kiállítás alkalmával ezt még nem mondhattuk 
el. Épen ezért az a kiállítás nem is hagyhatott gazdasági éle- 
tünkben maradandó nyomokat. De most, hogy látjuk - 
nemcsak azt, hogy mire vagyunk képesek, hanem azt is, 
hogy mindarra képesek vagyunk, amivel a szükségek ki- 
elégíthetők: most már nemcsak tanulságok hárulnak a nem- 
zetre, hanem kötelességek is. 

Vegyük számba a közelmúlt négy évet és készítsünk 
abból egy átlagot. Mit tapasztalunk? Azt tapasztaljuk, hogy 
évenként bejön Ausztriából gép, géprész, vasáru, hangszer, 
óra, cukor, papír, szűcsáru, fa- és csontáru, vegyészeti cikk, 
gyújtószer, műtárgy, illatszer, festőáru, gyógyáru,  butor, 
lábbeli, fonal, len, kender, posztó, pipere, fehérnemű, bőr 
stb., háromszázötvenöt millió forint értékben. Az élelmisze- 
reket nem számítottam ide, aminő a sajt, a konzervek, a 
gyümölcs, a befőttek, a húsneműek, mert ezekkel együtt 
Ausztriából háromszáznyolcvan millió forint értéket hozunk 
be évente Magyarországba. 

Mit jelent ez? 

Egyszerűen azt jelenti, hogy szamarak vagyunk. 

Ismerem a bölcs ellenvetést. Azt mondják, hogy Ausztria 
is vásárol tőlünk. Igen. Vásárol tőlünk őstermelési cikkeket 
egyre-másra évenként kétszázhetven millió forintért. Csak- 
hogy Ausztria kényszerítve van tőlünk vásárolni, mert más- 
tól nem kap olyan jó és olcsó portékát, mint tőlünk. Egész 
gazdasági rendünk arra van állapítva, hogy Ausztria javára 
mesterségesen lenyomassák a mi termelésünk ára és mes- 
terségesen felfokoztassék az osztrák termelés ára. 

Az igazság ez: Ausztriának kára lenne ebbe, ha nem 
tőlünk vásárolna; Magyarországnak pedig haszna volna ab- 
ban, ha nem Ausztriától vásárolna. Emellett az igazság mel- 
lett bizonyít a világnak minden elmélete és a gyakorlatnak 
minden tapasztalása. De ezt az igazságot nem tudjuk intéz- 
ményileg érvényesíteni. A vámterület közössége, a fogyasz- 
tási adók egyformasága és a vámkülfölddel kötött szerző- 
dések miatt. 

Ám mégsem vagyunk kénytelenek az osztrák gazdasági 
jármot tovább is vonszolni. Mert ha nem is tudunk most 
intézményileg segíteni a helyzeten, de tudunk, társadalmilag, 
ha akarunk. Csak az a kérdés, hogy tudunk-e akarni? Ezen 
a kérdésen fordul meg, hogy évenként háromszáznyolcvan 
millió forint magyar pénz átvándoroljon-e Ausztriába, vagy 
itthon maradjon? 

Nem függ ez a kérdés sem a kormánytól, sem a par- 
lamenttől, sem a guótabizottságtól, sem a vármegyéktől, sem 
a pénzintézetektől. Még a kereskedelmi és iparkamaráktól sem 
függ. Ez a Kérdés magától a magyar nemzettől, annak min- 
den egyes tagjától külön-külön és együttvéve. A földművelő, 
az iparos, a kereskedő, a gyáros, a tisztviselő, az ügyvéd, az 
orvos, a mérnök, a tőkepénzes, a nagyúr és a kisember 
külön-külön mindegyik dönthet efölött a kérdés fölött a 
tűzhelynél, az akolban, a műhelyben, a telepen, a boltban, 
az irodában, a szalonban. Nem kell egyéb hozzá, mint 
elhatározás és akarat. Elhatározás arra, hogy hasznára legyen 
önmagának és hazájának. Akarat arra, hogy elhatározását 
végrehajtsa. 

Miért vásároljunk morva posztót, cseh üveget, osztrák 
gépet, bécsi piperét, sziléziai vásznat, mikor magyart 
vehetünk? 

Törvényünk ez legyen: Kerülni azt a boltot, ahol 
osztrák dolgot árulnak, kerüljük azt a műhelyt, ahol osztrák 
cikket dolgoznak fel. Mikor vásárlunk, járjunk végére annak 
a forrásnak, ahonnan a vásártárgy hozzánk szivárgott. Ha 
Ausztriából jött: ne vegyük meg. Ez legyen a törvény. 

Nem hadüzenet ez, hanem megtorlás. Micsoda? Hát 
összedugott kézzel fogadjuk ezt a hurkot, mit nyakunkba 
akaszt az osztrák? Hát arravalók vagyunk mi, hogy tátott 
szájjal hallgassuk rágalmaikat, szidalmaikat, üvöltésüket? Ki. 
nem látja, hogy a magyar lisztet nem akarják vásárolni 
odaát. Ki nem látja, hogy a hitel megvonásával kalodába 
akarnak szorítani? Ki nem látja vakmerő követelésüket a 
guota fölemelésénél? Ki nem látja sújtó kezüket a cukor- 
adó újabb tervében? Nem halljátok Luegert és társait? 
Nem látjátok, hogy ezek az emberek többé nem demagógok, 
hanem elsőrangú hatósági személyek? Nem láttátok, hogy 
a Lueger iránya nemcsak az utcán jutott többségre, hanem 
a császári sast is meghátrálásra kényszerítette? 

Sőt nem is megtorlás, amit ajánlok, hanem egyszerű 
és természetes védekezés. Semmi egyéb, mint akarat az élet- 
hez. Mint jog az önfentartáshoz. Semmi egyéb, mint az 
életösztön nyilvánulása. Támadni az osztrákot nem akarjuk; 
sem bántani Éljen, ahogy tud. De hagyjon nekünk békét. 

Rongyaira, munkájára, materiájára nincsen szükségünk 
Elment a kedvünk attól, hogy érette létezünk, magunknak 
akarunk élni magunkért A tékozlás ideje lejárt. Amink van, 
az a miénk. Birtokunkat, jószágunkat, vagyonunkat, pénzün- 
ket nem akarjuk apasztani az osztrák érdekek hizlalása 
kedvéért. 

Igenis, úgy fogunk cselekedni, amiként mondók. íve- 
ket fogunk széthordozni, melyeken minden aláíró becsület- 
szóra kötelezi magát, hogy osztrák árut nem vásárol. Ma 
aláírja tíz, holnap húsz, holnapután száz, azután ezer és 
százezer. Mindenki aláírja, mert mindenki sértve van a SZI- 
dalmak által és mindenki károsítva van az itt élvezett osztrák 

monopólium által. Ebben a kérdésben lehull mellünkről a 
pártbilincs és szétfoszlik minden osztálykülönbség. Mert mind 
tagjai vagyunk a magyar nemzetnek; mert a hazának min- 
denki hű fia és jó leánya. Ezeréves létezésünk örömére 
ünnepnapi ruhába öltözött testünk és lelkünk. Ezt az ün- 
neplő ruhát bécsi gyalázkodások sarával dobálták meg osz- 
trák szomszédaink. Jól van. Letöröljük a foltot. De meg" 
nem fizetjük, ám, éljenek meg a maguk emberségéből. A mi 
jelszavunk mától fogva, hogy osztrák árut nem vásárolunk. 


Prémium és adóemelés. 
1896 június 19. 


Ez a Magyarország nem is ország, hanem egy men- 
tőegyesület, még pedig a legönzetlenebb fajtából, mert 
arra rendezte be magát, hogy ne saját fiait mentse ki a 
veszélyből, hanem hogy saját kárára mentegesse az osz- 
trák polgárokat. Most is, hogy panaszkodik az osztrák 
répatermelő és az osztrák cukorgyáros, mert Németor- 
szág versenyét a külföldön nehezen bírja: előáll a magyar 
mentőegyesület udvarias készséggel megabrakolni a ki- 
merült osztrák gebét. 

Ezt az abrakot műnyelven prémiumnak és adófeleme- 
lésnek hívják. 

A prémium azt jelenti, hogy az a gyáros, aki a vám- 
külföldre szállít, adóvisszatérítésben részesül. A prémium? 
összege eddig öt millió forintban volt megállapítva, ez 
azt tette, hogy bármennyi is legyen a vámkülföldre való 
való szállítás, a gyárosok csak ötmillió jutalomra tarthat- 
nak igényt. 

A gazdasági élet nehézkedési törvényei szerint a pré- 
miumösszeg korlátozásának természetes következménye 
mindig az, hogy csak annyi szállíttatik külföldre, amennyi 
jutalomban részesülhet. 

Mert hiszen a jutalomnak egyetlen és kizárólagos 
jogosultsága az, hogy a tényleg meglévő termelési kü- 
lönbségek, a verseny lehetősége szempontjából, kiegyen- 
líttessenek. Más szavakkal: hogy a magunk termelőjének 
annyi jutalmat adjunk, amennyivel a másik állam terme- 
lője olcsóbban állítja elő cikkét, mint a mienk. Miből 
következik, hogy az az ármennyiség, amely nem része- 
sül jutalomban, már nem mehet a külföldre, mert nem 
bírja ki a versenyt. Mert ha mégis kimegy, akkor épen 
annyi veszteséggel dolgozik, amennyi a termelési különb- 
ség az Ő áruja és a versenyző áruja között. 

Már most ha látjuk, hogy a vámterületen termeit 
cukormennyiségből 1889 óta nemcsak annyi keresett kül- 
földön piacot, amennyi az ötmillió jutalomnak megefelel, 
hanem ennél sokkal több, úgyannyira, hogy már 1890-ben 
a kivitel mennyiségének 7.8 millió, 1891-ben 8.7 millió, 
1892-ben 8.6 millió, 1893-ban 9.1 millió, 1894-ben 9.7 mil- 
lió jutalom felelt volna meg; ha ezt látjuk a hivatalos 
kimutatásban, akkor napnál világosabban áll előttünk, 
hogy a külföldre szállítók vagy ugyanannyival károsodtak, 
amennyi meghaladta az ötmillió jutalmat, vagy ha nem 
károsodtak, akkor az ötmilliónyi jutalom is fölösleges. 

Számokban beszélve, a közelebbi hat év alatt a vám- 
területről kiszállítottak 28,642.043 métermázsa cukrot. Az 
1888. XX. t.-c. 2. szakasza értelmében ezért a kivitelért 
a gyárosokat 83,188.945 forint jutalom illette volna meg. 
De miután az évi jutalom összege ötmillió forintnál többre 
nem rúghat, ennélfogva csak 30 millió prémiumot kaptak a 
gyárosok. — Veszteségük tehát ebben a  campagneben 
53,188.945 forint. 

Ki hiszi ezt el nekik? Bizonyára senki. Hiszen ily- 
mérvű veszteségeket ily hosszú ideig semmiféle üzlet 
nem bír meg. Hiszen könnyebb az üzemet redukálni, mint 
ilyen horribilis veszteséget viselni. Nem is igaz abból a 
veszteségből egy garas ára sem, hanem az igazság az, 
hogy a meghatározott ötmilliónyi prémium volt fölösle- 
ges. Majd hat év alatt a cukorgyárosok harminc millióval 
nyertek többet, mint amennyit prémium nélkül — a ren- 
des verseny törvényei szerint nyertek volna. 

Abból a tényből tehát, hogy a gyárosok sokkal töb- 
bet szállítottak a vámkülföldre, mint amennyiben jutalom- 
igényük lehetett, minden józaneszű ember azt következ- 
teti, hogy jutalomra nincs szükség. 

Csak a magyar vkormány jut más következtetésre. 
A magyar kormány így gondolkodik: a hatéves campagne 
elején a vámkülföldre ment 2,738.266 métermázsa. Ennek 
ötmillió jutalom felelt meg. A campagne végén kíment 
4,500.643 métermázsa. Ennek tehát 9 millió jutalom felelt 
meg. A magyar kormánynak a külön megrendelésre kü- 
lön logikákat készítenek. A rendes logika ez: miután kellő 
jutalom nélkül is évről-évre fokozódik a kivitel: ennél- 
fogva a kivitelben nyereség van jutalom nélkül is. A kor- 
mány logikája pedig ez: ámbár kellő jutalom nélkül is 
fokozódik a kivitel: ennélfogva adjunk nagyobb jutalmat 
és javaslatba hoz 9 millió jutalmat és azt holnap vagy 
holnapután a t. Házzal el is fogja fogadtatni. Így garáz- 
dálkodik a magyar kormány a magyar nemzet vagyonával. 

Mi ennek az oka? 

Azt hiszi valaki, hogy mindez — a magyar nép ro- 
vására ugyan, de legalább — a magyar gyárosok javára 
történik? Naiv föltevés. A dolog úgy áll, hogy Magyar- 
ország sokkal kevesebb cukrot termel, mint amennyit 
fogyaszt. Ausztriából sokkal több cukor jön ide, mint 
amennyi innen odamegy. Ez a többlet a fölvett hat év 
alatt 641.245 métermázsát tesz ki. Ami azt jelenti, hogy a 
prémiumot nem a magyar gyárak kapják, hanem az osz- 
trák gyárak. Továbbá azt is jelenti, hogy -— miután a 
fogyasztási adó nem a fogyasztási kerület pénztárába, 
hanem a termelő terület pénztárába vándorol — tehát azt 
is jelenti, hogy annak a 641.245 métermázsa cukornak az 
adóját is mi fizettük meg, 

A fogyasztási adó ezideig métermázsánként 11 forint 
volt. Az új javaslat 13 forintra emeli. Ilyenformán az el- 
múlt hat évben — mely a kormány számításainak is alap- 
ját képezi; fizetünk az osztrák pénztárba 7,053.695 fo- 
rint adót. Ezentúl pedig, ha nem is romlik meg a helyzet, 
a következő cyklusban fizetni fogunk 8,336.185 forint adót 
az osztrák pénztárba. 

A javaslat emeli a prémiumot és emeli az adót. 
Miért? mivel az osztrák gyárosok és az osztrák pénztár 
érdeke így kívánja. Hát a ház elfogadja ezt a javaslatot, 
mivel a magyar kormány csak úgy tarthatja magát, ha az 
osztrák érdekek tributáriusává teszi Magyarországot. 

Országunkra szégyen, nemzetünkre gyalázatos hely- 
zet ez. Kormány és parlamenti többség nemcsak tűri, de 
teremti ezt a helyzetet. Nemzeti lét, politikai érettség, 
kormányzati életrevalóság, ezeréves állami lét . . . a va- 
gyoni helyzet számtani világánál, mindez csak szájhőskö- 
dés. Miként a vad népek: drágaköveinkért tükördarabo- 
kat kapunk cserébe. Ha buták és hülyék volnánk, akkor 
nem cselekednénk másképen. 

De ha politikai szervezetünk megrothadt is, hát nincs 
már semmi erő a társadalomban és az egyénben? Hiszen 
semmi sem könnyebb és egyszerűbb, mint segíteni ezen a 
helyzeten. Ne vásároljunk osztrák portékát. Olyan nagy 
dolog ez? Talán csak mégsem hivatása egy nemzetnek, 
hogy másért éljen és ne önmagáért? íme négy millió 
forint értékű cukrot szállít ide évenként Ausztria, hát 
muszáj azt nekünk megenni? Hát csakugyan az volna a 
sorsunk, hogy elszegényítsük magunkat, hogy az osztrák 
gazdagodjék? Hogyan, hát még ehhez is magyarázat kell? 
Kézműveseink  hivatalszolgákká,  korcsmárosokká,  házfel- 
ügyelőkké lettek. Földmíveseink vándorbotot vesznek ke- 
zükbe. A középosztályból vészes bürokrácia keletkezett. 
Kell-e további bizonyítás? Itt nem rémit el a pusztulás? 


Törvény az üldözés szabadságáról. 
1896. június 21. 


Arról, hogy üldözhető legyen az, akit üldözni akarnak: 
alaposan gondoskodott tegnap a kormány. Híveit berendel- 
vén, megszavaztatta velük . . . mit? Talán, hogy a vallás 
eszközeivel nem szabad összezavarni a politikai eszközöket? 

Vagy talán azt, hogy a templomban pártszenvedélyeket szí- 
tani nem szabad? Vagy talán, hogy a lelkész eltiltassék népét 
a fajgyűlölségre izgatni? Nem, nem. Nem ezt szavaztatta meg 
a kormány. Hiszen ilyesmivel kibékült volna az egész ház. 
Hiszen minden hazafi óvakodik attól, hogy hazánk politikai 
nyugalma néhány féleszű martalékává legyen a felekezeti 
őrjöngés vagy a nemzeti gyűlölködés révén indítható had- 
viselésben. 

De nem erről van szó. Mert azt, hogy butaságban szen- 
vedő fanatikus és magyarok ellen való gyűlöletet hirdető 
pópák is vannak, a kormány még csak tekintetbe sem vette. 
Tehát nem is ezek ellen alkotott törvényt. Hanem törvényt 
alkotott ... ki ellen? Mindenki ellen, akit üldözőbe óhajt 
venni. Ki mellett? Mindenki mellett, akit gyámolítani akar. 

Ez a törvény büntetéssel sújtja azt a lelkészt, vagy 
vallási szertartás teljesítésére jogosított, vagy egyházi tisztsé- 
get viselő más személyt . . . 

Tehát nemcsak a lelkészt, hanem mindenkit, aki vallási 
szertartás teljesítésére jogosítva van. Kik ezek? Mindenki. 
A misénél nemcsak a lelkész végzi a vallásos szertartást. 
Közreműködik ott a kántor és a ministráló személyzet is. 
Ministrálni pedig minden katholikus ember jogosítva van. 
Vallásos körmenetekben a zászlóvivés szintén a szertartás- 
hoz tartozik. Zászlót pedig mindenki vihet. Ha nem is viszi, 
de jogosítva van vinni. Mi pedig a kritérium — a jogosultság. 

Ez a helyzet még élesebben domborodik ki a protes- 
táns szertartásnál. Az ev. ref. egyházban az isteni tiszteletet 
minden művelt ember megtarthatja. Nem szolgáltathat úr- 
vacsorát, ámbár itt is segédkezet nyújthat, de fölmehet a 
szószékre, mondhat könyörgést, tarthat prédikációt. Én is 
prédikáltam akárhányszor, sátoros ünnepek alkalmával, mint 
legátus diák. Vallási szertartás teljesítésére tehát minden 
kálvinista ember jogosítva van. Ami pedig az egyházi tiszt- 
séget illeti: igen ritka az a művelt protestáns ember, aki 
nem visel egyházi tisztséget, vagy az egyházközségében mint 
presbiter, vagy az egyházmegyében mint gondnok, vagy az 
egyházkerületben mint választott tag. Nemkülönben a zsina- 
ton és konventben. 

Bátran elmondható tehát, hogy egyházi állásánál és 
funkcióinál fogva igen sok katholikus és jóformán minden 
protestáns belejut — ha a kormány úgy akarja — a büntet- 
hető csoport keretébe. 

Ám, lássuk a korlátokat. 

A büntetés egyik korlátja a cselekvés helye; a másik 
korlát maga a cselekvés. 

A cselekvés csak azon esetben büntethető, ha az a 
vallás szertartásainak végzésére rendelt helyen, vagy vallásos 
jellegű gyülekezeten történt. Ez úgy néz ki, mintha itt a 
templomról volna szó. De egy kis vizsgálat felderíti a valót. 
Ezt a szót: templom, félreérteni nem lehet. A törvény még- 
sem ezt használja. Miért? Mivel a büntethetőséget nem akarja 
tiszta és szigorú korlátok közé szorítani. Vagyis: tágítani 
akarja az ügyész vádképességét és a bíró lelkiismeretét. 
Templom helyett ezt mondja: va vallás szertartásainak vég- 
zésére rendelt hely.x így aztán az okos ügyésztől és a bölcs 
bírótól függ, hogy mit értésen alatta. Mert az a vhelyx, ha 
akarják templom, ha akarják temető, ha akarják parochia, ha 
akarják magánlak, ha épen úgy tetszik, hát erdő, mező, utca. 
Ugyanilyen tág: értelme van a vvallásos jellegű gyülekezet- 
nek is. Mert az utolsó kenet feladható, az úrvacsora kiszol- 
gáltatható, a keresztelés megtörténhetik, a temetés elvégez- 
hető az autonómikus gyűlés megtartható a templomon kívül 
bárhol, akár a paróchián, akár magánházakban, akár a me- 
zőn, akár az utcán. Ez mind vallásos jellegű gyülekezet és 
ezeken a helyeken mindenütt végezhetnek vallásos szer- 
tartásokat. 

Avagy minő véleményben tetszik lenni a búcsújárások 
felől? Vajjon vallásos gyülekezet ez? Vajjon vallásos szertar- 
tás végzésére rendelt hely-e a nyílt utcán felállított oltár? 
Nos, ki ne tudná, hogy búcsújárás alkalmával bizony világi 
ünnepet is tart a nép? Lagzi foly ott a javából. Az ifjúság 
táncol, az öregje mulat. A plébánián van jó ebéd. Résztvesz 
abban a város, vagy község, vagy vidék minden valamire 
való embere. Nemcsak a katholikusok ám. Ott van a kálvi- 
nista is, a lutheránus is, sőt a zsidó is. És csengenek a poha- 
rak és folynak az áldomások. Mindenekelőtt a királyért ürül 

a pohár, azután másokért. Rátérnek ott bizony a hazára is. 
Hiszen magyarok. És a hazának száz bajára. Egy kicsit poli- 
tizálnak is. Olykor sokat. Van, aki megdicséri a kormányt. 
Ritkán, de megesik. Van, aki lehordja. Ez a gyakoribb eset. 

Tömlöcbe velük! Így szól most a törvény. 

Igen, a cselekedet és a hely minősége állapítja meg a 
büntethetőséget. A helyről már szólottam. Látható volt, hogy 
minden hely alkalmas a bűncselekmény elkövetésére. Ha 
ugyan a bíró parírozni akar báró Bánffy Dezső urnák. 
Hát a cselekedettel, hogy állunk? Ez talán szabatosabban 
van körülírva? Lássuk. 

Vajjon mi az, amit tenni a mondott helyeken, vagyis 
amit a templomban, az utcán, a paróchián, a magánlakás- 
ban, a cinteremben, a temetőben, a bucsun, a keresztelő- 
ben, a lakodalmon tenni nem szabad, — vajjon mi ez? 

íme, nem szabad va választás eredményének befolyáso- 
lását célzó nyilatkozatotk tenni. Nesze neked definíció! 
Vivát formula! Sokáig élj szabatosság! Tessék bíró uram 
megállapítani, hogy melyik szó, melyik mondat, melyik argu- 
mentum befolyásolta a választás eredményét? Ezzel azon- 
ban ne törje a fejét. Hiszen nem szükséges, hogy az a be- 
széd valósággal befolyásolta legyen a választás eredményét. 
Elég, ha a nyilatkozó csak célzott a választás eredményének 
befolyására. Érti bíró úr? A célzás is elegendő. Mire? 
A választás eredményére? Vagy az eredmény befolyására? 
Vagy talán a befolyás eredményére? Vagy végre a válasz- 
tás befolyására? Óh, jaj neked te szegény bíró! Kételyeid- 
del mit fogsz csinálni? Aggódva látom, hogy miként fog- 
nak a bírák ebbe a problémába beleőrülni. 

Végre is ki lesz az illetékes bíró? A járásbíróság? 
Avagy a törvényszék? Avagy valamely statárium? Vagy 
talán a cs. és kir. hadbíró? — És ki lehet a panaszos? 
Minden állampolgár? Avagy csak a kormány? 

Nagyméltóságú igazságügyminiszter úr! amint látni 
méltóztatik, tájékozatlanok vagyunk a legnagyobb mértékben. 

Nem tudjuk, ki az a vvallási szertartás teljesítésére 
jogosított egyén; 

nem tudjuk, ki az az vegyházi tisztséget viselőc más 
személye; 


48 


nem tudjuk, mi az a vvallás szertartásainak végzésére 
rendelt helyisége; 
nem tudjuk, mi az a yvallásos jellegű gyülekezete; 

nem tudjuk, mit jelent va választás eredményének be- 
folyását célzó nyilatkozatc. 

Még azt sem tudjuk, hogy mit ért a törvény vnyilat- 
kozatx alatt. Szónoklatot? Tósztot? Imát! Nyilvános beszé- 
det, avagy magántársalgást? Vajjon egy közbeszólás nyilat- 
kozat-e? Hát egy rövid megjegyzés a szomszédokhoz intézve? 

Látható, hogy semmit sem tudunk. Még azt sem tud- 
juk, hogy ebben az emberfölötti tájékozatlanságban a mi 
rovásunkra esik-e a butaság, vagy annak a rovására, aki a 
törvényt csinálta? 


Harc mindenfelé. 
1896. június 24. 


A magyar politikai élet kiválóképen leleményes ab- 
ban, hogy osztályokat, felekezeteket, fajokat és érdekkö- 
röket összezándorítson. Úgy néz ki a dolog, mintha tör- 
vények és kormányzási tények abban  versenyeznének, 
hogy a mindenek harcát a mindenek ellen nálunk intéz- 
ményileg állandósítsák. 

Hogy nemek szerint kövessék a gyermekek a szülők 
vallását: ez bölcs intézkedés volt, mely nem sértette a 
többség érzelmét és biztosította a kisebbség jogát. Igazi 
kútforrása volt az a törvény a vallásos türelemnek, mert 
a felekezeti különbség a családi szeretet ölelő karjai kö- 
zött nyert békességes kiegyenlítést. Ezt a nagy törvényt 
eltörölték és ezzel megnyitották a reversiálisok áradatá- 
nak zsilipjeit. Nem egyéb ez, mint a természetes kiegyen- 
lítésnek fölcserélése a mesterségesen fölidézett harccal. 

Jobban nem jártunk egyéb kérdésekben sem. 

Ha okos intézmények nem gátolják: mindig és min- 

denütt harc fejlődik a mozgó és az állandó tőke között. 
A gazdasági viszonyok természetes gravitációja hozza 
létre ezt a harcot. Az ily harcban mindég az a fél terül 
el, amelyik kevesebb mozgási képességgel rendelkezik. 
Tehát a pénz győz a föld ellenében. 

Úgy, de nálunk a pénz: idegen erő; a föld: nemzeti 
erő. Ilyenformán, ha oltalomban részesül a föld, akkor 
fajunk, nemzetünk, hazánk javára történik az oltalom. 
Csakhogy nem történik. Ellenkezőleg. Gazdasági szerve- 
zetünk a pénzből árut, az értékmérőből értéket, a csere- 
eszközből forgalmi tárgyat alkotott. Nálunk a pénz nem 
közvetít, hanem kereskedik a maga hasznára, az ország 
kárára. Így aztán nem termékenyít, miként az eső, hanem 
szegénységet okoz, miként a jégverés. 

Az ellenzék gyakran megküzdött ebben a kérdésben. 
Okoskodva érvelt, számokkal bizonyított. Nem használt. 
Vagy maradt minden a régi csapáson, vagy még jobban 
elromlott a helyzet. A malomkérdés, az elpusztult szőllők 
rekonstrukciója, az osztrák-magyar bank szervezete, üz- 
letiránya, fentartása, a cukorkivitel prémiuma, a megtűrt 
és megengedett kartellek — mindez a pénz feltétlen győ- 
zelmét jelenti a föld ellenében. Vám és kereskedelmi szer- 
ződéseinknek majd minden pontja, akár Szerbia, akár Ro- 
mánia, akár Oroszország, akár Olaszország felé tekint- 
sünk, a magyar föld vereségét hirdeti. Ami soha seholsem 
történt, mi úgy viseljük magunkat, mintha föllázadtunk 
volna mindentadó jóságos földünk ellen. 

Állapotunk nem jobb a nemzetiségi kérdésben sem. 
Harc a felvidéken, harc keleten, harc délen. Mindenfelé 
csak harc és háború. A napról-napra fokozódó harc két- 
ségtelenül hazánk földarabolását célozza. A felekezeti föl- 
darabolás jóformán megvan. Hiszen vnemzetix egyházakká 
fejlesztettük a gör. kel. egyházakat. A társadalmi földa- 
rabolás most van folyamatban. Az egyleti és társulati 
élet fajbeli karaktert öltött magára. A kaszinókra, ipar- 
testületekre, — földmívelő társulatokra,  énekkarokra,  köz- 
mulatságokra, pénzintézetekre, lokális kiállításokra,  isko- 
lákra, közművelődési mozgalmakra mindenütt rányomják 

a románok a vrománcx bélyeget. Ekként, ha be lesz fe- 
jezve az egyházi, társadalmi és kulturális elszakadás: csak 
fegyverrel lesz megakadályozható a földirati feldarabolás. 
A fegyver pedig nem Budapesten van, hanem Bécsben. 

Az élet és az intézmények arra utalnak, hogy harcot 
folytassunk Ausztria ellenében is. A törvény szövetséget 
állapít meg a két ország között. A valóság harcot jelent 
minden vonalon. Másutt a szövetség: béke, melyet érdek- 
azonosság hoz létre. Itt a szövetség: gyűlölség, melyet 
istápol az érdekellentét állandósága. Egyik pontjával a 
törvény békét hirdet és testvéri összetartást; másik pont- 
jával arra utal, hogy más zsebében kotorásszunk. 

Gyarló emberek erősebbek akarnak lenni az idő ta- 
núságánál és a természet törvényénél. Hiú küzdelem. Or- 
szágok és nemzetek sorsát nem véletlen esélyek döntik 
el. Vegyrokonság nélkül nincs vegyi összetétel. A népéle- 
tet nem lehet a történelmi mederből kizökkenteni. A föld- 
irati fekvés és a nemzeti karakter megjelölték a mi tör- 
ténelmi utunkat és megjelölték Ausztria útját is. Egymás 
mellett jól megélhetünk; egymással megélni nem tudunk. 
Két szervezetet föl lehet egy közös célra használni, de két 
szervezetet egyesíteni nem lehet. 

Az osztrák sohase békülne ki azzal a gondolattal, 
hogy fölötte, az ő vérének és pénzének hozzájárulásával, 
egységes magyar hadsereg védnökösködjék. Hát bizony 
mi is megalázva érezzük magunkat, hogy várainkban, lak- 
tanyáinkban, utcáinkban egységes osztrák hadsereget lás- 
sunk. Mintha megszállott tartomány volnánk. Vagyoni ér- 
dekeit az osztrák körömszakadtáig védelmezi. Vagyoni 
érdekeinket mi lépésről lépésre megtöretni engedjük az 
osztrák szívósság ellenállásán. 

Gyengék vagyunk és nem az erősködés eszközeit ke- 
ressük. Ellenkezőleg. Valóságos bravúrt fejtünk ki az el- 
erőtleniítő intézmények alkotásában. Vergődünk egy gon- 
dolatszegény kormány hálózatában.  Közéletünk meddő; 
célunk, irányunk nincs. Kormányférfiaink bécsi bábok. 
Mozognak, mert mozgatják; ha tolják, előre mennek; ha 
húzzák, hátrálnak. 

Nagy hajlékonyságuk van és idejében meg tudnak 
lapulni. És mindenhez többségük van. Az előrenyomulás- 
hoz Wekerlének volt többsége; a hátráláshoz és meglapu- 
láshoz Bánffynak van többsége. Ebből áll a mi politikánk. 
Harcba keveredünk mindennel és legyőzetünk mindenütt. 


Önvédelem. 
1896. június 26. 


Remélem, hogy nagy és. kisfejű emberek egyaránt 
hajlandók megengedni hazánk minden polgárának az ön- 
védelmet. Talán azt is megengedik, hogy pénzét mindenki 
ott költse el, ahol jónak látja. Végre abban sem kivannak 
meggátolni,, hogy szükségleteinket olyan forrásból fedez- 
zük, amilyen nekünk tetszik. 

Mert hát emelhetik a kvótát háromemelet magas- 
ságra; adhatnak az osztrák kincstárnak a fogyasztási adó 
révén akármennyi subsidiumot; biztosíthatnak az osztrák 
ipar részére a vámvédelem útján tetszés szerint való mo- 
nopóliumot; " nyersterményeinket pedig  kiszolgáltathatjuk, 
miként valami bitang jószágot, a német, a muszka, az 
olasz és oláh kereskedelmi szerződések által az egész vi- 
lág egészségtelen versenyének: de már abban nem pa- 
rancsol nekünk sem a vicispán, sem a pandúr, sem a kor- 
mány - és ha volna százannyi hatalma, kétszázannyi 
megfeledkezése nemzeti érdekeinkről és ötszázannyi több- 
sége, mint a mennyi van — abban mégsem tud nekünk 
rendelkezni, hogy hol és mit vásároljunk a magunk és 
családunk részére. Ahhoz való szabadságunk, hogy vásá- 
roljunk-e osztrák iparcikket, avagy ne vásároljunk, nem 
korlátozható sem szerződéssel, sem törvénynyel, sem ren- 
delettel, sem furfanggal. Már pedig ez a szabadság egy 
archimedesi pont. Ha rálépünk: kiemelhetjük onnan mos- 
tani sarkaiból a közgazdasági rendszer glóbusát. 


52 


Miért ne lépnénk rá? Miért ne határozhatná el min- 
den magyar ember, hogy addig nem vásárol osztrák por- 
tékát, amíg hazánk gazdasági és pénzügyi érdekei, ha 
mindjárt a közös ügyek és a közös vámterület keretében 
is méltányos és igazságos kielégítést nem nyernek? Ennek 
az elhatározásnak sem a törvény, sem az erkölcs, sem a 
pártkötelék útját nem állja. Ehhez az elhatározáshoz nem 
szükséges sem előkészület sem életmódváltoztatás, sem 
egyleti szervezkedés. Még erő sem kell ide. Áldozat épen 
nem szükséges. Minden úgy marad amint van. Szokásairól, 
kényelmeiről senki sem tartozik lemondani. 

De mégis . . . egy dologról lemondunk. Lemondunk 
végre arról a könnyelműségről, hogy az ország gazdasági 
érdekeit tekintetbe ne vegyük. Kinek esnék nehezére az 
a lemondás? Hát olyan nagy baj lenne az, ha évenként 
háromszáznyolcvan millió forintot nem adnánk másnak, 
hanem  megtartanánk az országnak?  Aggodalmaskodni 
ugyan kicsoda fog amiatt, hogy .hazája vagyonosodik? 

Szégyelném, ha sok magyarázatra volna szükség e 
téren. Szerencsésebb országok népei nem szorulnak ilyen 
elhatározásra. . Azoknak kormányuk és  törvényhozásuk" 
van, melyeknek felfogása, akarat, szelleme, törekvése ösz- 
sze van forrva saját hazájuk érdekével. Ott nem keresnek 
mesterkélt okokat arra, hogy milyen ürügyek alatt rövi- 
díttessék meg az ország. Ott nem kell a kormánynak és 
törvényhozásnak Jánusz-arcot ölteni, mindig kétfelé nézni, 
mindig kétféle érdeket mérlegelni és kétféle igényt kielé- 
gíteni. Mit bánja ezt Románia, hogy milyenek a szeszter- 
melési viszonyok Szerbiában, hogy mennyi ott a répacu- 
kor tartama és mennyi adóvisszatérítésben részesül a ki- 
vitelre dolgozó belgrádi szeszgyár. Ehhez neki semmi 
köze, sem beleszólása nincs. Mindenik ország berendezi 
a maga adórendszerét a maga jól felfogott érdekei sze- 
rint. De Magyarországnak más a helyzete. A mi kormá- 
nyunkat arra utalják az intézmények, hogy állandóan ko- 
torásszon az osztrák állam zsebeiben. Viszont Ausztria is 
arra van utalva, hogy gondosan ellenőrizze, mit eszünk, 
mit iszunk, "mennyit eszünk, mennyit iszunk. Mert más- 

különben sem a kvótát, sem a fogyasztási adórendszert 
megállapítani nem lehet. 

No jó. Ez a kimondhatatlanul eszeveszett viszony, 
megvan. Nagyjaink azt mondják rá, hogy így jól van. 
Kicsinyeink szajkó bölcseséggel hirdetik, hogy ezen a vi- 
szonyon változtatni nem kell. Kicsinyeinket vakon követi 
egy parlamenti többség. No jó. Hát ne változtassanak 
rajta. Egy jobb, erősebb, józanabb nemzedék majd csak 
eligazítja ezt a kérdést is. Hiszen nem vagyunk feketék. 
Már pedig a négerek is felszabadultak. Hát lesz még 
szőllő és lágy kenyér. 

De addig is: tönkre az ország sem a Bilinszky úr 
kedvéért nem mehet, sem a Lueger úr kedvéért. Azt tesz- 
szük, ami módunkban áll. Ha nem tud segíteni az állam, 
hát segítsen a társadalom. Nem állíthatunk sorompót a 
határszélre. Jó. Fölállítjuk hát a vámvonalat a saját la- 
kásunk küszöbére. Tűzhelyünk nincsen osztrák uralom 
alatt. Egyéni életünk nincsen bérbeadva az osztrák gyá- 
rosnak. Sem zálogba nem tette akaratunkat senkisem. 
Élni fogunk hát szabadságunkkal, akár tetszik másnak, 
akár nem. 

Lám az olaszok egyetlen csatát sem nyertek és mégis 
győztek. Nem a hivatalosan nyilvánuló közakarat alkotta 
meg Itália egységét, hanem valamennyi olasz polgárnak 
egyéni elhatározása. Az osztrák meghátrált — nem az 
olasz fegyver ereje előtt, hanem az olasz elhatározás ha- 
talma előtt. Hiszen ki ne ismerné a századnak e legta- 
nulságosabb küzdelmét? Ki ne tudná, hogy miként bánt 
az olasz nő, férfi, gyermek, leány és ifjú külön-külön és 
együttvéve mindennel, ami osztrák? Ki ne ismerné azt az 
elementáris gyűlöletet, melylyel ott az osztrák uralom el- 
len viseltettek? Hogy nem hallgatták meg az osztrák 
zenét a St. Marcon; hogy az asszonyok leköpdösték azt 
a férfit, aki az idegen uralom közegeivel pajtáskodott; 
hogy nem fogadták el az osztrák bankjegyeit sem a mé- 
szárszékben, sem a korcsmában, sem a kávéházban, sem 
a boltban — hanem vagy színarannyal fizetett a katona, 
vagy felkopott az álla — ki ne ismerné a passzív ellenál- 
lásnak e hősiesen egyhangú küzdelmét? 

Az a küzdelem bizonyára sok áldozattal járt. Mégis 
megtette az olasz. Inkább szerette hazáját, mint önmagát; 
inkább szerette a szabadságot, mint a magánérdeket. 

Vajjon rosszabbak vagyunk mi, mint ők? Silányabb 
jellemünk, kevesebb hazafiságunk volna, mint nekik? Még 
a kérdés is pirulást okoz, hiszen ahhoz fogható áldozatok- 
ról nincsen is nálunk szó. Nekünk csak annyit kell elhatá- 
roznunk, hogy ne ott vásároljunk, hanem itt; ne azt vá- 
sároljuk, hanem ezt. Mi csak azt tesszük, hogy üresen 
hagyjuk azt a boltot, ahol osztrák portékát árulnak; és 
oda térünk be, ahol magyar gyártmányt kapunk. A gyá- 
rak, vállalatok, iparosok, majd megsegítenek minket ab- 
ban, hogy hol kell keresnünk a honi készítményt. Tudatni 
fogják a központi bizottsággal azon kereskedők címeit, 
melyek honi gyárakból, műhelyekből vásárolnak és a bi- 
zottság közölni fogja e címeket a vásárló közönséggel. 

Így lesz a gyakorlatban. Önmagától fog ez menni. 
Izgatásra nincs szükség; még kapacitálásra sincs. Minden 
magyar ember csatlakozik a mozgalomhoz, mert polgár- 
társai közül senkinek sem árt vele, de hazájának min- 
denki használ. 


Főváros és vidék. 
1896. július 1. 


Az igaz hálának őszinte érzetével gondolok azokra, kik 
alkalmat, módot és lehetőséget adtak ahhoz, hogy Budapest 
kisvárosból világváros legyen s németből magyarrá alakul- 
jon át. A magyarfaj teremtő és átalakító erejéről a száza- 
dok sem tudnak jobb bizonyítványt kiállítani, mint aminőt 
a székesfőváros fejlődése felmutat. Harminc év előtt Buda- 
pesten magyar szóval, magyar szokással, magyar észjárással 
csak az a kis csoport élt, melynek atmosférája a mai athe- 
naeum, az egyetem, a múzeum, a nemzeti színház és az aka- 

démia körül lebegett. Boltba, vendéglőbe, kávéházba, ha 
mentünk: németül fogadtak, németül szolgáltak. Budaváros 
közgyűlésén német szóval folyt a tanácskozás; a Dunavizet 
németül árulták az utcán; a Lipót-, Erzsébet- és Terézváros 
merőben németül beszélt. Magyarul nem tudott sem az 
autochton polgár, sem a települő zsidó; minélfogva úgy az 
ipar, mint a kereskedelem az utolsó ízületig német volt. 

Aszfaltburkolatnak, vízvezetéknek, Andrássy-útnak, Kör- 
utaknak, Margithídnak, vasúti hídnak se híre, se hamva. Az 
Eötvös- és Petőfi-szobrok között elhúzódó palotasor helye 
szemétrakodó volt abból a célból, hogy a szeméttöltés védje 
a várost a Duna ellen. Rakpartról, közraktárakról, vágóhíd- 
ról, elevátorról még álmodozni is kevés embernek jutott 
eszébe. A gabonahajókat lovak vontatták az aldunasoron s 
a világhírű gőzmalmok helyett apró hajómalmok nagy soka- 
sága próbálgatta a napi szükséget kielégíteni.. A gyárkémé- 
nyeket meg lehetett számítani a budai hegyfok ormáról. Moz- 
donyvasút csak egy volt, Nagyváradtól Bécsig közúti vasút- 
nak hírét sem hallottuk s aki Bécsből érkezett: egy poros, 
ronda, rendezetlen, nagy, zsidó, német mezővárosba jött 

E nagyarányú fejlődés hatását kiszámítani nem lehetett. 
A nemzeti élet körforgásában a városok képviselik a fej- 
lesztő, mozgató és lendítő erőt. A kultúra világossága, az 
eszmék termékenysége, az anyagi javak sokszorosodó képes- 
sége a városból sugárzik át a vidékre. Amilyen fényt egy 
város kilövel, olyan szint ölt magára a vidék. Minden vidék 
alkalmazkodik a maga városának ízléséhez, felfogásához, 
szokásaihoz, szelleméhez, — miként hozzásimul a bogár- 
világ színe és alakzata azon helyhez, honnan életföltételeit 
meríti. 

De a periféria nem végtelen s miként a világosság ereje 
csökken a távolság négyzete szerint, akként a városok kul- 
túráit vagyoni és politikai hatásával is Magyarország egész 
területét a fővárosi élet tűzkohója nem képes sem megvilá- 
gítani, sem átmelegíteni. A nemzeti testben minden szervre 
szükség van. Az egyik szerv túlerős fejlesztése a többi szerv 
hátrányára történik. A munkaképesség nem az erők fölhal- 
.mozásában, hanem az erők egyenletes megosztásában rejlik. 

Épen ezért igazi nemzeti szerencsétlenség, hogy a vidéki 
városok elhanyagoltattak s a fejlesztés gondossága csak Buda- 
pest felé irányult. 

Minden értelmi előkelőséget, minden vagyoni kiválósá- 
got egy helyre csoportosítani annyi, mint megbontani a 
nemzeti élet egyensúlyát. Aggódva, félve nézem a munká- 
nak, a pénznek, a tehetségeknek állandó népvándorlását a 
főváros felé. Mi lesz előbb-később a vidékkel? Bágyadt 
nyomai a kimerült vidéknek máris szemmel láthatók. El 
lehet mondani, hogy a tudomány, a kereskedelem, a tőke, 
az irodalom, a politika, a művészet majdnem egészen Buda- 
pestre költözött. Hihetetlen vérszegénység mutatkozik a vidé- 
ken. A különbség Budapest és bármely más városunk között 
olyan aránytalanul nagy, hogy az összehasonlításra nincs is 
kifejezés. 

Ez így nincsen jól. Budapest lendületes pezsgése és 
a többi városok lomha vergődése: ez nem egyéb, mint az 
életerő megzavart harmóniája. Mindent összpontosítani any- 
nyi, mint mindent veszélyeztetni. Vidék és város között 
állandó a kölcsönhatás. Életközösségük a szellemnek és va- 
gyonnak kicserélési folyamában nyilvánul. Egyiknek erőte- 
lensége létrehozza a másiknak gyengeségét. Ha egy város 
kiéli a maga vidékét, akkor nem tesz egyebet, mint el- 
apasztja azt a forrást, ahonnan életnedveit merítette. 

Nincs magyar ember, aki ne nézné büszke örömmel 
Budapestet. De ennek a nagy örömnek az árnyéka is nagy. 
A vidék nem tart lépést a főváros haladásával. Az életerős 
központok feltűnő hiánya érzékenyen sújtja az országot. 
Tanyát kezd ütni a pauperizmus mindenfelé. Pangásban van 
a legtöbb üzlet; lanyha a forgalom; kevés a vállalkozás, — 
nincs életkedv. 

Hogy Magyarországnak Parisa legyen, nem kívánatos. 
Minden pontot megerősíteni: ez a helyes taktika. Elvonni az 
erőt onnan és áttenni ide: ez gyengülést jelent ott és túl- 
tengést jelent itt. A kamatláb Budapesten 490, a vidéken 8. 
Kell-e több magyarázat? A főváros pénzintézetei olcsó beté- 
tet élveznek koronként az állami pénzkészletekből. A vidék 
soha. A házadómentesség felvétele előnyösebb a fővárosban, 

mint a vidéken. Budapesten kereszteződik minden vasút és 
itt fut össze a szellemi élet minden szála. 

Növeli a bajt, hogy Budapest nem beltengere a magyar 
forgalomnak, mely elnyeli ugyan az összes folyókat, de a 
párolgás útján a magyar láthatár felhőit duzzasztja föl s a 
magyar medencéket tölti meg nedvekkel. Budapest csak egy 
csatorna, mely Ausztriába vezet. Budapest raktárai osztrák 
gyártmányokkal vannak telve, s az országból idefolyó vagyon- 
nak legnagyobb része Ausztriába vándorol, ahonnan soha 
többé vissza nem tér. Épen ezért Budapest fejlődése nem 
minden tekintetben végleges, a vidéki városok elmaradása 
pedig fölötte káros. 


Egységes nemzet. 
1896. június 5. 


A tanítók országos kongresszusán holnap délelőtt dr. 
Berzeviczy Albert volt államtitkár előadást tart vaz egységes 
nemzeti közoktatásc-ról. Kétsége aziránt senkinek sincs, hogy 
ez az előadás formailag szép, tartalmilag érdekes és velős 
lesz, Az okulás sem fog belőle hiányozni, úgy hiszem. És 
ha az előadó az egységes nemzeti közoktatásban keresi az 
egységes magyar nemzet megvalósulásának egyik főtényező- 
jét és rugóját: akkor az ő tanításának helyességét előre is 
bízvást alá lehet írni. 

Hogy mit ért Berzeviczy nálunk az egységes nemzeti 
közoktatás alatt, nem tudom. Minden attól függ, hogy minő 
célt akar vele elérni. Ez a mező nagyon tágas. A kívánság 
mértékétől függ, hogy mekkora területet szárnyaljon be a 
gondolat. A felölelt terület nagysága szerint változni fog az 
egységes nemzeti közoktatás fogalma is. 

Valaki törekedhetik e hazában a politikai magyar nem- 
zet társadalmi egységére; más valaki megtoldhatja e kíván- 
ságot a kultúrai egységgel; ismét más nyelvi egységet is 

kívánhat; sőt bizonyára nem hiányoznak, hogy a hitegysé- 
get is a valósítandó feladatok közé sorolják. Mikor tehát 
valaki a nemzeti közoktatás egységéről elmélkedik, akkor 
nem mellőzheti annak a célnak a megállapítását, amelyet az 
egységes oktatással elérni óhajt. A gondolat szálai itt már 
beleszövődnek az eljövendő idők hálózatába. 

Minél nagyobb e téren a gondolat csapongása: annál 
nagyobb gyönyört okoz a magyar ember lelkének. De minél 
többet markolunk, annál kevesebbet fogunk. Egy küzdelem- 
ről van itt szó, melynek végcélja, eszköze, taktikája megálla- 
pítva nincs. Hallottunk lármát, láttunk cselekvést is, de terv- 
szerűség egyikben sem volt. Mindenki a maga szakállára 
dolgozott. A tanító így, a főispán amúgy, a tisztviselő más- 
képen; az író, a birtokos, a pap — valamennyi iparkodott 
valamiben. A közművelődési egyesületek így mozgolódtak. 
Szólott a síp, a trombita s bebizonyult, hogy dobbal verebet 
fogni nem lehet. 

Nem előre mentünk, hanem hátra. A seb ma mérge- 
sebb, mint tegnap volt. Fajunk ellen a gyűlölet naponként 
fokozódik. Az egységes magyar politikai nemzet eszméjét 
28 év előtt proklamálta a törvény, de az élet még ma sem 
ismeri. Nem is sokat ér az olyan elvi kijelentés, melyet 
ugyanazon törvény intézkedő része halomra dönt. E törvény 
5. és 6. szakasza akadályozza a közigazgatási egységet; a 8. 
szakasz megbontja az igazságszolgáltatás egységét. A 17. 
rátámad a kultúrai egységre; a 27. a kormányzási egységnek 
vet gátat. Ilyen a nemzetiségi törvény. Elől felállít egy hibát- 
lan közjogi elvet s azután alaposan gondoskodik arról, hogy 
ez az elv ne valósuljon meg. 

Ezzel a törvénynyel egyidőben keletkezett az 1868. 
évi IX. t.-c. a görögkeleti vallások ügyében. Ez a törvény 
szerb nemzeti és román nemzeti egyházakat hozott létre, 
így aztán megértük, hogy magyar nemzeti egyházról nem 
tud a törvény, de román nemzeti egyházat ismer. Azt is 
megértük, hogy az oláhnyelv hazánkban rákényszeríthető a 
magyar emberre. Egyfelől hirdeti a törvény az egységes ma- 
gyar nemzet fogalmát, másfelől hatalmas orgánumot teremt 
egy román nemzet képzésére. Valóságos utegyengetés volt 

ez Magyarország szétdarabolására. Miként a szívkamrákból 
a vérkeringés: minden hazaellenes izgatás abból a nemzeti 
egyházból indul ki és odatér vissza. Ha bolondgombát evett 
volna az akkori törvényhozás, akkor sem csinálhatott volna 
más törvényt. 

Ennek a törvénynek az iskolákra vonatkozó eredménye 
az, hogy címük, jellegük azóta nem felekezeti, hanem nem- 
zeti. Ott van mindenütt az erdélyi részekben a nagybetűs fel- 
irat: Scola Romana. Minden ember látja. A kormány nem 
látja. És ha látná? Hiszen egyre-másra százötven községben 
kétszáz iskolát kellene annak a szerencsétlen tanfelügyelőnek 
ellenőrizni. Intézkedési joga pedig nincs. Tessék panasz- 
kodni. Erre meg idő nincs. Mert az adatgyűjtés ebben a 
szakmában fontosabb, mint az élet; valaminthogy a rubriká- 
zás fontosabb, mint a tanítás szelleme. 

A tanítás szelleme. Ez a szó jókor jött. Ez a csatorna, 
amelyen elvérzik az egységes politikai magyar nemzet. 
A tanítás szelleme 3000 népiskolában, néhány gimnáziumban, 
tanítóképzőben és papnöveldében határozottan magyartalan 
és hazafiatlan. Nem azt dificultálom, hogy nem tanítják 
a magyarnyelvet. Súlyt erre nagyot nem fektetek. A magyar- 
nyelv kötelező oktatása köztapasztalat szerint úgyis csak 
vörösposztó, mely őket ingerli, minket pedig nem oltalmaz. 
De bűnös könnyelműségnek tartom, hogy a kormányzat 
megtűrte és megtűri az iskolákban a hazaellenes tendenciát. 
A fölháborító tény az, hogy egyetlen oláh és egyetlen szász 
iskola sem nevel hazafiasán gondolkodó magyar állampol- 
gárt. Amilyen nevetségesen német törekvés azt a kis liba- 
pásztort vagy ostorost alannyal, állítmánnyal, igehatározóval, 
nevelővel és óhajtó móddal kínozni, épen olyan durva bán- 
talom a közös haza érdekei ellen úgy nevelni a gyermeket, 
hogy lelkét meg ne töltse a magyar haza iránt való ragasz- 
kodásnak szent és eltörülhetetlen érzése. 

Maholnap harminc éve, hogy jogunk van a közoktatást 
úgy rendezni be, amint azt jónak látjuk. Évről-évre új nem- 
zedéket nevelhetünk. Millió gyermek lelkületének adhat for- 
mát a magyar kormány naponként. A törvényhozás soha- 
sem tagadott meg a kormánytól semmi áldozatot. Az ellen- 

zék mindig nógatta a kormányt, hogy minél nagyobb pénz- 
erőt vegyen igénybe. A törvény fegyvert adott a kormány 
kezébe, hogy bezárassa a rossz iskolákat s kivegye a feleke- 
zetek kezéből ott, ahol azok a kitűzött feltételeknek eleget 
tenni nem tudnak. 

Mit csináltak ezzel az erővel, melyet ilyen készséggel 
bízott a nemzet rájuk? Miért nem használták ki jobban a 
nemzet hajlandóságát? Miért nincsen iskola ezer községben 
és miért van rossz iskola háromezer községben? Valóban 
nehéz a keserű érzéseket elnyomni, ha meggondoljuk, hogy 
buzgó, okos, tervszerű és hazafias vezérlet mellett ma már 
az ország minden 30 éven alól lévő lakosa a magyar állam- 
nak kötelességtudó, hazafiasán érző, őszinte odaadásban lel- 
kesedő hive lehetne és ha ezzel szemben látjuk, hogy évről- 
évre gyarapodott hazánkban a haza ellenségeinek rettene- 
tes száma. 

Ebből az egy tényből ítélje meg a nemzet, hogy sorsa 
harminc év óta minő elemekre volt bízva. Éreznek-e lelki- 
furdalást azok, kiknek módjuk, alkalmuk, eszközük volt a 
nemzet regenerálására, de nyomtalanul hagyták futni az időt 
és nem a hivatás betöltésén, hanem csak a bársonyszék be- 
töltésén járt az eszük: jut-e eszükbe az elpazarolt alkalom, 
a militarizmus által fölemésztett vagyon, a luxusdolgokra 
tékozolt pénz? Nem tudom, nem keresem, csak látom, érzem, 
fájlalom, hogy a mulasztás irtózatos, hogy a nemzeti egység 
csak a gondolatban él, de a valóságban nincs sehol. 


Hát aztán? 
1896. július 16. 


Oláh, szerb és cseh diákok meetinget tartottak Paris- 
ban hazánk ellen. A népgyűlés elnöki tisztét Flourens viselte, 
ki Franciaország külügyminisztere volt. írják, hogy a gyűlé- 
sen kevés ember vett részt. Hiszem és örvendek rajta. Azt 

is irják, hogy a gyűlésnek nem volt visszhangja sem a köz- 
érzületben, sem a sajtóban. Végre azt is írják, hogy Flourens 
urnák nincs többé súlya Franciaországban. Ezt is elhiszem 
örömmel. 

Kicsinylendőnek az eseményt mégsem tartom. Minden 
állandó hatásnak nagy az eredménye. A rozsda szétmállik 
ujjaink között, olyan gyenge, mégis megőrli az erős acélt. 
Gutta cavat lapidem. Apró csigákból mészhegyek keletkez- 
nek. A nagy világtenger kis vízcseppekből áll és sziklabér- 
ceket tud porszemekké morzsolni a hőnek, nedvességnek és 
hidegnek alig észrevehető hatása. Az erkölcsi világban sincs 
ez másként. Szegény vámszedők és tudatlan halászok rakták 
le a kereszténység alapköveit. Néhány ezer menekülő jófor- 
mán a szemünk láttára hozta létre az amerikai Egyesült 
Államokat. 

A szálló eszmét kicsinyelni nem szabad. Minden gon- 
dolat szikrát rejt magában s ha alkalmas anyagra talál, tűz- 
vész lesz belőle. Vigasztalásunk csak az lehetne, hogy a ha- 
zugságban nincsen erő. Ám, Lengyelországot nem egy irtó- 
zatos hazugság révén marcangolták-e szét? És van-e nagyobb 
hazugsága a világtörténelemnek, mint az, hogy Magyarország 
önmagában meg nem élhet, de megerősödik, ha Ausztria 
iparát is kitartja? Mégis vakon esküsznek e tanra főembereink. 

Tehát: miként az igazságnak van alkotó-, akként a 
hazugságnak is van bomlasztó ereje. Utoljára is a hit varázs- 
elemet tartalmaz s ennélfogva ragályos. Egyik lélekből átter- 
jed a másikba, onnan a harmadikba. Mert az emberi szellem- 
nek is megvan a maga hajcsövességi tulajdonsága. A hit 
terjedékeny, miként a levegő. Beszivárog a lelkekbe, mert 
légüres tért nem tűr meg. így válik az egyén hite a soka- 
ság hitévé. Mihelyt pedig a sokaság magáénak vall egy 
eszmét: akkor már ez az eszme nem hazugság többé, ha- 
nem hitvallás. Ezt persze Banff y nem érti. 

Ismétlem: a hazánk ellen sok perfidiával, még több 
hazugsággal és legtöbb arcátlansággal indított mozgalmat 
kicsinyelni nem lehet. Ma a diákok, holnap az újságírók, 
holnapután a ligává verődött szájhősök hangoztatják a beszé- 

det. Ebből a sok beszédből vigex lesz. Az ige legfőbb tulaj- 
donsága pedig a hódítás. 

Meg kell fontolni, hogy az álarc, amellyel ellenünk indul- 
tak, nem a farsangi bohóság, — hanem a komoly sisak ter- 
mészetével bír. Harcukat a szabadság nevében indították. 
Tehát a legfogékonyabb jelszót dobták állami életünk suly- 
egyénének mérlegébe. Ki tudna közömbös maradni egy küz- 
delmet látva, melynek végcélja a szabadság? Ettől a jelszótól 
rokonszenvesen termékenyül meg minden szív, miként meg- 
termékenyül a harmattól a mezőnek minden virága. 

A szabadság jelszava alatt vád kovácsoltatik ellenünk 
Bécsben a polgármester vezérlete alatt; Bukarestben a liga 
vezérlete alatt; Parisban egy volt külügyminiszter vezérlete 
alatt. A vád évek óta tartja magát. Mindenki nem jöhet hoz- 
zánk, hogy megismerje a valót. A sokszor ismétlődő vád 
hívőkre talál. A hivők csorbát látnak a közkincsen — a sza- 
badságon s mivel az emberi nem szolidaritási érzése még a 
kenyérkérdésben sem olyan erős, mint a szabadság kérdésé- 
ben, ennélfogva a hivők sorakoznak, hogy Magyarországot 
— miként egy bukaresti hírlap — Európa szégyenfoltjának 
tekintsék. 

Így alakul meg ellenünk egy közvélemény. 

Hát aztán? Kérdi erre Bánffy miniszterelnök, ha aggódó 
soraim magas színe elé jutnak. 

Hát aztán? 

Hát még arra is szükség van, hogy mértéket adjak 
egy európai meggyőződés erejéről? Hát azt is magyarázni 
kell, hogy mi csak addig nem képezzük a keleti kérdés meg- 
oldandó részletét, amíg hézagot látszunk pótolni, mint tényező 
elem az emberi civilizáció fajsúlyában? Hát már az is fel- 
világosításra szorul, hogy minket sokkal könnyebben sodor 
el az áradat, mint a török nagyhatalmat, ha megérlelődik 
rólunk az a nézet, hogy a korszellemnek nem hasznára 
vagyunk, hanem ártalmára? 

Úgyde a vád hamis. Magyarországon mindenki egyenlő 
a törvények és a hatóságok előtt. Fajbeli elkülönítést nem 
ismer nálunk sem a közjog, sem a közfelfogás. A szabad- 
ság áldása s az adminisztráció átka mindenkit egyformán érint. 

Származása miatt senki elé nem gördülnek akadályok. Német, 
görög és örmény származású minisztereink voltak; oláh szár- 
mazású ügyészeink, bíráink fel a kúriáig, katonáink fel a 
táborszernagyságig vannak fölös számmal. Oláh püspökök 
ülnek a főrendiházban; oláh férfiú tölti be a legfőbb szám- 
vevőség alelnöki székét. Iskolát, egyházat, akadémiát, mu- 
zeumot, egyetemet, színházat, pénzintézetet, könyvtárt csak 
úgy állíthatnak az oláhok, mint a magyarok — csak legyen 
hozzá Széchenyi Istvánjuk, Széchenyi Ferencük, Debrecenjük, 
Festetich Györgyjük, Földáryjuk, Mikó Imréjük. 

Ez mind igaz. Nem igaz pedig az, hogy itt bárki is 
faji származása miatt más törvények alatt lenne, vagy más 
elbánásban részesülne, mint a magyarok. Honnan van mégis, 
hogy ez a szemenszedett hazugság annyi hitelre találna? 
Ennél a kérdésnél kezdődik a magyar kormányok megdöb- 
bentő felelőssége. 

Ha megalakul ellenünk Európa veszélyes közvéleménye: 
minden hiba, minden mulasztás, minden bűn a magyar kor- 
mányokat fogja terhelni. Mert fölvilágosítani a külföldet, 
megdönteni a vádakat, szétmorzsolni a hazugságokat: egye- 
dül és kizárólag csak a kormányoknak volt módjában. Pén- 
zük is volt hozzá, hatalmuk is. Kezükben volt a rendelke- 
zési alap a külföldi hírszolgálat szervezésére és kezükben 
volt a törvénykönyv a külügyi képviselet irányítására. 

De pénz és törvény rossz kezekben volt. Kötelességü- 
ket ezen a ponton egész mértékben elárulták. A pénzt arra 
használták, hogy korrumpálják idebenn a sajtót s szervezzék 
a rágalmat a hazafias ellenzék irányában. A törvényt semmire 
sem használták, mert szégyenletesen meghunyászkodtak az 
idegen érzelmű külügyérek tekintélye előtt. így jutottunk oda, 
ahol vagyunk. 

A magyar nemzet, mely lovagias, bátor, szabadságsze- 
rető és türelmes, kormányainak hitványsága miatt az európai 
népek szemében vfalurosszak lett. Minket ugat minden kutya. 
Ha majd cselekvés leszen az ugatásból: a magyar történelem 
átka fogja kisérni kormányaink emlékezetét. 


Kérdések. 
1896. július 7. 


Mikor olvassuk, hogy Parisban aknát ásnak Magyar- 
ország ellen, olyankor az észlelni szerető emberben a 
gondolatok egész raja keletkezik. 

Hogy jutottunk mi ahhoz, hogy a ránk irányzott 
szerszámij húrját épen Parisban feszítsék pattanásra? És 
alig verődik lelkünkre ez a kérdés, máris egy új tódul elő- 
térbe. Vajjon csak Parisban foly-e a munka ellenünk? 
Erre a kérdésre minden magyar ember egyformán felel. 
Mert senkisem feledte, hogy Bécsben az alpolgármester, 
kinek zsidógyűlöletben találkozási pontja van az oroszszal, 
Prágában a csehek, kiket a pánszláv rokonszenv füz az 
oroszhoz; Belgrádban a szerb kormány, mely minden jel 
szerint az orosz diplomácia kitartottja, Bukarestben a liga, 
melyet nemcsak a keleti orthodoxia csatol az oroszhoz, 
hanem minden valószínűség szerint a rubel is: mondom, 
senkisem feledte, hogy Luegernek mocskos a szája, és 
szervezi a magyar falást, hogy Csehországból nemcsak) 
egy közigazgatási harc szele fújdogál felénk, hanem a faj- 
háboru felhői is menydörögnek, hogy Magyarország ud- 
varias meghívását a millenéumra Szerbia kormánya visz- 
szautasitotta s a zászlónkon ejtett gyalázatért elégtételt 
nem adott, és hogy a liga emberei állandó licitációt foly- 
tatnak hazánk megrágalmazására. 

A logika józan szabályai szerint ezek a tények nem 
jelentenek egyebet, mint azt, hogy Magyarország megfoj- 
tására egy tervszerű hálózat készült, melyet az orosz dip- 
lomácia takácsmesterei szőttek, s melynek hurkát az orosz 
kormány tartja kezei között. 

Flourens úr épen olyan jól tudja, mint bárki, hogy 
más országok belügyeibe nem is illik és nem is szabad 
avatkozni. Mégis teszi. Teszi pedig azért, mivel Flourens 
úr francia. Francia lévén, a hármas szövetségnek minden 
tagját ellenségnek tekinti és nem is egészen ok nélkül. 
Már pedig az ellenséget gyengíteni hazafias feladat. 

Mert nem kell azt hinni, hogy a háború ki nem tört 
és nincs folyamatban. A hadüzenet is megtörtént már ré- 
gen, a hármas szövetség megkötése által. Csak a balgák 
hiszik, hogy ez a híres szövetség a béke biztosítéka. Hi- 
szen azóta nincs nyugta földrészünknek, mióta ez a Szö- 
vetség áll. Mit tesz az, hogy nem foly vér? A lényeg az, 
hogy a népek nem viselik egy véres hadjáratnak összes 
terheit. Abból az animalikus rendből, mely születés sze- 
rint tagolta osztályokká a társadalmat, Európa átment a 
jogegyenlőség útján az ökonomikus rend szervezetébe. A 
pénz, a vagyon, a hitel, a csere, az érték uralkodó elemmé 
lett. A háború állapota nem szűnt meg 1870-ben, csak 
dislokáltatott. Foly az most is a külügyi hivatalokban és 
az európai forgalom valamennyi piacán. A gyakori érték- 
hullámzások, a gabona nagy árhanyatlása, az ázsió inga- 
dozása, a  védvámok keletkezése, a tőzsde  bizonyta- 
lansága, piacaink rohamos elvesztése, kamatlábunk fel- 
tűnő magassága a gazdasági élet rendes törvényeivel nem 
indokolható, de a magyarázat megvan, mihelyt tudjuk, 
hogy mindez a nagy kiterjedésű gazdasági háború változó 
esélyeivel áll összefüggésben. 

Ez a háború kiszámíthatatlan károkat okoz hazánk- 
nak. Növeli akarókat az a túlfeszített áldozat, mellyel a 
ybiztosított békex kedvéért jóformán hadilábon tartjuk a 
hadsereget. Persze a hármas szövetség okából. A hármas 
szövetségre pedig szükség van, mert csak ez biztosítja 
— a békét? — Patvarba is! Mert csak ez biztosítja Né- 
metországnak Elszász-Lotharingiát. 

Hát vajjon nekünk mit biztosít? Hatalmi szférát a 
Balkán államok fölött s ezzel pozíciót az orosz ellen? Léha 
beszéd. Szerbián, Montenegrón, Bulgárián kicsoda uralko- 
dik, ha nem az orosz? 

Mit biztosit nekünk? Jó lesz ennél a kérdésnél nem 
kenterfalazni. Hiszen rég a szívén fekszik a legtöbb ma- 
gyar embernek. 

Hát biztosítja számunkra Franciaország ellenséges 
indulatát, mert világtörténelmi polcáról az a szövetség 
igyekszik letaszítani, melynek Magyarország is tagja. És 

biztosítja számunkra Oroszország gyűlöletét, mivel tudja, 
vhogy a hármas szövetségben keressük azt az erőt, mely 
vele szemben, a török fenhatóság alól elszakadozó álla- 
mocskák fölött rivalitásra képesít. 

Ilyen biztosítékok mellett szeretnék valakitől már 
egyszer egy okos szót hallani. Szeretném, ha megmagya- 
ráznák nekem is, de főleg a magyar nemzetnek, hogy vol- 
taképen mi közünk van nekünk ahhoz, hogy Elszász fran- 
cia birtok legyen-e vagy német? És azt is szeretném tudni, 
hogy voltaképen miért vagyunk mi az orosz birodalomnak 
olyan szörnyű ellenségei? Vagyis, mi szükségünk van ne- 
künk arra, hogy minden áron magunk ellen ingereljünk 


két világhatalmat? 
Ha már benne vagyok ezekben a — elismerem, nem 
a diplomácia láthatatlan szálaiból font - kérdésekben, 


szabad legyen még azt is megkérdeznem, hogy vajjon 
mindaddig, míg az orosz hatalom ellenséges indulattal 
irántunk, képes-e Magyarország a maga nemzetiségi kér- 
dését megoldani. A megoldás alatt köznyugalmat értek. 
Nem lengyelországi vcsendetx, hanem  alkotmány-nyugal- 
mat. Azt értem, hogy tótok, szerbek, oláhok, őszinte test- 
véri szeretettel alkossák meg velünk együtt az egységes 
politikai magyar nemzetet. Úgy értem, hogy az egyéni 
jogok teljes biztossága mellett ne formáljanak Magyaror- 
szággal szemben még nemzeti és territoriális igényeket is. 

Kérdem: lehető-e Magyarország államegysége szem- 
pontjából ez az egyedül elfogadható megoldás az orosz 
hatalom ellenséges indulata mellett? 

Úgy látom, hogy mindenütt orosz kéz működik, ahol 
fajunk ellen valamit forralnak. Még Parisban is. Hiszen 
Flourens úr intim viszonyban van a szentpétervári udvar- 
ral. Külső ellenségeinknek gyámola, belső ellenségeinknek 
istápja az orosz ellen oláh diákcsínyekkel állunk mi szem- 
közt, hanem az orosz diplomácia ördögi erejével. Hát bi- 
zony az én paraszt eszem föl nem éri azt a finom diplo- 
máciai okoskodást, hogy jobb nekünk, ha az a nagy erő 
ellenünk működik, mint mellettünk. 

Magyarország belbékéjének megzavarása; a magyar 

nemzeti állam konszolidációjának megakadályozása: íme 
a tisztán látható cél Bécsben a legitimitáshoz jutott anti- 
szemitáknál, Prágában a cseheknél, Belgrádban a szerbek- 
nél, Bukarestben a ligánál, Parisban a Flourens vezérlete 
alatt, Moszkvában a szláv-komité kebelében. Mindez végső 
elemezésben azért, mivel Elszász miatt nekünk is fáj a 
Németország feje. 
Hát nem őrült rohanás-e ez a végveszély felé? 


Reverzális. 
1896. július 18. 


Jellemző némasággal fogadja a magyar publicisztika 
lapunk tegnapi (közleményét a legújabb reverzálisokról. 
E közlemény szerint Bánffy báró a kéregetők közül csak 
azokat veszi fel a képviselőjelöltek hivatalos névsorába, 
akik ígéretet tesznek, hogy fölemelik a kvótát 35906-ra. 
E közlemény forrását ismerem; annak hitelességében bí- 
zom.  Hírlapírótársaim azonban hallgatva fogadják ezt 
a hírt. 

Talán kételkednek valóságában? Alig föltehető. Hi- 
szen Magyarországon semmi sem lehetetlen. Csak disz- 
tingválni kell. Semmi sem lehetetlen: ha nemzet érzelmi 
világában, vagy érdekkörébe ütközik; ritkán lehetséges: 
ha a nemzeti vágyak fűződnek hozzá. Ama hír tehát nem 
lehetetlen. Sőt valószínű. Bizonyosnak ha mondanám: ak- 
kor sem járnék távol a valóságtól. 

Hírlapjaink még sem vesznek róla tudomást. Az 
egyik nem cáfolja, a másik nem korholja. Vajjon miért? 
Bezzeg, ha kétfejű borjúról, háromlábú csirkéről, rémes 
csavargóról, elszánt kapcabetyárról adott volna hírt la- 
punk; avagy, ha szétbontotta volna valamely érdekes csa- 
ládi életnek legelrejtettebb redőit. Avagy ha vérengzéssel, 
brutalitással, titokzatos merénylettel, szóval a bűnkróni- 


68 


kának bármely szenzációs eseményével volna az a hír ösz- 
szeköttetésbe hozható: bezzeg  hasábszámra foglalkozna 
időszaki sajtónk a különös és nevezetes hírrel, mintha 
egyenesen csak az volna a célja, hogy a kedélyek valódi 
táplálék helyett különlegességgel, fertőzött példákkal és 
ocsmányságokkal legyenek megtermékenyítve. 

De talán nem is vagyok elég igazságos. Ezennel föl- 
használom a revokáció jogát. Véleményem oda módosul, 
hogy lapjaink a rossz mellett a jót is szolgálják. Sok min- 
den nem léhaságból esik meg, hanem a közönség Ízlésének 
félreértéséből. A fenforgó esetben pedig a lemondás ját- 
szik bizonyára főszerepet. 

Nincs többé bizalom a parlamenti élet megjavulá- 
sára. Gondolom, ez a hallgatás főoka. Csüggedtegen tö- 
rődtünk lassan-lassan a helyzethez. Elvesztettük  remé- 
nyeinket s béna akaraterővel szemléljük a változhatatlant. 
Hogy másként is lehetne: arról immár csak álmodozunk. 

Nem közömbösség ez, hanem végzet. A hosszas küz- 
delemnek és az állandó sikertelenségnek természetes sorsa 
a lemondás. Miért folytatni tovább, mikor úgyis céltalan 
minden erőfeszítés? Harminc év óta következetesen, hiva- 
talos tekintéllyel és állami hatalommal fonják egy ural- 
kodó párt érdekhálózatát. Augias istállójában harminc év 
óta gyűl az erkölcsi ganaj. Aki megbontani akarja a há- 
lót, vagy tisztogatásra adja magát: magánérdekeket sért, 
bárhova nyúljon, bármilyen kímélettel. Már pedig utili- 
tárius korszakban a magánérdek erősebb védelemben ré- 
szesül, mint a közérdek. 

A hálózat tehát jól körül van bástyázva. Sikerült az 
egyén hasznát — nem hasznosságát, hanem hasznát — elő- 
térbe tolni. Sikerült a  magánérdeket  confundáltatni a 
közjoggal. A hazának csak az a jó, a mi jó az érdekszö- 
vetségnek, így fordult fel fenekestül a mi erkölcsi vilá- 
gunk. A párt: céllá, a haza eszközzé formálódott. 

Alkotó államférfi, akiben tetterő duzzad, s a ki a 
maga lábán jár, követhet el akkora botlást, hogy esésének 
súlya alatt szétszakadozzon az érdekszövetség hálózata. 
De olyan hétköznapi ember, mint Bánffy báró, mindenre 

képtelen, ami nagy -— még a botlásra is. Felfogásában 
nincsenek erkölcsi és politikai dimenziók. Emberek helyett 
ő csak figurákat, intézmények helyett ő csak mechanikus 
összetételeket lát. Község és vármegye — vármegye és or- 
szág között ő csak geográfikus különbséget ismer. Az 
egyik nagyobb a másiknál. 

A parlament pedig .... Hát mi is voltaképen az a 
parlament? A kormány pénzt gyűjt éveken át, instructiót 
ad a főispánnak, aki fölött rendelkezik; a főispán a kapott 
rendeletet továbbítja azokhoz, akiknek parancsol; végre 
a gyűjtött pénz forgalomba jön, a korcsmák megnyílnak, 
a tisztviselők becsukják irodáikat, a csendőrök csoporto- 
sulnak, a katonaság mozgásba jön. Bánffy jelöl, Bánffy 
választat, Bánffy győz. Lesz háromszáz ember, aki 
Bánffynak köszönheti mandátumát s aztán lesz vagy száz 
olyan ember, aki nem érti meg korát, nem önmagáért 
megy oda, a képviselőséget nem haszonhajtó foglalkozás- 
nak tekinti — tehát olyan, akire talál az a lesújtó ítélet, 
hogy idealista. 

Nos hát ez a parlament. Semmi egyéb. A törvény 
rendeli, hogy parlament legyen. Vajjon miért? Ha ezt 
Bánffy tudná! De tény, hogy rendeli. Mivel pedig rendeli, 
ennélfogva Bánffy megcsinálja. A dolog mindenesetre Za- 
varos előtte. Sehogysem érti, hogy mirevaló ez a formát- 
lan, olykor akadékoskodó, mindig nehézkes testület, jobb 
volna enélkül. De ha már meg kell annak lenni, legalább 
tegyük —-— ártalmatlanná. Vegyünk a tagoktól jó előre 
reverzálist. 

Mert jön a kvóta. Mi az? Bánffy annyit tud róla, 
hogy Bécsben nagyítani akarják. Magyarországban pedig 
kisebbíteni szeretnék. Ám szent igaz, hogy a miniszter- 
elnökséget nem Magyarország adja. Ezt már Bánffy igen 
jól tudja. Probatum est — mondhatná magáról. Melyik 
ajtó, milyen kopogásra nyílik: ebben nagy a gyakorlata. 
Mivel pedig Bécsben adják a miniszterelnökséget, ennél- 
fogva jobb Bécsre hallgatni. S mivel ott a kvótánkat 
emelni akarják, ennélfogva emelni kell. 

A tervbevett emelés hat milliócska évi új terhet je- 

lent. Bánffy számot vet magával. Rájön, hogy vak lárma 
az egész. Hiszen a kormányelnöki fizetés marad, ahogy 
van; a rendelkezési alap is megmarad. Micsoda mesebe- 
széd hát az az új teher? Hiszen nincsen új teher, mikor 
megmarad a régi jövedelem. Ez csak világos. 

Bánffy álláspontja tehát szembeötlőleg korrekt, mi- 
kor képviselőnek csak azokat nevezi ki, akik neki kvóta- 
emelést ígérnek. Kára ebből az érdekszövetségnek nem 
lesz. Ami pedig a hazát illeti: vder Topf, der Topf ist Va- 
terland; das Übrige sind Fratzenc. 


A hármas szövetség és az oláhok. 
1896. augusztus 9. 


Jól jegyezze meg minden magyar ember, Romániában 
nem Ferenc József magyar királyt várják és fogadják, hanem 
Ferenc József osztrák császárt. Kizárólag az osztrák császárt. 

Pedig Románia a mi szomszédunk. A pánszláv áramlat 
miatt mi volnánk a románokkal egymásra utalva és nem az 
osztrákok. A történelmi tradíciók is sokszor emlegetik Ma- 
gyarországot és Romániát és a Havas alföldet. 

Mégsem a magyar királyt várják odaát. Sőt az osztrák 
császárt akcióra akarják kérni a magyar király ellen. A liga 
nyíltan hirdeti ezt. Pedig a liga egy mellékkormány. Talán 
hatalmasabb a valódi kormánynál. Majdnem olyan erős, 
mint a girondi kormány idejében a közjóléti bizottság, vagy 
mint egykor Bécsben a kamarilla, vagy mint most Moszkvá- 
ban a szláv komité. Kétszázezer tagja van; köztük minisz- 
terséget viselt férfiak, akik mindig valakik, továbbá képvise- 
lők, szenátorok, egyetemi professzorok. 

A liga politizál. Népneveléssel és más jámbor magyar 
kultúregyleti feladatokkal egyáltalán nem törődik. Csak poli- 
tizál. Bevétele havonként 200,000 frank. Működési köre egész 
Európa. Célja: a magyarországi testvérek fölszabadítása a 


71 


magyar járom alól. Mindegy, hogy nincs magyar járom. 
Úgy veszik, mintha volna, így persze az egész cél egy nagy 
hazugság. Mindegy. Az erkölcsi rend századvégi bomlása a 
hazugságok fenmaradására is biztosítékot tud nyújtani. 

Annyi bizonyos, hogy a Habsburg-ház politikája nem 
idegenkedik a foederáció eszméjétől. A liga politikai és föld- 
irati jogokat kivan a magyarországi oláhok részére. Ez a 
kívánság Magyarország egységének szétmálását jelenti. Meg- 
hallgatja-e az osztrák császár ezt a kívánságot? Ha meghall- 
gatja, elfogadja-e azt a magyar király? Legalább Ausztriában 
nem. Bizonyítja ezt a Taaffe-kormányzat egész rendszere. 
Bizonyítja a német liberális centralisták bukása. Bizonyítja a 
cseheknek, lengyeleknek, dalmátoknak, krajnaiaknak fajbeli 
egyéniségekké való rohamos fejlődése. 

Az is bizonyosnak látszik, hogy az uralkodó politikájá- 
ban a magyar faj magyarhoni szupremáciája közömbös 
tényező. A királyi nyilatkozatokban az egységbontó nemze- 
ként Borossebesen a karhozatos magyar szovinizmus, néhány 
ablakverő suhanc miatt. Pedig egy oláh püspök üvegablaka 
mégsem drágább, mint a magyar nemzet szemfénye. Ebből 
a nyilatkozatból még ugyan nem lehetne hímet varrni, ha 
elkülönítve állana. De vannak igen erős támasztékai. 

Ilyen a naszódi erdőség, melyet az uralkodó ígérete foly- 
tan metszettek ki a magyar impérium testéből. Ilyen a csá- 
szári és királyi hadsereg szervezete és szelleme, amelyben 
a magyar érdek, a magyar nyelv, a magyar felfogás sehogy- 
sem tud a paritás jogaihoz jutni. Sőt amelyben a magyar 
ezrednyelv teljesen egyenrangú színvonalra sülyesztetik az 
oláh- és tótnyelvekkel. Ehhez járul az a hivatalos argumen- 
tum, mely a legfelsőbb nézetek hivatott képviselőjének, báró 
Fehérváry Géza miniszter urnák szájából immár gyakran 
kipattant, — hogy a magyar nyelv nem fogadható el a had- 
sereg magyarországi kontingensénél, mert akkor az oláh, 
szerb, tót, ruthén nyelveket is el kellene fogadni. No ez 
a nézet eléggé mutatja, hogy milyen kevés fontossága van, 
odafönn a magyar szupremáciának. 

Ilyenformán nehéz a választás arra, hogy vajjon az 

osztrák császár őfelsége meghallgatja-e és elfogadja-e a liga 
szellemében hozzáintézendő kérvényt? A helyzet minden- 
esetre sok aggodalmat kelt bennünk és sok reményt nyújt 
nekik. Mert nekünk egy kiegyezési expedienssel sikerült a 
magyar kérdést eltemetni, nekik pedig sikerült saját politi- 
kai aspirációikat az európai kérdések alkatrészei közé föl- 
vétetni. 

Nem a hírlapi véleményeket, a párisi meetinget, az 
olasz és francia publicisztika magatartását értem ezalatt, 
ámbár ennek is látom fontosságát és hatását. Hanem értem 
a hármas szövetség mivoltának belső természetét. 

A hármas szövetség Románia nélkül stratégiai sikerekre 
nem számíthat. Ha pedig szemben találja magát Romániá- 
val: akkor biztos a veresége. Okozza ezt nemcsak Románia 
szerepe a Balkán államok között, nemcsak földirati fekvése, 
mely erős pozíciót nyújt neki a Kárpátok, a Duna és a 
Feketetenger által: hanem okozza azon agitatórius viszony, 
mely kormányaink hosszas elnézése következtében Románia 
és a magyarhoni oláhok között létrejött. Ha Románia nem 
barátja a hármas szövetségnek: úgy akkor ellensége. Tehát 
válság alkalmával az oláhok által lakott magyarországi vidé- 
kek szintén védelmezendő területet fognak képezni. Ez any- 
nyit jelent, hogy legalább egy hadtestet a polgárháború kilá- 
tásának veszélye köt le. A másik hadtestnek a mozgósító 
Románia adna munkát. Ez pedig olyan elgyengülés, mely 
teljesen kizárja a hadi sikert. 

Tehát a hármas szövetségnek célja, életfentartása, ter- 
mészete és lényege kívánja meg a Romániával való barát- 
kozást. Ezt épen olyan jól tudják az oláhok, mint a bécsi 
táborkar. S mivel tudják, tehát fel is használják. Nem bolon- 
dok, hogy ingyen adják barátságukat, mikor drágán is el- 
adhatják. 

Így kap szerepet az oláhkérdés a hármas szövetség 
megváltó instrumentumában. 

Fölötte csodálatos pedig az, hogy a barátság árát kizá- 
rólag nekünk kell megfizetni. Hiába van a dualizmus és hasz- 
talan a paritás: az osztrák szövetséges nem vállalja abból a 
guótából a maga részét. 

A fizetés első rátáját akkor adtuk meg, mikor a függő 
fejedelemséget önálló királysággá tették a hármas szövetség 
eszméjének vezérei. Ennek persze a magyarok isszák a levét, 
mert az oláh fészkelődés jó madarai azóta tollasodtak meg, 
amióta egy szomszéd királyság testvéri hajlamainak puha 
melege ápolgatja őket. 

A második rátát is mi fizetjük a kereskedelmi és vám- 
szerződés által, mely előnyt biztosit a romániai földművelés- 
nek, valamint előnyt biztosit az osztrák finom gyártmányok- 
nak is, de káros versenyt hozott a magyar földművelés nya- 
kára és magas vámokkal löki vissza a durvább fajtájú ma- 
gyar ipartermékeknek Romániába való vándorlását. 

A harmadik ráta volt a magyar politikának és jogszol- 
gáltatásnak nyers megalázása a memorandisták megkegyel- 
mezése által. Mert ha a kegyelmi tény a magyar kormány 
kezdeményezésére s a magyar kormány hangulatának meg- 
figyelése alapján jött volna létre: bizony senki a magyarok 
közül az ellen kifogást emelni nem tudna és nem akarna. 
De Románia királya Ischlben járt s a magyar király elhatá- 
rozta a megkegyelmezést. Az összes oláh lapok hirdették, 
hogy a kegyelem Károly király közbenjárásának köszönhető. 
Parlamenti beszédekben is így szerepelt ez a tény. Senki 
soha meg nem cáfolta. Amint látszik, ez a kegyelem is oláh 
barátság ára. Fizetjük pedig mi, mert fogyott vele a magya- 
rok tekintélye és nőtt az oláh irredentisták szarva. 

Most aztán jön a negyedik ráta. Vajjon jön-e valóban? 

Ebben az öngyilkossági folyamatban magasra emelke- 
dik az a tény, hogy az oláhok politikai és gazdasági hasz- 
not húznak a hármas szövetségből, mi pedig állandóan káro- 
sodunk miatta és égünk a szégyentől az áldozatok oltárán. 
És kiemelkedik egy nagy igazság. Ez az, hogy az oláhok 
barátságára a hármas szövetségnek feltétlenül szüksége van 
s mivel pedig ezt a helyzetet ravasz byzantinizmussal aknáz- 
zák ki: ennélfogva a mesterséges hazudozásokkal csinált 
magyarhoni oláhkérdés európai kérdéssé nyomult előre. így 
jött összefüggésbe a hármas szövetség és az állambontó oláh 
tendencia. A kérdés most már csak az, hogy mit tekint fon- 
tosabbnak az uralkodó: a hármas szövetség fentartását-e, 

- mely az oláhbarátság nélkül nem sokat ér, — vagy 
Magyarország politikai egységét? Egy öntudatos, kötelesség- 
érző magyar kormány ha volna, ilyen kérdés nem merül- 
hetne föl. De mit várjunk Bánffytól? 

Félek, hogy a negyedik ráta egy helyrehozhatatlan lépés 
lesz Magyarország politikai  földarabolásának vészterhes 
lejtőjén. 


Horánszky a kvótáról. 
1896. augusztus 20. 


Horánszky Nándor fejtegetése a kvótáról méltán kelt 
nagy figyelmet úgy Magyarországon, mint Ausztriában. E fej- 
tegetés egy higgadt elmének és jóhiszemű léleknek igen 
komoly munkája. A nehéz és kuszált kérdésben becsületes 
kötelességtudással, elismert szakértelemmel és előkelő tehet- 
séggel keresi Horánszky a kibontakozás útját. 

Mindenki tudja, hogy törvénykönyvünk az eljárás rész- 
leteit gondosan körülírja, de az ügy lényegét és mivoltát, 
- a kvóta kiszámításának kulcsát nem állapította meg. 
A törvénykönyvnek ez a hézaga tág mezőt nyitott a szakkö- 
rök előtt, mely könnyűvé teszi a kalandozást és megnehezíti 
a találkozást. A legelső kiszámításnál — egyéb adatok hiányá- 
ban, — alapul vették azokat az összegeket, amelyeket az 
abszolút kormány a Lajthán inneni és a Lajthán túli orszá- 
gok közterheiből, az összmonarchia hadseregének és kül- 
ügyének fentartására fordított. A későbbi megegyezéseknél 
is a közadók szerepeltek, mint számítási tényezők. Ez a szá- 
mítási kulcs persze nem igazságos, mert az adóteher nincs 
mindig arányban az adóképességgel. Sőt a fizetőképesség 
sem igazi mértéke a vagyoni állapotnak, mert ez a képes- 
ség olykor csak nagy áldozatoknak és sokáig nem tartható 
erőfeszítésnek lehet az eredményé. 

Mi volna tehát a számítás igazságos kulcsa? Kétség- 

kívül az, amit Horánszky ajánl: a nemzeti jövedelem. Járul- 
jon mindenik állam akkora összeggel a közösügyi kiadások 
fedezéséhez, amennyi az ő nemzeti jövedelmére aránylagosan 
esik. Íme, a Kolumbus tojása. 

Csakhogy azt a nemzeti jövedelmet ki is kell ám 
puhatolni. Vajjon lehető-e ez? nem hiszem. A föld jövedel- 
mét a kataszteri munkálatok révén ismerjük. Egyéb táma- 
szunk nincs. Nos? nos, hát ismeretes tény, hogy a magyar 
földet több adósságkamat terheli, mint amennyi ugyanazon 
földnek a katasztraliter kimutatott tiszta jövedelme. Az egyik 
gazda a kataszteri tiszta jövedelmet sem tudja kihozni; a 
másik tízszer annyi jövedelmet csinál, mint amennyit a 
kataszteri becslés megállapított. A kataszter tehát bizonyta- 
lan mérőeszköz. Sok mindent tekintetbe vett a becslés alkal- 
mával, de egyfelől a földkihasználásnak, másfelől a terméket- 
lenségnek és árhullámzásnak minden faktorát mégsem ve- 
hette tekintetbe, mert lehetetlent nem csinálhatott. Mivel pe- 
dig ez a mérőeszköz bizonytalan, ennélfogva igazságtalan is. 
Egyéb foglalkozási ág jövedelmeit kipuhatolni még kevésbé 
lehet A bevallás épen olyan hipothetikus, mint a kirovás. 
Az üzleti könyvek bizonyára irányadó szerepet érdemelnek. 
De meg lehet-e azokat töviről-hegyire vizsgálni? Aztán sok 
foglalkozási ág van, amelyeknél nem vezetnek üzleti köny- 
veket. 

A nemzeti jövedelem annyi, mint amennyi az egyének 
összes tiszta jövedelme. De ki tudna annak utána járni, 
hogy mennyi az egyén jövedelme? Hogy mit nyert itt és 
mit vesztett ott? Hogy mivel tartozik ide és mit követel 
amott? A vagyon statisztika még csak képzelhető valahogy. 
Németországban meg is csinálták valahogy. Ahhoz értők 
szerint nem sokat ér. Mi is megcsináltuk a mezőgazdaság 
leltárát. Tudjuk, hogy semmit sem ér. De ha volna is meg- 
bízható vagyonstatisztika, még akkor is, hol van a lehetőség 
a nemzeti jövedelem alapos kiszámításához? 

Megtudni egy nemzet vagyonmennyiségét: határos a 
lehetetlenséggel; de megtudni egy nemzet jövedelmének 
mennyiségét, valóságos lehetetlenség. Épen ezért a nemzeti 
jövedelem mértékére alapított kvótaszámításnál ott vagyunk, 

hol voltunk. A kulcs így is, úgy is a közadó, melyről pedig 
mindenki tudja, hogy nem igazságos kulcs, mert ott, hol az 
állam élet túlfeszíti a maga igényeit, miként nálunk, a teher- 
szolgáltatás nincsen arányban a teherképességgel. 

A nemzeti jövedelem alapos kipuhatolása mindenesetre 
nagy előny lenne, mert ez egy ideális adórendszernek szol- 
gálna alapul. Ha mindenki a valódi jövedelmek szerint viselné 
a közterheket, ha sem túlságos teher nem sújtaná az egyiket, 
mint most a földművest, sem eltitkolható jövedelmek nem 
volnának, mint most a személyes kereseteknél, sem az adó 
alól ki nem vont jövedelmek nem lennének, miként most a 
százmilliókra menő állami értékpapíroknál: akkor igenis el- 
mondhatnók, hogy az adószolgáltatás igazságos alapon tör- 
ténik. Lehet, hogy az állam bevétele csökkenne; az is lehet, 
hogy gyarapodnék, de az igazságnak és méltányosságnak 
bizonyára elég volna téve. 

De mihelyt a nemzeti jövedelem kipuhatolásának célja 
a kvótafizetés mennyiségével jön kombinációba, azonnal más 
bírójárás van a határon. Könnyű mondani: legyünk méltá- 
nyosak, igazságosak, abszolút jó szövetségesek. De bajos 
ám az önérzet védelmét eszményi határok közé szorítani. 
Még az egyénnél is bajos. A nemzetnél lehetetlen, mert itt 
az önzés létfenntartó erő. Rábeszélni két államot, hogy a 
haszonlesést hagyja ki a maga kalkulusából, nem lehet. Eddig 
sem hagyta ki. Minden gazdasági alkudozásnak, mely köz- 
tünk és Ausztria között 30 év óta felmerült, legjellemzőbb 
vonása a másik fél megrövidítése volt. Nem alkudozás folyt 
az érdekek jóakaratú kiegyenlítésére, hanem csendes háború 
az érdekek legyőzésére. Amit kikerülni óhajtott a 67-iki tör- 
vényhozás, az osztrák császár háborúját a magyar királlyal: 
ezt a veszélyt a kiegyezés belső természete állandósította. 
Nem fegyveres háború ugyan, de a pénz-háborúban épen 
úgy el lehet vérzeni. 

Mihelyt a kvótakérdés összefüggésbe hozatik a nemzeti 
jövedelem kiszámításának kérdésével, azonnal háttere lesz 
az eljárásnak. Mindenik állam a maga külön tendenciája sze- 
rint iparkodik a kipuhatolás tényezőit megállapítani. Ezzel 
aztán az ügyesebb becsapja az ügyetlent. Az erős leveri a 

gyengét. Ott leszünk, ahol voltunk. Ezt csak úgy lehet kike- 
rülni, ha a vagyoni és jövedelmi viszonyok megállapításánál 
teljesen egyforma és egyenlő erőmértéket vennénk haszná- 
latba. De talán a gondviselés megóvja hazánkat a kisegítés- 
nek ettől a módjától, mert ez nem jelentene egyebet, mint 
azt, hogy az adóalap meghatározásánál is lemondjunk az 
önálló intézkedés jogáról. Új közösügyet jelentene ez, mely 
nemzeti életünk összes nyilvánulásait átszőné a maga háló- 
zatával Csak azért, hogy a meglevő közösügyeknek egyik 
zátonyra jutott hajóját megmentsük: megnyitnók az eddig 
nem létezett közösügyek egész nemzeti mivoltunkat elborító 
zsilipjét. 

Mi következik mindebből? Az, hogy a kvótakérdést 
helyesen, mindkét fél megnyugtatásával, az osztó igazság 
mértéke szerint megoldani nem lehet. Nem tudta azt meg- 
oldani Deák Ferenc sem és ezért hagyta érintetlenül a kvóta- 
kiszámítás alapját. Gondolta: inkább legyen a törvény héza- 
gos, mint rossz. Nem lehet megoldani pedig azért, mivel a 
világon lehetetlen dolgok is vannak. Képtelen viszonyok kép- 
telen eredményeket szülnek. A tűz érdekeit nem lehet kiegyen- 
líteni a víz érdekeivel. Ha egyformátlan a két erő: a kevés 
víz megsemmisül a sok tűzben, vagy a kis tűz megsemmisül 
a sok vízben. Ha pedig egyformák az erőviszonyok, akkor 
mind a két elem megsemmisül, mert a meglevő víznek min- 
den csöpje felhasználódik a meglevő tűz minden szikrájának 
elhamvasztására. 

Tiszteletteljes bámulattal nézem azon férfiak tiszteletre- 
méltó erőfeszítéseit, kik nagy kockázattól tartva, önzetlen 
hazafisággal keresik a nemzeti érdekek kielégítésének eszkö- 
Zeit a 67-ben felállított határvonalak között. Törekvésüket sok 
tudás, nagy értelem, kitartó buzgalom jellemzi. Mind haszta- 
lan. Munkájuk mégsem egyébb, mint tékozlása a nagy szellemi 
erőknek. 

A történelmi, politikai, gazdasági lehetetlenséget senki 
sem képes valósággá változtatni. A nemzeti élet fundamen- 
tumait sem itt nem lehet átalakítani, sem a Lajthán túl. 
A tiroli hegyekből nem lesz alföld a törvények hatása alatt, 
sem az alföldi tenyészgazdából schléziai takács. 

Íme állam vagyunk, a legfontosabb állami funkciók 
nélkül. Van-e ennél nagyobb képtelenség? íme szerződéseink 
vannak a külfölddel és azokat nem mi kötjük, nem mi ellen- 
őrizzük, nem mi érvényesítjük. íme adót fizetünk s közadónk- 
nak egy jó nagyrésze fölött egy idegen állam is rendel- 
kezik. Katonát adunk s ez a katona nem a mi nyelvünket 
beszéli, nem a mi alkotmányunkra esküszik s nem a magyar 
történelmi hivatás szellemében él. Mennyi képtelenség? 

Mennyivel egyszerűbb, természetesebb, józanabb a kü- 
lönválás egy fejedelem alatt. Élvezze mindenik állam a maga 
jövedelmeit és viselje a maga terheit. Zsigmond magyar 
király, német császár is volt, mégsem csinált a két állam 
közös ügyeket. És nem léteztek Magyar- és Csehországok 
között sem közös ügyek, mikor a magyar király a cseh 
koronát is viselte. Sok ilyen példánk van. A történelem jó 
útmutató. De a mi közjogi állapotunkhoz hasonló példát az 
emberiség sok ezeréves múltjából bizony nem tud senki fel- 
mutatni. Mert a história komoly mester és nem vesztegeti 
idejét körnégyszögesítéssel. 


Adsza s ne! 
1896. augusztus 26. 


Miután megakadt a főemberek bölcsessége és nem 
tudják, hová az istennyilába tegyék azt a kvótakérdést: jó 
lesz, ha a tudományhoz fordulnak és attól kérnek tanácsot 
Hiszen nálunk a doktrína: dogma. Mikor törvényt csinálunk, 
Aristotelesen kezdve Beksics Gusztávig, a világ minden 
tudósa döntő súllyal fekszik a javaslatnak. Nem is törvény- 
hozó, aki nem hordozza a hóna alatt Gneistot, Bluntschlit 
és Stein Lőrincet. Minden más tekinntélyt alaposan leszállí- 
tottunk a polcáról, de az államtudósok és a példák tekintélye 
megmaradt. Az igazság keresése alárendelt tényező — nálunk 

már régóta; de majmolni a külföldi intézményeket és má- 
solni a külföldi tudományt, ez már nagy divatban van. 

Hát itt az ideje. Tessék másolni és majmolni a rogyá- 
sig. Keressenek példát a kvótaszorulásra és elméletet az ügy 
nyélbeütésére. Nagy ez a világ és már régi is. A római kata- 
kombák lakóinak vagyonközösségétől a falanszter-rendszerig, 
a plebejusok lázongásaitól a dinamit-próbákig, a cölöpépit- 
kezéstől a földalatti villamosig sok víz folyt le a Dunán. 
Népek keletkeztek, népek temetkeztek. Államok  alakul- 
tak, államok pusztultak el. Az emberiség kilépett a pásztor- 
kunyhóból és belépett a börzepalotába, itt-ott a gyárkémény 
már magasabb, mint a templom tornya. Ennyi idő alatt, ily 
nagy területen, az emberi viszonyok és alakulások e nagy 
tömkelegében sok jó és sok rossz történt a népekkel, nem- 
zetekkel, államokkal. Okos dolgot is műveltek, bolond dol- 
got is. 

Hanem közös ügyet nem csináltak. A kvótabetegség 
meggyógyitására nincsen ezerjófű az emberiség történelmé- 
nek patikájában. Ez a betegség bennünk keletkezett, mint 
ahogy a métely csak a lyukban keletkezik. Pátens nélkül is, 
kizárólag a miénk ez a találmány. Ebben nem utánoztunk 
senkit. Ezt nem tanultuk senkitől. Épen ezért nem is ránt 
ki bennünket a kátyúból sem a példáknak, sem az elméletek- 
nek ereje, mert példát és elméletet erre a csődbe került 
állapotra sehol sem találunk. Akármilyen nehezen esik tehát, 
hogy ezúttal nem támaszkodhatunk a német tudomány bot- 
jára és akármennyi botorkálásnak is vagyunk kitéve, mivel 
elszoktunk attól, hogy a magunk lábán járjunk, a kvótakér- 
dést mégis csak a saját külön eszünk oldhatja meg. Ha már 
meglőttük, süssük is meg. Ez a regula. 

Harminc év óta azt hajtogatják, hogy ki-ki annyit fizes- 
sen, amennyit tud. A vita mindig akörül forgott, hogy mek- 
kora a fizetőképesség és minő kulcs szerint lehet azt leg- 
igazságosabban kiszámítani. 

Bocsánatot kérek, de ilyen vásárt még nem látott a 
világ. Minden alkunak két eleme van. Adsza és ne. Adok 
pénzt, adj posztót. És pedig nem annyi pénzt adok, ameny- 
nyit képes vagyok, hanem annyit, amennyi a posztó értéké- 

nek megfelel, ilyen a vásár a gazdasági élet forgalmában. 
Az erkölcsi élet forgalma ettől eltér. Adok pénzt és te adj 
élet- és vagyonbiztosságot, mondjuk az államnak. De meny- 
nyi pénzt? Amennyit vagyoni képessége megenged. Helyes. 
A kvótánál is ezt mondják. Csakhogy nem alkalmazzuk az 
yAdsza és nek idézet elvét. Itt a hiba. Adunk, de nem kapunk. 
Az alku így félszeg. Az egyik főelem merőben hiányzik 
belőle. 

Gondos buzgalommal kutatják, hogy mennyi terhet bir 
meg hazánk a közös költségek viselésénél. Vajjon miért 
ellenkezik a bölcsességgel ugyanakkor azt is kutatni, hogy 
mit kap hazánk ezekért a terhekért? A törvény gondoskodott 
erről. Viseljük a terheket aránylagosan — ez a kvóta és 
élvezzük a jogokat egyenlően, — ez a paritás. A terheket 
tényleg viseljük is. 

Fizetünk, mint a köles. De a paripás vessző: a jog- 
egyenlőség nincs sehol. Miért hallgatnak erről, mikor alku- 
doznak? A kvótabizottság miért nem tárja fel már egyszer 
a közjogi helyzetnek ezta nagy hézagát? 

A kvóta a közösügyek költségeinek fedezésére szánt 
összeg. A kvótát fizetjük. A költségek fedeztetnek. De hol 
vannak a közösügyek? Helyesebben, hol vannak a közös 
intézmények, amelyeknek fentartásával a kvótát fizetjük? 
Vessétek elő, hogy lássuk. 

A diplomácia nem közös, mert csak német; a keres- 
kedelmi képviselet nem közös, meri csak német; a közös 
minisztérium nem közös, mert csak német; a hadsereg aem 
közös, mert csak német. Zászlója a hadseregnek nem közös, 
mert csak fekete-sárga; címere nem közös, mert csak a két- 
fejű sast viseli. A haditengerészet is kizárólag német. Az 
udvar sem közös. Jó. A törvény is úgy rendeli, hogy 
az udvartartás ne legyen közös ügy. A magyar királyság 
tekintélye a törvény szelleme szerint megkívánja a magyar 
udvartartást. Nos hát, az udvartartás is merőben német. 

Ha ez a közös hadügyminisztérium, miért lakik állan- 
dóan Bécsben? Hát a közös pénzügyminisztérium miért lakik 
mindig Bécsben? És a közös külügyminiszter és a cs. és 
kir. felséges uralkodóház és az udvar és az udvari alkalma- 

zottak minden pereputya, vajjon miért laknak mindnyájan 
állandóan Bécsben, ha közös a mivoltuk? 

Avagy talán a nyelvhasználat és a tartózkodási hely 
nem irányadó a közösség természetének megállapításánál? 
Nem? Ha nem, akkor ugyan miért választották ketté an- 
nak idejében az osztrák állam vasúttársaság igazgatóságát és 
szervezetét? Miért kötötték ki a magyarnyelvet és a magyar 
székhelyet a magyarországi vonalokra? És mikor az osztrák 
nemzeti bankot köcössé tették, miért tették vele ugyanazt, 
amit az osztrák államvasúttársasággal. Ha a közösséget ezek- 
nél így értelmezték, miért nem értelmezik a közjogi intéz- 
ményeknél is így? 

Avagy ha nem irányadó a székhely és a nyelv, hát 
ugyan mi az irányadó? A szellem? Ugyan ne tessék tréfál- 
kozni. A szellem. Tehát egyfelől osztrák szellem, másfelől 
magyar szellem. Már mint a hadseregben, avagy á hadi- 
tengerészetben, vagy talán a katonai reáliskolákban és aka- 
démiákon! de ez az őfelsége legfelsőbb hadúri jogköre úgy-e? 
pA vezérlet vezénylet szervezet.x így említi a törvény. No 
lám. Hát mióta szűnt meg őfelsége magyar király lenni? 
Avagy mióta lett a magyar király hivatalos nyelve a német- 
nyelv és hivatalos szelleme az osztrák szellem? 

A szellem. Már mint a külügyminisztérium szelleme, 
mely meg sem próbál elégtételt szerezni, mikor úgyszólván 
hivatalosan tépik rongygyá Szerbiában a magyar becsületet; 
melynek egyetlen szava sincs, sem külügyi jegyzékeiben, sem 
a delegációban azokra a rendszeres rágalmakra, melyekkel 
külföldön Magyarország állami, politikai, kulturális és társa- 
dalmi életét vakmerően beszennyezik, — ez az a magyar 
szellem, mely a külügyi kormányt áthatja? Köszönöm. Ezért 
bizony kár kvótát fizetni. 

A konzulátusokról nem beszélek. Megverte az Isten 
azt a magyar embert, akinek ott dolga akad. Osztrákok azok 
minden ízületükben és amellett annyi súlyuk sincs, mint egy 
csirke pelyhének. Aki magyar szellemet keres a közös intéz- 
mények bármelyikében, fából vaskarikát keres. 

Paritás tehát nincs. Ez a törvénynek egy ígérete és az 
életnek egy hazugsága. Kelepce a jóhiszeműek számára és 

hurok az osztrákok kezében, mellyel tetszésük szerint fojto- 
gathatják Magyarország állami létérdekeit. 

Adsza s ne. Ha kvóta van, legyen paritás is. így ren- 
deli a törvény. Ne csaljuk tovább önmagunkat. Legyen vége 
annak a hitnek, hogy a magyar nemzet kegyelemből él. 
A kvótabizottság necsak a százalékokban teljesítsen hazafias 
kötelességet, hanem a nemzeti jogokban is. Suum cuigue. 
Amíg fönáll a törvény, addig azt meg kell tartani. Törvény- 
könyvünk a közös intézmények fentartására rendelte el a 
kvótafizetést. Hát fizessünk, amíg muszáj. Ám közös intéz- 
mény nincs. Amit közösnek hívnak, osztrák. Testben, lélek- 
ben osztrák. Osztrák intézményekre nincs pénzünk. Ez nem 
szélbali álláspont. Ez a józan hazafiság tízparancsolata. 


Igazolja magát! 
1896 október 13 


Ezzel a szegény Magyarországgal, melyet véletlenül 
16,000.000 ember nevez szűkebb hazájának, nem az fog 
történni, amit Ugron, vagy Apponyi hirdet, hanem az, a 
mit Bánffy akar. Ennélfogva most, mikor öt esztendőre 
döl el az ország sorsa, méltó a kíváncsiság, tudni, hogy 
mit akar Bánffy? 

Lássuk hát: igazolja magát. Kicsoda, micsoda ő vol- 
taképen? Mondják többségre vágyik és kormányozni sze- 
ret. Ugyan jni címen? Mily eszközökkel? Mi jogból? 
Minő renddel? Hogyan válasszon az ország közte és má- 
sok között, ha nem tudja, hogy ő mit akar? Igazolja 
magát! 

Túl a tengeren, valahol még Koppenhágán is túl van 
egy sziget, mely Anglia név alatt ismeretes. Járt-e ott 
Bánffy úr? Nos semmi, ha nem járt is. De talán hallott 
róla? Mit? igen, vagy nem? Feleljen. Annyit talán csak 
mégis hallott, hogy a parlamentáris kormányforma ott 

keletkezett. Azt is hallotta, remélem, hogy olykor ott is 
választanak. Sőt arról is lehet tudomása, hogy az angol 
miniszterelnök választás idején  népgyűlésről-népgyűlésre 
jár; szónokol, lelkesít, érvel, magyaráz, s így iparkodik 
magát, nézeteit, akaratát, irányát a közönséggel is meg- 
ismertetni. 

Mióta kitalálták a parlamenti intézményt, olyan mi- 
niszterelnök még nem volt soha és sehol, hogy prog- 
rammja ne lett volna. Mindenik tudta, hogy mi szándéka 
van az országgal, s ezt a szándékát, mindenik közölte a 
választó közönséggel. Olyan elementáris módja ez a több- 
ségszervezésnek, mint az életfentartásnak az evés, és az 
alvás. 

De Bánffy úrról nem tudjuk, hogy mit akar. Ennek 
az embernek nincsen létoka. Látjuk őt, és nem tudjuk, 
mit látunk. Hívei szaporodnak, mint a mezei egerek. Váj- 
jon miért? Kezében nagy hatalom. Rendelkezik fegyveres 
erővel, hivatalnokkal, pénzzel. Mire fordítja? Az adófize- 
zetőkre uszítja az adópusztítókat. Mi célból? A munkáso- 
kat leigáztatja a  kitartottakkal. Minő jogon? Feleljen. 
Tudni akarjuk, hogy kicsoda, micsoda ő? Igazolja magát! 

A baromcsordával nem bánhatnak másként, mint a 
hogy ez a félművelt ember a nemzettel bánik. Ez előtt 
Lónyay, Wenkcheim, Tisza, Szapáry, megőrizték legalább 
a látszatot. A kerület jelölt, a jelölt a végrehajtó bizott- 
sággal érintkezett. Nehéz helyzetében innen kapott ver- 
kölcsic támogatást. A főispán is a bizottsággal tárgyalt. 
A kerület bizalmi férfiai is ehhez fordultak. 

Most másként van. Bánffy úr mesztelenre vetkőzött. 
A politikai erkölcsöket is levetkőztette tetőtől-talpig. Még 
lepedő sem kell. Sem olaszfal. Anyaszült mesztelen álla- 
potban csinálják a dolgot. A miniszterelnöki palota hol 
Andrássy gróf is lakott, hitvány és füstös, policiális bü- 
róvá lett. Itt teszik, veszik a jelölteket, a kik határtalan 
szemtelenséggel jelennek meg egyik vagy másik áldozatul 
kiszemelt kerületben és így szólnak: jelölt vagyok. Senki 
sem ismeri, mégis jelölt. Hírét-nevét senki sem hallotta 
ott, mégis jelölt. Senki sem jelölte, mégis jelölt. 

Adjatok neki bizalmat, ruházzátok föl a legnagyobb 
joggal, hatalmazzátok fel, hogy döntsön az élet, a becsü- 
let, a jólét, a jövendő nagy kérdései fölött! Mit tesz az, 
hogy hírét sem hallottátok? Bízzatok benne. Hiszen csak 
a haza forog kockán. Bánjátok is ti azt! Tíz, húsz, har- 
minc forintot kaptok. Krisztus sem sokkal ért többet. 
Miért nem adnátok el a hazát? Potomság. Csak a kvótát 
emelik fel. Nyomorult öt hat millió évenkint. Tíz év alatt 
ötven-hatvan millió. Oda se neki! Ennyi áldozatot csak 
meg lehet hozni azért a kitüntetésért, hogy nektek jut a 
szerencse, engedelmeskedni Bánffynak. 

Mert tudjátok meg: ebben az ezeréves hazában . . 
Oh, milyen elvetemültség épen most kérkedni az ezer éves 
történelemmel! . . . hát tudjátok meg, hogy ebben a ha- 
zában csak egyetlen egy élő lény van, a kinek érdekében 
van, hogy a kvóta fölemeltessék. Több nincs, csak egy. 
Ezt az egyet Bánffy Dezsőnek hívják. Ezért az emberért, 
kizárólag csak ezért, ötven-hatvan millióval teszitek sze- 
gényebbé az országot. Átok legyen az ilyen szavazaton! 

Bánffyért?! ... Ki az? Mit tanult? Mit tud? Mit 
akar? íme, nem felel. Ne bántsuk őt. Hiszen ő maga sincs 
tisztában a maga mivoltával. Jogról, igazságról,  alkot- 
mányról, az intézmények tisztaságáról, a törvények köte- 
lező erejéről sejtelme sincs neki. A balsors botot adott a 
kezébe, tehát üt. Hatalmat adott neki, tehát parancsol. 
Ranggal, címmel ruházta föl, tehát pöfög. Hivatására kép- 
telen; oltalmazni hazánk szabadságát nincs ereje; meg- 
őrizni az ország javait nem tudja. Ilyen ez a parlagi mi- 
niszterelnök, a kinek ti engedelmeskedtek. Minő szégyen! 

Pedig engedelmeskedtek. így hajtják a juhot a vá- 
sárra, a barmot a legelőre. Épen így. Izma, csontja, 
szarva van annak a baromnak, és sokadmagával hajtja 
meg szomorú fejét egy ütött-kopott ember hajszolására. 
Van-e ennél csúfabb látvány? 

Van. 

A magyar választás. 

Mit csináltok? 
1896. október 14. 


Emberek, polgárok, választók! Ugyan mit ad nektek 
Bánífy, hogy olyan eszeveszetten toljátok a szekerét? Bizony 
nem ő fizeti az adót, hanem ti; a katonát is ti adjátok, 
minden terhet ti viseltek. Utat csináltok, napestig dolgoz- 
tok, búzátok olcsó, barmotoknak nincsen ára; amit szerez- 
tek, azt megdézsmálja az állam, a község, a megye, az egy- 
ház. Hatalma Bánffynak azért van, mert tűritek; pénze 
azért van, mert ti adjátok. Tőletek jön minden erő. Min- 
den úgy lehetne, ahogy ti akarjátok. Mégis minden úgy 
van, ahogy Banff y akarja. 

Miért engeditek, hogy kifosszanak jogaitokból. Hová 
lett a magyar önérzet? Férfias büszkeségeteket ki tette 
zsebre? Igaz-e, hogy vcsak sast nemzenek a sasok?x Nem 
igaz. Korcsivadékai vagytok egy ősi nemzedéknek. A század 
első fele tudott önálló hazafias, erényes és jellemes lenni. 
Szembeszállott a hatalommal, nem tűrt igaztalan ságot, sem 
szennyet zászlója színein. Pedig az akkori önkény nem volt 
sem olyan durva, sem olyan romlott, mint a mostani. De ti, 
kik ünneplitek az ezerévet, mit csináltok ti? Nem is látjá- 
tok, hogy egy nyolcszázéves alkotmány morzsolódik porrá 
a Bánffy silány kezei között. Isten és ember előtt ezért ti 
vagytok a felelősek, ti választók, mert ti nyolcszázezerén 
vagytok, az az ember pedig, ki miatt elvérzik a nemzet 
szabadsága, csak egyedül van. Nem féltek a boszuálló vég- 
zet súlyos csapásától? Mit csináltok? 

Emlékezzetek az ősökre. Két világhatalom, a germán 
és mohamedán nehezedett rájuk, mint két irtózatos malom- 
kő. A nemzet vérző teste szét volt marcangolva és vonaglott 
a bestiák karmai között. De az ősök az élet-halálnak ebben 
a pokoli küzdelmében is megőrizték szíveikben hazánk alkot- 
mányos szabadságát s nem lettek önként osztrák adó- 
fizetőkké. 

Ti pedig most seregestől tódultok az osztrák párt 
kebelére, hogy hideg karjaival agyonszorítsa hazátok ősi 
szabadságát. 

Gyermeketek van, unokátok lesz, jól vigyázzatok! 
A kiben még nincsen leigázva a lelkiismeret, siessen, tépje 
ki kebléből e furdaló szót, mert az utódok előtt ez a 
nemzedék fog leszámolni. A számadás órája ütni fog. 
A vézna unokák majdan belekiáltanak a sírgödörbe: éhe- 
zünk; hovátettétek a vagyont, mi rátok maradt az ősök- 
től? Testünk, lelkünk békóban sínylődik; hová tettétek 
azt a szabadságot, melyet számotokra megőrizett volt az 
ősök szablyája? Adjatok számot, miért hajtottátok feje- 
teket osztrák igába? 

Nem riadtok vissza attól az ocsmány hírnévtől, melyet 
rátok frecscsent az emlékezet? Mit csináltok? Tíz, húsz, 
harminc. Ki ad többet érte? Hogyan? Hát eladók va- 
gyunk? Mi? Nem féltek, hogy elszárad kezetek a Weisz 
Berchtold pénzétől? És az Éles úr pénze és a Neuman 
uré és a Légrády úré? Azt vélitek, hogy ez jobb? Milyen 
gyalázat, így megalázni az embert! Minden sovány ökör 
drágább, mint egy ilyen választó. Kiéhezett szamarakkal 
van ezeknek egy áruk. Az öszvér már többet ér. Tiz, 
húsz, harminc. 

Tudom. Megrohanja házatokat a hivatalnokok serege. 
A többi hatszázezer választó lelkiismeretére lecsap a fen- 
maradó százharmincezer alkalmazott. Héjják, hüllők, vér- 
csék. A magyar társadalom e szerencsétlen páriái, kik nem 
merik szabadon szeretni a hazát. A magyar politikai élet 
ezen apró ragadozói, kik fölesküdtek, hogy megtartják a 
törvényt, s uroknak, Bánffynak a parancsára mégis úgy 
bánnak a törvénnyel, mint a hóhér az elítélttel. Ezek most 
megrohannak. Rimánkodnak rima-módon, fenyegetnek far- 
kas-módon. Ti pedig mit csináltok? 

Én már látom. Az osztrák pártot vállaltokra emelitek. 
Győztünk! Üvölt majd az osztrák párt Magyarországon. 
Hurrá! Győztünk! Ordítja majd az osztrák Ausztriában. 
Mert jól megértsétek: a hol kormánypárti jelölt jut több- 
ségre, ott nem a magyar győz, hanem az osztrák. 

Ti pedig hazaszéledtek rekedt torokkal, részeg fő- 
vel. Az adó majd kijózanít. A nagyobb adó még jobban 
kijózanít. De már késő lesz. Képviselőtök markába nevet. 

Titeket nevet, mert becsapott. Ausztria is markába ne- 
vet. Igen, egész Ausztria német, cseh, vend, lengyel, dal- 
mata egytől egyig, egyetlen egy nagy és öblös szájjá 
változik át, és nevetni fog irgalom nélkül a fölött, hogy 
egész Magyarország be van csapva. 

Majd meglátjátok: ez a nevető száj nem fog mindig 
nevetni. Sakálnak, tigrisnek nincsen különb rágó szerve, 
mint az osztrák szájnak. Majd ha csattogtatni kezdi éles 
fogait, és rágni kezdi a magyar vagyont, a magyar jo- 
got, a magyar szabadságot, majd akkor megint megkér- 
dezem tőletek, hogy 1896. október 28-ától november 6-ig 
mit csináltatok. 


A varjú. 
1896. október 16. 


Ez az ember arat, a nélkül, hogy vetett volna. Nem 
is szántott, mégis arat. Úgy lépett elő a szolnokdobokai 
homályból, mint a patkány a hidas alól. Az ország akkor 
látta meg, mikor már a Ház elnöki székén ült. Nem volt 
arra való. Mindennap újabb bizonyítékot hozott képtelen- 
ségéről. Hanem azért maradt. A botrányt nem röstelte; 
a megalázást tűrte. A mitől más pirulni szokott, attól ő 
mosolygott. 

Azután még egyet lépett. Persze fölfelé. A sasok óva- 
tosak. Szerények és rendszerint a földre szálínak, vagy 
aztán a sziklára. A varjú mindig a fa legfelsőbb ágára 
száll. Ez is így tett. 

A verebek pedig elkezdték a csiripelést, nini egy sas. 
Rászálltak a háztetőkre, ellepték az udvarokat, betolakod- 
tak a pitvarokba. Mindenütt megjelentek, ahol hulladékra 
volt kilátás. És mindenütt ezt csiripelték: Nini egy sas. 

Pedig csak varjú. 

De a lakmározó verebek nem maradtak el a hazug- 

ságban. A fák lombjain, az utca porában, a trágyadomb 
tetején, mindenütt csak azt hajtották: egy sas, egy sas, 
egy sas. Ettől aztán nyavalyát kapott minden élő lény. 
A tyúk kotkodácsolni kezdett: egy sas. A liba gágogott: 
egy sas. A tejes bárány megiramodott: egy sas. A juh, 
az ökör, a szamár, valamennyi bőgött, ni a sas, ni a sas. 

És rémület szállta meg a hegyet és a völgyet, az 
erdőt és berket, és köd borult a tájékra, hideg, nyirkos, 
átláthatatlan párázat, mely elvette mindenkinek a szeme- 
világát, s megtompította fülhártyáikat. A varjú ott állott 
a fatetőn, és mind nagyobbra nőtt az emberek képzeleté- 
ben, miként megnő a köd a párolgó hegyek tetején. 

Károgott. Azt hitték, a sas szólalt meg. Pedig 
eléggé kiabálta: kár, kár, kár! Földművelők, iparosok, 
kereskedők! Nem halljátok? Nektek szól a nóta: kár, 
kár, kár! Hasznotok ebben a varjúban nincs. Nagy kár 
lesz abból, mindenki meglássa, hogy sasnak nézitek a 
varjút. Világos, hogy csak egy varjú. Még nem is szarka, 
hogy legalább ügyes lenne, még nem is holló, hogy leg- 
alább fényes volna. Hanem egy szürke, homályos, sötét 
varjú, megtépázott tollakkal a parlamenti csaták idejéből. 
Ott ül a fatetőn. Mit csinált, hogy oda jutott? Ta- 
lán küzdött és legyőzött ellenfelei vállain emelkedett föl? 
Vagy talán röpült, és szárnyalása erőteljesebb volt, mint 
a másoké. Nem. Ez a varjú kúszott, miként a harkály a 
falat után, vagy miként a hernyó a rügy után, hogy el- 
rágja. Igen, hogy elrágja a nemzet jövendő tavaszi haj- 
tásának legszebb reményeit. Nem különb ő senkinél. 

Mégis legkülömb helyre jutott. Övé az őrállomás. 
A sasok, vagy a magasban kóvályognak, tündöklő szárny- 
csattogással, vagy a földön sétálnak méltóságos hallga- 
tással. Ugron, Apponyi ott fenn, a ragyogó firmamentum 
mélységeiben, Szilágyi, Széli, Wekerle itt alant, — mintha 
életcéljuk az volna, hogy — egerésszenek. 

Csak ő van az őrhelyen — a varjú. 

A köd pedig egyre sűrűbb, egyre nyirkosabb, egyre 
homályosabb lesz. Fojtó gőzével megszállja a virágot, a 
füvet, a bokrot; ránehezedik az emberek vetésére, és az 

emberek szívére. A búzaszem megszorul a kalászban, nem 
lesz termés. Az emberek elveszítik látásukat és így a 
varjú csak nő és nagyobbodik a fojtó ködnek e sűrű ho- 
mályában. Már nem is sas, hanem griff; már nem is griff, 
hanem turulmadár. 

Igen, turulmadár, aki behozta őseinket ezer év előtt, 
s a ki beviszi ezt a nemzedéket az új ezerévbe. 

Mert sorsunk erre a varjura van bízva és senki 
másra. Ő lett a mi jólétünk egyetlen kútforrása; ő lett a 
mi életünk egyetlen támasza. Ő a mi végzetünk. Tűz- 
helynek ő az áldása, éjjeleinknek ő a fénycsillaga; oltá- 
runknak ő a megváltója, ez a varjú. 

Minden az ő karmai közé került. Minden magánér- 
dek erecskeje ő felé folydogál; minden közhaszon patakja 
nála ered. Magyarország összes nemzeti munkásságának 
ő a gyűjtő medencéje, a hova beszivárog minden verej- 
ték, s ahonnan kiszivárog minden életnek a kapaszkodók 
alázatosak, hízelkedők, árulók, cinikusok, és becstelenek 
ártériáiba. 

A nemzeti életnek minden változatossága, minden 
reménysége, minden kilátása neki van kiszolgáltatva, en- 
nek a varjúnak. Ugyan ki a hibás? Talán ő, hogy sasnak 
nézitek? 

Talán a köd, hogy elvakulhattatok? Ej! Hát miért nem 
léptek hozzá közelebb. Miért nem vizsgáljátok meg job- 
ban? Miért nem méritek meg az okosságnak, józanság- 
nak, tudásnak, és hazafiságnak mérlegén ezt a varjút. 

A legelső polcon ül. Avagy talán ő volna köztetek 
a legelső? Minő hóbort! Még álomnak is furcsa, hogy 
ti ennek engedelmeskedtek. Ablaka alatt járkáltok levett 
kalappal és lesitek, hogy mi hull a kalapba. Inasaival tár- 
salogtok az előszobában, s aggódva tudakoljátok, hogy 
jókedvű-e vagy rosszkedvű-e ez a varjú. 

Önmagátokat így gyalázzátok meg. 

A magyar büszkeséget így keveritek a porba. 

Nemzetünk szabadságát így hajtjátok igába. 

Alkotmányosságunk egész rendszere így lett kitéve 
az alávaló lelkek vegybontó hatásának. 

Egy varjú miatt. 

Revisió. 
1896. október 18 


Harminc év előtt Magyarország érdekeit kisajátította 
egy kegyetlen törvény. Ha belemélyedsz e törvény szelle- 
mébe, eszed könnyen utat téveszt az ellenmondások és lehe- 
tetlenségek e sajátságos tömkelegében. Mérséklet és köny- 
nyüvér, józanság és ábránd, jogfentartás és jogvesztés zavart 
tarkaságban jelentkeznek ez alkotás szövedékében. 

Emberi mű, legyen az festmény, épület, intézmény, 
avagy könyv, sohasem mutatta jobban keletkezési idejének 
nyomait, mint ez a törvény. Az alkudozó felek agyvelejé- 
ben sötét táncot jártak a tapasztalatok rémes emlékei. 
Mindkettő fél. A bécsi képződésben még mindig kísértettek 
a forradalom árnyai. Budapesten pedig még mindig látni 
vélték az aradi hóhér fenyegető öklét. 

Ilyenformán az ölelkezés nem volt sem természetes, 
sem őszinte. Ennek az ölelkezésnek gyümölcse a 67-es tör- 
vény, mely minél inkább erőszakolja a bizalmat, annál job- 
ban érleli a bizalmatlanságot. Épen ezért: megérteni ezt a 
törvényt nem lehet; végrehajtani: lehetetlen. Ez a törvény 
indokol, magyaráz, intézkedik és parancsol. De magyarázatai 
nincsenek oknyomozó összefüggésben az intézkedésekkel, 
parancsai ellentmondanak az indokoknak. 

y Indokolja államiságunkat és intézkedik, hogy ne legyünk 
állam. Magyarázza önrendelkezési jogunkat és ránk paran- 
csol, hogy ne éljünk e joggal. Látszik, hogy két kéz hozta 
létre az alkotást: a bécsi és a budapesti kéz, A budapesti 
kéz műve a magyarázó és indokló rész, a bécsi kéz 
műve az intézkedő és parancsoló rész. Ám, nem a magya- 
rázó része kötelez, hanem a rendelkező. 

Ebből az következik, hogy az eszményi oldal megma- 
radt nekünk, a valóság pedig osztrák kézben maradt. 
A kövér pusztán mienk a délibáb, az osztráké az aratás. 
A papíron mindenünk van, az életben az osztráknak van 
mindene. így került az érdekszférába a véderő, a diplomácia, 
a külkereskedelem, a vámügy, a bankrendszer, a konzulátus, 


91 


a fogyasztási adó. Innen van, hogy nemzetközi szerepe 
Magyarországnak abszolúte nincs. Innen van, hogy az euró- 
pai közjogban csak az osztrák zászló és csak a kétfejű sas 
bír legitim erővel. 

Maradhat-e ez így? Van-e jövője annak a nemzetnek, 
amelynek alapintézménye sorvadásra kárhoztat. Meddig bírunk 
ki olyan állapotot, mely arra utal, hogy ne azért éljünk, 
mivel élünk, mivel élni akarunk, mivel jogunk, erőnk van 
az élethez, hanem azért, hogy zsákmányul szolgáljunk az 
osztrák kapzsiságnak. 

A tennivalót megszabja a helyzet. Oui perdidit nume- 
rum incipiat iterum. Ott kell a dolog hóna alá nyúlni, ahol 
elvétettük a dolgot. Elől kell kezdeni. Azt a gordiusi cso- 
mót, melyet 67-ben kölcsönös féltékenység és bizalmatlan- 
ság kötött, ki kell bontani. Ha másként nem megy, ketté 
kell vágni. Mikor megkötötték, mindkét alkudozó fél vonag- 
lott. Magyarország ki volt fosztogatva és láncot csörgetett 
az abszolutizmus kínpadán. Ausztria ki volt merülve hazánk 
agyonfojtásának otromba erőfeszítésével és véres tetemmel 
hever Sadova csatamezején. Mindkét fél kényszerhelyzetben 
vala. Ha szabad levegőhöz nem jut, Magyarország meg- 
fullad; ha segélyt nem kap, Ausztria elvérzik. 

Mindkettőnek sietni kellett, veszteni való idő nem volt. 
Ebben az aggasztó sietségben eltelve a jövendő kétes remé- 
nyeivel, de egyszersmind eltelve a múlt időkből származó 
alapos bizalmatlansággal, jött létre a 67-es kiegyezés. Majd- 
nem azt mondám, hogy ily hangulatban tákolták össze. 

Nem vádolom az alkotókat, sőt igaz tisztelettel vagyok 
emlékezetük iránt. Helyükben talán más sem végezhetett 
jobb munkát. Az idők szelleme erősebb az emberi akaratnál. 
Pedig az akkori emberekre ugyancsak rá volt nehezedve az 
idő szelleme. De abból a kölcsönös kényszerhelyzetben fél- 
szeg alkotást hoztak létre, csak nem következhetik, hogy e 
nemzetsorvasztó alkotás a végleges pusztulás átkává legyen. 

Sürgetnünk kell tehát a revíziót. Nem a házasságjogi 
hanem a közjogi revíziót. Az új szövetségből Magyarország 
és Ausztria között ki kell hagyni a zavaró és vegybontó 
elemeket. Melyek azok? A féltékenység és bizalmatlanság. 

A szövetség e két rákfenéjének egyedüli tápláléka és kút- 
forrása ma már csak a 67-iki törvény. Ez ad módot Ausztriá- 
nak arra, hogy minket jogilag és vagyonilag kizsákmányol- 
jon. Ha ez a mód megszűnik: Ausztria nem lesz ránk 
nézve félelmes, mert az erőviszonyok köztünk súlyegyenbe 
jönnek. Arra sincs ok, hogy az uralkodó ház bizalmatlansá- 
got tápláljon irányunkban. Harminc évnek tanúsága szól a 
nemzet loyalitása mellett. Korlátlan sajtószabadságunk da- 
cára, mindenki dinasztikus nálunk. Ismétlődő alapos meg- 
ütközéseink dacára mindnyájan hű alattvalók vagyunk. Nem 
kivan senki egyebet, mint az állam megerősítésével a trónt 
is megerősíteni. Bizalmatlanságra tehát nincsen ok. 

Miért, hogy mégis oly nagy szerepe van közjogi alap- 
törvényünkben a bizalmatlanságnak. Azért, mert az a tör- 
vény az idő műve. Jól van. De most más időt élünk. Alkal- 
mazkodjunk tehát az új időhöz. A múlt csak arra való, 
hogy tanúságul szolgáljon, de nem arra, hogy megláncoljon. 
Nemzetünk fejlődik, növekedik naponkint. 

A 67-es páncélban elfért a gyermeknemzet. Az ifjúvá 
izmosult nemzet vérkeringése megáll a szűkké vált vasing- 
ben. Hát tágítsunk rajta. Ki-ki éljen meg a maga ember- 
ségéből. Had legyen meg mindkét állam feszítő erejének a 
maga természetes mozgási terrénuma. Jól felhasználva, egy 
világot alakit át a gőzerő; elfojtva: a legkeményebb burkot 
is szétrombolhatja. 

Mivel pedig a robbanástól hazánkat megóvni akarjuk, 
ennélfogva követeljük a közjogi revíziót. 


A Bánffy általi beszéd. 
1896. október 20. 


Megszólalt. Nem ő írta, de ő mondotta. A hang a 
Jákobé, a kéz az Ézsaué. így is elég formátlan. De a forma 
nem határoz. Különben a lényeg sem határoz. Mindegy, akár- 
mit mond. Úgysem érzi a felelősségét annak, amit mond, 
sem annak, amit tesz. 

Felelősség. Mi az? Doktriner emberek a népszabadság 
biztosítékát látták benne, inkább képzelték, mint látták. 
A képzelődésnek — gondolom — vége van. Talán egyebütt 
is, de nálunk épen vége van. 

Megterhelik hazánkat a kvóta útján újabb milliókkal. 
Kisajtolnak a nemzet vagyonából a vámügy révén sok, sok 
milliót. Jogi és gazdasági kötelezettség nélkül egy hibás 
törvény a közös államadósság járuléka címén ránk sóz éven- 
kint 29 milliót. 

Vajjon mennyi vagyona van annak az urnák, hogy 
ennyi millió nemzeti vagyon elharácsolása mellett felelőssé- 
get mer emlegetni! Mit ér itta felelősség? Döglött lovon 
a patkó többet ér, mint az ilyen felelősség. 

Felelős. Ugyan kinek? Beöthy Aldzsinak? 

Erőszakkal, törvénytiprással, pénzzel és egyéb tisztáta- 
lan eszközökkel megválasztatja a többséget. Ennek felel- 
jen? Hiszen ő hozta létre, ő jelölte, ő adta a pénzt, ő 
adja a kerületet is. A mandátum tőle származik, nem a nép- 
től. Mégis ő feleljen ezeknek? A gazda feleljen a cselédnek? 
Ugyan ne komédiázzunk! 

Pedig hát az alkotmányosság egyetlen biztosítéka mégis 
csak a felelősség. Ha pedig nincs felelősség, aminthogy ná- 
lunk nincs: úgy bizony alkotmányos élet sincs. Van, — de 
nincs. Van keret s nincs tartalom. Van némi látszat. Nincs 
semmi valóság. 

Magyarországon az alkotmány ma egy nagy hazugság. 
Az orosz birodalomban önkény uralkodik. Nálunk is. Mert 
az alkotmányosság nem egyéb, mint a nemzeti akarat sza- 
bad érvényesülése. Már pedig a nemzeti akarat nem érvé- 
nyesül szabadon sem Oroszországban, sem itt. 

Mindkét helyen személyes uralom van. Amott a cár 
akarata dönt, itt a varjú akarata. Amott olyan az állam- 
tanács, amilyenné a cár teszi. Itt olyan az országgyűlés, 
amilyenné ez a varjú teszi. Ott is van törvény, itt is. De 
a törvénynek ott is, itt is csak addig van kötelező ereje, 
amíg — ott a cár, itt a varjú jónak látja. 

Ahhoz, hogy a nemzeti akarat érvényesülhessen, véle- 
ményszabadság kell. Véleményszabadság pedig nincs sem 

Oroszországban, sem nálunk. Mert a vélemény szabadsága 
két módon nyilvánul. Társadalmi utón a sajtó által és hiva- 
talos utón a választás által. 

Ám a magyar kormány beállott kerítőnek és bordély- 
házat csinált az irodalom templomából. Összevásárolta a 
sajtó becsületét. Andrássynak, Tiszának két hírlapja volt - 
egy magyar és egy német. Ennek csak a fővárosban 12 
napilapja van. Avagy talán ez többet ér, mint Andrássy? 
Nem, hanem ez többet fizet. Fizeti, hogy dicsérjék őt, fizeti, 
hogy gyalázzák a honfiakat. Hazugságot vásárolt drága 
pénzen. Az ilyen sajtó nem a szabad vélemény eszméit 
szolgálja, hanem az igába hajlott vélemény becstelenséget. 

De a választásoknál sincs meg a véleményszabadság. 
Magyarország százharmincezernyi hivatalnoka láncra fűzve 
vonszoltátik az urához, mint egy gályarabcsapat. A többi 
választót megfélemlítik rakoncátlan hatósági eszközökkel. 
Akik mégsem ijednek meg, azokat üldözik, büntetik, fékvesz- 
tett törvénytiprással párosítva a szuronyos erőszakot. 

Ezért nevezem hazugságnak a magyar alkotmányt. Azt 
rendeli az alkotmány, hogy válasszunk. A kormány pedig 
nem engedi, hogy szabadon válasszunk. Az alkotmány jogot 
ad a polgárnak, hogy befolyjon a közügyekbe. 

A kormány elkobozza ezt a jogot. Az alkotmány biz- 
tosítja a törvények szentségét. A kormány rongyokká tépi 
a törvényt s puha kapcát csinál belőle a főispánnak kényes 
lábaira. 

Ennél a muszkaállapot is jobb. Igenis jobb, mert 
olcsóbb. Ott nem költenek a törvényhozó testületre más- 
fél milliót. Igenis jobb, mert becsületesebb. Nem hazudják, 
hogy szabadság van. Nem hirdetik, hogy alkotmány van. 
Nem kérkednek a nemzeti akarattal. Nem szükség, hogy 
korumpáljanak. Nem adnak véleményszabadságot, hogy aztán 
elfojthassák. Nem hívják választani a polgárt, hogy aztán 
üldözhessék. 

Ott nem csalnak olyan ocsmányul, mint nálunk. Ez a 
cár akarata. Punktum. És az akarat teljesül. Nálunk is tel- 
jesül a varjú akarata, de nálunk azt mondják, hogy ez a 
nemzeti akarat. Milyen alávalóság így alázni meg a magyar 

nemzetet. Ránk fogni, hogy mi is azt akarjuk, amit ő, hogy 
mi is osztrák lakályok vagyunk, miként ő; hogy érdekeink 
iránt olyan közönbösek, eszményeink iránt olyan érzéketle- 
nek vagyunk, miként ő. 

Azonosítani a nemzeti akaratot vele annyi, mint lesü- 
lyeszteni egy ezeréves nép összes jó tulajdonait egy ordináré 
lelkület színvonalára. Nem, nem! Amit ő akar, azt nem 
a nemzet akarja. Gondolata nem közös a nemzeti észjárás- 
sal. Vágyódása nem azonos a nemzet aspirációival. Az ő 
középszerűsége, szimplicitása, ravasz ostobasága nincs semmi 
erkölcsi összefüggésben az előkelően kiváltságos magyar 
nézet lelki tehetségeivel. 

Tiltakozunk, hogy az alkotmányos élet látszatának ha- 
zugsága révén a nemzeti akarat vele azonosíttassék. Egy 
félelmesen kifejlesztett bürokrácia által igenis leigázhatta a 
meglepett nemzetet, de nem tűrjük, hogy meg is alázza. 
Közte és a nemzet között nincsen szolidaritás. Ura lett a 
nemzetnek, mert szolgájává vált Ausztriának. Ez a helyzet. 
De bármekkora többséget fogdos össze tisztátalan eljárással: 
a nemzet nevében nem beszélhet ez a kvótaemelő osztrák 
szolga. 


Okok okozata. 
1896. október 21. 


Ha azt mondjak nekem: áldozz idegen istenek ol- 
tárán, mert így nyered meg a lélek nyugalmát, akkor én 
ezt a tanácsot nem fogom követni, mert ellene szól ke- 
délyvilágomnak minden érzülete. Ha mondják, munkám 
gyümölcsét osszam meg a szomszéddal, hogy ő gazdagod- 
jék az én rovásomra, én pedig szegényedjem az ő előnyére, 
ezt sem fogom tenni, mert ellenkezik a józan okosság 
törvényeivel, hogy fáradozásomnak ne én vegyem a hasz- 
nát, hanem más. 

Ha azt kívánják, hogy láncoljam össze magamat más- 
sal, ne mozogjak, csak ha ő is akarja, csak azt tegyem, 
a mit ő is akar; akkor aludjam, mikor ő is alhatnék; ak- 
kor dolgozzam, mikor neki is kedve van a munkához, 
akkor én kikacagom ezt a kívánságot, mert ellenkezik az 
önfentartásnak minden ösztönével. 

És ha mindezt mégis megteszem, akkor vagy bárgyú 
vagyok, vagy olyan kényszert alkalmaztak ellenem, mely- 
nek ereje fölülmúlta az én akaratomat. 

De a magyar nemzet nem bárgyú. Mégis belesodró- 
dott abba a természetellenes állapotba, melyet vázolék. 

Nem ura önmagának, csak azt teheti életbevágó dol- 
gaiban, amit az osztrák is akar. Viszonyát a külföldhöz 
csak az osztrák beleegyezésével állapítja meg. Szerződést 
csak az osztrák jóváhagyással köt. A fogyasztási adók 
kivetésénél az osztrák akarat is döntő. Saját vasutaink 
szálhtási díjait nem emelhetjük, vagy csökkenthetjük az 
osztrákok hozzászólása nélkül. A dohánynál, a sónál, a 
cukornál, a húsnál, a bornál, a sörnél, a szesznél, a pet- 
róleumnál — mindenütt jelen van az osztrák érdek, az osz- 
trák akarat, az osztrák elhatározás. 

Lehet-e ennél viszássabb helyzet? 

Vannak közös intézmények. Van közös minisztérium. 
Bécsben lakik, és németül beszél. Van közös uralkodó- 
házunk. Bécsben lakik, és német. Van közös külügyi in- 
tézményünk. A feje Bécsben lakik és német. Tagjai imitt- 
amott a nagy világban, de németek. Van közös hadsere- 
günk. Mindenütt lakik, és mindenütt német. 

Van zászlónk, melyet beszennyezhet akárki.  Bün- 
tetni a cudart nem tudjuk, mert Bécsben tartjuk az erőt. 
Van címerünk, melyet összetörhet akárki. Büntetni a cu- 
dart nem tudjuk, mert hatalmunkat eldugtuk az osztrák 
szellemű intézmények lomkamaráiban. 

Azért, hogy mindez így legyen, fizetünk évenkint 50 
millió forint külön adót. Ilyen világtörténelmi ostobaságot 
még nem követett el szabad nép. Azt, hogy lemondunk az 
önrendelkezés jogáról, ráadásul még meg is fizetjük. És 
tesszük mindezt nem egy pillanatnyi tévedés folytán, ha- 
nem harminc év óta következetes kitartással. 

Könyvekben, hírlapokban százszor és százezerszer 
lett figyelmeztetve a nemzet. Kossuth Lajos megrendítő 
érvekkel mutatta meg ezen állapot sorvasztó veszélyét. 
A tények és tapasztalatok igazolták a figyelmeztetések 
alapos voltát. A pauperizmus reszketve emeli fel fenye- 
gető ujját, hogy ne tovább! 

Szabad elhatározásból követhet-e el nemzet ennyi 
bűnt, a józan okosság ellen? Képzelhető-e nemzet, mely- 
ből az önfentartásnak minden energiája kiveszett? Váj- 
jon Lengyelország sorsa van-e végzetünk könyvébe fel- 
írva? 

Isten őrizzen! Mi hiszen nem vagyunk sem élhetet- 
lenek, sem makacsok, sem szenvedélyesek, sem féleszüek. 
Sőt inkább, rendkívül józanok vagyunk. Élünk, fejlődünk, 
haladunk. 

Egyénileg. 

Tanulunk, — munkához szoktunk,  takarékoskodunk, 
emelkedünk, a civilizáció lehelete megérintett, a tajtékpipa- 
sárgítás ideje lejárt. Sikereket tudunk felmutatni a tudo- 
mány, irodalom és művészet mezején . . . egyénileg. 

Ám csak az egyén lépett előtérbe, de a haza háttér- 
ben maradt. 

Meggazdagodtak kevesen, de elszegényedtek sokan. 
Emelkedett némelyek jóléte, de elpusztult a nemzetfen- 
tartó középosztály. Színesebb a művészet; de sötétebb az 
erkölcs A tudás megizmosodott, de a jellem elsatnyult. 
A piac népesebb, de eddig nem árultak ott politikai meg- 
győződést; most azt is árulnak, s van, a ki megvegye. 

Ilyen a mi haladásunk. 

A nemzet pedig sorvad. A szabadságnak minden in- 
tézménye rothadni kezdett. A törvény nem nyújt biztosí- 
tékot, a jogban többé nincs bizalom. Honnan van ez? Az 
ok könnyen föltalálható. 

A nemzettel el kellett fogadtatni egy képtelen álla- 
potot. A nemzetnek alkotmányos utón kellett manifesz- 
tálni, hogy nincs szüksége önállóságra. Át kellett a nem- 
zet vérkeringésébe ömleszteni azt a balhiedelmet, hogy 
állami függetlenség létezhetik önálló hadsereg, önálló kül- 
ügy, önálló pénzügy, önálló vámterület nélkül. 

Ez a képtelenség kezdetben hívőkre talált. A 68-iki 
választásoknál meg nem is volt erőszak. Az új tan mellé, 
bármilyen veszedelmes vala, önként sorakozott a nemzeti 
többség. De csakhamar elkövetkezett a kijózanodás. Már 
72-ben pénz és erőszak szerepelt a választásoknál. És mi- 
nél nagyobb szellemi területet hódított meg a kijózano- 
dás, annál képtelenebbül dolgozott a hatalom, hogy meg- 
menthesse azt a közjogi és politikai képtelenséget, mely 
a 67-iki törvényben van lefektetve. 

Nem képzelek higgadt elmét, aki ezt be nem látná. 
Helyzetünknek ez a filozófiája. A közlelkiismeret mai el- 
vadulásának csak ez lehet a kútforrása. 

Az ember nem mondhatja önként a feketéről azt, 
hogy fehér; a rosszról azt, hogy jó; e csonka hatáskörű 
parlamentről azt, hogy teljes parlament; egy hadsereg és 
külügy nélkül szűkölködő országról azt, hogy független 
állam. Ha mégis mondja, akkor azt nem önként mondja 
a maga jószántából. 

Épen ezért a kiegyezés mai formája csak úgy volt 
megmenthető, hogy a nemzeti közakaratot békóba verték. 
Ezt aztán meg is tették alaposan. Állami szervezetünk az 
egész vonalon erre van berendezve. Ha Poroszország ka- 
tonaállam, ha Amerika gazdasági állam, ha Oroszország 
hivatalnokállam, úgy Magyarország kortesállam. 

Hatóságaink — szervezetüknél, hivatásuknál és szel- 
lemüknél fogva -— nem ismernek fontosabb életcélt a 
korteskedésnél. — Rendészet, iskolák, pénzügyi hivatal, 
vasút, államjószág, erdőigazgatás, justicia, vármegye, köz- 
ség, posta, távírda, államépítkezés, közvállalat . . . mind, 
mind kivétel nélkül, ideértve a só, dohány és bélyegáru- 
lást, a szivargyártást, a bányászatot, a regálebérleteket és 
az italeladást. A fogyasztási adóbérleteket, és a szesz, sör, 
cukorgyártás . . . mindent, de mindent abból a nemzeti 
közmunkából, melynek valamely szálacskája arra  alkal- 
mas, hogy részét alkossa a húsz év óta mesterségesen 
szőtt korteshálózatnak — mindent összevont a kormány- 
zási hatalom arra, hogy a polgárok véleményszabadsága 
leigáztassék, s hogy ne a nemzeti közakarat jusson győ- 

zelemre, a választásoknál, hanem az a megdöbbentő hazug- 
ság, hogy mi független állami életet élünk. 

Ahol pedig még ez a szörnyű hálózat sem kötötte 
le a véleményszabadságot, ott elvégezte a szükséges mun- 
kát a szurony. 

A mai rendszer tehát logikus folyománya a 67-iki 
törvénynek. Miután fenn akarják tartani azt a nemzet- 
zsugoritó törvényt, s miután azt csak erőszakkal és kor- 
rupcióval lehet  fentartani; ennélfogva  korrumpálnak és 
erőszakoskodnak érzéketlenül, durván, cinizmussal. 

67 mellett lehetetlen az alkotmányos szabadság. Vagy 
67 elnyomással, vagy alkotmányszabadság 67 nélkül. De a 
kettő nem fér össze. Ez az igazság. 


Erkölcsi ragály. 
1896. október 23. 


Mikor a közéletben megszűnik minden eszményi mo- 
mentum: akkor elkezdődik a vásár. 

Mindenütt így volt ez; a hanyatló Rómában, mely 
elveszítette erkölcseit épen úgy, mint a düledező Lengyel- 
országban, mely elveszítette agyvelejét. Nálunk is így van. 

Eladóvá lett minden. Egy egész világ, mit eddig 
sem kézzel érinteni, sem ígérettel megközelíteni, sem pénz- 
zel megmérni nem lehetett, íme az árucsarnok martaléka 
lett. Szégyenlős mezét levetkőzi a becsület, s vigyorogva 
kínálja magát az új társaságban. A hitnek ereje meglapul, 
mintegy átázott kesztyű, hogy könnyen kifordítható le- 
gyen. A politikai meggyőződés kaucsuklabda módjára ug- 
rándozik ide-oda s annak hull ölébe, aki megfizeti. 

Lehetett-e várni mást a fajtalan operetté-kultusznak 
e szemérmetlen korszakában? Elsatnyult ízlés, fénymázas 
jellem, ingadozó akarat, elgyöngült férfi erő, kifestett 
asszony, erotikus érzelem, vagyonszerzés az eszközök vá- 

logatása nélkül, földreborulás mindenfajta siker előtt, élv- 
hajhászat, üres templom, feldúlt tűzhely, megcsalt hű- 
ség, sikamlós irodalom, trágár  vígszínház, benépesített 
orfeum, kigúnyolt elvszilárdság, im ez a korszaknak ki- 
domborodó vonása. Operette-erkölcs,  operette-állam, ope- 
rette-kormány. 

A mocskos lehellet nem mindenkit érint, de ritka 
legényt kiméit meg a ragály. 

Jó szerencse, hogy ezen betegség iránt csak a kabá- 
tos osztály fogékony. A kékbeli ember tisztessége vér- 
tezve van. De már a gatyás éhes és falánkul rágódik a 
papir szociális ízű betűin. 

Ezalatt a miniszterelnöki palotából rajt bocsájtnak 
ki az intézők, az ország minden zugába. A raj csapatokra, 
a csapatok egyedekre oszolnak, és megszállják az érintet- 
len kékbeliek lelkületét. Előbb suttognak, a suttogásból 
zaj, a zajból lárma lesz. Egyszerre az egész országban 
végigsivít egy forgószél: 

yEmbervásár lesz! x 

Így mocskolják be a magyar közéletet felülről. Mert 
ha tiszta olajcsepp hull a vízbe, ottmarad a felszínen, de 
ha iszapot kevernek belé, ez beszennyezi annak minden 
rétegét. Ez a ronda iszap ott forr, és sustorog a kormány- 
elnök policiális irodájában. Olykor kicsap és elönt egy vi- 
déket. Megint kicsap, és elönti a másik vidéket, és forr, 
és sustorog és ömlik kérlelhetetlen állandósággal mind- 
addig, míg pokolsárral lesz elborítva egész Magyarország. 

Nem a földeket önti el, hanem a lelkeket. A piszkos 
sár alatt elzsibbad a szellem, lefonnyad az akaraterő, ki- 
hal az önbecsérzet, és megrothad a hazafiság. 

Minden nemesebb indulat számkivetésben érzi magát 
és minden eszmény elmenekül e sivár és kietlen tájékról. 

Ezen sártenger alatt elfolytódik a lélek szabad te- 
nyészete. A szellem világára sötétség borul. Pedig az éj- 
szaka rossz társa a becsületnek. Az emberek nem látnak. 
Minden lépésük bizonytalan. Lehet, pallóra lépnek; lehet, 
hogy az örvénybe. És hallják a suttogást. Biztatják őket, 
nosza rajta, nem lát senki, nem ellenőriz senki, nem tudja 

meg senki. Így keríti meg a palotából kibocsájtott raj a 
kékbeliek tisztességét. 

Így bomlik fel az erkölcsi egyensúly minden vona- 
lon, a hegyszakadékok zugában, a rónaság tanyái kö- 
zött, a közélet minden rétegében. 

Felülről lefelé, így telik meg bűnnel és arcátlanság- 
nak miazmaival a tiszta forrásvíz. Így megy át szomorú 
rothadásba a világ legrégibb alkotmánya. 

Társaim a jóban, a kik még bíztok az erkölcsnek, a 
szabadságnak megváltó erejében, politikai elmélkedés he- 
lyett írjatok elégiát. A magyar alkotmány immár csak 
volt. A kibocsájtott raj suttogását íme már a nép is meg- 
hallgatja. Nem mindenütt enged a kísértésnek, de meg- 
hallgatja. Még ellentáll a ragálynak, de már ott vergődik 
a, hálózatban. 

Pedig a független államiságnak, a politikai meggyő- 
ződés önállóságának már csak a földművelés osztálya volt 
a letéteményese. De a kerítők már a kunyhókat is meg- 
szállották. Lehelletük méreganyag, ottmarad a fehérre me- 
szelt falak csendes levegőjében. Atomról-atomra fog meg- 
romlani a tiszta levegő. 

A jövendőhöz kötött reményeinket kire építsük, ha 
a népjellem vállai is meggörbülnek a palotából kiömlő 
iszap súlya alatt? 

Arra a hatalom, rang- és pénz-sóvár intelligenciára 
talán, mely gerincsorvadással botorkál egyik előszobából 
a másikba. 

Milyen visszariasztó látvány a közéletnek ez a lelki- 
leg gyűlölt szolgahada. Erre ugyan föl nem építjük az 
ország jövőjét. 

Elégiát írjatok írótársaim! 

A korona nimbusza. 
1896 november 3. 


Bánffy Dezső báró urat az a meglepetés érte, hogy 
egy képviselő ilyen szavakat intéz hozzá nyilvánosan: 
pA másik főok, ami pártodba való lépésre késztet, az, 
hogy benned, ellentétben az előbbi kormánnyal, a korona 
nimbuszának hü őrét és gyarapítóját látom.c 

Szeretném bebizonyítani, hogy ez a vfőokx nincsen 
elég jól megfontolva. 

Az ember vagy vállal mandátumot, vagy nem. Ha 
vállal, akkor tartsa meg a mandátummal járó kötelességek 
első törvényét. Népképviseleti alkotmányunk van, ami rö- 
viden annyit jelent, hogy az alsóház tagjai a népet kép- 
viselik. 

Mikor tehát egy népképviselő azon irányzatok kö- 
zött választ, amelyeken számára működési tér nyílik: ak- 
kor az ő első törvénye az, hogy arra az útra lépjen, ame- 
lyen leginkább feltalálni véli a nemzet érdekeinek hü őrét 
és gyarapítóját. 

Zárjunk ki a vitából minden félreértést. 

Én nem mondom, hogy a korona nimbusza ellentét- 
ben áll a nemzet érdekeivel. Sőt nyilvános életem egyik 
főtörekvése volt azt a nimbuszt ezzel az érdekkel gondo- 
lataimban és reményeimben összhangba hozni. Azt is hi- 
szem, hogy a t. képviselő úr a korona nimbuszának gya- 
rapítását nem a nemzeti érdekek rovására óhajtja. 

Hanem az a főok egy népképviselő ajakán mégis 
visszás. 

Az állami szervezetben különböző funkciók vannak. 
E funkciók célját épen úgy nem szabad összezavarni, mint 
az élő organizmusoknál a különböző szervek életműkö- 
dési feladatát. Az ember nem az öklével gondolkodik - 
mert jóllehet Bánffy báró úr ezt teszi, de egy fecske nem 
tavasz. Így az államban is. A pandúr nem septemvir és 
a nádorispán nem adóvégrehajtó. 

A népképviseletnek legfőbb és leglényegesebb  fel- 


103 


adata istápolni a nemzet érdekeit; vigyázni a vér- és 
pénzadóra;  intézményileg emelni a közjólétet és  elháríi- 
tani a fejlődésnek akadályait. 

Egykor e feladat a koronára hárult — ha nem is 
nálunk, de a feudális államokban. A népek irtózatos meg- 
próbáltatásoknak vetették alá magukat, hogy ama felada- 
tot a koronától kicsikarják. így jött létre a népképvise- 
leti alkotmány s így helyezkedett el a funkciók egyik ré- 
sze az alsóházban, a másik része a bíróságoknál, a har- 
madik rész a közigazgatásban, és így tovább. 

A hatalmi szférák ezen elhelyezkedése után a bíró- 
nak nem szabad jobban érdeklődni a katonai ügyek iránt, 
mint az igazságszolgáltatási érdekek iránt. Épen így a 
népképviselő köteles mindenek felett, ha kell — aminek 
bekövetkezésétől helyes dolog óvakodni — még a korona 
nimbuszának csökkentésével is, a nemzeti érdekeket ol- 
talmazni és gyarapítani. Mert az alkotmány lényege és 
természete úgy sem egyéb, mint a közszabadság érdeké- 
ből, a korona személyes hatalmának csökkentése; és mert 
a nép nem udvari szolgálatok teljesítésére választ magá- 
nak képviselőt, hanem saját érdekeinek oltalmára és gya- 
rapítására. 

Viszonyaink között, aki képviselőséget vállal: annak 
ne tessék a korona nimbuszáért aggódni, mert az sem ve- 
szélyeztetve, sem elhanyagolva, sem megtámadva nincs. 
Az előbbi kormány által sem volt megtámadva. Mert ha 
van nemzeti vonás abban az internacionális szellemű re- 
formműben, melyet a Wekerle kormány létre hozott, úgy 
az csak abban a tiszteletreméltó tényben domborodott ki, 
hogy az udvar ismert ellenszenve dacára a koronát rá 
tudta bírni a kormány a reform elfogadására és szente- 
sítésére. 

De ez a tény nem apasztotta a korona nimbuszát, 
hanem emelte. Mert nálunk a korona nimbusza nem a 
ysic volo sic jubeox imperátori elméletén, nem is vlétat 
clest moix bourbonelméleten nyugszik, hanem a xsemmit 
rólunk, nélkülünkx féle szerződéses viszony sziklatalaján. 
Mikor tehát a korona, a törvényhozó testület többségéből 

származott kormány előterjesztésének alárendelte a maga 
személyes érzelmeit: akkor előttem - bármennyire is 
helytelenítettem a reformot — igen nagyot nyert nimbusz- 
ban a kormány is, mely akarni tudott és a korona is, mely 
alkotmányos tudott lenni. 

Ismétlem: ne tessék nálunk aggódni a korona nim- 
buszáért. A hadsereg, a külügy, a törvények szentesítése, 
á nemzetközi kereskedelem, az állami tisztviselők kineve- 
zése, a béke és háború joga, a legfelsőbb kegyelmezés, a 
főrendiház tetszés szerinti kiegészítése, a cím és rendje- 
lek adományozása s végre a nemzeti közszellem, pártok 
és felekezetek különbsége nélkül — mindez állandó és el- 
lenmondást nem tűrő hatással védi, oltalmazza, fentartja 
és gyarapítja a korona nimbuszát. 

Hanem hát a nép; a szegény, sanyargatott nép; a. 
verejtékhullató nép, melyre ráront a hatalom, hogy végig- 
gázoljon szabadságán; ráront a kiparancsolt katona, hogy 
végig taposson munkás testén; ráront saját tisztviselője, 
hogy porbatiporja érdekeit; melyet megrohan a börze- 
jelölt, hogy lelkiismeretét  megbecstelenítse  judáspénz- 
zel . . . ennek van, uram, égető szüksége oltalmazóra; en- 
nek a megrohant és elgázolt szerencsétlen népnek érde- 
kei jajdulnak meg a kis kunyhóban és a nagy kastélyok 
lábainál. 

Milyen szép, nemes, emberies és vallásos elhatáro- 
zás lett volna öntől uram, kit a gondviselés jóléttel, elő- 
kelő névvel, tehetségekkel áldott meg; ha már az irigyelt 
családi körnek nyugodt boldogságából a fórum hullámzó 
síkjára lépett, hogy ne a mindenható koronának felesle- 
ges támaszává, hanem az elhanyagolt népérdekek szó- 
szólójává szegődjék. 

Ha . . . 
1896. november 4. 


Kulcsot az igazság megtalálásához igen gyakran a fel- 
tevések nyújtanak. Így p. o. tegyük fel, hogy akad hazánk- 
ban egy erősakaratú ember, aki mindenáron kormányelnök 
kíván lenni. 

Tegyük fel, hogy annak az embernek abszolúte semmi 
képessége nincs az ország első székének betöltésére. Fel- 
tevésünkkel menjünk el a túlzások legszélsőbb határáig. Sőt 
lépjük is át ezen határokat és mondjuk ki, hogy az illető 
aspiráns még írni és beszélni sem tud helyesen, hogy sej- 
telme sincs a legelemibb politikai tanok létezéséről; hogy 
soha könyvet nem olvasott — és hogy nemcsak a koponyája 
maradt üresen, hanem egy hihetetlen mérvű parlagiság kö- 
vetkeztében kedélyvilágából is merőben hiányzik az érzelmi 
hatások iránt való fogékonyságnak minden paránya — és 
tegyük fel, hogy ennek a tudatlan és sivár embernek a mo- 
dora is rossz, ki az érintkezésben durva, olykor esetlen, soha- 
sem tapintatos, gyakran nevetséges; végre tegyük fel a leg- 
hihetetlenebb képtelenséget és mondjuk ki, hogy a tudatlan- 
ságot, érzéketlenséget, modortalanságot páratlan cinizmussal 
egyesíti magában; hogy nem ismeri a szemérem korlátait, 
nem respektálja a társadalmi felfogások formuláit . . . egy- 
szóval tegyük fel, hogy ebben a monstrumban semmi sincs 
abból, amit egy jónevelésű ember a tudás, a költészet, a 
hit, a művészet, a hazafias érzelmek, az előkelő szellemek, 
a tiszta tűzhely hatásának szokott köszönni. 

Vajjon lehetséges-e, hogy egy ilyen ember Magyar- 
ország miniszterévé váljék. Úgy-e, még e kérdés is kép- 
telen? A józan okoskodás szabályai szerint ilyen feltevésekbe 
nem is szabad bocsátkozni. Pedig, ha Magyarország köz- 
jogi helyzetét alapos vizsgálódás tárgyává tesszük: akkor 
kénytelenek vagyunk még ilyen képtelennek látszó feltevé- 
sekkel is leszámolni. Mert bármit mondjanak azok, kik biza- 
lommal viseltetnek az erkölcsi törvények ereje és állandósága 
iránt: énabban a természetellenes állapotban, mely köz- 

jogi helyzetünket jellemzi, a legképtelenebb feltevéseket is 
jogosultnak tartom. 

Feltevésem megvilágosításához kiválasztom azt az idő- 
pontot, mikor a gazdasági kiegyezés tízéves szaka lejáró- 
félben van. 

Tegyük fel, hogy osztrák részről túlköveteléseket támasz- 
tanak. Tegyük fel, hogy követeléseiket az arcátlanságig fokoz- 
zák, hogy osztrák gyarmatnak tekintvén hazánkat, még 
azt is megkövetelik, hogy a magyar fogyasztó adója az 
osztrák kincstárba vándoroljon; hogy a vámpolitikával osz- 
trák gyártmányok vásárlására kényszeríttessék a magyar kö- 
zönség. Tegyük fel még azt az abszurdumot is, hogy az 
osztrák beleszólási jogot követel magának a magyar vasutak 
díjszabásának megállapításában. Sőt lépjük át a józan fel- 
tevéseknek minden megengedhető határát és képzeljük mind- 
ezekhez .még azt a követelést is, hogy a kvóta-címletnél 
emeljük fel a mostani 3190-ot 4390-ra; vagyis, hogy a 
mostani 50 millió helyett járuljunk a közös költségek fede- 
zéséhez évenként 60 millióval. Más szavakkal: emeljünk le 
az osztrák vállakról tíz év alatt 180 milliót s azt rakjuk rá 
Magyarországra. 

Bármennyire hihetetlennek látszik e feltevés, mégis 
számolnunk kell vele, mert a közjogi helyzet nemcsak hogy 
ki nem zárja ezt, de sőt lehetővé is teszi. 

Már most menjünk tovább a tapogatózás ösvényén és 
kérdjük meg: akadhat-e hazánkban kormányelnök, ki az 
osztrákok fentebb vázolt követeléseit méltatlankodva ne uta- 
sítaná vissza? A felelet egyszerű. Olyan kormányelnök, ki e 
rendkívüli állással járó feladatok iránt tisztában van, aki 
tudja, hogy az ország önálló intézkedési jogának csorbítása 
minő súlyos következményekkel jár, és aki megfontolja, hogy 
csak azért rakni új terheket a nép hátára, hogy ezzel egy 
idegen állam kiadása apadjon, határos a hazaárulás bűné- 
vel; egy ilyen kormányelnök kétségen kívül felháborodva 
utasítaná vissza az osztrák követeléseket — és százszor 
inkább otthagyná állását, semmint elviselje homlokán azt a 
rút bélyeget, hogy megrontotta saját hazáját az osztrák 
érdekek alávaló szolgálatában. 

Első pillanatra tehát úgy látszik, hogy olyan kormány- 

elnök nem akadhat. Hiszen aki oda emelkedik, arról csak 
feltehető, hogyha egyéb gualitással nem is, de legalább haza- 
fias felelősségérzettel bír. Ám, ez csak az első pillanat be- 
nyomása. 

Mert feltevéseinkből az sincs kizárva, hogy a korona 
osztrák hajlamokkal bírhat. Nem személyekről beszélek, ha- 
nem intézményekről és nem egy tényleges korszakot festek, 
hanem egy képzeletit. 

Tegyük fel tehát, hogy a korona helyesli az osztrák 
követeléseket. Tegyük fel, hogy a magyar kormányelnök 
saját kiváló állásának feladatait egész mértékben erezi. Nos? 
A koronának úgy-e joga van új embert állítani a nemzet 
élére? A korona válogathat. A kihallgatások rendjén az arra- 
valók nem állnak kötélnek. Végre megjelenik egy nem arra- 
való. Sem tudása nincs, sem felelősségérzete. De van vas- 
akarata, brutalitása, cinizmusa. Ez vállalkozik. 

Kérdem: nem megtörténhetik mindez a közjogi rend- 
szer keretében? Nem akadhat olyan uralkodó, aki inkább 
osztrák, mint magyar? Nem akadhat olyan tisztátalan lélek 
a magyarok sorában, aki a hatalom kedvéért inkább lesz 
osztrák szolga, mint magyar hazafi? És ha akad és ha a 
vállalkozó olyan monstruózus egyéniség talál lenni, amilyent 
e sorok elején vázoltam: akkor vajjon mi kell ahhoz, hogy 
Magyarország osztrák gyarmattá sülyesztessék? Mi kell? 
Hát semmi egyéb, mint egy általános választás. 

A választás nálunk még a notórius hülyéknek, a hit- 
vány renegátoknak s az alávaló osztrák cselédeknek is meg- 
adja a többséget, ha . . . 

Ha a korona úgy akarja. 

Ha a Habsburg-pénztár megnyílik. 

Ha az osztrákok pénzt adnak a magyar kormányelnök- 
nek a kvótaemelés céljából. Mert adhatnak bátran. 5 9"60-nyi 
emelés tíz év alatt 80 milliót könnyítene rajtunk. Ennek öt 
százalékát ha ide adnák a választók korumpálására, még 
mindig jó üzletet csinálnának. 

A feltevésekből mi a tanulság? Egyszerűen az, hogy 
egy elvetemült kormányelnök a mai közjogi helyzetben az 
alkotmányos formalitások megtartásával is ráteheti a kést 
Magyarország torkára. 

A nimbusz őre. 
1896. november 5. 


py. . . mert benned, ellentétben az előbbi kormánnyal, 
a korona nimbuszának hü őrét és gyarapítóját látomc. 
Már mint Bánffy Dezső báróban. 

Hm, hm. Valóban? És épen Bánffy báró úr volna az 
a jó pásztor? És épen most a választások után látja benne 
Szápáry László gróf va korona nimbuszának hű őrét és 
gyarapítójátc? — Hihetetlen. Hiszen Szapáry László gróf 
okos és gondolkozó férfiú. Úgy kell lenni, hogy a nyilt 
levél dátuma hibás. Az a levél jóval korábban kelt ki a 
paktum-kotló melengető szárnyai alól. Mert most, a vá- 
lasztási tapasztalatok hatása alatt, olyan ember, a ki ko- 
molyan veszi a korona nimbuszát — és én a grófot olyan 
embernek ismerem — nem írhatta azt a levelet. 

Ilyesmit ma már csak gúnyból lehet írni. Dinasztikus 
hajlamú férfi — sőt még az is, ki, miként én, a monarchi- 
kus princípium ápolásában keresem hazánk nyugalmas 
fejlődésének biztosítékát, a korona nimbuszának nem hü 
őrét és gyarapítóját látja most Bánffy báróban, hanem a 
monarchikus elv botor és könnyelmű megtámadóját. Ha 
szociáldemokrata volnék:  elégült mosollyal  dörzsölném 
kezeímet, ha anarchista volnék, tapsolva kiálltanám: él- 
jen Bánffy báró, az új korszak hatalmas úttörője. 

Disztingváljunk. Megengedem, ámbár a megfontolás- 
nak ily mértékű hiányát nehéz feltételezni, de hát meg- 
engedem, hogy az, ami történt, a korona akaratából tör- 
tént. Vajjon változtat-e ez a feltevés a tényeken? Változ- 
tat-e azon érzelmeken, melyek a tények hatása alatt ke- 
letkeznek? Vajjon az okos tanácsadó nem köteles-e pó- 
tolni a megfontolás hiányát? 

A korona nimbuszának hü őrizése és gyarapítása nem 
abban áll, hogy a kormányelnök az eléggé meg nem fon- 
tolt kívánságok előtt is  térdet-fejet hajtson. A korona 
úgyis, mint kormányzási elv, úgyis, mint uralkodó sze- 
mély, érinthetetlen magasságban áll az emberek és a vi- 

szonyok felett. Szüksége van tehát tanácsadókra és felvi- 
lágosítókra, mert különben végzetes tévedéseknek  eshe- 
tik áldozatul, nemcsak a nimbusz, hanem a trón bizton- 
sága is. 

Deák Ferenc őszinte, igaz híve volt úgy a monarchi- 
kus elvnek, mint a dinasztiának. Hiszen egy érzelmeiben 
elszakadt országot rakott talapzatul a Habsburg trón lá- 
bai alá. De ez a nagy ember nem azzal vált a korona nim- 
buszának hü őrévé és gyarapítójává, hogy meghajolt a 
korona téveszméi és jogosulatlan követelései előtt, hanem 
azzal, hogy ellenállott a tévedéseknek s felköltötte a nem- 
zetben a korona iránt tartozó hűségnek és bizalomnak 
érzelmeit. 

Tehát még azon esetben is, ha a végbement válasz- 
tási módszernek csakugyan a korona adta volna meg a 
tipikus jelleget: még ez esetben is, a kormányelnök köte- 
lessége — ha a korona nimbuszának hü őre és gyarapí- 
tója kivan lenni — nem az lett volna, hogy vadul össze- 
morzsolja azt a bizalmat, melyet a törvényes rend iránt 
táplálhatunk; hanem kötelessége lett volna őszintén figyel- 
meztetni a koronát ama veszélyekre, amelyeket a törvény- 
telen erőszak, párosulva az ocsmány korrupcióval, azáltal 
idéz fel, hogy az emberi kedélyből kiirtja a törvényes 
rend iránt táplált bizalomnak minden csiráját. 

Lábbal tiporni a törvényeket sem Bánffy bárónak 
nem szabad, sem nekem. Ha ő megteszi: ugyanannyi jog- 
gal megtehetem én is. Hol van a biztosíték arra, hogy én 
ne tegyem? A büntető bíróságnál. És hol van a biztosíték 
arra, hogy a kormányelnök se tegye? A koronánál. 

yMind magam megtartom, mind másokkal megtar- 
tatom.x 

így beszél népéhez a király. így esküdött meg. Ez 
a kijelentés ad a népnek erőt az engedelmességre, kitar- 
tást a munkában, nyugalmat a megpróbáltatások nehéz 
napjaiban. Mihelyt ez a kijelentés egy kormányelnök ke- 
zeiben üres fÍrázissá zsugorodik össze: a nép bizalmát ké- 
telyek váltják fel szemében a korona tekintélye meg- 
apad, mert ellentétet fedez fel az adott ígéret és a véghez- 
vitt tény között. 

Republikánus ember ma még talán nincs Magyaror- 
szágon. De ha kitünnék, hogy a korona akarata és hazánk 
jóléte nem azonos fogalmak; vagy ha kitűnnék, hogy a 
kormányelnök a korona jóváhagyásával tiporja el hazánk- 
ban a polgári szabadságot: úgy akkor, bármilyen szilárd 
zsilipet emeljünk szóval és tollal a félelmes áramlatnak, 
mégis be fog az törni, mert az elmélkedés hatása mindig 
gyengébb, mint a kézzelfogható tények hatása. 

Isten a megmondhatója, mennyi veszélyt hord méhé- 
ben egy ilyen áramlat. A kis jégmadár talán szeszélyből, 
talán ösztönből, talán szórakozottságból apró  lábacskái- 
val megrúgja a havat a magas bérc tetején. A megmoz- 
dított hópehelyből milyen könnyű, milyen légies, milyen 
ártatlan az a porszemnyi pehely! de golyó lesz belőle, 
tovább gurulván, a golyóból labda, a labdából gömb, s 
ebből lavina lesz. Mit ér akkor a legóvatosabb zsiliprend- 
szer is!? Úgy beszélik, hogy a hadseregben máris sok a 
szocialista. Magyarország még csak meg lenne valahogy, 
mert ennek a földnek SZÍVÓS élete van. Kiheverte a tatár- 
járást, az Árpádok elmúlását, a török hódításokat. De váj- 
jon a trón, melyhez ma még egész Magyarország igaz 
hűséggel ragaszkodik, megbírja-e azt a rázkódást, melyet 
az új idők fergetege által felrázott talapzat szörnyű hul- 
lámzása okozni fog. Törvénytiprással a korona nimbu- 
szát sem őrizni sem gyarapítani nem lehet. A Stanislauból, 
Kolomeából, Zatkovból,  Csernovitzból, Lembergből,  Ig- 
lauból,  Troppauból,  Karinthiából,  Steyermarkból  idepa- 
rancsolt katonák nem erősítették az alkotmány lelkébe 
vetett hitet, hanem csökkentették. A vezérlet, vezénylet 
joga a koronáé. Miután pedig zavargások nem voltak, s 
miután a nép nem tett egyebet, mint törvényadta jogánál 
fogva készült egy polgári jog gyakorlására: az idegen 
államból kiparancsolt katona azt a látszatot adta, mintha 
nem a polgári jogok védelmére, hanem azoknak elnyomá- 
sára szállotta volna meg hazánkat. Ez a látszat még meg- 
erősítést is nyert. Mert a kiparancsolt haderő sehol sem 
védte meg a polgárjogot; mert sehol sem űzte ki a fó- 
rumról a Bánffy törvénytipró és korrumpáló hadait. 

Nem, tisztelt gróf úr! Bánffy báró nem hü őre és 
gyarapítója a korona nimbuszának, hanem csak egy kö- 
zönséges udvaronc. A korona nimbuszát csakis a nemzet- 
joggal együtt lehet híven őrizni és gyarapítani. Aki e két 
nagy érdeket szembeállítja, az nem őr, hanem merénylő. 


Tévedések. 
1896. november 6. 


A vBudapesti Hírlapx magyarázatokat fűz az Ugron 
Gábor szentesi beszédéhez. Okoskodása abban összegező- 
dik, hogy a függetlenségi eszme nem aktuális s hogy Ugron 
a dolog könnyebb végét választja, midőn a függetlenség 
vfélig elárult, félig elkopott jelszavávalx harcol, ahelyett, hogy 
ymegfelelő fegyverzettelk támadna. Rendkívül fontos tudni, 
hogy mi légyen az a vmegfelelő fegyverzetc? Ezt így hatá- 
rozza meg: 9... azokat (t. i. a kormányt) megfelelő fegy- 
verzettel kell támadnia, az öklével (tehát a kormányéval), 
amelyeknek az aktuális élet adja meg sebző élét. 

Ez olyan tanács, amelyet ellenzéki férfiúnak követni 
nem lehet. Először nem lehet azért, mivel az a fegyver nem 
áll az ellenzék rendelkezésére; másodszor azért, mivel az a 
fegyver politikailag piszkos, társadalmilag erkölcstelen. 

A kormány fegyverzete a választásoknál: a törvény- 
tiprás, lélekvásárlás és szurony; a parlamentben: a magán- 
érdekek istápolása, üres ambíciók kielégítése, a kapaszko- 
dók megsegítése; a közkormányzat: minden hatósági sze- 
mély lelkiismeretének kézrekerítése, minden magán- és köz- 
érdeknek párturalmi szempontból való elintézése, az egyén- 
ben lappangó nemtelen indulatok kifejlesztése, a szabad 
vélemény üldözése, egy semmirekellő bürokrácia megalko- 
tása, a protekcionális rendszer felvirágoztatása. 

Ilyen a kormány fegyverzete a választásoknál, a par- 
lamentben és a  közkormányzatban. De a törvényalkotás 

terén sem különb. Alig van törvényünk, mely a magyar 
nemzet lelkének jogi szükségletéből vette volna eredetét. 
Harminc év óta törvénytárunk jóformán nem egyéb, mint 
idegen felfogások és szabályzatok kifoltozott másolása. Épen 
ezért a magyar nemzet lelki jogélete és törvényes rendje 
között nincs szellemi összefüggés. És épen ezért az új ma- 
gyar törvénytár a nemzeti észjárásra és jellemre nem fej- 
lesztő, hanem szétmálasztó hatással van. 

Kell-e tovább bizonyítani, hogy ilyen fegyverzetet 
Ugron nem használhat. Nincs is a kezeügyében, de ha ott 
volna, akkor is eldobná magától. De talán nem is ezt 
kívánja a B. H., mert alább így ír: vBe kell látnia (Ugron- 
nak), hogy a függetlenségi pártnak is 67-esnek kell lennie, 
kormányra kell iparkodnia, ha még hasznot akar hozni az 
ország függetlenségének.x 

Úgyhiszem, erre a tanácsra kell fektetnünk a fősúlyt. 
Azonban kérdeznem kell: Vajjon a most divatozó magyar 
gondolkozásban van-e értéke a logika törvényeinek? Ezt 
azért kérdezem, mert a tanács szerint 67-esnek kell len- 
nünk, hogy a függetlenségnek  használhassunk. Mintha 
mondanák: ha félsz a hajótöréstől, akkor menj a tengerre; 
ha fázol, ne rakj tüzet; ha becsületes akarsz maradni, hami- 
síts váltót. 

Legyünk 67-esek. 

Mi értelme van ennek a tanácsnak? Az-e, hogy a mai 
közjogi rendszer törvényes alapjának tekintsük a 67-es ki- 
egyezést? Ha ez az értelme, akkor mi 67-esek vagyunk. 
Akár bevalljuk, akár nem, de tényleg 67-esek vagyunk. 
Előnyeit elfogadjuk, hátrányai miatt szenvedünk, rendelkezé- 
seit teljesítjük, parancsainak engedelmeskedünk, híveink az 
országgyűlésen megjelennek, a koronázást törvényesnek, a 
hitlevelet biztosítéknak tekintjük — és egész erővel követel- 
jük, hogy annak minden pontja végrehajtassák. Mikor a 
kiegyezésnek egy garanciális mozzanatát, a véderőtörvény 
13-ik szakaszát a kormány el akarta láb alól tenni, akkor 
Ugron elementáris erővel védelmezte a kiegyezés épségét 
a 67-es kormánnyal szemben. 

Avagy talán azt jelenti a tanács, hogy ismerjük el a 

67-es alapot jónak, üdvösnek, változhatatlannak s eléged- 
jünk meg az állami függetlenségnek azzal a mértékével, ame- 
lyet ez az alap nyújtani tudott? Ha ezt jelenti, ha ez az 
yamit Kossuth is (t. i. Ferenc) már belátott, de nem mert 
még bevallanix: akkor a tanács nem követhető. 

Lehet, hogy Kossuth Ferenc belátta, mert máskülön- 
ben a politikai tisztesség szempontjából nem lehetne meg- 
magyarázni azt az eljárást, hogy számos választókerületben 
"segédkezet nyújtott a függetlenségi eszme rég kipróbált, 
állandó hűségű katonáinak a parlamentből való kiszorítá- 
sára. De ez a belátás a Kossuth Ferenc dolga, mely csak 
annyit bizonyít, hogy a választási tapasztalatok óta Kossuth 
Ferenc nem tekinthető többé az állami függetlenség komoly, 
hű és elszánt harcosának. így fogják fel őt a kormány intimus 
közegei is — hivatalos hírlapírók és főispánok, kik mikor 
hazajött, az eszme vezérét látva benne, piszkos módon gya- 
lázták, most pedig a zászló széttépőjét látva benne, mo- 
solygó rokonszenvükkel és hamiskás dicséretükkel halmoz- 
zák őt el. 

Bármiként legyen az elszámolás a Kossuth Ferenc 
öntudatában: ama vád komolyságát, hogy visszaélt apja 
nagy nevével, mert ezt a nevet a függetlenségi eszme 
erejének megtörésére használta fel, magáról elhárítani nem 
tudja. Épen ezért a mi küzdelmünkben a Kossuth Ferenc 
eljárása és felfogása nem irányadó. Akármit látott ő be a 
67-es alapra vonatkozólag, az előttünk közömbös. 

Csak azért, vhogy az az áldatlan párturalom, amely a 
67-es kiegyezéssel visszaél, valahára megtörve, megérdemlett 
sorsára jusson s átadassék a históriai megvetésnekkx, - 
csak ezért nem mondhatunk le az állami megélhetés elemi 
feltételeiről és hazánk nemzetközi szerepéről. 

Mi a jónak soha semmiben sem állottuk útját. Tőlünk 
nyugodtan érlelhettek meg minden gyümölcsöt. Mi nem 
mondtuk, hogy a kvótát 25 százalék helyett 31 százalék- 
ban állapítsák meg; mi nem kívántuk, hogy a közös terhe- 
ket 60 millióról 100 millióra emeljék, mi nem segédkez- 
tünk az ország korrumpálására; mi nem csináltunk hazánk- 
ban monopóliumot az osztrák iparnak; mi a magyar lobogót 

sem Zágrábban nem égettük el, sem Belgrádban nem tapos- 
tuk a sárba; a magyar hadsereget és a magyar udvartartást 
sem mi sikkasztottuk el a 67-iki törvényből; a hadsereg 
szellemét nem mi tettük osztrákabbá, mint volt 48 előtt; 
a magyar katonai akadémiát nem mi tagadtuk meg a delegá- 
cióban; a vaskapunál nem mi adtunk szerepet a magyar 
királynak osztrák császári minőségében. Hát vajjon Apponyi 
gróf miért nem jut kormányra? 

Szükséges-e bizonyítanom, hogy ezek a nehéz sérel- 
mek okozati összefüggésben vannak a 67-es kiegyezés tar- 
talmával és szellemével? Lemondhatunk-e tehát arról a 
követelésről, hogy ez a törvény revízió alá vétessék? 


Válasz. 
1896. november 7. 


Nem szószaporításból üzöm-fűzöm tovább a beszélge- 
tést a Budapesti Hírlappal. Komoly vitában nemcsak a 
győzelem reményének van súlya, hanem a meggyőződés 
kölcsönös elismerésének is. A becsülés érintkezést, az érint- 
kezés közlekedést hozhat létre. 

Az Ugron vezérlete alatt álló pártot nem helyes össze- 
téveszteni a kezdetben alakult függetlenségi párttal. A ki- 
egyezés hordereje felől akkor csak sejtelmek voltak; most 
már tapasztalatok vannak. Akkor azt vizsgálták, hogy a 
papíron minő eltérések vannak a régi és az új közjog 
között; most már azt érezzük, hogy a nemzeti élet fejlő- " 
dése minő akadályokra talál a kiegyezésben. 

Az akkornak és a mostnak ezt a különbségét nem veszi 
tekintetbe a Budapesti Hírlap. Azt mondja: ha a Duna túlsó 
partjához akarunk jutni, akkor át is kell mennünk a Dunán; 
ha tüzet akarunk rakni, fáról gondoskodjunk; ha vagyonhoz 
akarunk jutni, dolgozzunk. Helyes. Elfogadom. A képletes 
mondások értelme és következése pedig ez: ycsak a  67-es 

alapon lehet megverni az ellenfelet.x Ez is igaz. Ezt az 
igazságot is elfogadom annak minden politikai járulékával. 

A politikából ne csináljunk dogmát, mert a politika 
az élet tudománya. A principien-reiterei amúgy sem egye- 
zik meg a magyar faj gyakorlatias felfogásával. Nem igen 
tudok magyar koponyát, mely metafizikai tételek megoldá- 
sán sokáig fáradozott volna. A magyar nép reális faj, pozi- 
tív észjárással. Abban tehát megegyezünk, hogy politikai 
nézeteket átvihet ugyan a nemzeti vérkeringésbe az ellenzék 
is, de a komoly kilátások azoknak érvényesülésére csak a 
kormány padokon nyílnak meg. 

Aki tehát valamely közcélt nemcsak platonikus ölelge- 
téssel melenget a kebelén, hanem annak megvalósítására 
is törekszik: az nem zárkózhatik el sem az elvek bástyájába, 
sem az eszmények fellegvárába. Osztályrészünket ki kell venni 
a nemzeti közmunkásság egész mezején; számolnunk kell a 
valósulások feltételeivel és eszközeivel; küzdenünk kell mind- 
azon nehészségekkel, melyeket az élet, az ember, az intéz- 
mény, a tévhit és az, előítélet, az aggodalom és a bizalmat- 
lanság, a henyeség és a korrupció utunkba gördített. 

A Budapesti Hírlap figyelmét elkerülte az az akció, 
melyet pártunk minden közérdeknél kifejteni szokott. Nem 
valánk mi passzivitásban egyetlen óráig sem. Hírlapjaink 
véleménye állandóan lüktet a rendőri hírektől a trónbeszé- 
dekig a közmunkásság minden vonalán, ellenőrizve, buzdítva, 
gyarapítva a tudományt, a művészetet, a gazdasági fejlő- 
dést. Szónokaink megjelennek a községben, a városban, 
vármegyében, a parlamentben, a népgyűlésen. Híveink vál- 
laikra veszik a munka terhét az egyházakban, az iskolák- 
ban, a vállalatoknál és a társadalmi csoportosulás minden 
alakzatánál. Sőt közhivatalokat is viselünk — ha bebocsájta- 
nak. Passzívok tehát nem vagyunk. 

A negáció terén pedig csak annyiban állunk, ameny- 
nyiben a világ minden parlamenti ellenzéke állani szokott. 
Az emlőstől ne várjunk repülést és ne akarjuk a madarat 
megfejni. A kormány alkot; az ellenzék bírál. Azért, hogy 
az ellenzék nem mutat fel pozitív alkotásokat, nem érheti 
eljárását komoly vád. 

Elismerem tehát, hogy a viszonyokkal minden téren 
számolni kell. Elismerem, hogy csak a 67-es alapon lehet 
megverni az ellenfélt. Küzdünk is tőlünk telhető módon, 
hogy megszerezzük a többségei. Azt is tudjuk bizonyítani, 
hogy a koronának semmi oka sincs elveink irányában bizal- 
matlanságot táplálni. Mit tehetünk mi arról, hogy a döntés- 
nek egyik faktorát sem nyerhettük meg? Kisebb lett ezzel 
a mi igazságunk? Avagy talán elveink hibás volta miatt 
történik ez? Legyünk őszinték, hogy közeledhessünk. Mert 
nagy szerencse volna az országra, ha a Budapesti Hírlapot 
a függetlenségi eszme szolgálatában láthatnók. 

Mit akarunk mi? Semmi egyebet, mint a nemzeti élet 
fejlődésének egynémely gátját elhárítani. Ha a mindennapi 
bor, sör, cukor, petróleum, szesz után nyújtjuk ki kezün- 
ket, azt találjuk, hogy osztrák adóval van megterhelve. Ha 
felöltjük kabátunkat, éreznünk kell, hogy osztrák gyárosnak 
adtunk munkát és kenyeret. Ha tarifakedvezményt kér a 
magyar szállító a magyar vonalon, nem szabad megadni, 
mert tiltja az osztrák. Mezőgazdaságunk érdekei hasztalan 
jajdulnak fel a só magas ára ellen, mert az árcsökkentés 
magyar termékkel árasztaná el Ausztriát. Hiába mutatják 
ki szakértők, hogy a magyar kincstárnak több jövedelme 
lenne a szabad dohánytermelésből s bizony a földmívelők- 
nek is, — mert ez megrontaná az osztrák egyedáruságot. 

Itt van a kvóta. Mennyi kin, mennyi töprengés, meny- 
nyi bonyodalom és mennyi hazugság! Harminc év óta fizet- 
jük anélkül, hogy bár a kiszámítás kulcsa megállapítva volna. 
Százmilliókat fizettünk vaktában. Pedig milyen egyszerű, 
milyen természetes, milyen kézzelfogható a megoldás. A szö- 
vetség erejének okából kontingeniáltassék a hadsereg lét- 
száma. Magyarország fedezze a maga magyar hadseregének 
költségeit; Ausztria szintén a magáét. A féltett egység nyer- 
jen kifejezést és biztosítékot a felség érintetlen hadúri jogai- 
ban. Ez a sok komplikáció a jogban és a vagyonban a szö- 
vetségeseket versengőkké, a versengés ellenségekké feszi. 
Ez az állapot nem megerősödésre vezet. A sok akadály gyen- 
gít, mert az elhárítgatás munkája erőt köt le. A polgári ön- 
érzet s az ezzel járó hazafiság összezsugorodik és elpusztul 

attól a megalázó tudattól, hogy a nemzetközi érintkezésben 
oláhnak, görögnek, szerbnek, bolgárnak több hivatalos súlya 
van, mint a magyarnak. 

Aki erre és még sok egyébre, a közös intézmények 
osztrák szelleméről és német nyelvéről s a magyar nemzeti 
becsületnek gyakori megaláztatásáról alapos cáfolatot nem 
nyújt, az nincs jogosítva elveinket, jelszavainkat, törekvésün- 
ket hibáztatni. A mi küzdelmünk nem meddő; csak nehéz. 
Nem a függetlenségi eszme téves, hanem mi vagyunk a 
gyengék. Mi, kik a zászló alá sorakozunk és azok, akik 
távolról nézik a szép színeket s abban a csalódásban élnek, 
hogy a zászló csak szivárvány. Pedig élő, megfogható való- 
ság, mihelyt mindazok melléje sorakoznak, akik most távlat- 
ból nézik. 

yCsak a 67-es alapon lehet megverni az ellenfélt.x 
Mondám, hogy mi is így tudjuk. Ha változtatni akarunk 
a lakás berendezésén, be kell hatolni a házba. Csakhogy nem 
bocsátnak ám be. Ami minket ért a választásnál, az már nem 
vereség, hanem katasztrófa. Miután pedig nem bocsátnak 
oda, tehát megostromoljuk a falakat alkotmányos fegyverek- 
kel, s ha mi be nem juthatunk, majd csak jut egy boldogabb 
nemzedék. 

Ennél a pontnál nem kerülhető ki az Apponyi gróf 
felemlítése. Lám, ő helyesli a 67-es törvényeket; változtatni 
nem akar rajtuk; forradalmi eszmékkel és forradalmi férfiak- 
kal sohasem kacérkodott; követelése a miénkhez képest 
csekély. Minden objektív felfogású ember meg van győ- 
ződve, hogy ő helyre tudná állítani a politikai erkölcsök 
megbomlott egyensúlyát s ezzel a parlamentáris rendszernek 
tisztaságát és erejét. Még sincs a kormány élén s politikai 
integritásának megőrzése mellett mostanában nem is jut- 
hat oda. De azért nem mond le sem önmagáról, sem néze- 
téről. Vajjon meddő-e hát az Apponyi gróf munkássága? 

A kertész nemcsak arra való, hogy leszedje a gyü- 
mölcsöt, hanem arra is, hogy fát ültessen. 

Lemondhatunk-e? 
1896. november 8. 


Valahányszor tüzetesebb eszmecserének voltam tanúja, 
mindig észrevettem, hogy jóhiszeműek között — és ilyen- 
nek tartom a Budapesti Hírlapot magam is — az irány, 
vagy iskola választásnál, majdnem döntő szerepe van az 
egyéni temperamentumnak. Ha így nem volna, nem lehetne 
megfejteni azt a rejtélyt, hogy az igazságot, mely egy ügy- 
ben és egy viszonylatnál csak egy lehet, mégis eltérő alak- 
ban látják. 

Ebből az észrevételből pontos következtetést hiszek 
levonhatónak. Ha a nemzeti egyéniség temperamentuma 
kielégítve látja testi-lelki szükségét az állami függetlenség 
67-es mértékével: akkor a mi irányzatunk összes munkássá- 
gunkkal együtt nemcsak felesleges, de káros is. 

Felesleges, mert talaj nélkül építünk. Felesleges, mert 
ott, hol a való élet kilátásaival és erőviszonyaival szokás 
kalkulust csinálni, ott az álomképek kergetése időpazarlás 
és meddő munka. Már pedig álomkép a mi törekvésünk, ha 
nem a nemzeti akaratban gyökeredzik. 

De káros is. Mert apróra megnézve a 67-es kiegye- 
zésnek nemcsak struktúráját, hanem szellemét is, látnunk 
kell, hogy ez a mű két történelmi fogalmat, a maguk meg- 
csonkított államiságával arra utal, hogy egymásra mindig 
farkasszemmel nézzenek. A cél az volt, hogy a jogok és 
hatáskörök pontosan megszabva és oltalmazva legyenek. 
Az eredmény az lett, hogy állandósíttatott a kötelességek és 
terhek viselésének végnélkül való osztályos pöre. A per- 
döntés bírói jog. Bíró a két béna között az uralkodó. 
A kvótánál a törvény nyílt rendelkezése szerint is bíró; 
egyéb kérdéseknél a törvény lelke és az elintézés természete 
szerint. Ennélfogva az állami hatalomnak minden ereje a 
trón lábainál hever. Miből következik, hogy túl is, innen 
is a nagy létkérdések az uralkodó személyes akarata szerint 
dőlnek el. 

Ilyenformán amelyik béna boldogulni óhajt, annak leg- 

főbb teendője a maga részére megnyerni az uralkodó sze- 
mélyes hajlamait. Már pedig e hajlamokat bajosan lehet 
megnyerni, ha a bizalmatlanságot olyan párt létezése táp- 
lálja és fokozza, mely ha nem is forradalmi, de hagyo- 
mányai között híven őrzi a Rákóczi Ferenc és Kossuth Lajos 
zászlóját. 

A 67-es alapon létrejött helyzet tehát szükségessé 
teszi nemcsak azt a polgári hódolatot, melyet a monarchikus 
elv a szuverén irányában joggal megkíván, de szükségessé 
teszi a kegykeresésnek még azon férfiatlan szerepét is, 
melyben a szabad népek megaláztatást szoktak látni. Épen 
ezért azokban az ismert és sokszor igazán vérlázító nem- 
zeti sérelmekben, melyeknek a Budapesti Hírlap mindig 
magyaros, erőteljes és meleg szószólója volt, több felelős- 
ség éri az intézményt, mint a vezető férfiakat. 

Csak egy kérdést. Ami közös a törvényben, miért 
osztrák a szellemben és miért német a nyelv használatá- 
ban? A magyar király udvartartása miért osztrák-német? 

Tisztán azért, mivel a törvény hézagos. Megállapította 
a közösség tényét, de nem állapította meg annak mivoltát. 
Bőbeszédű az intézési módok részletezésénél, de szófukar, 
mikor a magyar hadsereget említi. Értésünkre adja, hogy 
a civillista nem közös ügy, de a rezidencia kérdéséről mély- 
ségesen hallgat. A lényegbevágó kérdések miatt nincs a 
törvényben akaraterő. Épen emiatt a törvényből hiányzó 
hatáskör az uralkodó kezében összpontosult. Ez nem egyéb, 
mint az alkotmányos elhatározás súlyegyenvesztése. 

Megvilágításul íme egy példa: A császári és királyi 
udvar együtt az egész diplomáciával és a közös minisz- 
tériumokkal, most Bécsben székel. Ez azt jelenti, hogy Bécs 
nekünk is fővárosunk. A császári és királyi hadsereg ma- 
gát osztráknak tartja; német nevelésben részesül, német 
nyelven beszél, a hivatalos és magánérintkezésben is néme- 
tül vezényeltetik. Azonkívül büntetlenül metszheti el kardjá- 
val a magyar nemzeti érzületnek legérzékenyebb idegszálait 
is. Ez azt jelenti, hogy ebben a hadseregben egyetlen ízület 
sem magyar; vagyis, hogy nem közös, mert akkor valamely 
részben a magyar is volna, hanem kizárólag osztrák. 

Mindez tény. Már most csatoljunk e tényekhez egy 
feltevést. Ha a felség akár rokonszenvből, akár a politikai 
súlypont helyes felismerése szempontjából arra határozná el 
magát, hogy kicserélje Ausztriát Magyarországgal s az 
udvart, a diplomáciát, a közös kormányokat véglegesen és 
állandóan leköltöztesse Budapestre és ha napiparancsot adna 
ki aziránt, hogy a hadsereg Magyarországon is, Ausztriá- 
ban is épen olyan magyar legyen, mint amilyen osztrák- 
német most, vajjon ez az életbevágó elhatározás, mely min- 
ket az osztrákok szerencséjében részesítene, őket pedig a 
mi balsorsunk hordozására kényszerítené, vajjon ez a nagy 
fordulat beleütköznék-e a 67-iki törvényeknek akár szelle- 
mébe, akár betűibe? Bizonyára nem ütköznék bele. 

Miután pedig egy ilyen — nem is be. kormányzati, 
hanem — világtörténelmi fordulat az alaptörvény változta- 
tása és megsértése nélkül létrejöhet, kizárólag az uralkodó 
abszolút akarata folytán: ennélfogva méltán nevezem azt az 
alaptörvényt hézagosnak és méltán állitám, hogy a legfon- 
tosabb ügyek az uralkodó szuperén érzületeinek lévén ki- 
szolgáltatva, úgy az osztrák, mint a magyar fél csak a túl- 
buzgó kegykeresés útján boldogulhat. 

De a kegyben hamarább részesül az alázatos, a hízel- 
kedő, mint az egyenesderekú követelő. Az alázatos hízelke- 
dés munkáját pedig a mi 48-as lármánk olykor gyengíti, 
máskor megrontja. Épen ezért, ha már arra van Magyaror- 
szág kárhoztatva, hegy történelmi szerepét végkép elveszítse 
s állami élete az európai jogrendből kitöröltessék: magam 
is aláírom, hogy pártot alkotni és fentartani a függetlenségi 
eszme érdekében, hazánkra nézve káros. 

Csakhogy kitől, mitől függhet az a kárhozat? Nem 
mástól, mint kizárólag nemzeti akarattól. Ha úgy akarja a 
nemzet: beletemetkezhetik a forradalmi erőfeszítések véres 
sírjába; ha úgy akarja: osztrák horogra akaszthatja életét 
s leszerelt erővel tengődhetik tovább, mint csonka állam; 
ha pedig úgy akarja, miként mi: önállóvá teszi magát az 
alkotmányos küzdelem fegyvereivel, megtartva a maga ere- 
jét és jogait és nem bántva a szomszédét sem. 

Ismétlem: ha a nemzeti egyéniség  temperamentuma 

kielégítve látja testi-lelki szükségeit az állami függetlenség 
67-es mértékével, akkor a mi irányzatunk összes munkássá- 
gunkkal együtt nemcsak felesleges, de káros is. 

Hanem ez a vhacx nincsen eldőlve. Nincs, mert a ma- 
gyar választási rendszer nem alkalmas eszköz a nemzeti aka- 
rat kipuhatolására. Nincs főleg azért, mert nem igen akad- 
tam vitázom, ki a 67-es alapot feltétlenül jónak s a mi 
programmunkat rossznak mondta volna. Amarról az az 
általános vélemény, hogy opportunus; emerről, hogy kivi- 
hetetlen. A legtöbb magyar ember amazt szükséges rossz- 
nak, emezt óhajtandó jónak tekinti. így lévén a mi felada- 
tunk hirdetni a függetlenségi eszmét és állandóan keresni 
a valósulás lehetőségeit. A lemondás csak akkor válik 
jogunkká, mikor a nemzet is lemondott. 

A Budapesti Hírlaptól pedig bocsánatot kérek, hogy 
nem egyenes választ írtam, de szükségem volt egyelőre 
kimutatni, hogy a 67-es alkotás megtörte a magyar alkot- 
mány ellenállóképességét, mikor életbevágó döntéseket jut- 
tatott az abszolút elhatározás körébe. 


Hol a hiba. 
1896. november 10. 


Azt kérdeztem, hogy ami közös: szellemben miért osz- 
trák; nyelvben miért német? 

A Budapesti Hírlap szerint azért, mivel osztrák volt en- 
nekelőtte is, s mivel a küszöbön belül sem tudunk elég ma- 
gyarok lenni és németeskedünk a tűzhely mellett is. Mindkét 
állítás igaz; de kérdésemmel egyik sincs összefüggésben. A 
társadalom iránya, felfogása, szelleme nem mindig kapcsola- 
tos és azonos a törvény irányával, rendelkezéseivel, szellemé- 
vel. Olykor igen hő vágyakat nem teljesít a törvényhozás; 
máskor büntetést szab a törvény olyan cselekvényekre, melyet 
a társadalom nem elítél, hanem magasztal. 

Ezzel nem akarom a törvényalkotás és a közfelfogás 
között meglévő kölcsönhatás erejét kétségbe vonni. De állí- 
tom, hogy ez az erő nem mindig és nem mindenben nyilvá- 
nul. Mutatja a felvetett kérdés. Mert van-e magyar ember, aki 
azt óhajtaná — bármilyen kétéletű is az iskolázás s bármeny- 
nyire is bevette magát házunkba a német nyelv, mégis, van-e 
magyar ember, aki azt óhajtaná, hogy a magyar ezredek 
nyelve német legyen? Van-e továbbá magyar ember, aki szív- 
ből óhajtaná, hogy Budapesten ne legyen állandó királyi ud- 
vartartás; avagy ha lenne, hogy az német legyen? A B. H. 
méltán elégületlen a magyarság nemzeties erejével; de látnia, 
éreznie kell, hogy ez az erő még sem annyira fogyatékos és 
nem is annyira hitvány, hogy a magyar királyt, annak környe- 
zetét és hadseregét németnek szeresse látni. 

Mégis német. Miért? A B. H. társadalmunkat és a mul- 
tat teszi ezért felelőssé. Én a 67-es törvényt okozom. Kinek 
van igaza? 

A múltnak hibáit ismerjük. Őseink elhanyagolták úgy a 
külügyet, mint a hadügyet. De nem azzal, hogy nem vettek 
részt benne, hiszen sok régi törvényünk követeli, hogy diplo- 
máciában és hadseregben magyar honfiak is alkalmaztassa- 
nak; hanem azzal, hogy ezen ügyek mivoltát és elintézését, 
alkotmányos biztosítékok nélkül, teljesen rábízták az uralko- 
dóra. Régi törvényeinknek ezt a hibáját pótolta ki a 48-as 
törvényhozás, midőn alkotmányos hatáskörébe vonta ezeket 
az ügyeket. A 48-as alkotás nem ment át az életbe. A 67-iki 
törvényhozás feladata volt ezt a hézagot pótolni. Ezt a fel- 
adatot nagy egyhangúsággal hirdették akkor törvényhozóink, 
mert annak az időnek legfőbb jelszava ez volt: állítsuk vissza 
a 48-iki törvényeket. 

Ha tehát azt mondja a B. H., hogy vazért osztrák és 
német, mert osztráknak és németnek vettük át mint históriai 
ténytx: akkor rosszul emlékszik a 67-iki idő feladataira és 
tényeire. A feladat az volt, hogy visszaállíttassék az alkot- 
mány — restitucio in integrum — s ezzel együtt nemcsak 
az 1790-91-iki elmélet, hanem az állami függetlenségnek a 
48-ki törvényekben lefektetett gyakorlati biztosítéka is. A tény 
pedig az volt, hogy ezt a biztosítékot mellőzték. Az mi osz- 

trák volt, osztrák maradt. A másik feladat az volt, hogy a 
történelmi érintkezések és az uralkodóház közössége folytán 
keletkezett és régibb törvényeinkben megoldást nem nyert 
kérdések, állami függetlenségünk megóvása mellett, törvé- 
nyes megoldást nyerjenek. 

Ez lévén az akkori idő feladata: nem mondhatjuk, hogy 
valamely intézmény azért osztrák, mert osztráknak vettük át. 
Hiszen az osztrák hadsereggel és diplomáciával már leszámolt 
volt a 48-iki törvényhozás és jogilag magyarrá tette, tehát 
67-ben már önálló magyar hadügyünk és külügyünk volt. Jo- 
gok tekintetében tehát nem osztrákot vettünk át. És ha e jogot 
akkor megtartottuk volna: most nem volna osztrák-német a 
magyar hadsereg. De 67. eltért a maga kitűzött feladatától és 
ami tényleg osztrák-német volt, azt jogilag közössé tette - 
ahelyett, hogy jogilag meghagyta volna magyarnak. Végzetes 
hiba volt ez. A másik hiba, hogy nem írta körül a közösség- 
nek belső természetét, hanem keleti fatalizmussal a vak sorsra 
bizta, hogy a közössé tett intézmények tetszés szerint osztrák- 
németek maradjanak, vagy tetszés szerint magyar vonásokat 
is vegyenek fel. Persze, mert merőben osztrák-németek ma- 
radtak. 

yOsztráknak vettük át.x Miért vettük osztráknak át? 
Miért nem magyarnak? Hiszen történelmi sérelmeket kell 
vala akkor megorvosolni. Hiszen épen ezt hibáztatja pártunk. 
A B. H. ezt mentségül említi. De a hiba mióta szolgál ment- 
ségül? Aztán nem is vettük mi azt át. Cs-ak a terheiről gon- 
doskodtunk, mert csak az van megírva, hogy miként állapít- 
suk meg a hadsereg terheit. De magát a hadsereget bizony 
nem vettük át se osztráknak, se magyarnak, se közösnek. sAz 
én hadseregem.xk Punktum. Ez az vénxk sem nem Magyaror- 
szág, sem nem Ausztria, sem a két önálló államnak szövet- 
sége, hanem személy szerint az uralkodó, fogalom szerint 
Gesammtösterreich. 

A B. H. ezt az állapotot jónak bizony nem tartja. A 
segélyt abban keresi, hogy a magyar nemzet vigye bele ebbe 
az intézménybe a maga szellemét, érzületét, jellemét, s ezzel 
vadja meg neki, ha nem is a magyar, de legalább a törvényes 
közös karaktertc. 

Ezt nem értem eléggé, mit jelent az a törvényes közös 
karakter? Éljük csak magunkat belé a megoldás feladatába. 
Elkülönített magyar hadsereget és elkülönített osztrákot nem 
jelent, mert ez a mi kívánságunk. A B. H. egységes hadsere- 
get kivan közös karakterrel. Mi az, ha nem favashíd? Az-e, 
hogy magyar érzületük is legyen és osztrák érzületük is? De 
ez azt jelentené, hogy a magyar história tanításait és tanul- 
ságait épen úgy átömlesszék a fiúk véredényeibe, mint az 
osztrák história tanításait. Ergo azt jelentené, hogy két ha- 
zájuk legyen, holott még a fecske, gólya, daru is csak vándo- 
rol, de egy helyen fészkel. Avagy talán azt jelenti, hogy ma- 
gyar és osztrák címert viseljenek a sisakon s a zászló egyik 
oldala háromszínű, á másik kétszínű legyen? Vagy tán, hogy 
váltakozzék — miként a delegáció székhelye — vezényszó és 
mindennemű hivatalos eljárás a magyar nyelv és a német 
nyelv jogai szerint? 

Igazán nem értem, hogy a közös karakterben miként 
érvényesülhet a magyar nemzet szelleme, érzülete, joga. Új 
emberek új eszmekörrel át tudnak alakítani tudományos, mű- 
vészeti, gazdasági társulatokat. De jól látjuk, hogy a köz- 
szellemnek elenyésző csekély hatása van a körülbástyázott és 
testileg-lelkileg fegyelmezett haderőre. Ki hitte volna, hogy 
az általános hadkötelezettség és az egyéves önkéntesség nem 
fog mélyreható lelki átalakulást létrehozni? Pedig a valóság 
az, hogy a hadsereg szelleme ma sem magyarabb, ma sem 
hazafiabb, mint volt 25-30 év előtt. 

A B. H. kevés súlyt fektet az intézményekre és többet 
az emberekre. Félig-meddig igaza van; de csak félig. Volta- 
képen ez a két tényező egymást kiegészíti. Arra való embe- 
rek nélkül az intézmény írott betű. Pengő lant és zengő 
cimbalom. Megfelelő intézmények nélkül az ember paizs nél- 
kül harcol. A védelmezendő várnak nincsen se árka, se fala. 
A jog ki van szolgáltatva az erőnek. 

Igen sokat, a lehetetlent kívánjuk a közszellemtől, ha 
azt várjuk tőle, hogy magyartalan intézményeket szívünk sze- 
rint átalakítson. A magyar nyelv fellendülése ugyancsak erő- 
teljes volt a reformkorszakban. De a nemzet halhatatlan vezé- 
rei nem is bízták nyelvünk sorsát kézzel nem fogható hatá- 

sokra és az idő vak szerencséjére; hanem törvényt alkottak 
1836-ban, 40-ben, 44-ben, hogy akaratuk átmenjen a való- 
ságba. Jelentékeny részben át is ment. Ha nem így jártak 
volna el, ma is latinul hoznánk a törvényeket s latinul — in- 
kább hiszem, németül beszélne királyával a nemzet. 

Mindezek után megkérdezhetem: van-e ránk nézve be- 
cse annak, hogy magyarok legyünk és rendelkezzünk sorsunk 
felett? Feleletet nem várok, mert az magától értetik. 

De ha becses nekünk a magyarság és az önrendelkezés: 
akkor miért gyönyörködünk benne távolról, mint egy szép 
délibábban, és miért nem vesszük azt kézügybe, mint igaz va- 
lóságot? 

A B. H. szerint azért, mivel ebben a munkában a nem- 
zetet megakadályozza a közjogi ellenzék. Szerintem azért, mi- 
vel munkánkat akadályozza a 67-es intézmény. Kinek van 
igaza? 


Egy jelszó eredménye. 
1896. november 11. 


Mielőtt a Budapesti Hírlaptól, melynek nemes harca 
és komoly fegyverzete bizonyára hozzájárult ahhoz, hogy 
értéke nemcsak a maga, hanem a Magyarország olvasói 
előtt is fokozódjék — elbúcsúznám: foglalkoznom kell nem 
annyira a riposzt kedvéért, mint inkább az igazolás okából, 
két súlyosnak tetsző nézettel. 

A közállapotok megdöbbentő lesülyedését a közjogi 
ellenzék is okozta; azt pedig, hogy a 67-es kiegyezés nem 
öltött magára, ha nem is magyar, de legalább közös jelle- 
get, egyenesen a közjogi ellentét gátolta meg. Ez az egyik 
nézet. A másik ebben a szóban kulminál: vkivihetetlen.x 

Az első nézetet tények erősíthetnék meg; a másodikat 
okoskodások. Sajnálom, hogy a Budapesti Hírlap egyik 
fegyverrel sem élt, mert ha bármelyik nézetet e kettő kö- 

zött bizonyítva látnám, rám nézve, ki ebben a vitában 
nem a győzelmet, hanem az igazságot keresem, nem ma- 
radna egyéb tennivaló, mint bevallani életemnek egy nagy 
tévedését. 

De mikor azt hallom, hogy a 48-as oppozíció miatt 
megcsinálták ezt vagy azt a rosszat s elmulasztották ezt 
vagy azt a jót nem érezni, a régi mese örök megújulását. 
yNe zavard a vizet bárány — mondja a farkas; pedig a 
szegény bárány a vízmente irányában nem fölül van, ha- 
nem alól. 

A Deák Ferenc halála óta egyetlen esetről sem tudok, 
hogy közjogi érvek ellenében valaki a kormánypárton föl- 
vette volna a keztyűt. Ellenfél nélkül harcolánk tehát, mert 
igazságunktól megtagadták az aktualitást. Épen ezért: argu- 
mentum helyett a numerus győzött. Kisebbségben pedig min- 
dig mi valánk. Ehhez járult, hogy egy embertelen pártadmi- 
nisztráció elzárta előttünk a vármegyei és községi hatás- 
kört. Minden közpályát, sőt még a nagyobb magánvállala- 
tok tisztségeit is a kormánypárt számára foglalták le. A köz- 
hatósági szervezet ma úgy néz ki, mintha az ország egy 
politikai párt magántulajdonát képezné. 

Ebből következik, hogy számottevő befolyásunk nem 
vala sem a törvények alkotásánál, sem azok végrehajtásá- 
nál. Ennélfogva sem jót nem teheténk, sem a rosszat nem 
akadályozhattuk meg. 

yMivel kívül állottatok, ahelyett, hogy bent dolgoztatok 
volna, — ezért nem akadályoztátok meg a rosszat ,k — hal- 
lom a túlsó oldalról. Isten a tudója, hogy ilyen bókot nem 
érdemlünk. Hiszen ott volt bent a nemzet színe-java. Volt, 
aki dolgozzék. Aki még hiányzott államférfi és költő, az is 
bement. A szegényes fegyverzetű szélbalra lóhátról néztek 
a díszes urak. Még a sarat sem kézzel szórák ránk, hanem 
a délceg lovak patkójával. Főpapok, mágnások, landgentryk, 
bankárok, tudósok, nemes írók, nagyiparosok, szászok, tótok 
és szerbek, a hírlapirodalom legnagyobb része, a konzervati- 
vek Sennyeivel, a klerikálisok Zichy Nándorral, a független 
elemek Apponyival, az aulikusok az udvarral, a liberálisok 
Szilágyival, a zsidók a börzével, a hajók, a vasutak, a gyá- 

rak, a kereskedelem... egytől-egyig valamennyien védik, 
oltalmazzák, helyesnek és fentartandónak vélik a 67-es ki- 
egyezést. 

Tehát az országgyűlésen egy óriási többség, a társada- 
lomban egy mindenhatónak látszó hatalom áll velünk szem- 
ben évtizedek óta. Ugyan kérdem, a közmunkásságnak 
melyik vonalán tudott a kis szélbal ennek a nagy erőnek 
gáncsot vetni? 

vÉpen azért tömörült minden érdek és minden tehet- 
ség a 67. körül, mert a megosztással járó gyöngeség a 
48-asok győzelmét vonhatta volna maga után k — ezekkel 
a szavakkal a Budapesti Hírlap ellenvetését igyekvém ki- 
fejezni. 

Nem azért. Olyan előkelő agyvelőnek, amilyennek a 
vitázó félt látom, nincs szüksége arra, hogy az ürügyet ösz- 
szetévessze az okkal. Igenis, tömörültek a jóravaló elemek 
azért, mivel egyelőre kielégítőnek találták az állami függet- 
lenségnek 67-es mértékét s a bizonytalan küzdelmek esélyei- 
ben kockázatot láttak. Hozzájuk sorakozott aztán minden 
önzés,, minden kapaszkodás, és minden nemtelenség. Ezt a 
sorakozást sem visszautasítani, sem rohamos fejlődésében 
megállítani nem tudták. Miért? A közjogi ellentét ostroma 
miatt? Nem; mert az ostromló haderő elenyészően gyenge és 
a naivitásig szervezetlen volt. Hanem mivel azoknak a rossz 
indulatoknak a csirája, melyből a korrupt párturalom méreg- 
fája kinőtt, benne volt a 67-es magban. 

A kiegyezést az opportunitás jelszava hozta létre. Ez 
annak a csirája. Engedjünk jogainkból, mert ez opportunus. 
Mondjunk le az állami élet fontos tényezőiről, mert ez oppor- 
tunus. így kezdődött. Aztán folytatták. Vállaljunk terheket az 
osztrákok adósságából. Adjunk egyedárusági jogot az osztrák 
iparnak. Fizessünk fogyasztási adót az osztrák kincstárba. 
"Emelgessük a kvótát, 25-ről 28-ra, 28-ről 30-ra, 30-ról 31-4 
csupa opportunitásból. Patvarba is! Ez nem opportunitás, ha- 
nem súlyos áldozat. 

Aztán jöttek a dolog lelki oldalai. Egy ezredes elkiáltja 
magát: vherunter mit dem Fetzen!x A Fetzen szó rongyot is 
jelent, kapcát is, ezúttal a szép magyar zászlót jelentette. Ké- 

sőbb hallottuk, hogy a muszka cár vdrága barátunk és szövet- 
séges társunkx. Pedig a nemzet a maga meg nem osztott 
egyhangúságával, sem barátjának, sem társának nem tekin- 
tette. Végre, esőstől kezdett hullani az ilyen áldás. Eltűrtük - 
opportunitásból. 

Akkor is eltűrtük volna, ha mindnyájan bent vagyunk 
a 67-es keretben. Vagy aztán rést ütöttünk volna rajta. Mert 
nem a 48-as ostromolta mindezzel a 67-et; hanem a 67 foj- 
togatta ezzel a nemzet minden életerejét. Nem mi .rohantuk 
meg a kiegyezést, hanem a kiegyezés rontott rá a nemzetre 
a maga természetes súlyával. 

Az opportunitás jelszava ránehezült a magán- és közer- 
kölcsökre, és elfödött mindent, cinizmus alakjában jelentkezve 
az egyénnél. A kiegyezést nem a közjogi oppositiótól kell 
vala védelmezni, hanem önmagától. 

A szellemében rejlő rothasztó elemektől. 

yLemondás.x Ezt a szót árasztotta szét a kiegyezés va- 
lója. Meg lehet-e ehhez nyerni egy nemzet életösztöneit? Bi- 
zonyára nem. , 

yEgyéni boldogulás.x Hát ennek meg lehet-e nyerni az 
embert? igenis meg lehet. 

Nos, a rendszer megalakult 67-es alapon. Lemondás a 
haza jogairól, s kárpótlásul a magánérdekek kielégítése. 
Úgy-e ez a helyzet? 


Kivihetetlen. 
1896. november 12. 


Nekünk az osztrák állandó ellenségünk, mióta csak léte- 
zik. Nincs tehát kedvünk, megosztani vele jogainkat-és va- 
gyonunkat. Nem tartozunk mi ennek a szomszédnak sem há- 
lával, sem vonzalommal, sem pénzzel. Abból, hogy az uralko- 
dóház közös, nem következik, hogy Ausztria robotosai le- 
gyünk. Abból, hogy védelmezni tartozunk az uralkodó többi 

országait és tartományait, nem következik, hogy osztrák szel-, 
lemü és német nyelvű hadsereg üljön a nyakunkon. 

Legyen már elég a tutorkodás. Ezerévesek vagyunk; 
lehetünk nagykorúak. Kereskedelmi szerződéseket tudunk 
kötni a külfölddel osztrák befolyás nélkül is. A magyar vám- 
sorompót is meg tudnók oltalmazni osztrák finánc nélkül. 

Aki élni akar, annak joga van az élet feltételeihez. Az 
élet elsőrendű feltétele, az önrendelkezési képesség. Aki más- 
hoz van fűzve, nem szabad ember. Nemzetünk szabadsága kor- 
látolva van Ausztria által, mert saját erőinket nem fordíthat- 
juk kizárólag a saját céljainkra. 

Röviden: állami függetlenséget akarunk. 

yCsakhogy nem kivihetőx — felelik rá. 

Miért? 

Kis ország vagyunk? Schweitz, Hollandia, Belgium, Dá- 
nia, Portugália kisebb. De talán ezek műveltebbek. Románia, 
Szerbia, Bulgária, Montenegró, Görögország szintén kisebb, 
nem is műveltebb. 

Vagy tán mivel közös uralkodónk van? Hát aztán? Mi 
hiven teljesítjük alattvalói kötelességünket. Tegye ugyanezt 
Ausztria is. Mi megvédelmezzük — ha kell — Ő Felsége 
többi országait, és tartományait. Tegye ugyanezt Ausztria is. 
Mi nem kérünk Ausztria vámjövedelmeiből, nem kívánjuk, 
hogy államadósságaink egy részét magára vállalja, nem vár- 
juk, hogy iskoláiban, a magyar nyelvet tanítsa. Tegye irá- 
nyunkba Ausztria ugyanezt. így szent lesz a békesség. Ki-ki 
éljen meg a maga emberségéből. 

Miért hát kivihetetlen? 

Kárát akarjuk talán a nemzetnek? Milyen felfordult vi- 
lág ez a magyar világ! Az embernek azt kell bizonyítani, hogy 
a szabadság jobb állapot a szolgaságnál. Olykor aggódom, 
vagy a magam, vagy a mások józansága fölött. Okos embe- 
rek mondják, hogy a mi jó, a mi helyes, a mi természetes és 
hasznos: az kivihetetlen. Ami pedig káros, bénító, rossz, hely- 
telen: azt meg kell védelmezni. A hadviselő ellenség ha azt 
követelné, hogy legyünk adófizetők gyarmata, tűrjük el meg- 
szálló hadait: szeme közé nevetnénk, s kardot rántanánk. 

És íme, jószántunkból megtesszük, amit fegyveres köve- 

telesre nem tennénk meg. Ha ez okosság: akkor mi a 
hóbort? 

Kivihetetlen. Miért? Alkotmányos jogaink elsorvadása 
miatt. De ha a népek a rabszolga állapotról átmentek a sza- 
badság állapotába, mi akadálya van annak, hogy nemzetünk 
kiépítse alkotmányának csorbáit? 

Talán a korona? Ez még nem volt megkérdezve. Vagy 
talán a nemzet maga? Ez ugyan meg volt kérdezve, de az 
ismert választási atrocitások miatt szabad feleletet nem adha- 
tott. E tekintetben sötétben vagyunk. De próbáljuk meg a 
tapogatódzást. 

Kezdjük a koronánál. Mi az érdeke? Erős trón, erős nép 
vállain. Fejlődő polgárság, odaadó katonaság, alattvalói hű- 
ség, elégedett nép. Melyik érdek van hát sértve azzal, ha Ma- 
gyarország hívebb, gazdagabb, erősebb, elégedettebb lesz a 
függetlenség révén a nemzeti erők teljes kifejtése által? így 
lévén: A dinasztia életképessége iránt táplált bizalmunk csök- 
kenne meg, ha feltételeznek, hogy legjobb érdekeit félreértve 
nem akar erős xtrónust egy erős nép vállain. 

A házasságok szerencsecsillaga lejárt. Az országok nem 
patrimoniumok többé, hogy hozományképen átvándoroljanak 
egyik kézből a másikba. Nászutakkal immár nem lehet népe- 
ket hódítani. De az olyan népet, mint a magyar, könnyű meg- 
tartani. A láncot nem szeretjük. A bizalom és szeretet látha- 
tatlan szálai jobban a trónhoz fűznek, mint a vas. így tanítja 
a történelem, és a magyar népfiziológia. Így tapasztalta ezt a 
dinasztia is 370 év leforgása alatt. A koronának nincsen semmi 
oka ezt a tapasztalást ki nem használni. " 

Ki mondja, hogy nem teszi meg, mihelyt magyar állam- 
férfi ezt tanácsolni fogja, s mihelyt kérdi a magyar nemzet 
alkotmányos többségét. Csak jusson eszünkbe, hogy mek- 
kora utat tett meg Ő Felsége Bachtól Andrássyig. S minő 
rögös volt az az út! Annyi volt a hantja, mint egy temető- 
nek, mégis megtette. Miért? Azért, mert bölcs szemeivel trón- 
jának erejét Magyarország kielégítésében látta. Ahhoz a ne- 
héz úthoz képest az, a mit mi óhajtunk, csak egy kis lépés. 
Ugyan ki van jogosítva mondani, hogy népének üdvére, há- 
zának nyugalmára a trón és nemzet közti bizalom megszilár- 
dítására ezt a lépést meg nem teszi. 

Ha nem akarjuk, persze, hogy kivihetetlen. De hát való- 
ban nem akarjuk? 

Tegyük így fel a kérdést: ha a november 23-iki trón- 
beszéd a kedvelt híveket arra hívná fel, hogy a kormánynyal 
egyetértésben tegyenek javaslatot, a közös hadsereg magyar- 
országi részének önálló magyar hadsereggé való átalakítása 
és az önálló külképviselet felállítása, valamint az állandó ma- 
gyar udvartartás létrehozása iránt: kérdem, volna-e párt, sőt 
volna-e ember hazánkban, ki a korona e javaslatának ellent 
mondana? Bátran mondhatom, hogy ilyen ember nem akadna. 
Mit bizonyít ez, ha nem azt, hogy mindnyájunkban él a füg- 
getlenségi eszme. Ugye tehát nem kivihetetlen. Mihelyt a ko- 
rona javasolná, úgy-e meg is lenne? 

Csakhogy persze a korona nem javasolja. Nem a trón 
feladata a szabadság intézményeit készen odanyújtani a né- 
peknek, avagy tálcán, mint egy pohár pezsgőt. A házassági 
jogról szóló törvényt sem díszes udvari futárok hozták Bécs- 
ből örömteljes harangzúgás között. A törvény mégis meg- 
van. Ez is meg lesz, csak akarnunk kell. Most még csak azért 
nincs meg, mivel kormányaink elmulasztották a korona őszinte 
felvilágosítását. 

A nemzetet pedig félrevezették. Ebből a célból felállí- 
tották a kivihetetlenség dogmáját. Ezzel ürügyet kaptak egy 
államjogi képtelenség mentegetésére. Mennyi tehetség ve- 
szett ezzel kárba. Mennyi jellem morzsolódott szét! Mert nem 
könnyű feladat ám a hazugságból rendszert csinálni. Füg- 
getlen ország vagyunk; szabad nép vagyunk. így hirdetik. 
Tehát: vagy elégedjünk meg ennyi függetlenséggel, ennyi 
szabadsággal. Mintha arra vennék rá az éhezőt, hogy ne 
egyék, s tekintse magát jóllakottnak — bölcseségből. 

Kivihetetlen. 

Arra bezzeg volt erejük, hogy viseltessék a nemzettel a 
megaláztatások hosszú sorát. Mert az kivihető, hogy a 
pénzünkkel fizetett és jogaink oltalmára alkalmazott generá- 
lis megtapossa emlékeinket a Hentzi sírjánál. Az is kivihető, 
hogy megcsúfolt lobogónkat a porból ne emelje föl a külügyi 
hivatal. Az is kivihető, hogy az osztrákok vállairól leemeljük 
a kvóta-teher egy részét, s átvegyük a magunk vállára. De 

ha azokba a természetes jogokba akarjuk Magyarországot 
visszahelyezni, a melyek minden államot megilletnek, s a me- 
lyeket élvez is minden állam: akkor ez a törekvés kivihe- 
tetlen. 

Harminc év óta sem kár, sem szégyen nem ért minket 
úgy, hogy ne a 67-es alkotás megvédésére hivatkoztak 
volna, mikor megtagadták a reperációt. Kössünk Romá- 
náiával, Szerbiával káros szerződést; csináljunk ilyen meg 
olyan szeszadótörvényt különben veszélyeztetve lesz 67. Tűr- 
jünk el minden poffot minden lajdinandtól, mert föl talál bom- 
lani a jó viszony. Elmenni ne merjen a magyar hatóság 
Aradra vagy a budai honvédemlékhez, mert elszomorodnék 
Ausztria. De a Radeczky-szoborhoz vándoroljunk el, mert 
örömöt okozunk Ausztriának. 

A mi drága nekünk: a kegyelet szentsége, az emlékezet 
hálája, a hősök vértanúsága — azt tépje ki szívéből a magyar 
kormány, mert Ausztriának rosszul eshetik. 

Hát mikor jön már el az ideje annak, hogy a kormány 
együtt erezhessen a maga nemzetével. Meddig tűrjük még, 
hogy a mi rossz, az mind kivihető, a mi jó, az kivihetetlen 
legyen? 


A budapest-bécsi tollharc. 
1896. november 20. 


yKilépek! Mert túl a Lajtán lehordták füttyömet.x 

yBelépek! Mert a szerkesztő megdicsérte a cikkemet. x 

De mégis: Vajjon miért lépett ki? 

Cikket írt. Ez nem újság. Cikkében a magyar nemzet 
érdekeit vette védelmébe. Ez már feltűnt. Az osztrák párt- 
viszonyokat pedig bírálgatta, a politikai hangulatot elítélte. 
Ez aztán fölháborodást okozott. 

Kinek tűnt fel ama cikk? Nekünk nem; mert a Nemze- 
tet a nemzet nem olvassa. Az osztráknak tűnt fel. Megütközött 

abban, hogy egy magyar lap magyar érdekeket szolgál. Nem 
volt ilyesmihez szokva. 

Ki háborodott volna föl ama cikk miatt? Mi nem. Mert 
az a cikk a magyar közhangulatból merítette érveit. Hanem 
fölháborodott az osztrák. Saját parlamentje elé vitte a dolgot. 
Feleletre vonta Magyarország kormányelnökét egy hírlapi 
cikk miatt! A kormányelnök mentegette magát. Úgy-e így 
történt? yNem én írtam, instálom. Otthon sem voltam. Nem 
tudtam. Én más véleményen vagyok. Rosszalom.x 

Nem így volt? Nem ezt mondta? Nem?! 

Hát, ha nem így volt, és nem ezt mondta: honnan vette 
Badeni gróf magának a jogot, és bátorságot arra, a parla- 
ment előtt történt kijelentésre, hogy ama cikk a magyar kor- 
mány tudta nélkül jelent meg és hogy a magyar kormány 
rosszalja azt. Miért nem cáfolják meg azt a németet? 

Mi is volt csak abban a cikkben? Semmi egyéb, mint a 
magyar érdekek némi védelme, s az osztrák politikai hangu- 
lat bírálata. És ezen osztrák parlament megütközik. Az osz- 
trák kormány is megütközik. Jó. Semmi közünk hozzá. Minél 
érzékenyebbek, annál jobb. Inkább nehezteljenek, mint di- 
csérjenek. Becsületes magyar embernek könnyebb viselni az 
onnan jövő bilincset, mint az onnan jövő aranyat. 

De a magyar kormány! Miért mentegeti magát a kor- 
mány és miért rosszal egy olyan cikket, mely magyar érdeket 
véd és osztrák politikát bírál. Hát mióta nem szabad magyar 
hírlapban magyar érdeket szolgálni? 

Hónapok, sőt évek óta förtelmes szidalmakkal illetik 
Magyarországot az osztrák parlamentben. Kezdetben csak 
néhány elvetemült; később többen; végre egész pártok. A 
hírlapok szintén. Így keletkezett hazánk ellen egy közhangu- 
lat. E közhangulat miatt jött-e valaha Badeni gróf Budapestre 
mentegetőzni, bocsánatot kérni, hatalmazta-e fel valaha a ma- 
gyar kormányelnököt, hogy nevében a parlament előtt rosz- 
szaló nyilatkozatot tegyen. Nem. Ellenkezőleg. Az osztrák 
hivatalos körök, állandóan szították, fejlesztették, izmosítot- 
ták azt a közhangulatot, iparkamarák, tartománygyűlések, és 
egyéb államilag szervezett testületek kezdik, folytatják, veze- 
tik ellenünk az izgatást, az ócsárlást, és a szenvedélyes gyű- 
lölködést. 

MIi tehát a helyzet? 

Egyszerűen az, hogy az osztrák körök hivatalosan is 
védik Ausztria jogosulatlan követeléseit, a magyar köröknek 
félhivatalosan sem szabad védelmezni Magyarország jogos 
érdekeit. 

A magyar érdekek védelmi feladata merőben az ellen- 
zékre hárult. De — hogy ez a védelmi feladat sikertelen le- 
gyen, összemorzsolják az ellenzéket osztrák katonák segít- 
ségével. 

Magyarország tehát ki van szolgáltatva Ausztriának auf 
Gnade und Ungnade. Ausztria pedig sem nem lovagias, sem 
nem emberséges. Nemcsak kihasznál a pénzügyi téren, nem- 
csak megront a közgazdaságban, hanem, íme még meg is 
aláz. Arra kényszeríti ezt a szerencsétlen Bánffyt, hogy veze- 
keljen két publicista miatt, s a keserves flagellummal végig 
sújtson a publicisták hátán. 

Lelkileg megvirgácsolva került ki a tollharcból! . . . 
Micsoda? A Bánffy úr személye? Nem, hanem a kormány- 
elnöknek díszes és féltett állása. Hegedűs és Gajári? Nem- 
csak. Avagy a magyar sajtó? Ej! Ez a fogalom nincs közös- 
ségben a félhivatalos irodalommal! Hát kicsoda — kapott 
mégis virgácsot? 

A nemzeti önelhatározásnak az a szabadsága, mely a 
közvélemény hatásának súlya alatt a y)Nemzetx-ben kifejezést 
nyert. Ezt virgácsolták meg Bécsben. 

Gajári úr így nyugtatja meg önmagát: yBármiként rosz- 
szalja is (Badeni gróf a y)Nemzetx cikkeit), sem neki, sem az 
osztráktúlzóknak, legkevésbbé pedig az osztrák miniszterel- 
nök tegnapi nyilatkozatai fölött oly igen örvendő magyar köz- 
jogi ellenzéknek nem tesszük meg azt a szolgálatot, hogy 
rosszalása ötletéből önmagunk között hajba kapjunk.c 

Az a vlegkevésbbékx annyit jelent magyarul, hogy Gajári 
úr hajlandóbb az osztrák miniszterelnöknek és az osztrák túl- 
zóknak szolgálatot tenni, mint a magyar közjogi ellenzéknek. 
Nincs jogom ezt rossz néven venni, de jogom van följegyezni. 
E szokatlan hajlamból a magyar közélet meg fogja állapítani 
azt a tényt, hogy olyan magyar publicista is van, aki rokon- 
szenvével közelebb áll az osztrák túlzókhoz, mint a magyar 
közjogi ellenzékhez. 

De a ránk vonatkozó tévedést helyre kell igazítanom. 
A Magyar közjogi ellentét nem örvend a Bádeni gróf nyilat- 
kozata fölött. Én legalább nem örvendek, sem azok, kikkel ez 
ügyről beszéltem. Ha Gajári úr ezt a föltevést a közjogi el- 
lenzék valamely orgánumából merítette: akkor kérem, a mi 
részünkről azt lapsusnak tekinteni. 

Mert bizony semmi okunk sincs az örvendezésre. Igenis 
érezzük a szégyenbélyeg égetését, de örömöt nem érzünk. 
Szégyeljük azt a megaláztatást, a melyet a kormány nem tu- 
dom már hányadszor hozott mindnyájunk fejére. Szégyeljük, 
hogy egy német a magyar publicistika egyik ágának szolgá- 
latáról, minden megtorlás nélkül úgy beszélt, mintha kibérelt 
meggyőződésekről és megrendszabályozott véleményekről be- 
szélt volna. Szégyeljük, hogy a magyar kormányelnök a vi- 
lág előtt azért hagyott cserben magyar írókat, a miért ők ma- 
gyar ügyet szolgáltak. 

Voltaképen ki és mi vagyunk mi? Nem a közjogi ellen- 
tét irányában teszem föl ezt a kérdést, hanem Magyarország 
irányában. Íme, ki akarnak fosztani. A többség minden élet- 
forrásának nézi a 67-es kiegyezést. Az osztrák pedig így szól: 
vagy kiegyezés, vagy kvótaemelés. Tehát: vagy az élet forog 
veszélyben, vagy a pénz. A fegyver mellünkre van szögezve. 

És a kormány? 

Talán védekezik? Talán fegyver után nyúl, talán vissza- 
verni készül a zsivány támadást? 

Dehogy. Útikocsijára csak azokat vette föl, a kik haj- 
landók a támadók követelését kielégíteni. Persze, nem a ma- 
guk, hanem az ország zsebéből. 

Ekkor valaki a podgyászkocsiból kidugja a fejét, és oda- 
áll a támadó és az áldozat közé. Védelmezni készül az áldo- 
zatot. Hegedűs Sándor volt. 

Micsoda?! 

Te még az áldozatot mered védelmezni? És a magyar 
kormány tovább vonszolva az áldozatot a támadó karmai felé 
és a támadó a bécsi hurkot dobva az áldozat nyakába — mind 
a ketten leszidják Hegedűs Sándort. E miatt Hegedűs kilép 
a yNemzetx-ből. Ugyan miért? Hiszen a y)Nemzetx nem bán- 
totta őt. Aztán belép a vNemzetx-be. Hát ezt miért? Mivel 

Gajári úr azt ígéri, hogy nem kapnak együtt hajba. De hiszen 
nem a hajbakapás előérzete miatt lépett ki, hanem azért, mi- 
vel hogy Bánffy megtagadta és a Bádeni által okozott sérel- 
met Gajári úr nem teheti jóvá. 

Hajbakapnak-e együtt vagy nem, az nekünk mindegy. 
De látjuk és érezzük, hogy együtt a kormánynyal a börziáne- 
rek, az osztrák katonák, a törvénytiprások, és a bécsi bi- 
zalom segélye mellett ők vállalkoztak országunk vezérszere- 
pére. Ők képviselik a nyerget a mi hátunkon. Mikor azt a 
nyerget üli az osztrák, mi is érezzük. 

A kilépés, belépés nekünk nem vigasztalás. 

Nekünk fáj az ütés. Vagy szabad azt írniok amit akar- 
nak, vagy nem. Tartsák magukat ehhez és legyenek máskor 
óvatosabbak, mert a szegény magyar teherhordónak fáj a 
nyeregre mért ütés. 


Mire kellett a többség? 
1896. november 22. 


Immár szépítgetni sem lehet többé: Az osztrák a nya- 
kunkra nőtt. Függetlenebb a politikában, mint mi; saját 
érdekeinek megvédésében erősebb. A folyamatba tett gaz- 
dasági harcban bátrabb és kitartóbb. Győzni tehát nem mi 
fogunk, hanem a német. 

Az osztrák kormánynak pártja nincs. A bécsi parla- 
mentben sok a párt, de mindenik a maga kezére dolgo- 
zik és a saját öklével küzd. Lételét egyik sem köszöni a 
kormánynak. Épen ezért nem ismerik a nálunk mégszo- 
kott alárendeltségi viszonyt Azok szabad polgárok és nem 
konvenciós cselédek. 

Következik ebből, hogy nem úgy táncolnak, ahogy 
Bádeni muzsikál. Mindegyiknek meg van a maga külön 
nótája, ami igen sokszor macskazenévé fajul az idegen 
fülébe. De nekik így jó, mert mindenik csak a saját dalára 
hallgat, ami szép és zengzetes. 

Ezúttal egyetlen egy akkord uralkodik az összes pár- 
tok fölött. Könnyíteni Ausztria terheit, átrakva a súlyt 
Magyarországra, ez most a jelszó. Ebben mindenik párt 
megegyezik. Nem kérdezik, hogy tetszik-e ez a kormány- 
nak vagy nem. Nem aggódnak, hogy bukik-e a kormány 
emiatt, vagy nem. Hígvelejű bölcselkedéssel nem sopánkod- 
nak, hogy mi lesz a kiegyezéssel, ha népük érdekeit meg 
nem rövidítik. 

Hanem mennek a maguk útján egyenesen, tántorgás 
nélkül, céltudatosan. Követelésük nem alapos. Eljárásukban 
nincs méltányosság, velünk szemben nem igazságosak. Hát 
aztán? Bánják is ők. Magyarország nem az ő hazájuk. 
Mindenki védje meg a maga portájának becsületét, jogát és 
érdekét. Magyarország védelmére nem ők vállalkoztak, ha- 
nem Bánffy Dezső báró. 

Nekik a saját szempontjukból igazuk van. Nem azért 
ültek le ékartézni, hogy önként ideadják nekünk a pénzü- 
ket, hanem azért, hogy elnyerjék, ha lehet a miénket. Ha 
mi nem tudunk olyan jól játszani, mint ők, s ha ők ügye- 
sebbek, s ha nekik a jó szerencse minden osztásnál királyt 
juttat: ezért bizony nem ők a hibásak, hanem mi vagyunk 
a bambák, hogy kellő ügyesség nélkül, a jó szerencse elfor- 
dulása után is folytatjuk a játszmát. 

Homlokegyenest ellenkezőleg történik nálunk minden. 
Bánffy úr összeharácsolt egy nagy többséget. Amivel másutt 
háborút szokás folytatni, nálunk pénzzel és szuronnyal válasz- 
tottak. xOsztrák pénzzel és osztrák szuronnyal. Így mond- 
ják mindenfelé. Borzasztó vád. Elhinni szégyen, megtenni 
gazság. Igaz-e? 

Miért kellett ez a nagy többség? Hiszen arról van 
szó, hogy gazdasági szerződést kössünk egy idegen ország- 
gal. Tehát arról, hogy védelmezzük hazánk jogait és érde- 
keit. Hát erre nálunk külön hivatalos többség kell? Hát 
Magyarország  polgáraiban nincsen annyi spontán erő, 
amennyi a jogok és érdekek felismeréséhez és védelméhez 
szükséges? 

A nagy többséget törvénytelen módon, erőszakos esz- 
közökkel hozta létre Bánffy úr. Hogyan? Vajjon hülyék 

vagyunk-e vagy gaz árulók. Odáig jutottunk volna, hogy 
Magyarország nagy érdekei csak úgy nyerhetnek kielégi- 
tést, ha elfojtatik a nemzeti akarat szabad nyilvánulása. 

Íme, Ausztriában nem szükséges erős és összetartó 
többség; választási erőszakra sincs szükség; sőt a kor- 
mánynak még csak pártja sincs. Mégis védelmet talál az 
osztrák parlamentjében, még túl is a méltányosság korlátain. 
Mit bizonyít ez? Azt a természetes állapotot, melynél fogva 
minden ember önkéntes védelmezője önmagának és min- 
den polgár hivatott oltalmazója hazája érdekeinek. 

Amely kormány akkor szorul hivatalos többségre, 
amikor hazája és egy idegen ország között az venyém-tiedx 
idézetről van szó és amely kormány ilyenkor csak a durva 
erőszak törvénytelen alkalmazásával képes a maga több- 
ségét létrehozni, az a kormány feltétlenül az ördög hatal- 
mába került, mert ha saját hazáját híven szolgálni és nem 
kiszolgáltatni akarná, akkor neki biztos többsége volna hiva- 
talos és mesterséges többség nélkül is. 

A jelen pillanatban Magyarországnak mi a legfőbb 
aktuális érdeke? Egy előnyös gazdasági szerződés Ausztriá- 
val kvótaemelés nélkül. 

Ki az, aki ezt nem kívánja? A társadalom? Kérem a 
kormány híveit, ne térjenek ki a feleletadás terhe alól. 
Mondják meg, hogy a társadalom melyik rétege nem akar 
előnyös kiegyezést és melyik rétege óhajt kvótaemelést? 

Elmélkedjenek. Hiszen Magyarország sorsa a kor- 
mány híveinek kezében van. Annyi fáradságot talán tőlük is 
elvárhat szerencsétlen hazánk, amennyi egy kis elmélkedés- 
sel jár. 

Kérdem tehát: Vajjon a mágnások, a honorátiorok, 
a kereskedők, a földbirtokosok, a papok, az iparosok, a 
munkások, — szóval a nemzet közmunkásságának bárme- 
lyik ága és a nemzet lelki nyilvánulásának bármelyik for- 
mája, ideértve a politikai pártokat, a tudományos elmélete- 
ket, a különböző felekezeteket és nyelveket, a művészeti fel- 
fogás elhajló iskoláit . . . ugyan, mondják meg, hogy a tár- 
sadalomnak ebben a nagy tömkelegében, hol az érdekek, 
vágyak, ízlések, hajlamok, szenvedélyek, rögeszmék, indula- 

tok, erények és bűnök szertelen zűr-zavarban keresztezik 
egymást szakadatlanul . . . hogy ebben a ki nem puhatol- 
ható élő vízhálózatban nem találják-e meg azt az egységes 
törvényt, mely a zuhatagnak, a folyamnak, a forrás erecs- 
kéjének egyformán egyenlő erővel és mindenütt érezhető 
hatással parancsol? íme, zavaros és tiszta állapotban egye- 
nes folyás mellett és kanyargásoknál akár simán úsznak a 
habok, akár jajgatva tördelődnek szét a szirtek gerincén, 
mindig mindenütt minden csöpp egy és ugyanazon cél 
felé siet. 

A nehézkedés törvénye ez. E vasakaratú törvény alól 
nincsen kivétel. Mindeneknek parancsol az, a fűszálnak, az 
embernek, a naprendszernek egyaránt. Egyén, család, fele- 
kezet, nemzetiség haza. Íme, az emberi szellem működésé- 
nek nagy súlypontjai. Működésünk alá van vetve a gravi- 
táció törvényének. Lelkünk e súlypontok körül forog, mi- 
ként a bolygók a nap körül, aki nem ezt teszi; erkölcsileg 
elvetemült, politikailag áruló. 

fölismervén e mindenható törvényt, mire való olyan 
közügyben egy mesterséges és szervezett többség, amilyen 
a gazdasági érdekek megóvása. Hiszen ezt mindenki akarja. 
Hiszen ezt csak a haza ellensége nem akarhatja. Hiszen a 
gravitáció törvénye mindenkit vaskényszerrel hajt az önvé- 
delem természetes állapotába. Lám, az osztrák kormánynak 
nincs többsége, de az osztrák érdeknek mégis van egyöntetű 
és nagyerejű többsége. 

Szabad-e, lehet-e föltételezni Magyarország polgárairól, 
hogy cserben hagyják hazájukat választási erőszak nélkül? 
Nos, mirevaló volt mégis az erőszak? 

Mire? 

Arra, hogy egy nagy és engedelmes többség jöjjön létre. 

Minek az? Hiszen nem Magyarország érdeke a kvóta- 
emelés, hanem Ausztria érdeke. Már pedig mi nem vagyunk 
osztrákok. Arra tehát, hogy a kormány Magyarország érde- 
két megoltalmazza, nem kell engedelmes többség, mert ily 
célra minden országban önkéntes többség áll a kormány 
háta mögött. 

Mégis, mire kellett tehát? 

Megmondjam? 

Valóban kétségbeejtő, hogy még ezt a nehéz szót is 
ki kell mondani. 

Az engedelmes nagy többség arra kellett, hogy a ma- 
gyar parlament félretegye Magyarország érdekeit és előmoz- 
dítsa Ausztria érdekeit. Ilyen célra persze, hogy nem alakul 
önkéntes többség. Az ilyen célt nem lehet megvalósítani 
szabad és törvényes választással. 

De pénzzel, szuronnyal, törvénytiprással még ezt is 
meg lehet csinálni. Bánffy báró úr megcsinálta. Kinek a 
javára? Ausztria javára. 

Nem így van? Lám a vReichswehrx nem is titkolja. 
Nyíltan hirdeti, hogy hadviselés foly Ausztria és Magyar- 
ország között. Nyíltan mondja, hogy Magyarország ellen- 
ségük. Nos? Azt is nyíltan hirdeti, hogy Bánffy úr nekik 
jó barátjuk. Védelmezi és félti Bánffy. 

MIi tehát a helyzet? 

Ausztriában minden párt sorakozott önkéntesen avég- 
ből, hogy  megrontsák Magyarországot. Magyarországon 
durva erőszakkal hozott létre a kormány egy nagy pártot 
avégből, hogy legyenki leszavazza hazánk érdekeit. 

Vagyis: Ausztria védi önmagát és a magyar parla- 
ment is védeni fogja — Ausztriát 

Mi lesz ebből? 


Az Apponyi gróf mandátuma. 
1896. november 25. 


Az Apponyi Albert gróf megbízó levele olyan tiszta, 
hogy bántólag hat a liberális szemre. Megszokták az árom- 
lások mocskos levét látni, hol az iszaphordalék a forrásvíz- 
nek minden csöppjét elrondítja. Ha aztán egy kivételes órá- 
ban felcsillan előttük a tiszta, fényes bérctető — az alkot- 
mányosságnak egy meg nem hamisított pontja, — hogy min- 

den parány kristályjegecek fényétől ragyog: akkor képtelen 
kiállani a sugárkéve fémhatását; szemeiket behunyják a 
becsületes valóság előtt, hogy ne lássanak s hogy ebben 
az önalkotta éjszakában lelkiismeretfurdalás nélkül álmodoz- 
hassanak tovább a piszkos mandátumok brutális sikereitől. 

Az Apponyi gróf megbízó levele tiltakozás a vérontás 
durvasága ellen. Tiltakozás a  törvénytisztelet kivégzése 
ellen; tiltakozás az alkotmányosság megbecstelenítése ellen. 
Kellemetlen egy irat. Egy tanúlevél amellett, hogy az elv- 
hűségnek még mindig van ereje és hogy nem minden lélek 
árucikk. 

Az ilyenfajta irat még veszedelmessé is válhatik. 
A sorok megmozdulnak, a betük megelevenednek, szárnyra 
kelnek, bejárják az országot, beszélnek és elhitetik a hallga- 
tósággal, hogy többet ér a meggyőződés, mint az osztrák 
pénz. Ez az okirat tehát nem illik bele a mai rendszer 
keretébe. 

Mit keres ez a gyöngy a szemét között? 

A, gyöngyszem kevés, a szemét sok. Ki kell onnan 
dobni. Mit? A szemetet? Nem. Ez jó lesz liberális meleg- 
ágynak. Puha és meleg. Sőt nyirkos is a polgárvértől. 
A tenyészetre igen alkalmas. Egész garmadája a minisz- 
tereknek,  kormánybiztosoknak, bankdirektoroknak,  főispá- 
noknak, nyugdíjaknak, bérleteknek kél ki majd belőle. De a 
gyöngy kemény és hideg. Nem malik szét, nem rothad el. 

Még csak vize sincs. Tenyészetre nem alkalmas, táplálé- 
kot nem nyújt. Ennél egy ürücomb is többet ér. El vele! 
Ki kell dobni. 

És csakugyan — az Apponyi gróf megbízó levelét kér- 
vénnyel támadták meg. A mű bevégzetlen maradna, ha ezt 
nem tennék. Úgy odatartozik e lépés a rendszerhez, mint 
a mozsárdurrogás a szürethez. Ez a stikli lesz a mulat- 
ság dísze. Bánffy úr szüretelt. Alkotmányunk fájáról le- 
tépte a véleményszabadságnak minden gerezdjét. A fürtö- 
ket puttonokba rakta, azután présbe. Kisajtolta a nemzeti 
érzületnek összes életnedveit és hordókba dugaszolta, elindí- 
totta Bécs felé, hogy legyen mitől édes mámorba essék az 
osztrák kapzsiság. 

Ezt a magyar-osztrák szüretet ne fosszák meg egyet- 
len dekórumától, a tarackdurrogástól. Hadd halljuk tehát 
a petíciót, hadd lássuk a füstjét. 

De jó kell vigyázni. Legyen a dolognak magva is, 
a puffogás magában nem kielégítő. Nem elég azt az okira- 
tot megtámadni. Hogy alapos legyen a munka: láb alól 
el is kell azt tenni. A politikai illendőség úgy hozza magá- 
val, hogy az Apponyi gróf mandátuma semmisíttessék meg. 
Nem tréfálkozom. Ha ezt nem teszik, hibás a logikájuk s 
cserben hagyják saját céljaikat. 

Hiszen — ha már jelöltet vittek ellene — céljuk csak 
az lehetett, hogy kizárják az ország tanácsából. Nem oda 
való, gondolták. Bizonyára meg van Bánffy úr győződve, 
hogy nem oda való. Oda mások kellenek. Apponyi is csak 
olyan, mint Ugron. Dolgokról beszélnek, amelyek nincsenek 
megstemplizve. A stíljük is más, mint Bánffy úrék. Az is 
hiba, hogy nem kérnek cs. és kir. udvari szállítói rangot. 
Alkalmatlan mind a kettő. Abcug. 

Nem oda való. Ki látott olyan ellenzéket, amelyik nin- 
csen pórázon? Olyanra nincs szüksége az — osztráknak. 
A Bánffy úr kedélyvilágában disszonáns hangokat kelthetne 
egy ilyen állapot. Már pedig a fődolog, hogy e nagy állam- 
férfiunak a parlamentben nyert: benyomásai összhangban 
legyenek saját érzelmeivel. Ezen összhang nélkül gouverne- 
mentális hatásokat elérni nem lehet. A céltudatos működést 
kellemetlen viták zavarnák meg. Aki haladni akar, annak 
sima útra van szüksége. Csak nem tűrhető, hogy keresztül 
feküdjék az utón Apponyi és Ugron s ezzel meggátolják 
a gyors és zökkenés nélkül való haladást — Bécs felé. 

Azt a mandátumot tehát meg kell semmisíteni. A libe- 
rális párt jól felfogott érdekeit nem szabad figyelmen kívül 
hagyni. Szolgálni az osztrákot, ez most ama dicső párt 
programmja. Jó szándék, kegyes cél, jutalmazó feladat. Ki 
vonná kétségbe a programm realitását? Ha sikerül, min- 
den tag jóllakik. De hogy sikerüljön, csendre, békére van 
szükség. Csak így lehet meglopni a nemzet érzelemvilágát. 
Meglopni? No, igen; hanem erre csak az éjszaka alkalmas. 
Tehát csend és éjszaka alkotják a siker tényezőit s a jól- 

lakás feltételeit. Hát legyen csend! Némítsuk el Apponyit 
és Ugront. Legyen éjszaka! Oltsuk ki az ország világító 


fáklyáit. 
Hallottátok? 
y. . . folytatni fogom, amíg erőm tart, vagy míg annak 


megoldhatatlanságáról meg nem győződöm.x Mit akar meg- 
oldani ez a lángész? Azt a történelmi csomót, mely egy- 
felől va szolgai meghunyászkodásbólx, másfelől vaz egymást 
fölváltó forradalmak alternatívájábólx keletkezett. Ma még 
azt hiszi, hogy a magyar nemzet ideáljai elférnek a Deák 
Ferenc által épített oltár talapzatán. Ezek az ideálok le van- 
nak onnan döntve. Számkivetésben élnek és rongyokban 
bujdosnak az alföldi kis tanyákon kunyhóról-kunyhóra. 
Apponyi vissza akarja őket tenni az oltár talapzatára. 

De hátha kicsiny az a talapzat és nem férnek ott el? 

Talán elférnek, — hirdeti Apponyi. 

Ez a talán választ el minket Apponyitól. 

De az a talán egy vészkiáltás a ti fületekben. Apponyi 
gróf a függetlenségi eszme szolgálatában, tudjátok mit jelent 
ez? Oh, ha megérhetnők! Hát csak romboljatok tovább. 
Tépjetek foszlánnyá minden nagy hagyományt; kergessetek 
ki a közélet templomából minden istenséget; zúzzátok még 
jobban porrá a nemzet erkölcseit. A sybillákból még hátra 
van egy. Ez a féltett könyv az Apponyi Albert gróf élet- 
rajzát tartalmazza. Nem láttátok? Minél inkább sújtottátok 
a nemzet történelmi eszméjét, annál jobban közeledett ő a 
lesújtott áldozathoz. íme, már ölelkeznek. Jól vigyázzatok. 
Ti Bécsbe siettek. Mikor odaérkeztek: akkor meg lesz a 
mindenható összeforradás az Apponyi lelke és a független- 
ségi törekvések lelke között. 

Ki fog ellenállani az így támadt erőnek? 

Jó lesz hát azt mondom, azt a mandátumot meg- 
semmisíteni. 


144 


Egy trónbeszéd. 
Mintázta és a helyzethez alkalmazta Bartha Miklós. 
1896. november 27. 


Hű Magyarországnak és Társországai Zászlósurainak, 
egyházi és világi Főrendéinek és Képviselőinek kik Általunk 
az 1896. évi november hó 23-ára Budapest székesfővárosunkba 
összehívott országgyűlésen egybegyűlvék, császári királyi üd- 
vözletünket, 

Kedvelt Híveink! 

Miután egyfelől hű Magyarországunk és Társországai, 
másfelől az uralkodásunk alatt álló többi Országok és Tar- 
tományok között fenforgó közös érdekű viszonyokról s ezek 
elintézésének módjáról hű Magyarországunk és Társországai 
Zászlós urainak, egyházi és világi Főrendéinek és Képvise- 
lőinek közegyetértéssel hozott és Általunk az Úr ezernyolc- 
százhatvanhetedik évében Szent Jakab hó 28-ik napján szen- 
tesitett XII-ik törvénycikk 19. és 20. szakaszaiban lefektetett 
elvek, intézkedések és módozatok szerint az Általunk múlt 
hó 06-án feloszlatott országgyűlésnek hivatásos kötelessége 
lett volna megállapítani azon arányt, mely szerint a magyar 
korona országai a sanctio pragmatica folytán közösöknek is- 
mert államügyek terheit az Urnák 1897-ik évétől egymás után 
következő 10 évig viselni tartoznak, s ugyanezen időre az 
idézett törvény 58-67 szakaszai értelmében létre kellett volna 
hozni a magyar korona országait és az Uralkodásom alatt 
álló többi országok és tartományok között a vám és keres- 
kedelmi szövetséget; 

de miután a múlt országgyűlés első éveit az állam és 
egyház között történelmileg fejlett viszonynak az új idők áram- 
latai és szükségei által parancsolni vélt rendezése jóformán 
igénybe vette teljesen s annak minden munkaerejét lefog- 
lalta, az utóbbi év pedig kedvelt Magyarországunk 1000 éves 
fennállásának ünnepi rendezésével telt el: 

ennélfogva sem a kedélyek nem lévén arra hangolva, 
hogy a vallásos hitet féltő és megnyugtatni iparkodó elvi 
eltéréseknek és az ünnepségeknek magaslatáról egyszerre át- 

térjenek az állam és társadalom gazdasági életszükségleteinek 
gyakorlati elbírálására és megállapítására sem az idő nem lé- 
vén elegendő, hogy eme gyakorlati elbírálás és megállapítás 
egyfelől hű Magyarországunk, vagyoni helyzetének, másfelől 
az állami szükséglet fedezésére irányuló közszolgáltatások 
mennyiségének igaz és alapos mértékadója legyen a jónak, 
helyesnek és méltányosnak találtuk a múlt országgyűlés fel- 
oszlatását. 

Ezen intézkedésünkkel egyidőben elrendeltük az általá- 
nos választások eszközlését és ennek alapján az egyházi és 
világi főrendek és a képviselőház egybegyűlését, ekként látva 
jónak, tudtul adni azon teendőket és kötelességeket, melyek 
a most egybegyűlt országgyűlésre háramolnak. 

Hű Magyarországunk polgárai előtt tehát atyai gondos- 
kodással nyitottuk meg az alkotmányosságnak azt az útját, a 
melyen, ha józan mérséklettel, bölcs megfontolással és va- 
gyoni állapotuk számbavételével haladnak; úgy az ország, 
mint saját érdekeit egész mértékben biztosíthatják, hogy ez- 
zel erőt nyerve nemcsak hü, de megbízható támaszai is le- 
hessenek Trónunknak és a Hazának. 

Sajnosán kellett azonban a lefolyt választások alkalmá- 
val tapasztalni, hogy hü Magyarországunk népe a törvény 
által kezébe adott alkotmányos fegyver használatánál sem 
józanságot sem bölcsességet, sem megfontolást nem tanú- 
sított. 

Azok, kik hivatva vannak, hogy a kevésbbé művelt nép- 
rétegeknek természetes tanácsadói és vezérei legyenek, az 
útmutatás és felvilágosítás honpolgári kötelességének gya- 
korlása helyett, a hol a könnyen félrevezethető néprétegeket 
kárhozatos módon akadályozták meg választási jogának sza- 
bad gyakorlatában, nemcsak félrevezetvén az oda nem tar- 
tozó és soha ki nem elégíthető helyi érdekek ígérete által, ha- 
nem meg is félemlítvén a hivatalos hatalomnak és fegyveres 
erőnek szertelen fölhasználása által. 

Súlyos aggodalmak terhe nyomja atyai szívünket, midőn 
azt kell tudatnunk kedvelt híveinkkel, látva egyfelől a törvény- 
tiprások sorozatát, másfelől az ellenállásra képtelen népaka- 
rat fogyatékos erejét, hogy hű Magyarországunk javait, érde- 

keit, nyugalmát és boldogságát, alkotmányos utón elérni és 
biztosítani nem lehet. 

Arról győztek meg minket a szomorú tapasztalatok, 
hogy hű Magyarországunk polgárai nem képesek saját jól 
felfogott érdekeiknek kielégítést szerezni, az alkotmányosan 
megszerzett érdekkielégítést megoltalmazni; mert nem tud- 
nak helyesen élni azzal a szabadsággal, melyet számukra a 
törvények által biztosítottunk. 

Évtizedek tapasztalatainak szomorú eredményei állottak 
a lefolyt választások alkalmával a bölcs megfontolás rendel- 
kezésére. Számszerű adatok, minden ellenmondás kizárásával 
bizonyítják, hogy a fennálló kereskedelmi és vámszövetség 
hű Magyarországunk kézmű és gyáriparának fejlődésére nem- 
csak nyomasztó, de annyira káros hatással van, hogy annak 
további fenntartása vaskövetkezetességgel vonja maga után 
az ország végelszegényedését. Továbbá számszerű adatok bi- 
zonyítják azt is, hogy hü Magyarországunk évtizedek óta 
mindig nagyobb összeggel járult az állami közös kiadások fe- 
dezéséhez, mint a mennyivel a vagyoni erőviszonyok alapos 
mérlegelése után tartozott volna, s ennélfogva ezen tehernek 
emelése nemcsak az ország érdekeivel ellenkezik, de az osztó 
igazságnak és méltányosságnak minden határát túllépi. 

Dacára, ezen évtizedekre szóló tapasztalatoknak hű Ma- 
gyarországom népe a helyzet által önként adott kérdésre a 
választások eredménye útján azt a feleletet nyújtotta, hogy 
a létező állapotban nemcsak kielégítését találja föl, de sőt 
hajlandó a közszolgáltatások terén még több áldozatra is, az 
eddiginél nagyobb arányban járulván a közös kiadások fede- 
zéséhez. Ez az elhatározás annyira ellenkezik a józan mérsék- 
letnek és a bölcs megfontolásnak erkölcsi törvényeivel is és 
annyira ellenkezik a nemzeti életfentartásnak legegyszerűbb 
ösztöneivel, hogy azon nagy és elévülhetetlen történelmi ér- 
dekek fönntartása és oltalmazása, a melyek Trónunk biztossá- 
gához és Birodalmunk nagyhatalmi állásához fűződnek, többé 
nem bízhatók egy olyan nép elhatározására, mely a saját köz- 
vetlen érdekeik fölismerésére és oltalmazására ily nagy mér- 
tékben képtelennek bizonyult. 

Ezen kijelentésünk helyességében nem ingat meg az a 

tény, hogy a nép véleményszabadsága a legszokatlanabb, sőt " 
a legtörvénytelenebb módon korlátozva vala; mert nem va- 
mely külső hatalom tiporta el a törvényt és használta az erő- 
szaknak eszközeit, hanem tette ezt azon országgyűlési több- 
ségből alakult kormány, melyet immár 20 év óta tart fenn az 
ország és tette azon hivatalnoki kar, mely vérbeli alkatrészét 
képezi a nemzetnek, s melynek vezéri és tanácsadói szerepe 
értelme fövényénél fogva csak természetesnek mondható. 

Uralkodói akaratunk és kötelességünk lévén a törvények 
tiszteletét és birodalmunk nyugalmát a magyarországi vá- 
lasztásoknál előforduló törvénytiprások és vérontások fékte- 
len kicsapongásaitól ezentúl a jövőre megoltalmazni, indít- 
tatva érezzük magunkat a november 23-ára összehívott or- 
szággyűlést, mely összeállításánál fogva törvénytelen, s ele- 
meinél fogva nem nyújt biztosítékot hivatásának felismeré- 
sére, feloszlatni, a mint azt ezennel fel is oszlatjuk, egy- 
szersmind utasítván magyar kormányunkat, hogy haladékta- 
lanul előterjesztést tegyen azon előjárási módozatokról, ame- 
lyek mellett, többi tartományainak Bécs fővárosunkban szé- 
kelő képviselete a magyar szent koronához tartozó tartomá- 
nyok képviseletével kiegészíthető legyen. 

A Hozzánk felterjesztendő módozatok javaslatánál irány- 
adó eszméket tartalmaz az Urnák 1861-iki évében, február hó 
23-án kiadott Nyílt parancsomban foglalt birodalmi képvise- 
letre vonatkozó alaptörvény, mely a birodalmi tanács kép- 
viseletében magyarországi királyságom számára 85, horvát s 
tót királyságom számára 5, erdélyi nagy fejedelemségem ré- 
szére 26 tagot jelölt meg. 

Kikhez egyébiránt császári, királyi kegyelmünkkel állan- 
dóan hajlandók maradunk. 


Feltámadás. 
1896. november 29. 


Minden bűnkrónika megegyezik abban, hogy a gyilkos 
nem képes megtartani a kellő mértéket. Művét mindig 
munkatöbblettel végzi be. Nem elégszik meg annyi csapás- 
sal, amennyivel áldozatát leterítette és megölte; hanem egy- 
két ütést a halottra is mér. 

Ezt a jelenséget a lélekbúvárok és fizológusok meg is 
magyarázzák. De nincsenek egy véleményben. Némelyek a 
lélek nagy elvadulásából származott észbomlásnak, mások 
az erőfeszítések folytán keletkezett izomlendület önkénytelen 
mozgásának tulajdonítják a fölösleges csapásokat. 

Melyik elmélet alkalmazható a kormányra? íme, soha 
nem látott erőfeszítéssel — miként egy elszabadult lokomo- 
tív, mely lejtőre került, — öntudatlanul felelősségi érzület 
nélkül, saját otromba materiájának végzetes súlyával robo- 
gott végig a jogéletnek minden biztosítékán s az ekként elte- 
rített ellenzéket most petíciókkal rohanja meg. Ez nem 
egyéb, mint a bűnkrónikák gyilkosainak fölösleges munkája. 
Vajjon, mi baja lehet a kormánynak? Az esze ment-e el 
vagy a megindított test tehetetlenségi törvénye uralkodik 
rajta? 

Nekem úgy tetszik, hogy itt már nem politikai mérté- 
ket kell alkalmazni, hanem pathologiai mértéket. A halott 
nem beszél, nem vádol, nem védekezik. A gyilkos mégis 
üti, vágja, sújtja. Miért? Hiszen nem fáj többé az ütés; 
nem vérzik többé a seb. Amit most művel: munkafölösleg 
és erőpazarlás. Mégis cselekszi. Talán önigazolást lát saját 
bűnének mértéktelen folytatásában? Vagy talán bizonyítékot 
keres saját megbomlott lelki állapota mellett. 

Inkább hiszem, hogy egy kimagyarázhatatlan félelem 
vett rajta erőt. Az élőt eltiporta, a halottól megijedt. Az 
embertől nem félt, most retteg az árnytól. Váltig biztatja, 
hogy nincs föltámadás. De hátha mégis. Ott van a halott 
a ravatalon. Egyet sem mozdul. De hátha majd megmozdul 
a sir, mely a haza könnye és hátha minden seb beszédes 
ajakká változik és megszólal. 

Milyen jó volna, ha a halottatis agyon lehetne verni. 

A szegődvényesek ilyesmire vállalkoztak. Rémes válla- 
latnak ocsmány munkája ez. Az elejtett nemes vad fölött tor 
helyett, lakzit ülnek. A gyávaság tivornyája ez. Ez itt meg- 
rúgja, az ott leköpi. Undok nyálukkal bekeverik a puszta 
testet, hogy hozzájuk legyen hasonló. Minden valamire való 
ember megveti ezt a silányságot. 

Hiu erőlködés. A szellemet agyonverni nem lehet. 

Szövetségünket elkeresztelhetik filléregyletnek, rongyos 
társulatnak, brigantaggiónak, tányérozásnak. A szétmarcan- 
golt tetemre ráuszíthatja az egész falkát. Tarka, Kacér, Nyilas, 
vigyázz! Rajta, fogd meg, utánna, ne hadd. 

A nyitott sebekbe méregitalt tölthetnek a szegődvénye- 
sek hasábjainak sárcsatornáiból. Mind hiába! 

A testvér által elárult és bűntársa által eltiport ellen- 
fél utolsó sóhaja íme bejegyzést nyert az erkölcsi törvények 
örökéletű kódexében. Ez a sóhaj szárnyakat ölt és végig- 
lebeg az egész országon. A magyar nemzet meghallja e 
különös szél zúgását. Kérdés kérdésre szorul a honfiak 
agyában. 

Miért nem cseng az ismert szózat? Miért nem suhog 
az ismert ostor a házunkba tolakodó osztrák feje fölött? 
Miért nincs viszhangja annak a keserű morajnak, mely a 
mélységekből száll fölfelé, miként a hulló rögök hangja a 
sirok fenekéről? Miért ez a némaság, miért? 

És a honfiak feleletet keresnek. Találgatják az okokat. 
Ráteszik kezüket a függetlenségi eszme üterére. Puhatolóz- 
nak. Emlékeik között kidomborodik egy harminc éves küz- 
delem múltja, lefolyása, önzetlensége és tisztasága. 

Eszükbe jut a becstelenségben gazdag választás. Ez 
az aránytalan párbaj, melyben a hazafias törekvést letiporta 
az osztrák érdek, az igazságot keresztül-kasul döfte a szu- 
rony és az ékesszólás hangját elfojtotta a pénzcsörgés. 

Ebben a párbajban látni fogják a vakmerő lovagot, 
amint páncéljával felfogja a hatalom nyers erejének összes 
csapásait és látni fognak a bátor kétségbeeséssel küzdő 
lovag mögött egy másik harcost is. A távolból ikertestvér- 
nek nézik. Senkinek kétsége nem lehet; bizonyára a gladiá- 


150 


tor segélyére jött, hogy a felingerelt hivatalos fenevadakat 
együtt győzzék le. A küzdő is ezt hiszi. Hiszen ugyanazon 
48-as címert viseli pajzsán s az ő kezében is a felszabadu- 
lás zászlója lobog. 

Csalódtál jó lovag. Melleden páncél vala; ezt nem 
törhették keresztül. De aki hátul volt, az jól talált. Épen 
a szívedet döfte át. A zászló, ím most is lobog. De nem 
a te kezedben. Aki ellenségeidnek segített a harcban, az 
kérkedik a zászló győzelmével. A tiszta lobogón az elárult 
testvérnek vére párolog. Ha kibontják: nehéz lesz a rátapadt 
vértől s erőtelen kezükből kiesik. Ha összegöngyölik: elrothad 
a vérnek nyirkától. 

És ismét és mindennap fölmerül a kérdés: miért? 

Miért volt ezeknek gyűlölete a 48-as testvérek iránt 
nagyobb, mint szeretetük a függetlenségi eszme iránt. És 
a polgárok fölvetik a kérdést: Kicsoda hát az igaz ember? 
Az-e, aki elszántan küzd a függetlenségi eszme eltiprói ellen 
vagy az, aki a függetlenség harcosait elejteni segíti. 

Mikor pedig mindez megjelenik a polgárok lelkiisme- 
retének ítélőszéke előtt, akkor arra a nagy vmiértx-re majd 
választ adnak ők. Látni, érezni fogják, hogy a haza föld- 
jén, ezen a nagy ravatalon egy eltiport párt fekszik halva 
csak azért, mivel ingyen szolgálta a hazát s önként oltal- 
mazta a népnek jogait. Ebből a közérzésből fog megszü- 
letni a feltámadás. 


Egy elnökhöz. 
1896. december 2. 


Önnek uram sok bámulója van. Jobban megalkotott 
koponya, mint az öné, talán egy sincs az országban. Tudása, 
rengeteg szelleme, ha arra való kedve van —-— igéző. 
Hasonló akrobata mutatványokat, mint ön, ritkán — tud fel- 
mutatni emberi ész. Ön tehát igazán méltó a bámulatra. 

A csizmadia minden bőrt, a szabó minden szövetet, 
az asztalos minden deszkát abból a szempontból néz, vaj-, 
jon lenne-e abból jó csizma, jó kabát, jó asztal? A nemzeti 
közmunkásság terén ilyen kisiparos vagyok én is. Felfogá- 
somban naiv, ítéletemben önző. Mikor önre gondolok elnök 
úr, mindig azt vizsgálom, hogy az a nagy erő, melyet a 
sokasággal együtt én is bámulok, mennyiben válik az or- 
szág javára? 

Mit keres ön az elnöki széken? Méltó-e önhöz, hogy 
szelleme a tanácskozási rend aprólékos formaságainak kény- 
szerzubbonyában zsugorodjon? Akinek építés a hivatása, 
mit keres annak kezében a pepecselő lombfűrész? 

A gondviselés adományaival ön visszaél akkor, midőn 
olyan helyet foglal el, mely a természetes rendje szerint 
harmadrangú tehetségeket illet meg. Rosszul esik látni egy 
vulkánt, melynek tüze csak arra való, hogy mellette min- 
dennap pipára gyújtson Bánffy Dezső. 

Az elnök úr neve, belátása és megnyugvása egy alá- 
való politikai rendszert látszik igazolni. Ez az elnökösködés 
szolidaritást jelent az ön politikai egyénisége és a kormány 
irányzata között. Annál a nagy számadásnál, melyet a tör- 
ténelem meg fog tartani, ön lesz majd a felelős, — mert 
egyetlen gazda sem keresi a hibát a nyáj előtt kullogó 
szamarakban, hanem a pásztort vonja kérdőre mindenik. 
Semmi közünk ahhoz, hogy ön pihenni szeret. Ha ott van: 
tessék ébren lenni és őrködni. 

Igenis: ébren lenni. Pedig ön alszik. Átaludta azt az 
időt, mialatt az új ház tagjai megválasztattak. Ha ébren lett 
volna, most nem mondaná, hogy ez a ház vhatalmát a nem- 
zettől nyertex s nem hinné róla, hogy va nemzet törvény- 
hozó jogait és ellenőrzését gyakorolja.x 

A hazugságot ön épen úgy lenézi, mint minden gentle- 
man. Útszéli törekvéseknek porból kikapart eszköze az. Ettől 
az eszköztől tehát ön is óvakodik, mert jól tudja, hogy a 
lélek tisztasága az igazmondás. Ön tehát átaludta a válasz- 
tások idejét, mert igazmondó létére azt állítja, hogy a ház 
a nemzettől nyerte hatalmát. 

Miről álmodott? Talán arról a  gyümölcsről, melyet 

a Rousseau elmélete hozott létre a megtermékenyített köz- 
akarat méhéből? De amint körültekint, jó szemeivel bizo- 
nyára látja, hogy férges a gyümölcs. 

Látva a közakarat lelkének ezt az eltorzulását, ne a 
genfi álmodozó jusson önnek eszébe elnök úr, hanem XV. 
Lajos, aki így beszélt: vha alattvaló volnék: lázadó lennék.x 

Az ön jogait persze senki sem tiporta el. Ön elaludt, 
álmodott angol parlamentről, Siéyes-ről és nemzeti hatalom- 
ról és végre felébredett az elnöki széken. Fölébredett? Nem. 
Ön most is alszik, mert a nemzet ellenőrzésének joggyakor- 
latát várja ettől a háztól. 

Ön azt hiszi, hogy a polgárjogok tisztes gyakorlását 
jelenti nálunk a választás. Nem, uram; ez nem a szándék, 
az akarat, a belátás, a rokonszenv, az elv, a meggyőződés 
küzdelme volt szemben a másik fél szándékával, akaratával, 
belátásával és meggyőződésével. Egy nagy pör folyik itt le 
a termelő nép és a fogyasztó intelligencia között, a budget 
adózói és a budget kihasználói között; Magyarország jogos 
gazdasági érdekei és Ausztria jogtalan követelései között. 

A port a nép, az adózók — Magyarország vesztette el. 

Elvesztette pedig nem saját mulasztása, jogainak félre- 
ismerése és élhetetlensége folytán, hanem elvesztette azon 
külső invázió és belső megrohanás következtében, melyet 
alkotmányos élete ellen a nyers erőszak intézett. 

Ön erről mitsem tud, mert ön aludott. Ha tudna erről, 
nem merészelné mondani, hogy ez a ház hatalmát a nem- 
zettől nyerte. Ön a nyugalom legfelsőbb magaslatán helyez- 
kedett el. Ön odafent nem hallá art a halk nyögést, mely 
a jogaiból kifosztott nemzet ajakán tört elő. Ön a szeny- 
nyet sem láthatá, mely alkotmányos életünk forrásvizét öcs- 
in ányul berondította. 

Élt-e ön valaha falun, kis városban, vagy tanyán? 

Sejti-e, mit jelent a szegény népre nézve egy minden 
erőszakra felülről felbujtott a cselekvés horderejét és egy 
felelősség súlyát nem ismerő elvetemült hivatalnoksereg? 
Számolt-e ön valaha a mindennapi életnek azon apró mizériái- 
val, melyek behatolnak a pajtába, a kertbe, a pitvarba és a 
házba? 

A bíró, a jegyző, a végrehajtó, a nyilvántartó, az 
állatorvos, az adószedő, a szolgabíró, a pénzügyőr, a kör- 
orvos, a csendőr, íme telve van a zsebük rendelettel, sza- 
bállyal, intézkedéssel, utasítással. Minden sor egy-egy kőfal 
arra, hogy a szegény nép élete beleütközzék és fejét szét- 
zúzza rajta. Minden betű egy karó, melyen az élet nyugalma 
fennakad. 

Becstelen módon így állítják fel az alternatívát: üldözés 
vagy vótum. A nagyok nincsenek ilyen kísértésnek kitéve. 
Nekik csak azt mondják: lemondás vagy vótum. S bizony 
ritka választja a lemondást. Úgy-e elnök úr? De a nép 
üldöztetik, ha jogaival él. Erről nem tud az elnök úr. Pedig 
talán segíthetne rajta, ha a szíve is olyan volna, mint az 
elméje. 


, Olyan valami". 
1896. december 4. 


yA trónbeszéd olyan valami . . .x monda a miniszter- 
elnök úr, vamiért a felelősség a kormányt terheli.x Ez a 
kijelentés megnyugtatta a Házat, mely vhatalmát a nemzet- 
től nyerte.x Ergo megnyugtatta a nemzetet is. Ilyenkor már 
remélhető, hogy megnyugszik benne a Tudomány Egyetem 
Tanári kara is, hivatalos kézből kapván az örökbecsű formu- 
lát: va trónbeszéd olyan valami . . .x 

No, ha xolyan valamik, akkor csak nyugodjék meg 
benne Polónyi Géza is. Mert kételyek támadhatnak a szín- 
kép elemezések terén, mikor a tudós megállapítja a Mars- 
bolygó anyagösszetételét, sőt ahhoz nem értőnek lehetnek 
aggályai, ha a beavatott ilyen törvényt idéz: va parallelák 
találkoznak a végtelenbenc; de mikor egy kormányelnök, - 
jól megjegyzendő, nem egy autokratikus kormány elnöke, 
hanem egy parlamentáris kormányelnök, aki nemcsak a ko- 
rona első tanácsadója, hanem a nemzet jogi, politikai, gaz- 

dasági életének közakaraton alapuló hivatalos vezére, 
mikor egy kormányelnök politikai és filozófiai műveltségé- 
nek, egész készültségének adja kimagasló állásának döntő- 
szavu tekintélyét és ekként megállapítja a következő, — az 
államtudományi elméletekben úttörő és az alkotmányos életre 
messze kiható definícióit: va trónbeszéd olyan valami, amiért 
a felelősség a kormányt terheli,x akkor remélem, mégis csak 
elhallgat minden kétely, megszűnik minden aggodalom és 
megnyugszik Polónyi Géza is, mert a lángész találékonyságá- 
nak egy ilyen világirodalmi revelációja még benne, a külön- 
ben akadékoskodó férfiúban is, csak mélységes tiszteletet 
ébreszthet. 

Rejtélyeid, oh csodás természet és te nagy mindenség, 
íme, meg vannak fejtve. A tenger olyan valami, amiben sok 
a víz; a kráter olyan valami, amiben sok a tűz; az idő 
olyan valami, ami eltelik; a tél olyan valami, ahol semmi 
sincs. A trónbeszéd pedig olyan valami, amiért a kormány 
felelős. 

Felelős. Ugyan kinek? Annak az öntöbbségnek, ame- 
lyet maga a kormány hozott felszínre a közélet homályá- 
ból? Annak a 80-90 nyugdíjas embernek felelős, akik háta- 
mögött ülnek és nyugdíjaikat vesztenék, ha szembe ülnének 
vele? Avagy talán azoknak felelős, akik fizetést és hivatalt 
kaptak a Ganz-gyártól, a trieszti biztosítótól, a kereske- 
delmi banktól, a szállítási társulattól, a  kassa-oderbergi 
vasúttól, az ipar és kereskedelmi banktól, a salgótarjáni kő- 
szénbánya társulattól, a magyar hajógyártól, a kiviteli rész- 
vénytársaságtól? Vagy talán azoknak felelős, kik tőle kér- 
nek, várnak és remélnek a kormánybiztosság, a főispánság, 
a miniszteri tanácsosság, a közigazgatási bíróság, az alapít- 
ványi és államjavak révén elhelyezést, rangot, tekintélyt és 
mindennapi kenyeret? 

Felelős. Ugyan miből áll az a felelősség? Mi az 
értéke, súlya, következménye ennek a fogalomnak? Hiszen 
nincs, aki felelősségre vonhatná, mert a többség az ő 
teremtménye. Belőle nőtt ki, mint a bolha a szemétből. És 
ha volna független elem a többség soraiban: akkor is mi 
jelentősége van a felelősségnek? 

Íme, kötnek egy szövetséget Németországgal. Évekig 
tartó szemfényvesztéssel hirdetik, hogy ezzel biztosították 
a békét. A nép pedig sorvad a béke súlya alatt. Rábocsát- 
ják hazánkra ezt a békét, miként egy sötét, titokzatos nadályt, 
melynek alaktalan teste semmi egyéb, mint egy irtóztató és 
végnélkül való gyomortömlő. Hadd lakjék jól rajtunk. 

A szörnyetegnek annyi millió szája van, ahány család 
lakik az országban. Ez a sok száj rátapad a kisházak falára, 
felszívja a munkaerő javarészét és elsorvasztja az életkedvet 
Az édes tűzhely melege hamvadni, világossága sötétedni 
kezd. És pusztul a ház,fogy a lakó, kialszik a remény. 

Ilyen nálunk a béke áldása. Elfecsérelt munkaerő, tönkre- 
tett vagyon és megbénult szabadság jelzik mindenütt a túl- 
feszített militarizmus nyomait. Azonban a kormány felelős. 
Ám mit ér nekünk a kormány felelőssége, mikor már szol- 
gák és koldusok lettünk? 

De ím egyszerre kiderül, hogy ez a drága szövetség 
egy förtelmes csalás volt. Egy ügyes, lelkiismeretlen és esz- 
közökben nem válogató államférfiú igen egyszerű és igen 
alávaló módon rászedte az osztrák diplomáciát. Nyílt szö- 
vetségiét kötött velünk Orosz- és Franciaország ellen és tit- 
kos szövetséget kötött Oroszországgal ellenünk. Vagyis mi 
kötelezve valánk Németországot védelmezni a franciákkal 
szemben, de a német nem védelmezett volna minket Orosz- 
országgal szemben. 

A csaló fél Bismarck volt; a megcsalt fél az osztrákok. 
A csaló beleburkolódzik a hazafiságba. Salus rei publicae 
suprema lex esto. Hát a megcsalt fél? Ennek nincs szük- 
sége új burokra. Rajta van, rajta volt és rajta lesz az osto- 
baság világtörténelmi talárja. 

Ez a talár volyan valamik mely alatt a magyar kor- 
mány a saját felelősségét viseli. Köszönjük szépen. De mi 
lett volna hazánkból, ha bízva a német szövetségesbe, a ter- 
méketlen bosnyák sziklatömegek miatt döntő lépésre szánja 
magát a bécsi Reichskriegsministerium táborkari osztálya? 
Ha nemzeti létünk számára megnyílik a nagy temető és 
holttestünk fölött megjelennek a prédalesők, hogy feldara- 
bolják az ezeréves országot? E szörnyű és végzetes órában, 
ugyan mit ért volna nekünk a kormány felelőssége? 

A külügy xolyan valami x amiről hallgat a trónbeszéd 
és amiről a kormányelnök nem nyilatkozhatik. Ugyan, úgy-e? 
Nem kötitek a nemzet orrára. Ez egy bonyodalmas, kényes 
és érzékeny gépezet, melynek csak szerkezetét láthatja ha- 
landó emberi szem; de működését titkolni kell a nemzet 
ébersége előtt. Jól van. De ha azt akarjátok, hogy jobban 
bízzunk a ti szemetekben, mint a magunkéban, akkor ne 
legyetek vakok. Pedig ti még az orrotok hegyéig sem lát- 
tatok. És ha azt akarjátok, hogy a bölcsességnek kiválóbb 
mértékét tulajdonítsuk nektek, mint amennyi a nemzeti köz- 
érzületben rejlik, akkor ne legyetek ostobák. Már pedig 
vakok és ostobák voltatok valamennyien, mikor az a nem 
közönséges német igen közönséges módon rászedett. 

A kormányelnök szerint ez a rászedés olyan valami, 
yaminek csak történelmi jelentősége van.x Csak? Hát önnek 
Magyarország nagy ura a történelmi jelentőség vcsak?x Ön 
nem lát és nem keres a történelmi jelentőségekben intést, 
tanulságot, okulást? Önnek nem jut eszébe ebből a tör- 
ténelmi jelentőségből levonni azt az igazságot, hogy gyenge 
elméjű, rászedhető, kijátszható, járszalagon botorkáló, felüle- 
tes és tudatlan emberek nem valók az országok és népek 
kormányzására? Pedig a történelem volyan valamik ami ezt 
az igazságot az osztrák-magyar egyesült kormányoknak na- 
ponként a szeme közé vágja. 


A parazita. 
1896. december 6. 


Újabb időben nagyon tanulságos a bécsi lapok olva- 
sása. A legjobb kristálytükör nem verhetné hűségesebben 
vissza a magyar közélet képének formáját, mint a bécsi 
sajtó. Sőt nemcsak a formánkat látjuk meg e tükörben, de 
valónkat is. 

Tőlük tudjuk meg hazánk jövendőjét, kormányunk aka- 

rátát és a magunk hiábavalóságát. Ők adják tudtunkra, hogy 
minő új terhek várnak ránk és hogy milyen együgyűség 
volna tőlünk, hajó remélni merészkednénk. 

De együgyűek már régen nem vagyunk. Jót hát nem 
várunk, a rossztól félünk. Azt a garázda hangot pedig, me- 
lyet a bécsi szél naponként felénk sodor, olvassuk, tűrjük, 
szégyeljük csendes lemondással. Nem pattan le rólunk semmi. 
A kardvágást parírozni lehet, akinek kard van a kezében. 
A mienkben nincs. A kopjadöfést el lehet hárítani, akinek 
testét paizs födi. Nekünk paizsunk sincs. 

Az osztrák pedig kegyes, ismeri alacsony voltunkat. 
Tudja, hogy nincsen fegyverünk sem a támadásra, sem a 
védelemre. Tehát nem is fegyverrel támad, miként vitéz 
szokta a vitézt, hanem korbácsot suhogtat fejünk felett, mi- 
ként az úr a szolga felett. A korbács gyakran lesújt; talán 
mindennap. Arcunkon, hátunkon szaporodik az ütések piros 
nyoma. A csapó végén kibugygyan a vér. Bánjuk is mi. 
Jó lesz műtrágyának. 

Mert ezentúl többet kell termelnünk. Sok millióra éhe- 
Zett rá az osztrák. Ezt be kell szolgáltatni. A verejtékben 
is sok termékenyítő erő van. A könnyhullás is fokozza a 
termékenységet, de ez már nem elegendő. A kimerülő talaj- 
nak új salakra van szüksége, hogy kielégíthető legyen az 
osztrák. Ide hát vér kell, — korbács nyomán keletkezett vér, 
- melynek termékenyítő hatása bámulatos. 

De jól vigyázzon az osztrák. A termékenység csak 
úgy áll elő, ha előbb feloldódnak az összetételek. A vér- 
trágya különös hatással van a mechanikus kötelékek meg- 
lazítására. Mikor valamennyi kötelék meglazul: akkor jó 
éjszakát neked félix Ausztria! Hát csak tessék folytatni az 
őrült munkát. Korbácsoljon, amíg belefárad. Az ilyen vér- 
vesztés jót tesz nekünk, mint a szélütött embernek az érvá- 
gás. A dermedt tagok új létre kelnek. 

Tehát abban a rosszban is, hogy ver az osztrák kegyet- 
lenül, van valami jó. A reménység. Íme, ismerkedjünk. Az 
ismerkedés folyama Mohácsnál kezdődik. Úgylátszik sok idő 
kell az alapos megismerkedésre. 48-ban ők csalódtak ben- 
nünk. 67-ben mi csalódtunk bennük. De most ez a korbács 

sokra megtanít. Mindenekfölött arra, hogy az osztrák nem 
változott sem célja-, sem szándékában. 

Ez a történelmi állandóság a célban és szándékban 
végre is nem lehet egyszerűen az emberi elhatározás műve. 
Utoljára is az emberi megfontolás alkalmazkodik az idő és 
viszonyok változásaihoz. Ha pedig mégis állandó: akkor ennek 
a következetes állandóságnak nem az emberi észben kell a 
gyökerét keresni. Nem is ott van, hanem a természet által 
adott helyzetben. 

Ausztriának szüksége van ránk. Szüksége van pedig 
nem az öncélú Magyarországra, hanem a kiaknázható gyar- 
matra. Az osztrák cél és szándék állandóságának ez a kulcsa. 
Erről Ausztria nem tehet s épen ezért nem is tud ezen 
változtatni. Ez rá nézve nem a politikai megfontolás kér- 
dése, hanem az életösztön kérdése. Nem tud megélni a maga 
emberségéből: ez az ő veszedelme és ez a mi átkunk. 

A szervezetek minden válfajában vannak paraziták. Szám- 
talan növény, állat és ember csak a mások életnedvén tud 
megélni. Sőt népről is tudunk, amely így van teremtve. 
Egyénileg erős, szívós, eszes, munkás, fogékony jóra és 
rosszra, van külön társadalma és külön vallása, de nemzetté 
szervezkedni és hazát alkotni nem tud. A zsidó népre gon- 
dolék. Állam is van ilyen akárhány. A múltból ott volt 
Róma, Karthágó, Venezia. Másokon élősködtek. A jelenből 
itt van Anglia, mely a világon — és Ausztria, mely rajtunk 
élősködik. 

Őseink 350 évig okoskodtak. A legújabb nemzedék 30 
év óta töri magát. Ok nélkül való. Vezérei az állam elmé- 
leti bölcsességnek annyi mélységét kutatták fel s a kormány- 
zási routinnek annyi finomságát alkalmazták, amennyi elég 
lett volna egy egész világ igazgatására. Mind hiába. Az 
eredmény ugyanaz, akár Andrássy Gyula gróf volt a vezér, 
akár Bánffy Dezső báró. A fagyöngy csak a vadalmafán tud 
élni. Ausztria a fagyöngy; mi vagyunk a vadalmafa. A fa- 
gyöngy életfeltétele a vadalmafa sorvadása. Addig él, amíg 
mi. Mikor kiszárad belőlünk minden életnedv, akkor elpusz- 
túl ő is. 

Olyan végzete ez, melynek csak tragikus megoldása van? 

Kétféle kertész van. 

Az egyik fokozni kívánja az almafa erejét, hogy necsak 
a saját, hanem az élősdi szükségei is kielégítést nyerjenek. 
E végből szorgalmasan puhítja a talajt s új meg új tápsze- 
reket vezet a fa gyökereihez, Ez a Széchényi István gróf 
iskolája. De a természet vasakaratú törvénye erre így felel: 
erősebb vagyok a te munkádnál. Minden organizmus csak 
egy hivatást tölthet be. Annak a fának csak annyi tápszere 
van, amennyi az ő életéhez szükséges. Egy másik életet 
eltartani képtelen. 

A másik eltávolítja az élősdit a fáról. A fát ezzel meg- 
menti. Átadja önmagának. Ezzel létrejön egy öncélú, erő- 
teljes szervezet. A létért való harc tüzében nem aggódik a 
fagyöngy sorsa fölött. Ez a Kossuth Lajos iskolája, mely 
megfelel a természet ama törvényének is, hogy ki-ki éljen 
a maga munkájából a mások kára nélkül. 

Van egy harmadik kertész is, ez sem a fát nem ápolja, 
sem a fagyöngyöt el nem távolítja. így aztán gyors a pusz- 
tulás mindkettőre nézve. Ez a Bánffy Dezső iskolája. 


A főispán úr működik. 
1896. december 8. 


Szentesen egy papot letartóztattak éjszakának idején. Ha 
a jogrend így kívánja, hát jól van. A bűnös lakoljon. Gonosz- 
tevőket ne tűrjön az állam se az egyház kebelén, se a Sima 
Ferenc tűzhelyénél — a honnan a papot elszállították. 

A letartóztatott polgár állására nézve pap, nemzetiségére 
nézve szerb, politikájára nézve 48-as. Tehát egy személyben: 
pap is ellenzék-is, szerb is. Már most tudni kellene, hogy ez a 
3-as tulajdonság szaporította-e a letartóztatás indokait, avagy 
enyhítette? A részletek bő és alapos ismerete fog majd erre 
választ adni. 

Egyelőre az eljárás mikéntje köti le a figyelmet. A bü- 

nösség mértéke iránt eltérő tudósítások vannak. Ehhez tehát 
nem szólhatunk. De a miben minden tudósítás megegyezik, 
arról már nemcsak illik és szabad beszélni, de kötelesség is. 

Az első kérdés, mely választ követel, az, hogy vajjon 
főbenjáró bűn gyanúja forog-e fenn. 

A második kérdés, hogy vajjon illetékes fórum fosz- 
tott-e meg szabadságától egy honpolgárt? 

Megegyező tudósítások szerint a letartóztatott papot 
sikkasztás gyanúja terheli, melyet az iskolai pénztár terhére 
követett el. Tehát sem tettenkapás, sem főbenjáró bűn esete 
nem forog fenn. No de fenforog a sikkasztás gyanúja. 

Tehát a gyanú. A gyanú, mint a szabadságvesztés oka. 
A gyanú, mint az alap a jó hírnév elvesztésére. A gyanú, mint 
eszköz a becsület meghurcolására. Hitvány és megalázó fegy- 
ver a gyanúsítás a magános ember kezében is. De megdöb- 
bentően rémes fegyver a közhatalom kezében. Mert a magán- 
ember töltetlen puskával lövöldöz, de a közhatalomnak ren- 
delkezésére áll a csendőr s akkor nyittatja fel a börtönajtót, 
amikor tetszik. 

A mikor tetszik? Nem. Ennek az ajtónyitogatásnak min- 
denütt korlátja van. A tetszést korlátolja az illetékesség, a 
közlelkiismeret és a törvény. Még Oroszországban is kor- 
látolja. Minél erősebb az alkotmány lelke, annál több a kor- 
lát. Mert minden alkotmány végső célja és első oka a sza- 
badság biztosítása. 

A letartóztatott pap az iskolaszék pénztárosa. E szerint 
közte és az iskolaszék között elszámolási viszony létezett. 
Elszámolt-e a pénztáros vagy nem? Mi okozta a hiányt, ren- 
detlenség-e vagy sikkasztás? Általában van-e hiány? Hol van, 
ki az okozója, a pénztáros-e vagy más? Ezeket a kérdéseket 
a rendőri kutatás és bírói vizsgálat derítheti ki. 

Ám, volt-e rendőri kutatás és bírói vizsgálat? 

Nem volt. De a letartóztatás és az ezzel járó nyilvános 
megbecstelenités mégis megtörtént. 

Ki tette ezt? Ki merészelte bűnös kezét törvényes elő- 
vizsgálat nélkül egy honpolgár kezére felemelni? Ki az a 
vakmerő, aki egy lelkésznek állását, nevét, életét vizsgálat és 
bizonyítékok nélkül, puszta gyanúra, a nyers hatalom útján, 
átadta a közmegvetésnek? 

A korszaknak ezen tipikus embere Vadnay főispán úr. 
Azért mondom tipikusnak, mert saját politikai meggyőző- 
déseit senki sem tudta nálánál több bravúrral legázolni. 

A főispán a magyar politikai közélet szörnyszülötte. A 
régi méltóságot az új korszak cselédpozícióra sülyesztette. 
Megvilágító hasonlatot ehhez az álláshoz a természet nem 
nyújt, mert ehhez fogható degenerációt nem ismer sem az 
állandóságnak, sem a fejlődésnek rendje. 

Ha majom lenne az emberből és a nemes paripából sza- 
már, akkor is sántikálna a visszafejlődés ezen példája. Mert 
a majomnak és szamárnak saját hivatása is van, a természet 
háztartásában, de a főispán kizárólag csak vak eszköze egy 
kimondhatatlanul alávaló politikai rendszernek. 

A főispáni hatáskört taxatíve felsorolja az 1886. évi X.XI. 
t.-c. Végig olvastam már sokszor. A világirodalomban kevés 
brutálisabb olvasmány van. Merem mondani, hogy a magyar 
alkotmányosságnak meghamisítását, letiprását és elfojtását ez 
a törvény tette lehetővé. Az a hatalom, melyet a főispánnak, 
a központi kormány ezen cselédjének, a törvény nyújt, többé 
már nem emberfölötti, hanem állatias. Nem a jogrend van 
itt megszüntetve, hanem a jogérzet. Ez a törvény láncra vert 
minden meggyőződést és elárult minden politikai szabadságot. 

De nem adott a főispánnak sem rendőri hatáskört, sem 
bírói hatalmat. 

A főispán vizsgál, ellenőriz, kinevez, áthelyez, jelent, fel- 
függeszt, helyettesít, felvilágosítást követel, figyelmeztet, ki- 
jelöl — de csak felügyeleti és ellenőrzési körében rendelkezik 
és csak az illetékes fórumok útján. Egyetlen esetben rendel- 
kezhetik az alispán mellőzésével. Ha az alispán távol van a, 
helyszínétől, vagy megtagadja a rendelet kiadását és ha - 
ez konditió — vaz államérdeke halaszthatatlan intézkedést kö- 
vetelk. 

Ez az egy eset is csak az igazgatás és közkormányzás 
körében felmerülő dolgokra vonatkozik, de sohasem a hiva- 
talos köteléken kívül álló magánszemélyek eljárására. Midőn 
tehát Vadnay úr a csendőröknek azt rendelte, hogy egy papot, 
aki nem alárendeltje sem igazgatási, sem fegyelmi utón, aki 
nem tartozik sem a törvényhatósági, sem a városi, sem a köz- 

ségi hivatal kötelékébe, letartóztassanak és tömlöcbe hurcol- 
janak és rendelte ezt minden törvényes elővizsgálat nélkül, 
puszta gyanúra: akkor ő a hivatalos hatalommal való vissza- 
élés bűnét követte el. Mert rendőri hatáskört gyakorolt, holott 
ő nem rendőrhatóság. Bírói hatalmat vett a kezébe, holott 
nem bíró. Rendelkezett a csendőröknek, holott ehhez nincs 
joga. 

Sikkasztott-e az a pap, vagy nem: azt most még nem 
tudjuk. Ha igen: bűnhődjék. 

De az, hogy Vadnay főispán úr bűnös, már most megál- 
lapítható. Mi lesz a büntetése? Utasítva van-e már a kir. 
ügyész, hogy a szükséges lépéseket megtegye? Adtak-e ki 
Vadnay úr ellen elfogatási parancsot? 

Naiv kérdések; arra valók, hogy jóízűen nevessen rajta 
a hatalom. Hiszen tudni kellene, hogy a törvényes rend ná- 
lunk csak fantom, a légvárakat építő ellenzék képzeletében. 
Hajdan zsiványok veszélyeztették a magyar Alföld jogbizton- 
ságát. Ám, civilizálódtunk. A jogbiztonságot most már a köz- 
hatalom veszélyezteti. 

Aludjunk. Jó éjszakát! 


A főispán működik. 
1896. december 10. 


Azon cikkemre, melyet a Vadnay főispán úr hivatalos 
visszaéléséről írtam, a főispán úr sürgönyileg így felel: 
yBartha Miklós — Magyarország szerkesztősége.x 

yMai cikkelyed szerint nem tudtad, hogy Fandovits a 
községi iskolák és község által fentartott gymnázium pénz- 
tárosa; negyvenezer forint községi pénz fordul meg évente a 
kezén. Letartóztatása a sikkasztás bűntettének rendőrhatósági 
megállapítása után következett be. Bizom igazságérzékedben, 
hogy tévedésedet sietsz magad megkorrigálni. Vadnay.c 

A miről a főispán úr ír, azt valóban nem tudtam. De ez 

nem is változtat sem a főispán úr eljárásán, sem az én Hete- 
men. Mivel igazságos lenni szeretek is, tudok is: ennélfogva 
ma még nem korrigálom meg vtévedésemex-et, minden attól 
függ, hogy rendelkezett-e, és ha igen, milyen körülmények kö- 
zött rendelkezett Vadnay főispán úr a csendőröknek? 

Ha Fandovits úr a községi iskolák pénztárosa, akkor fö- 
lötte áll az iskolaszék, a tanfelügyelő, a polgármester, a köz- 
igazgatási bizottság, az alispán. Mit tettek ezek a közbeneső 
fórumok? Valamennyien elhanyagolták kötelességüket? Meg- 
tagadták talán a hatósági közbenjárást a főispán felügyeleti 
jogának érvényesítésénél? Mert ha igen, akkor a főispán úr 
végszükségben volt és a fenyegetett közvagyon megmentése 
okából rendelkezett a csendőröknek. Ezen esetben a Vadnay 
úr eljárása dicséretet érdemel. 

De ez az eset nem derül ki a főispán úr sürgönyéből. 
A míg ez ki nem derül, addig fönntartom, hogy Vadnay fő- 
ispán úr a hivatalos hatalommal való visszaélés bűntettét kö- 
vette el. 


A közszellem képe. 
1896. december 11. 


Szerény véleményem szerint a kormánypárt felirati 
javaslata — nem remekmű. De csak azért nem, mert a 
klasszikus alkotások természete, hogy minden időkre és 
minden népekhez beszéljenek. A feliratok mivolta épen ezért, 
jóformán kizárja azt az igényt, hogy klasszikus becsűek le- 
gyenek. A Deák Ferenc feliratai mégis remekművek voltak, 
mert az ott lefektetett igazságok minden időben és minden 
nemzetnél igazságok. 

Ama híres feliratok és a tegnap benyújtott felirati 
javaslat között semmivel sem több a különbség, mint ameny- 
nyi van Deák Ferenc és August von Pulszky között. Ama- 
zoknak szerkezete, tartalma és stílusa a Deák eszét, lelkét 

tükrözték vissza; ennek visszhangos áradata, homálya és gon- 
dolat szegénysége úgy néz ki, mint maga az auktor. 

De ha nem is remekmű: meg kell neki adni, hogy kor- 
szerű. Ha szabadna a szuverének e fenséges érintkezésénél 
triviális szólammal élni, azt mondanám, hogy vamilyen a 
mosdó, olyan a törülköző. Két fogaskerék kapcsolódik itt 
össze minden mozdulatnál: a trónbeszéd és felirati javaslat. 
A zsák szerencsésen meglelte a maga foltját. 

A fogaskerék közé került a nemzeti élet vágya, törek- 
vése és reménysége, — hogy összezúzódjék. Ne is töpreng- 
jünk fölötte, az összezúzódás megtörténik számtani bizo- 
nyossággal. 

Hibáznánk, ha lájtinant úr Pulszkytól megtagadnók az 
érdemet. Ez az érdem: őszinteség. Őszinteség — nem saját 
lelkivilágára nézve, amire ezúttal nem is volt szükség, mert 
hiszen nem lirai művet kellett létrehoznia, hanem teljes és 
félre nem érthető őszinteség a magyar kormányzási és 
törvényhozási közszellem irányában. Ez a felirati javaslat 
szakasztott mása a közszellemnek. Ha a paleontológia a 
sziklarepedésnél talált tücsöklenyomatból következtetni tud 
egyik-másik történelem előtti korszak faunájára: akkor a 
kormánypárt felirati javaslatából sokkal jobban lehet követ- 
keztetni Magyarország mai közszellemére a kormányzás és 
törvényhozás terén. 

Többet mondok. Ha valamely képtelen katasztrófa a 
jelen kornak minden történelmileg fölhasználható emlékét 
megsemmisítené és nem maradna fenn egyéb, mint ez a fel- 
irati javaslat: ebből az egy okmányból képes lenne az utó- 
kor a mai hivatalos Magyarországról hű rajzot adni, miként 
Cuvier megrajzolta egyetlen csigolyából az ősállatot. Mert 
a hivatalos Magyarország egész olyan, mint ez a javaslat. 

íme egy óriási tömlő, melynek a hazugságon kívül 
abszolúte semmi tartalma sincs. Rendre vehetnők naponként, 
de nem érdemes a fáradságra. Ha néhány pontot mégis 
megemlítünk, ezt csak a jóízlés okából tesszük. Mert a jó- 
ízléshez tartozik az állítás bizonyítása. 

A trónbeszéd hallgat a külügyekről. Csak két okból 
tehette. Vagy azért, mert bécsi felfogás szerint a vtartományk 

gondjai közé a külügy nem tartozik, vagy azért, mert buda- 
pesti felfogás szerint a külügyekben változás nem történt. 
Ám, a bécsi nézet ellenkezik a közjog parancsával; a buda- 
pesti nézet ellenkezik a tények igazságával. Ellenkezik, mert 
irott törvény biztosítja Magyarország befolyását a kül- 
ügyekre. Ellenkezik, mert a berekesztő és megnyitó trónbe- 
szédek időközében hullott ki a hármas szövetség tengelyé- 
ből a bizalom kerékszöge. 

Ennek dacára azt mondja a felirati javaslat, hogy ránk 
nézve a trónbeszéd idevonatkozó hiánya megnyugtató, mert 
a külügyek fel nem említése azt jelenti, hogy nem történt 
változás. Ilyen logikával ezt is lehet mondani: mivel kép 
van a falon, ennélfogva nincs hideg. A kormánypártnak min- 
den tagja tudja, hogy a leleplezés azóta történt. Mégis állít- 
ják, hogy nincs változás. Ezt az eljárást magyarul hazugság- 
nak hívják. 

A trónbeszéd hallgat a külügyekről. Mit mond erre a 
kormánypárt? íme: vabban, hogy a legmagasabb kijelentés 
(t. 1. a bezáró trónbeszéd békenyilatkozata) módosítva nem 
lett, mi csupán bizonyságát látjuk annak, hogy azóta nem 
állott be változás.x Ki ne venné észre itt a szemfényvesztő 
játékot? A hallgatás fogalmát összecseréli a módosítás fogal- 
mával. Mert így nem mondhatná: abban, hogy a trónbeszéd 
hallgat a külügyekről, mi annak látjuk bizonyságát, hogy 
nincs változás, mert ha így mondaná, akkor — mint föntebb 
említem — kerékbe törné a logikát. Hogy kimeneküljön a 
logikai kelepcéből, a szemfényvesztők eszközéhez folyamodik 
és összecseréli a fogalmakat. 

Pedig ennek az erőlködésnek se füle, se farka. Mert a 
logika törvényével ez esetben is úgy bánnak, mintha válasz- 
tási törvény volna. Agyon bunkózzák. Abban ugyanis, hogy 
egy kijelentés nem módosíttatik és ismételtetik: igenis bizony- 
ság van arra nézve, hogy nem történt változás; de ha nem 
ismételtetik a kijelentés: akkor nem lehet módosításról vagy 
nem módosításról beszélni, inert a semmit, a nihilt nem lehet 
sem szaporítani, sem fogyasztani, sem módosítani. 

Ha a képviselőház feladatának színvonalán állana, 
akkor kifejezésre juttatná azon komoly aggodalmát, hogy a 

trónbeszéd vagy azért mellőzi a külügyeket, mivel azoknak 
tárgyalását nem sorozza a parlament hatáskörébe, vagy azért, 
mivel nyilvánosan nem tárgyalható bonyodalmak keletkeztek. 
Az ilyen felfogás méltó lenne a nemzeti képviselet önérzeté- 
hez. De amit a válaszfelirat mond: az igenis méltó a hiva- 
talos Magyarországhoz, mely a korona mulasztásával szem- 
ben az önámítást és a szemfényvesztést tartja megnyugtató 
eszköznek. 

Ilyen ösvényen halad a válaszfelirat minden pontja. 
Verdesi a mellét és kerüli a forró kását. Szájhősködik cigá- 
nyok módjára. Puffog, mint a poszogó gomba. Igaz tartalma 
semmiben sincs. Emlegeti a kiegyezést, a közigazgatási refor- 
mot, a katonai büntetőtörvényt. De — kitakar, betakar, isten 
tudja, mit akar. 

Azonban kilátást nyújt egy páros gazdasági kiegyezésre. 
Ezt így fejezi ki: vmérlegelve mind a két állam anyagi ere- 
jét.x Magyarországon ez azt teszi, hogy emeljük fel a kvótát. 

De mi köze a kormánypártnak egy másik állam anyagi 
erejéhez? Hiszen nem osztrák nép választotta őket az osztrák 
Reichsrathba. Mire való ez az oldalgás? Egy magyar nép- 
képviselőnek abban van helyzete is, kötelessége is. Tessék 
neki a magyar állam erejét mérlegelni. Elhatározását tessék 
a saját hazájának állapotához alkalmazni. Senki sem bizta 
meg őket azzal, hogy Ausztria ügynökei és prókátorai legye- 
nek. Gondjaikat tessék Magyarországra fordítani. Ne ele- 
gyedjenek osztrák ügyekbe. Ne kotorásszanak Ausztria zsebé- 
ben. Elég, hogy a magyar nemzetet következetesen megszé- 
gyenítik. Ne akarják még az osztrákot is boldogítani. Majd 
gondoskodik magáról Ausztria. 

Legjellemzőbb része ennek a javaslatnak az a bizalmi 
nyilatkozat, melyben a kormányt részesíti. A hivatalos Ma- 
gyarország közszelleme itt van egész mértékben kidombo- 
rítva. Ez már aztán nem alakoskodás. Kimondja tisztán a 
valót, hadd tudja meg a király, hogy nem a nemzet szól 
hozzá, hanem a liberális párt. 

Ezelőtt is voltak pártok. De a trónhoz mindig a nemzet 
fordult. Egyetlen kormány sem vetemedett soha arra, hogy 
a válaszfeliratban magának bizalmat szavaztasson. Ezt is meg- 

értük. Eddig úgy volt, hogy a felirat politikai tartalma a kor- 
mánypárt nézetét tolmácsolta, de formailag úgy volt szer- 
kesztve, hogy az ellenzéki pártok se botránkozhassanak meg 
rajta. Nem azt tartalmazta ugyan, amit az ellenzék óhajtott, 
de maga a mű nem tördelte szét a nemzetet pártokra. Most 
másként van. Most nem a nemzetet a maga egységében szó- 
laltatják meg, hanem kizárólag csak a szabadelvű pártot. Az 
ellenzék formailag is elrekesztetik attól, hogy a trónhoz 
jusson. 

Magyarország egy állományban szőröstül-bőröstül lefog- 
laltatik a szabadelvű párt részére. Új dolog: ez nagyon, de 
őszinte megnyilvánulása a tényleges helyzetnek. Semmi sem 
festhetné le jobban a hivatalos Magyarország közszelle- 
mét, mint ez a bizalmi nyilatkozat. A kormány arra való, 
hogy csak a liberális pártot szolgálja. A liberális párt arra 
való, hogy csak a kormányt szolgálja. A felség megértheti 
ebből azt a szörnyű érdekszövetséget, mely a párt és a kor- 
mány között létezik. Találóbb képét a korszaknak nem ad- 
hatta volna lájtinant úr Pulszky. 


Párhuzam. 
1896. december 13. 


Hadnagy úr Pulszky megdicsérte a Kossuth pártot. 
Rosszul tette. A kétes helyzetek nem tűrik a nyilvánosságot. 
Az illendőségnek tartozunk azzal, hogy az illegitim ölelkezés 
titokban történjék. Pulszky úr nem elég óvatos. Meg is kapta 
ezért a leckét Eötvös Károlytól. 

Különben a Kossuth pártot annak idejében, Fejérváry 
Károly miniszter úr is megdicsérte. Később a választásoknál 
a főispán urak adtak szót a táncnak, hol a vállát veregetve, 
hol az arcát simogatva a jó gyermeknek. 

Ez a gyakorlati ölelkezés némelyeket tévedésbe ejt. Az 
emberek azt hihetik, hogy valamely gyanús viszony szálai 

lógnak ki a habitus alól. Pedig nem ez a magyarázat. A rej- 
télyes tünet megfejtése az, hogy a Kossuth párt gavallérpárt. 
Jó a modoruk. Ismerik az illemszabályokat. Olvasták Saskut, 
Kniggét és yGute-Tonx-t. Táncmester lehetne bármelyik. Any- 
nyira nyugatiak. 

Csatos cipőt viselnek és selyem harisnyát. De ez nem 
akadályozza az elvek gondos ápolását. Egy része ezen elvek- 
nek már raktáron is van a nemzeti múzeumban. A molytól 
ne féltsük ott. Mert az igazság va koporsóból is kitör és 
eget kérc. 

Sőt a küzdelmet sem akadályozza ez a jó modor. Elvhű- 
ségüket minduntalan elismeri és dicsérgeti a kormánypárt 
Kétség tehát ahhoz nem férhet. Elveikért — higyjétek el — 
tűzbe is mennének. Csakhogy nem olyan durván, mint az anya- 
párt, hanem kíméletesen, miként finom emberekhez illik. Ké- 
szek ők, ha kell barrikádot is emelni, de csak glacé keztyűvel. 

Mi pedig ideát túlságosan darabosak vagyunk. Ez nem 
helyes. Jó lenne, ha megjavulnánk. Meg kéne fontolni, hogy 
korunk szelleme érzékeny, miként a mimóza pudica. Ki ne 
látná, hogy a közélet legfőbb tartalma a szemérmetesség? 
ízlés, előkelőség, hozzáférhetetlenség és tartózkodás jellemzi 
a vezérlet lelkét úgy-e? 

Hiszen láthatjátok: sehol egy folt, mindenütt tisztaság. 
A sajtó: iskola; a gyűlésterem; templom; a közérdek: oltár. 
A Lloyd-klub légűrét nemes eszmények szárnysuhanása tölti 
be. A köztörekvés összeolvad a történelmi hagyományok fen- 
ségével. Nem így van? 

Bánffy rátalált az igazak ösvényére. Fehérváry jár elől, 
Beksics mellette. Utánuk Pulszky törtet. Ha nem sietnek az 
elöljárók, még elmaradnak. Zászlójuk hirdeti: magyar hadse- 
reg sohasem volt; sem égen, sem földön. Még 48-ban sem 
volt. Nagysalló, Isaszeg, Komárom -— mit hoz. Gyerme- 
kek hitegetésére van az kitalálva. 

A választásoknál nem volt visszaélés. Erőszakot sem 
használtak. A pénz nem szerepelt. így kell, hogy legyen, mert 
így mondja a kormány hivatalos előadója. Már pedig e túl- 
finom világban senkisem hazudik. Piha! Hogy is lehet leírni 
ilyen illetlen szót — hazugság? 

Faragatlan boltunkban mi azt vitatjuk, hogy a képviselő- 
ház erkölcsi és politikai tartalmára nézve nem törvényes. Mi 
úgy hisszük, hogy az olyan népnek, melyet a hatalom meg- 
foszt jogaitól, nincs kötelezettsége a törvényes rend irányá- 
ban. Hűséget kívánni a rabszolgától nem lehet. A szabad pol- 
gár önként veszi magára a terheket, mert biztosítékot talál az 
ellenőrzésben. De ha elveszik szabadságát, akkor a jármát 
nem önként tűri s mihelyt alkalma nyílik, ledobja magáról. 

Veszedelmes állapot, ha bekövetkezik, melynek két vége 
van, miként a botnak. Az egyik végén a börtön, a másik vé- 
gén a lámpafa. Sötét és véres intézményei ezek a szenvedő, a 
jogtalan és az elgyötört emberiségnek. A gondviselés óvja 
meg tőlük Magyarországot. 

Mi félünk a nehéz idők véres napjaitól. Féltjük népün- 
ket a végső elkeseredéstől, a rendet a bomlástól; az intéz- 
ményeket a romoktól. Épen ezért rámutattunk a béke és nyu- 
galom útjára. Mentse meg a korona, a mit a kormány és 
érdekszövetsége elpusztított. Állítsa vissza a porba hullott al- 
kotmányosságot. Nevezzen ki új kormányt és kergesse szét a 
törvénytelenül összeállított képviselőházat. Megteheti minden 
rázkódás nélkül, mert igaz jogával él, ha megteszi. 

Glacékeztyűs függetlenségi testvéreink odaát, nem ezt 
kívánják, Finom nyugati érzésük elutasítja a forradalmi kilá- 
tások gnodolatát. A vérszaga nehéz, a vonaglás nem szo- 
borszerű az utcaharcban rosszul öltözött és illetlen modorú 
egyének is részt vehetnének. Minden erőfeszítés ízléstelen. 
Az arc elveszíti nyugalmát és az izmok feszültsége nem plasz- 
tikus. 

Ilyesmire tehát gondolni sem szabad bevégzett művelt- 
ségű pártnak. De a hagyományos küzdelmet abbanhagyni 
nem illik. Hanem csak mérséklettel: Üsd agyon, de nagyon. 

Panaszkodni kell, hogy az ezeréves ünnepek alatt hazánk 
önálló államisága és nemzetközi szerepe nem nyert kifejezést. 
Ezért aztán hibáztatni is kell — a magyar kormányt talán? 
A világért sem, hanem a külügyi kormányt, mely a háznak 
nem felelős. 

A fölött is panaszkodni kell, hogy sokacska volt a vissza- 
élés a választások alkalmával. Ezért is hibáztatni kell — a ma- 
gyar kormányt talán? A világért sem; hanem a törvényt. 

Bezzeg fáj ez nagyon Bánffynak. 

Mi így gondolkozunk: az a testület, mely törvénytelen 
választásokból származik, mivoltára nézve maga is törvény- 
telen. Ezt tehát föl kell oszlatni, mert működéséhez nincs jog- 
alapja, feladatához nincs tekintélye. Ezt a tekintélyt nem Oko- 
licsányi támadja meg — t. elnök úr, hanem a választásnál 
előfordult tényeknek és cudarságoknak hosszú sorozata. Al- 
kotmányunk népképviseletet rendel. De a nép nem válasz- 
tott szabadon. Népképviselet tehát nincs. Hanem van kép- 
viselete az erőszaknak és a pénznek. 

A Kossuth párt így gondolkozik: sok visszaélés történt 
a választásoknál. Ennek oka egy rossz törvény. Ám ugyan ki 
tudná mutatni Eötvösnek egy beszédéből, hogy ezzel a tör- 
vénynyel lehet tiszta választásokat létrehozni s hogy tehát a 
kormány a bűnös; de ezt más alkalommal mondta, mikor 
még nem létezett köztük a kordiálisan megható jó modor. Ar- 
ról tehát ne beszéljünk. A törvény rossz lévén, változtassuk 
meg. Vagyis: tárgyaljunk, dolgozzunk. 

Tanácskozást, tárgyalást, munkát várhat-e valaki ettől a 
Háztól? Van-e ott értéke az érvek súlyának? Van-e remény 
arra, hogy a megvásárolt mandátum függetlenné lesz. Van-e 
kilátás ilyen házban megakadályozni az ország kiszolgáltatá- 
sát Ausztriának? Alkalmas-e ez a Ház a vámszerződés meg- 
kötésére, a kvóta megállapítására? Bizhatjuk-e ilyen házra a 
véderőtörvény tárgyalását? Mi lesz hazánk önkormányzati 
szabadságának még meglevő foszlányaival, ha a közigazgatás 
ügyét ez a Ház veszi rendezés alá? 

Valóban, az illendőség törvénye az is, hogy az ilyen kér- 
déseket fontolóra vegye a Kossuth-párt. De itt megfeledke- 
zik az illendőségről. Késznek nyilatkozik tárgyalni, vitatkozni 
és szavazni. A Ház törvényességi kérdése nem zavarja nyu- 
galmát. 

Mi hát köztünk a különbség? 

Mi látjuk a sok dudvát, mely ellenállhatatlanul elöli a 
vetést. Ezért azt mondjuk: Szántsuk újra a földet. 

Ők is látják a gyomot s azt is, hogy nincs kilátás ter- 
mésre. De mellőzik a szántást. Jó lesz ez a föld — legelőnek. 

,, Nem panaszoltak." 
1896. december 16. 


Nem újság senki előtt, hogy fizetett léhűtők tivornyáz- 
nak országszerte a feldúlt polgári szabadság romjain. Innen 
is, onnan is naponként hírt veszünk, hogy egy semmirekellő 
politikai rendszer győzelme kedvéért a törvényt elbitangol- 
ják. Ami hajmeresztő volna más országokban, nálunk a jogok 
konfiskálása immár nem is izgat; mert a törvénytiprás rend- 
szerré lett. 
tása van. Udvarhely megyében az ellenzéki választók üldö- 
zése annyi butasággal és annyi kegyetlenséggel történik, 
amennyi még a mai időben is szokatlan. Mert nem bocsá- 
tani valakit az urnához vagy megfosztani valakit a szavazó 
jogától az urna előtt, vagy letartóztatni mielőtt szavazott 
volna, vagy legyilkoltatni a tömeget, miként Szatmáron — 
minden előleges jeladás és felszólítás nélkül szuronyrohamot 
intézve a békés, senkit nem bántó tömegre: mindez már 
megszokott alávalóság, amely alig kelt némi megütközést. 

De a székelyudvarhelyi kerületben egyébb történik. 
A kormány ott nem tudott győzni. Csendőrt, katonát hiába 
mozgósítottak. A pénzzel is hasztalan próbáltak szerencsét. 
A főispáni erőlködéseknek nem volt sikere. Tibád Antalt 
egyhangúlag megválasztották. A hatalomnak ez nem tet- 
szik. Ennélfogva a megbízó levelet kérvénnyel támadtatják 
meg. Az ilyen kérvényt indokolni szokás. Ám, nem lehet. 
Állítani azonban könnyű, a kérvény tartalma csupa állítás. 
Bizonyíték nincs. A kérvény tehát értéktelenebb annál a 
papírnál, amire íratott. Ezt valaki megmagyarázza Bánffynak. 
A jelek szerint Bánffy megértette a magyarázatot. 

Hogyan? még bizonyíték sincs? Hát legyen! Mire 
való az a főispán? 

És megkezdődik a bizonyítékok beszerzése. A csendőr- 
ség mozgósíttatik. A jegyzők talpra állnak. A népet mun- 
kába veszik. Vallatóra fogják, házát megmotozzák, békéjét 
felverik, családját fenyegetik, őt magát elfogják, munkás- 
kezére bilincset vernek. 

Miért? Talán lopott? Gyújtogatott vagy rabolt? Oh 
nem. Ez tűrhető volna. Ebben több mérséklettel járnának 
el. De itt nagyobb bűn forog fenn. Tibádra szavazott a 
kutya. Ez a bűne. És nem akar vallani. Nem akarja meg- 
mondani, hogy miért szavazott Tibádra. 

Váltig bíztatják: úgy-e pénzt kaptál, de sokat ám; any- 
nyit, mintha Lukács miniszter úrra szavaztál volna Egerben; 
valld meg; elbocsátunk, ha megvallod. Jó dolgod lesz. 
Micsoda, nem kaptál pénzt? Egy csavarintás és a szorítóvas 
alatt kireped a székely keze. Vajjon meddig lesz emiatt 
munkaképtelen? Ej mit?! Dologkerülő lesz belőle. Punk- 
tum. Munkaképtelenek a nyugdíjazott miniszter urak; de az 
ilyen naplopó csak dologtalan. 

Nem egyet, nem tizet, nem húszat kísérnek így bör- 
tönbe, hanem egész csoportokat. Falhoz állítják, hogy moz- 
dulni ne merjen, ha mozdul, ütik; ha tiltakozik, puskaagytól 
lesz kék az oldala; ha összeroskad a kíntól, rugdossák. 
Édes jó vérem, ide hallom nyögésedet. Testednek alkat- 
része, lelkednek elszakadt foszlánya vagyok én. Egy sóhaj- 
tás vagyok a te szenvedésedből. Látom kínaidat és arcomon 
érzem az ütések gyalázatát. 

Mit vétettél? 

Miért is nem adtad el a hitet és a becsületet Weisz 
urnák, vagy Egyedi urnák, vagy Légrády urnák? Különben 
ott Heltai úr is, meg Neumann úr is. Kelendő portéka vol- 
tál. Vagy úgy, ezek másutt kapacitáltak? Neked nem jutott 
ilyen? 

De hiszen volt más. Igaz, sohasem láttad, hírét sem 
hallottad: de Tibád az öledben nőtt fel, mindig jó gyer- 
meked volt. Nos hát ez sem elég neked, hogy Tibádot 
megtagadd és mást végy karjaidba. 

Aztán ki látott olyant, hogy még csak nem is panasz- 
kodol? Látod, a belügyminiszter úr őnagyméltósága ezért 
neheztelni méltóztatik rád. Miért nem fordultál egyenesen 
az ő atyai szívéhez? Hiszen volt mivel megírni panaszodat. 
Ha nem is adtak tintát: ott volt a szorítóvas alatt ki- 
bugyant vér. 

Nem panaszolt senki, — mondja a belügyminiszter. 

Oh uram, hát még nem tudod, hogy te süket vagy 
meghallani és vak vagy elolvasni a panaszt? 

Amit látsz a közéletben, amerre nézel, ahova lépsz, 
hiszen az mind csupa panasz. Örvendező embert te csak a 
Lloyd-klubban találsz, az is megcsal téged, mert nem ör- 
vend, csali mosolyog. Ha kopó volna, a farkát csóválná. 
De hát véletlenül ember s mivel tőled és társaidtól függ, 
hogy érdeke vagy koplaljon: ennélfogva mosolyog. 

Ne higyj e mosolynak uram. Ha a jutalmat nem hízel- 
gésért és szavazatért adnátok, hanem őszinte szóért: az álta- 
lános mosoly helyett, aggódó emberek vennének körül komor 
arcokkal. Hidd meg, ők is látják, hogy a törvénynek az a 
lapja, mit szabad választásnak, községi, városi és megyei 
önkormányzatnak és parlamentnek nevezünk, ők is látják, 
hogy a törvénynek ez a lapja immár csak szemfedő a ki- 
teritett alkotmányosság holtteste fölött. 

Nem panaszolt senki. 

Honnan panaszoljon? A közigazgatási börtönből, ahol 
nincs jogvédelem? Hozzád panaszoljon, aki felelős vagy a 
főispánodért? Mit kérhet tőled, aki magadat Ítéled eí, ha 
a főispánnak nem adsz igazat? 

Nem panaszoltak. Hiszen uram, arra, hogy panaszolja- 
nak, bizalom kell. ítéld meg magad, lehet-e a te igazságod- 
ban bízni? 

Valóban uram, ezt az országot alaposan legyőztétek. 
Ha független ember volnál: csak akkor tudnád, hogy milyen 
gyötrelem itt az élet. Kezünkbe vesszük a törvényt és meg- 
tanuljuk, hogy mi szabad és mi nem szabad. Ami szabad, 
azt tenni is akarjuk, de tesszük: belebotlunk az államnak 
minden intézményébe és az intézmények valamennyi keze- 
lőjébe. 

Így jártak az én jó véreim is, a szegény székelyek. 
Szívük szerint választottak. Most bűnhődnek. Kínozzák és 
sanyargatják őket. 

A független emberre nézve az állam egy óriási kasza- 
tömlöc. Akármerre lép, a hatalomnak hideg vasa érinti tag- 
jait. Jól csak annak van dolga, aki rabszolgává aljasult. 

Magyarázd meg uram, hogy mi becse van így az ön- 
érzetes ember életének? 

A Ház tekintélye. 
1896. december 18. 


Szilágyi Dezső kezdi meg a parlament tekintélyét inkább 
félteni, mint a magáét. Ez nem bölcs dolog; még csak nem is 
opportunus. Mert az önfeláldozásnak nincsen ezúttal sem ér- 
téke, sem haszna, a mit meg akar menteni: a parlament te- 
kintélye úgy sem megmenthető. A mit pedig feláldozni haj- 
landónak mutatkozik: a saját tekintélyét kár kockára dobni. 

Ennek a háznak magva, csirája, gyökere ismeretes. Lát- 
tuk származását, keletkezését, összeállítását. Még a foganta- 
tása sem volt takargatva. Nem titokban esett meg Hungária 
kisasszony az ölelkezésnek önfeledt mámorában, hanem nyíl- 
tan, ymint a parázna veréb. Az osztrákok gyönyörködve szem- 
lélték a politikai erkölcsnek ezt a meztelenségét. Talán meg 
is fizették a ritka látványt. 

Ez a bűnös és ocsmány viszony a kormányelnök és kö- 
zegei között nem maradt következmények nélkül. A torzalak 
megszületett. Képe idétlen, szelleme ronda, származása tör- 
vénytelen. 

Szilágyi Dezső hatalmi szóval akar neki tekintélyt sze- 
rezni. Hiúságos erőlködés. A tekintélyt erkölcsi elementumok- 
ból van összerakva. Tekintélyt dekretálni nem lehet. A te- 
kintély két külön tényezőnek egyesüléséből származik. Erő 
és igazság, ha párosul, akkor megvan a tekintély, mely má- 
sokban tiszteletet ébreszt. Szükséges volna tehát, hogy a ház- 
nak ereje és igazsága legyen. Ha volna: a Szilágyi kotló- 
félelmének nem nyílnék tere; mert a tekintély megvédi ön- 
magát. Az ép barackot nem kell félteni a szétmálástól; pará- 
nyait összetartja a kohézió ereje. A rothadt barack szétesik, 
s a fölbomlás nem óvja meg a házszabályok madzaghálója. 
Ezt a madzaghálót kissé igen gyakran dobja ki Szilágyi De- 
zső. Pedig nem fog vele halat. Az is lyukas már. Az ellenzéki 
halacskák átbújnak a rongyon s tovább úszkálnak a kor- 
mánypárti harcsák ezen iszapos tavában. 

Mi úton-módon véli az elnök megrendelni a tiszteletet? 
Végre is önmagának tartozik, hogy erőlködését egyszer már 

igazolja. Szalay Károly bebizonyítja a Ház törvénytelen szár-, 
mázasát. Már pedig ha a származás törvénytelen, akkor a 
csecsemő is törvénytelen. így tanítja ezt a Szilágyi házasság- 
joga is Honnan veszi hát az elnök a maga erősségét ahhoz, 
tiltja. 

Eljött az ideje, hogy kimagyarázza magát. Tegnapi ma- 
gyarázata nem kielégítő, s midőn arra hivatkozott, hogy Sza- 
layék funkcióban vettek részt. Szilágyi az alakulásra célzott. 
Hát 61-ben nem vett részt a Ház a saját megalakításában. 
Mégis feltételekhez kötötte Deák Ferenc a Ház törvényes- 
ségét. E feltételek valának: a felelős kormány, a sajtósza- 
badság, az esküdtszék, a vármegyei önkormányzat, a Ház ki- 
egészítése, az erdélyi képviselőkkel a száműzöttek salvus con- 
ductusa. És kimondta a Ház, hogy mindaddig sem tanács- 
kozásba, sem egyezkedésbe a koronával nem bocsátkozik, 
míg ezen törvényességi feltételek teljesedésbe nem mennek. 

Nincs igaza tehát Szilágyinak, midőn vitatja, hogy a 
Ház törvényességét kétségbe vonni nem szabad. íme, kétségbe 
vonjuk mi is. Indokoljuk álláspontunkat a Ház származásának 
illegitim körülményeivel. Ha mi tesszük: teheti sokkal inkább 
egy képviselő. Mert a képviselőnek nincs kevesebb joga és 
korlátoltabb véleményszabadsága, mint a hírlapírónak. 

Szilágyi a Nincsből Valamit akar formálni. Ott keres te- 
kintélyt, a hol nincs. Ez a munka még az ő képességeit is 
túlhaladja. A mit Szilágyi kifejt, az már többé nem erő, hanem 
erőlködés. Ez az erőlködés meg is zavarta az elnökségi lélek 
egyensúlyát. 

Egyensúlyt vesztve, Szilágyi nem veszi észre a nagy 
különbséget a vélemény és a fegyelem között. A Ház tör- 
vényességét kétségbevonni nem lehet, mondja Szilágyi. Mi- 
kor pedig Szalay megjegyzést akar tenni, akkor hivatkozik az 
elnöki kijelentés mivoltára, melyekre megjegyzéseket tenni 
nem szabad. 

Ez az okoskodás feltűnően zavaros. Az elnök feláldozza 
a szabadságot a rendnek. E két kongressus fogalmat ellen- 
tétbe helyezi, s egyiket agyonüti a másikkal. Mert mikor azt 
mondja, hogy a Ház törvényességét kétségbe vonni nem le- 

het, akkor az elnök fegyelmezési jogot akar gyakorolni a rend 
érdekében; pedig nem azt teszi voltaképen, hanem magánvé- 
leményt mond az elnöki székről. 

Ezt a magánvéleményt elnöki tekintéllyel ruházza fel, s 
rátapos vele a képviselők szólásszabadságára. Vagyis rendet 
bont, mikor a rend nevében megszólal. Ha komoly meggyő- 
ződést táplál az iránt, hogy ennek a háznak származása kifo- 
gástalanul törvényes: tessék leszállani a padok közé, s ott be- 
bizonyítani a maga igazát. De nem hozzá illő stylus a nem- 
létező tekintélyt elnöki hatalmaskodással még jobban deval- 
válni. 

Ezt az ügyet legjobb magára hagyni. Hadd helyezkedje- 
nek el a vegyalkatrészek a lelki rokonság törvényei szerint. 
Akkor Szilágyi is látni fogja, a mit most lát. Csak szabad fej- 
lődést kell engedni a szűz közbeszólók részére. Kinövik ma- 
gukat, A Ház ambíciója megfogja kapni a maga színvonalat. 

Bizonyos fokon a közbeszólás is valami. Kivált ha ipar- 
szerűleg űzetik. Egy volt szolgabíró és egy volt polgármes- 
ter — bizonyára nyugdíjasok — már túl is estek a kezdet ne- 
hézségein. Maholnap elmondhatják: mi is közbeszólók va- 
lánk. Különösen Ájdinger úr tett ki magáért. Ájdinger. 
Micsoda szép egy név. A míg a nevet nem olvastam a maga- 
méval kapcsolatban, addig nem tudtam, hogy mi hiányzik a 
boldogságomból. 

Ájdinger — János. Milyen szerencsétlenség Ugronra, 
Beöthyre, Bethlenre nézve, hogy ők is nem Ájdingerek. Most 
ott ülhetnének a parlamentben. Oh, János, János, mennyire 
elszomorítottad az én bús szívemet, a te halhatatlan szűz 
közbeszólásoddal. 

Szabad lett volna-e Ugronnak, Bethlen Gábornak és 
Beöthy Ákosnak elbukni a választásoknál? kérdezé Sima. 

y Hogyne! Szólt közbe Ájdinger. 

Oh Ájdinger, Ájdinger, milyen nagy voltál te, ha tud- 
nád, mit mondottál. Egyetlen szócskának porrajzot adtál. 
Wolfner, Pichler, Ájdinger. Ezeknek nem volt szabad el- 
bukni. Weisz, Heltai, Egyedi. Ezeknek győzni kellett. Ugyan 
él-e még Posner Károly Lajos, a híres díszmagyar? Mert ő 

nagyon hiányzik ám. De Ugron, Beöthy és Bethlen Gibor 
elbukhattak. sHogyne!lx — kiáltja Ájdinger. Ezennel felkérem 
az utókort, el ne feledje, hogy ezt Ájdinger mondta. 

A többség mulatott. Szellemesnek találta a közbeszólást. 
Bizonyára igazságot is födözött fel benne. No csak tovább 
ezen az utón. A Ház kezd a homályból kibontakozni. Az 
alaptalan semmiségből így lesz világrend. 

Nem látja Szilágyi, hogy máris hogy hazudnak? Az erő- 
szakot tagadják, a korrupciót is tagadják. Még kisütik, hogy 
képviselőkké őket nem Bánffy nevezte ki. Még azt is kisü- 
tik, hogy a többség harmadrésze nem nyugdíjasokból és al- 
kalmazottakból áll. 

Előbb azonban várja be ezt a bizonyítást Szilágyi s csak 
azután beszéljen a Ház tekintélyéről, mert különben a saját 
tekintélyét veszti el, s közönséges rabulistává sülyed. 


A helyzet. 
1896. december 20 


Mihelyt vita támadt köztünk afelett, hogy független 
ország legyünk-e teljes állami jogokkal, vagy függő ország 
csonka állami jogokkal. Hazánk sorsa azonnal el volt dőlve 
igen hosszú időre. 

Nem annyira a közjogi törvények döntöttek sorsunk 
fölött, — ezek csak stabilizálták a bajt, hanem sokkal inkább 
maga a vita. A vitatásnak lehetősége. A képtelenségnek az 
a valósága, hogy egy országban olyan polgárok is legyenek, 
kik hajlandók annak címeréből kisebb vagy nagyobb dara- 
bot kitördelni. 

Az a vita azt jelentette, hogy megadassék-e hazánk- 
nak az életfenntartás minden feltétele, vagy ne adassék meg? 
Hát lehet ilyesmiről vitázni? Hát szabad ilyen kézzelfogható 
igazságból kérdést csinálni? Hát szabad a história és a lét- 
fenntartás világos parancsának ellenszegülni? 

Magyarországon szabad volt. Sőt okos politikának és 
bölcs eljárásnak mondották. Mit? A lemondást. A lemondás 
— nem az egyéni igényekről a haza javára, hanem a haza 
létfeltételeiről az egyéni igények javára. 

Ezzel aztán le lett dobva a kocka. A kapzsiság divattá 
lett. Minden pozícióhoz száz lajtorját támasztottak. Dulakodás 
támadt, hogy ki jusson fel hamarább. Ostromlók foglalták 
le a létra minden fokát. 

Minél többet ettek, annál éhesebbek valának. Egy cso- 
dálatos gyomor-tréning keletkezett. A közpálya harcosai töm- 
lőkké változtak át. Telegyúrni a tömlőt: ez lettaz életcél. 

Darabig szemérmeteskedtek. A múltból néhány alkal- 
matlan sugár ide világított. A törtetők nem tartózkodtak, de 
gondoskodtak a látszat megóvásáról. A meztelenséget köz- 
szemérem ellen való vétségnek tekintették. Darabig. 

De fölfedezés történt. Észrevették a napvilágnak Achilles- 
sarkát. Ennek a hatalmas erőnek, mely hatásaiban egy min- 
denségre terjed ki, van egy különös gyengesége. Föl lehet 
tartóztatni. Olykor egy papírszelettel, máskor egy függöny- 
nyel, sőt a tenyerünkkel is. Sok ilyen csoda van. A háborgó 
tenger hullámát elsimítja néhány csepp olaj. A villám bor- 
zasztó ereje megtörik a gyenge üvegdarabon. 

A fölfedezést alkalmazták. A becsületes múltnak ide- 
világító sugarait felfogták. Sötétben maradtunk. A közlelki- 
ismeret altató mérget kapott. Nem kell tőle félni. Alszik. 
A haszonlesésnek minden ördöge felszabadult. Akárki könyö- 
kig nyúlhat a piszokba. Kezetfogunk vele. Elveivel akárki 
úgy bánhatik, mint egy kopott csizmával. Nem büntetjük 
miatta. 

Uralkodó planétánk az egyéni siker. 

Kicsoda tudná ily csillagzat alatt jobban kormányozni, 
mint Bánffy Dezső? 

Volna-e más, aki merészelne az éhes csorda kielégíté- 
sére vállalkozni? Csak olyan ember teheti ezt, akinek abszo- 
lúte nincs fogalma a közkötelességekről. Ő azt hiszi, hogy 
kineveztetése által ez az ország átment az ő tulajdonába. 
A királyi hatalmat telekkönyvvezetői hatáskörnek tekinti. 
Bírni a felség bizalmát: ez nála azt jelenti, hogy nevére van 
táblázva Magyarország. 

Mihelyt sikerült a Múltnak becsületével szakítani: az 
eldobott kocka a Bánffy képére fordult. Ez nem véletlen; 
ez a végzetnek logikája. Aki látni tud, előre láthatta. Sem- 
mit sem osztani meg a jogból és hatalomból, hanem min- 
dent átengedni az uralkodónak, ez nemcsak teljes meghódo- 
lást jelent, hanem általános kapitulációt kegyelemre. 

Volt-e lehetőség, hogy a nemzet akár választás utján, 
akár a parlamentben rendszert változtasson, kormányt buk- 
tasson? 

Nem volt. 

Hanem a korona . . . Tetszés szerint úgy bánhatik a 
kormányokkal, mint privát alkalmazottakkal. Felfogadhatja, 
elbocsáthatja indok nélkül és a parlament soha még any- 
nyira sem érdemesíttetett, hogy a korona elhatározásának 
okairól értesüljön. Lónyaynak, Bittónak, Tiszának, Wekerlé- 
nek nagy többségük volt, mikor elbuktak. Szapáry grófot 
sem a parlament buktatta el, hanem egy párt-államcsíny. 
Ilyen állapotnak nem természetes következménye-e a Bánffy- 
kormány? 

Ki mondja, hogy az alkotmányos szabadság ilyen? Ki 
merészli állítani, hogy a nemzeti közakaratnak a törvény- 
hozásra és a kormányzatra komoly befolyása van? Legyünk 
már egyszer ezzel a kérdéssel tisztában. Mondjuk ki hímezés- 
hámozás nélkül, hogy Magyarországon nincsen alkotmányos 
élet. Minek ezt szépítgetni, mikor a szépítkezés hazugság. 
Ha szolgák is vagyunk, de legalább igazmondók, amíg sza- 
bad. A szabadságnak ezt a részét talán nem is bántják. Hiszen 
fegyvereink hatását lehet ellensúlyoztatni a zsoldosokkal, élét 
pedig nem érzi Bánffy, mert erkölcsi sebektől az ő idegei 
nem fájnak. 

Helyzetünk ez: tízezer ember jól el van látva. Ezek 
intéznek mindent. Igényük ki van elégítve. Tízezer szivattyú 
az ország dísztelepen. Tízezer gyűjtőcsatorna a drainírozott 
talajban. Tízezer gyomor a nagy szervezetben. Tízezer para- 
zita az ország testén. Övék a hatalom, a jóllét, a fény, a 
dicsőség, a befolyás. Rendelkezésükre áll az igazság, a hiva- 
tal, a vasút, a hajó, a bank, a város, a megye, a mandátum, 
a tudomány, a sajtó, a színház és a börtön.  Kézrekerítették 

a cselekvés jogát és az ellenőrzés terhét. Kézrekerítik az em- 
bernek minden gyöngeségét és minden alávalóságát. Min- 
dent tehetnek. 

Ne bolondítsuk magunkat. Abszolutizmusban élünk. 


Karácsony napján. 
1896. december 25. 


Ezernyolcszázkilencvenhat éve immár, hogy a betlehemi 
jászol kis csecsemője megszületett. 

Sok minden elpusztult, sok minden átalakult azóta. Kő- 
sziklák porladtak el és változtak át kalászos rónák" termő- 
földjévé; népek semmisültek meg anélkül, hogy még nyel- 
vükre is visszaemlékeznénk; új népek keletkeztek és szét- 
áradtak, miként a Nílus vize, anélkül, hogy forrásukat ki-, 
kutatni tudnók. Csak egy van, mi e hosszú időnek szét- 
mállasztó folyamában sem el nem enyészett, sem át nem 
változott. Ama názáretbeli lény, aki születése óta mindig 
csak növekedik és nőni fog mindig az elkövetkezendő év- 
ezredek nagy sokaságában. 

Ez a Lény, aki megfér a legkisebb szív áhítatában s 
mégis be képes fogadni a nagy mindenséget; aki erősebb 
a kószálnál, mert ő a Szeretet; ragyogóbb a napfénynél, 
mert ő a Világosság; szentebb a törvénynél, mert ő az Igaz- 
ság; sérthetetlenebb a királyoknál, mert ő az Eszme, - 
csak ő — egyedül csak ez a Lény az, aki sem el nem 
enyészett, sem át nem változott. 

Miért? 

Mert vigasztalása a szegénynek, megnyugvása a gaz- 
dagnak, reménysége az ifjúnak, istápja az öregnek egyedül 
csak ő általa van. Amit ő kimondott: az Ige szeretetté vált 
az egyénnél, könyörületességgé a társadalomban, erénnyé a 
megpróbáltatások között, megbocsátássá a  bűnhődésben. 
Hűséggé a családi kötelékben és megváltássáa halálban. 

Halomba döntött évezredes előítéleteket, de meg nem 

sértett egyetlen fűszálat sem. Az előítéletek romjaira új tör- 
vényt, új szokást, új társadalmat épített s az épületnek nem 
árt sem idő, sem vihar. 

Harcát egyedül vívta meg az egész világgal szemben. 
Fegyver nélkül állt szembe a fölfegyverezett renddel. Mégis 
anélkül, hogy sebeket ejtett volna másokon, kivívta a győ- 
zelmet drága vérének kihullása által. 

Alázatossága, jósága, bátorsága és vértanúsága örök 
mintául szolgál azoknak, kik az ember tökélyideálját kere- 
sik. Tanaiban, melyek befoglalnak magukba minden időt 
és minden népet, egy nagy és el nem évülő törvényköny- 
vet adott az emberiségnek az örök igaz és állandó szeretet 
mindenható morálja által. 

Ami jó: azt tőle tanuljuk. Ha kenyeret adunk az 
éhezőnek, ha vigasztaljuk a kétségbeesőt, ha lerázzuk a 
visszaélés jármát s a közhatalom túlerejét megtörjük az 
egyéni jogok győzelmével: ő reá hivatkozunk, Mesterünkre. 
A szabadságot, demokráciát, önfeláldozást, megjutalmazást 
emlegetve, idézzük a századok nagy hangulatait: csak az 
ő beszédjeit ismételjük, ezeket a halhatatlan szónoklatokat, 
melyeknek minden szava egy-egy példabeszéd, minden mon- 
data egy-egy reveláció, minden hangja egy-egy eszme. 

Magdolna által a nőt, Lázár által a nyomort, a szamari- 
tánusokban a szerencsétlent, a Golgothán a keresztet - 
a gondolatszabadságnak akkori vérpadját és bitófáját, — ő 
váltotta meg az erőszak, a kegyetlenség, a durvaság és 
az önzés szégyenbélyegétől. 

Tanításai által nyert igazolványt minden nagyság akár 
cselekedetben, akár gondolatban nyilvánuljon meg, mert az 
ember boldogságát csak azok a gondolatok és tények szol- 
gálják, amelyeknek jogosultságot adott az ő törvénykönyve. 
E tanítások fejlődésének nincsen határa, mert a halhatatlan- 
ságban kulminálnak. E tanítások léteznek anélkül, hogy lát- 
nók; működnek anélkül, hogy  megfoghatnók; beszélnek 
anélkül, hogy hallanók. Csak látásukat látjuk, miként az 
imponderabilis testeknek és csak áldásukat érezzük, miként 
a központi melegnek. 

A családi örömök e nagy napján, az örvendező gyer- 
mekek e mosolygó reggelén, a visszaemlékezésnek ezen 
áldásos ünnepén legyen áldott az Úr Jézus Krisztusnak 
szent neve! 


A vér. 
1896. december 30. 


Úgyhiszem, hogy Bánffy kormányelnök úr ellen még 
sohasem adtak sortüzet a zsandárok. Arról sem hallottam, 
hogy Perczel hivatalos golyókat viselne bordái között. 
Sőt a főispán és szolgabíró urak is gondosan megkímélték 
drága életüket attól, hogy önmaguk ellen vtüzetk vezé- 
nyeljenek. 

Azt azonban sűrün kezdem olvasni, hogy hol itt, hol 
amott vrendetx csináltak a csendőrfegyverek. Az egyik köz- 
ségben három haldokló és egy halott. A másik községben 
négy halott. A harmadik községben két halott. A negye- 
dikben, ötödikben, hatodikban . . . ehhez adva a képviselő- 
választásokat: vajjon hány ember vére tapad a Bánffy úr 
alkotmányos rendszerének magna chartájához? 

Mit hibáztak az agyonlőtt áldozatok? 

Bizonyára megszegték a törvényt és veszélyeztették a 
közrendet; jól van. 

Legyen így. A részleteket nem ismerem. Tegyük fel 
hát róluk a legrosszabbat. Mivel pedig megszegték a tör- 
vényt és veszélyeztették a közrendet: ennélfogva bűnhőd- 
tek in flagranti és meglakoltak életükkel. 

Egyetlen szóval sem kifogásolom az eljárást. Hadd 
lakoljon a bűnös. 

Néhány adófizetővel kevesebb, — mondja Lukács pénz- 
ügyminiszter úr, néhány vértanúval több, — mondják, kik 
a részleteket ismerik. Én pedig hallgatok. 

Majd beszél az a vér helyettem, ha igazsága van. 
Helyettem és minden írótársam helyett. Oh, nem az égre 

száll, nem kell immár ettől félni. A romantikának vége. 
A vallásos felelősség megszünt. Lelkiismeretmardosás nincs 
többé. Az a vér ebben a materiális korszakban nem fölfelé 
száll, hanem lefelé. 

A pincébe. A sötétbe. 

Megtelepszik a fölhalmozott keserűségek legalsó réte- 
gébe. Ott összetapasztja a nyomort, a szenvedést, a visz- 
szafojtott bosszút, az eltiport igazságot, a rongyokra tépett 
jogot. És elkezd ott fülledni, melegedni, hevülni, párologni. 
Talán izzadni is. Ki tudja? 

Bizonyos csak az, hogy mióta az emberiségről tudunk, 
mindig így gyújtottak tüzet az országok békéje alá. 

Az ilyen tüzet nem lehet aztán egy-két pohár vízzel 
eloltani, miként a kormányelnök úr szónoklási tüzét Olyan 
ez, mint az erdőégés: tovább harapódzik és önmaga csinál 
szelet, hogy tápláléka legyen. Addig is: vigyázz! Tölts! 
Tüzelj! 

Hadd szokjék le a bitang arról, hogy olyan bírót, 
olyan községi, vármegyei, országos képviselőt válasszon, 
amilyen neki tetszik. Hát már sohasem akarja ez a csőcse- 
lék megtanulni, hogy mi a választás. 

Választani annyi, mint engedelmeskedni a felsőbbség 
parancsának. Választani annyi, mint meghajolni a szolgabíró 
úr akarata előtt. Választani annyi, mint hazádat, életedet, 
vagyonodat, múltodat és jövendődet rábízni arra, akiből 
nincsen bizalmad. Érted? Nohát! 

Mit? Törvényre hivatkozol? Jogokról beszélsz? Jogod- 
dal akarsz élni? Csendőr úr! Ez az ember rezoníroz. Zavarja 
a rendet. Kiabál. Pöröl. Sőt lám, fenyegetődzik. Micsoda? 
Még: te merészelsz? És te ,is, még te is, meg a harmadik 
i57 Hát így vagyunk? Hisz ez lázadás. Csendőr úr! Csi- 
náljon békét. Sortüzet a kutyáknak! 

Így. Most már nem ugatnak. Csend van. Hogy sza- 
ladtak a gyávák. Pedig mi lőttünk. Mégis ők szaladtak. 
Nos, kell bíró? Majd adok én nektek bírót! 

Csendőr úr! Ki csinálta a zavart? Ki szegte meg a 
törvényt? 

Ki? Hát ön, tisztelt szolgabíró úr. Ön nem engedte 

meg a közakarat teljesülését. Ön lázította fel a népet; ön 
fosztotta meg előbb jogaitól s azután türelmétől. 

A csendőr pedig jegyzékbe veszi a lármázókat. Néhá- 
nyat összefűüznek, mint a játszó gyermek a cserebogarakat. 
Egy ilyen paraszt választó élete nem is oly sokkal ér töb- 
bet egy cserebogárnál. A többit megidézik. Kellett nektek 
bíró. Nohát itt van a vizsgálóbíró, meg az ügyész, meg a 
börtönőr s aztán a rabkoszt, egy kis vallatás szorítóvassal, 
végre az ítélet. 

Hogy esik, hogy egy csomó főispán, szolgabíró, vá- 
lasztási elnök nem ül a börtönben? Az életbiztonság fölött 
ki őrködjék, ha nem a rendőrség? Hogy esik, hogy a hiva- 
talos öldöklésnek sohasem kutatják az okait? Lehetséges-e, 
hogy mindig csak az áldozat legyen a bűnös? És az élet- 
biztonság ellen elkövetett merényletet, hogy esik, hogy nem 
büntetik. Miért üldözi a büntető bíróság csak a gyengét, 
az elnyomottat, a tudatlant, a jogfosztással vérig izgatott 
választót és miért nem olykor a hatalmas urat, aki visszaél 
helyzetével, állásával, fegyverével? 

Azok a szerencsétlenek megszegték a törvényt. Meg- 
engedem. Bűnhődtek. Nem panaszkodom. De miért nem 
bűnhődik valamennyi? Hát már jogegyenlőség sincs? Hát 
a törvény nem egyformán kötelez minden polgárt? 

A törvény nem adott Bánffy kormányelnök urnák 
hatáskört arra, hogy jelöljön, választasson és vesztegessen. 
A főispáni és szolgabírói jogkört nem úgy határozza meg a 
törvény, hogy ezek erőszakoskodjanak, jelölteket rakjanak a 
választók nyakára, kortestanyákká sülyesszék a hivatalos 
irodákat, pártszolgáknak tekintsék magukat, pártlakomákat 
rendezzenek, tilos pénzzel tivornyázzanak. 

A büntető bíróság kötelessége ismerni a törvényt és 
azt végrehajtani. A választási bűnesetek taxatíve fel vannak 
sorolva. Egyetlen szakasz sincs, mely ellen a korteshivatal- 
nokok a miniszteren kezdve le a csőszig — ne vétettek 
volna. Hát miért nem lakolnak ezek is? Hiszen ezek is 
megszegték a törvényt; ezek is megbontották a közrendet 
Ezek is föllázadtak az alkotmány ellen. 

Hogy esik, hogy ezek közül soha senkit sem lőtt le 
a csendőr? 

1897. 


Számadás. 
1897. január I. 


A most elmúló évhez nem csatoltunk reményeket. Ma- 
gyarország politikai vezérlete olyan emberre van bízva, akitől 
nem várhatunk semmi jót. Parlag föld nem ad termést. Csak 
dudva nő rajta. Bogáncs, szamártövis, vad mák. Különösen 
vad mák. Egyetlen év sem termett ennyi vmákvirágotc. 

Reményekkel nem áltattuk magunkat, mégis csalódtunk. 
A vezért iskolázatlan embernek tudtuk; de hittünk józanságá- 
ban. Makacs hajlamát a durva önkényhez ismertük, de bíz- 
tunk magyar voltában. Rá valánk készülve, hogy együgyűsége 
miatt pirulni fogunk az ezredév látogatói előtt, de közjogi 
botránkozásokat nem vártunk tőle. 

Csalódtunk. 

Ha őszinte pontossággal csinálunk zárószámadást, el 
kell borzadnunk az elmúló év emlékeitől. Magyarország ez- 
redik éve nem diadalév volt, hogy alatta büszkén vonuljon a 
nemzet a második évezredbe, hanem szégyenkő, melyben 
minden nemes érzület, minden tisztult felfogás és minden 
erkölcsi alap megbotlott. 

Imitált fény, kölcsönkért disz, elpalástolt szegénység 
hamisított bársonnyal, színpadi páncél, cirkuszló, csalékony 
kérkedés — íme a hírneves koronakíséret. A lovas lelkesü- 
lése és a ló farka egyaránt hazugság volt. És még azt a ha- 
zug pompát sem az egyén áldozatkészsége hozta létre, ha- 
nem a közkasszák nyíltak meg, hogy üzleti kilátások kecseg- 
tető divatja tegye lehetővé a banderista vállalkozását. 

Ezer éves állami létet ünnepeltünk, de mint állam, sehol 
egy pillanatig sem szerepeltünk. Az udvar idejött, miként ha 
vadászatra, vagy estélyre jött volna. A diplomácia is megje- 
lent, mert a túlfinom nyugati szokások között olykor fölme- 
rül az exotikus ingerek szüksége. A király is ott volt! Igen, a 
király; ez a tapasztalt, .nyugodt, kötelességérző uralkodó. Meg- 
nézte a kiállítás minden zeg-zugát. Örült, ahol sikert látott. 

Gyönyörködött a történelmi kincseken, melyeknek javarészét 
Bécsből hozták ide s Bécsbe szállítják vissza. Tapsolt annak 
a bokrétának, mely a tanulóifjak színes ingeiből képződött a 
tornaverseny alkalmával. Ki is ne látta volna meg ezen acél- 
izmokban a jó hadi anyagot? 

De nemzetközi szerep Magyarországnak nem jutott. A 
király igen is itt vala. Milyen nyomorúságos fiaskó lett volna 
ebből az évből, ha még az ő fénye, méltósága, tekintélye is 
hiányzott volna! De a király itt volt. Ám hol volt a ki- 
rályság? 

A népképviselet új házában bemutatták a meghordozott 
koronát. Szent jelvénye az a nemzetnek, amelyért élni halni 
kész. De az oltári szentség is csak ékszer a harangozó kezé- 
ben. Nem díszkocsiban volt annak a helye, hanem a király 
fején. Ha megjelenik az uralkodó az új Házban: ez a népfel- 
ség történelmi összeolvadását jelentette volna a korona szu- 
verenitásával, így azonban díszes ceremónia volt csak, köz- 
jogi jelentőség nélkül. 

Európa főkönyvében annak a lapnak, melyet az Árpá- 
dok, Anjuok, Hunyadiak és Jagellok írtak tele, nincsen foly- 
tatása. A Habsburgoknak ezt az üres lapját most jó alkalom 
volt kitölteni. A megjelent diplomácia, a jó békesség minden 
állammal, az államfők rokonszenve és tisztelete Ferenc Jó- 
zsef irányában fokozta a helyzet kedvezéseit. 

De nem volt, ki egy pillanatra megragadja a futó időt. 
Csak egy pillanatra. Csak addig, míg a nagykövetek testüle- 
tileg megjelennek Ferenc József előtt s a megbízó uralkodók 
és államok nevében őt mint magyar királyt üdvözlik. Csak 
addig, míg címerünknek és színeinknek joga a nemzetközi 
érintkezésben helyreállíttatik. Milyen más hangulattal emlé- 
keznénk most vissza a lefolyt esztendőre! De az idő elfutott 
s külföldi vonatkozásaiban Magyarország maradt, ami volt: 
osztrák tartozék. 

E közben Szerbia rátaposott becsületünkre. De védel- 
münk osztrák ármádiára lévén bízva, érintetlen palást helyett 
megtépett rongyokban jár a magyar becsülete. 

Jött a vaskapui nap. Fátyolt reá. Ha már megesett a 
gyalázat, legalább ne emlegessük. 

E silány közjogi momentumokat élénken tarkították az 
átfestett Ráfael-képek, a favashidak és azok a korbácsütések, 
melyeket a kormány mért hazánk közéletének tisztaságára, 
midőn személyválogatás nélkül tiltotta ki a Házból a viciná- 
listákat. Akik azonban mégis benn vannak. 

Befejezésül egy alkotmányos aktus — a választások. Ez 
aztán a finálé! Ha nem tudtuk kidomborítani a magyar ki- 
rályság szuverén jellegét, bezzeg ugyancsak kidomborítottuk 
a nemzeti elfajulást. A fék leoldatott minden rossz indulat- 
ról. Törvénnyel és joggal még sohasem garázdálkodtak ily 
csúnyán. A közlelkiismeret sohasem volt így megcsalva. 

Az a választás a parlamentarizmusnak hamis bukását és 
a népképviseletnek gaz csődbejutását jelenti. Fátyolt reá hiába 
borítunk. A bűztől nem lehet menekülni, mert a lélekzés élet- 
szükség. Bárhová leszünk: a szárazföldön, a műhelyben, a 
piacon, a tűzhelynél — mindenütt érezni fogjuk hatását. 

E háznak szelleme ráfekszik a nemzeti munkának min- 
den mozdulatára, miként a decemberi köd a tájékra. Megté- 
veszti a látást, megzavarja a hallást, fojtogatja a tüdőt, bi- 
zonytalanná teszi az irányt. Hasztalan van jó lakásod — nem 
tud megóvni a nyiroktól. Hasztalan gyújtasz villámfényt: nem 
tudsz menekülni a homálytól. Fázol, mintha a hideg rázna; 
vízióid vannak, mintha lázad volna. 

Egy alaktalan tömeget látsz magad fölött, magad mel- 
lett, magad alatt. Körülvesz, beburkol, beszivárog bőröd pó- 
rusain; érzed a terhét, pedig súlytalan; látod a rombolást, 
pedig erőtelen. 

Ez a felhő sötét és rémes, mint egy halálmadár. Nincs 
foga és mégis összemorzsolja a közerkölcsöket. Nincs gyomra 
és mégis fölemészti a nemzeti vagyont. 

Honnan került elé? 

Láttad azt a mocsarat, mely az erőszakban kifáradt tiszt- 
viselők  verejtékéből, az ártatlanok véréből, a tivornyák 
csatornáinak levéből és a részeg választók nyálából gyülem- 
lett össze? 

Ez a mocsár párolgott és felhő lett belőle. A felhő neve: 
magyar képviselőház. 

Ujévi beszédek. 
1897. január 2. 


Az ország közvéleménye nagy megnyugvással veszi, 
hogy Láng Lajos képviselő úr nem csalódott Bánffyban. Csak 
az ellenzék csalódott benne, — folytatá Láng. De ez nem 
igaz. Az ellenzék sem csalódott. Beváltotta minden föltevé- 
sünket. A maga képére csinált parlamentet, melyről csepeg 
az erkölcsi iszap. Ezt vártuk tőle. Nem csalódtunk. 

Sőt tovább mehetünk a gyónás terén. Láng úrban sem 
csalódtunk. Mindig alkalmas egyén volt arra, hogy penzu- 
mát elmondja. Föltettük, hogy kérkedni fog olyan győze- 
lemmel, melyben semmi része sincs. Hittük, hogy beszéde 
üres lesz. Tudtuk, hogy a házelnöki állás tekintélyét kész 
megrongálni pártszónoki feladatok elvállalásával. Nem csa- 
lódtunk. 

Legkevésbé csalódtunk a liberális pártban, melynek 
elnöke a parlamenti intézmény természetéről örökbecsű 
nyilatkozatot tett. Minden alkotmányos embernek meg kell 
szoknia, hogy a saját meggyőződését a többség akaratának 
rendelje alá.x Ezt a fontos alkotmánytani kijelentést így 
egészíti ki Bánffy: )A szabadelvű pártnak létét biztosítandó, 
nekem vált kötelességemmé a kormány élére állanom.x 

íme a kulcs közéletünk összes rejtélyeihez. Ez a két 
öntudatlan ember megtalálta a szeg fejét. A liberális párt 
uralmának kizárólagossága ne lepjen meg többé senkit. Egy 
kormányelnök nyíltan bevallja, hogy neki kötelessége volt 
a szabadelvű párt létét biztosítani. És a szabadelvű párt 
elnöke abban látja az alkotmányosságot, hogy az egyéni 
meggyőződés alárendeltessék a többség akaratának. 

Ezt a háromszázfejű abszolutizmust nem lehet ennél 
jobban jellemezni. Parlamenti intézményünk nem egyéb, 
mint ennek a két kijelentésnek érvényesülése. A kormány 
hivatása a párt lételét biztosítani. A párt tehát a kormány- 
nak köszöni lételét. Más szavakkal, a pártot a kormány 
hozta létre és a kormány tartja fenn. Tehát egy magyar 
királyi parlamenttel van dolgunk, melynek többségét Bánffy 

kinevezte. Ezt mi régen mondjuk. Nekünk nem hitték. Most 
már Bánffy mondja. Neki csak elhiszik. 

A kormány élére állottam, hogy biztosítsam a szabad- 
elvű párt létét. így hangzik a büszke szó. Ki ne érezné ebben 
a buta és őszinte kijelentésben az imperátor gőgös hatal- 
mát? Abban pedig, amit a pártelnök mondott az egyéni 
meggyőződés erőtelenségéről, ki ne érezné a szolgahad szá- 
nalmas helyzetét? 

Nem elméletekkel állunk itt szemközt, hanem faktumok- 
kal. Bánffy megcsinálja a többséget. Podmaniczky kitanítja 
őket az engedelmességre; Láng Lajos bemutatja a tanítás 
eredményét. 

Ez a többség ott fetrengett tegnap Bánffy lábainál. A gő- 
gös podesta rosz kedvében lehetett. Ahelyett, hogy magához 
ölelte volna ezeket a szomorú embereket, rájuk taposott. Én 
biztosítottam nektek a léteit. Ilyen hang sivított végig a fé- 
nyes teremben. Ave Caesar! 

Ez a gyászos tömeg meg sem moccant, föl sem szisz- 
szent. A törvénytelen gyermekek szeme közé vágták bűnös 
származását. Úgy nézett ez ki, mint mikor a lator figyelmez- 
teti a bitangot aljas voltára. Senki sem pirult. Ilyen edzett 
férfiak képviselnek téged, magyar nemzet! 

A teketóriáknak vége. Bánffy levetkőzött. Ez is impe- 
rátori tempó. Bonaparte meztelen szobrot csináltatott magá- 
ról Milanóban. Aki oly magasan áll, annak nincs oka magát 
zsenirozni a csőcseléktől. A kormány élére állottam, hogy 
biztostisam a szabadelvű párt lételét. Ez aztán tiszta beszéd. 
Nem leplezi a dolgot. Érzi immunitását. Tudja, hogy a ren- 
dőrség nem tesz rá kezet közszemérem elleni vétségért. 

Volt-e népképviselet valaha ilyen kegyetlenül meg- 
alázva? Csoda-e, ha ugyanazon órában, mialatt Bánffy ilyen 
félre nem magyarázható módon éreztette megvetését a maga 
kreatúrájával, Horánszky Nándor így jellemzi korszakunkat: 

yMegváltoztak a viszonyok. A század végét éljük mi is. 
Ezelőtt, ha valaki dolgának folyását nem rendezte be kellő 
gondossággal, akkor legjobb esetben valamelyik vidéki város 
szerényebb kávéházi gőzében végezte pályafutását; vagy ha 
nagyobbra termett, úgy a főváros légkörében számozatlan 

bérkocsiban sietett a másvilág felé. Ma megnyílnak a politi- 
kai szolgálatok pályái. Szabad a vásár, szabad a tér, melynek 
elfoglalásához nem kell sem érdem, sem tudás, sem erkölcsi 
kvalifikáció, melyről a minősítési törvény megfeledkezett, ha- 
nem csak merészség az ország jogainak és érdekeinek ro- 
vására.k 

Ez már nem vélemény, hanem Ítélet. Mesteri rajza az 
alávaló közszellemnek. Igaza van a mélyen gondolkodó ál- 
lamférfiúnak. ySzabad a vásár.x A tér elfoglalásához nem kell 
sem érdem, sem tudás. Csak merészség kell az ország jogai- 
nak és érdekeinek rovására. A merészek között a legvakme- 
rőbb legfelül áll. Ő sért meg legtöbb jogot s ő áldoz fel 
legtöbb érdeket. Illik, hogy aki a legtöbb kárt csinál, vezér 
legyen. Minden bandának ez a természete. 

Hol végződik ez? Vajjon ők fáradnak-e ki a rosszban, 
vagy a nemzet a türelemben. Vezérük keresztül rontott az 
alkotmányos élet bástyáin. Lábainál hever egy óriási többség. 
De ott vannak körülötte a bástyaromok is. Vajjon melyik 
kőben fog megbotlani? És ha megbotlik és elesik, vajjon 
Láng úr mit fog felőle tartani? Tisztelni fogja-e a bukottat 
úgy, mint ahogy most dicsőíti a győzőt? 

Pedig hát utoljára is vége szakad ennek a szennyes és 
bárdolatlan rémuralomnak. A nemzet története nem Bánffy 
úrral nyer befejezést, ki most a közélet tornyán ragyog, mint 
egy aranyozott kétfejű sas. 

Innen vagy onnan jön egy szélfuvallat. A madár lehull 
a magasból s akkor Láng úr is észreveszi, hogy nem volt an- 
nak se csőre, se karma, se agyveleje. Csak pozíciója volt. 


Párt és haza. 
1897. január 5. 


Hitték vagy nem hitték a parlamentáris kormányférfiak, 
de legalább hirdették, hogy ők a hazát szolgálják. Ellenzék 
és kormány között így hangzott az összekötő kapocs: néze- 
teink eltérnek, lelkünk más meggyőződést táplál, de mindnyá- 

jan a haza javáért dolgozunk. Különbséget csak az utakban 
ismertek el; de céljuk egy volt, mert a haza szent fogalmában 
kereszteződött minden út. 

Bánffy Dezső kormányelnök úr ezen a téren is új kor- 
szakot nyitott. Az ő végcélja a törvényhozási és kormány- 
zási munkálatoknál nem a haza, hanem a párt. Szemei előtt 
nem az ország egysége lebeg, hanem a liberális párt egy- 
sége. Nem a hazát kívánja az osztrák törekvések túlzásaitól 
s a nemzetiségi izgalmak vegybontó hatásától megoltal- 
mazni, hanem a liberális pártot erősíti meg, s annak számára 
emel védfalakat. 

Látóköre csak a pártkeretek határáig terjed; ami ezeken 
belül van, az neki minden: munkakör, megélhetés, otthon, 
dicsőség, jövendő, siker. Ami túl esik a pártkeretek határain, 
az neki semmi: sötétség, űr, végtelenség. A haza fogalmáig 
emelkedni nem tud. Úgy van, mint a dongó, melynek élel- 
mezési köre egy négyszög kilométeren túl nem terjed; vagy 
mint a házi veréb, mely a falu füstkörén túl nem röpül; vagy 
mint a borneói szigetlakó, a ki csak 7-ig tud számlálni. 

Az értelmi erőnek és az erkölcsi érzületnek e csodálatos 
korlátozottsága lett nyilvánvaló, midőn újévi beszédében ezt 
mondta: va szabadelvű párt létét biztosítandó, állottam a 
kormány élérex. Tehát — ezért. Valóban nagy talány volt 
eddig az írni-olvasni tudó közönség előtt, hogy miért éppen 
ő a kormányelnök és miért nem inkább Papp Géza, vagy 
Münnich Aurél, vagy akárki más a teremtett világon? A rej- 
tély íme meg van fejtve. Egyedül csak benne volt annyi me- 
részség, hogy minden parlamentáris hagyománnyal szakítva, 
intellektuális és morális képzettség nélkül arra vállalkozzék, 
hogy a haza fogalmát, célját, hatalmát fölcserélje egy politi- 
záló csoport fogalmával, céljával és hatalmával ezt a vakmerő 
cserét programmszerű nyilatkozatban be is vallja és hirdesse. 

A kormányelnök tehát azért áll az ügyek élén, hogy a 
liberális párt lételét biztosítsa. Értem. De mondok valamit, a 
mi nagyon meglepi a kormányelnök urat. 

Törvényeink a miniszterelnöki állást nem azért állapí- 
tották meg, hogy ezzel egy párt életét biztosítsák, hanem 
azért, hogy Magyarország élete legyen biztosítva. Ezt úgy-e 
nem tudta? 

Mondok még valamit. Az 1848. évi III. t.-c. éppenség- 
gel semmit sem tud a Lloyd-épületben székelő liberális párt- 
ról. A kormányelnök úr nem ezen pártnak köszöni állását, 
hanem a királynak, aki kinevezte és az országnak, amely fizeti. 
Ezzel a kormányelnöki szolgálatok a királynak és a hazának 
vannak lekötve. Úgy-e ezt sem tudta? 

Mondok még valamit. Az országnak semmi néven neve- 
zendő szüksége nincsen a szabadelvű pártra. Ha jót akar a 
kormány: arra minden időben megvan a többség, mert a jót 
az ellenzék is megszavazza. A nem jót pedig nem kell akarni. 
Úgy-e, ez is meglepi? 

Pedig nem boszorkányság. Tessék javasolni az udvar 
és a diplomácia Budapestre költözését a paritásos időre; tes- 
sék a magyar zászlónak, nyelvnek és kereskedelmi érdekeknek 
törvényes jogait a külügyi vonatkozásokban érvényesíteni; 
tessék a magyar nyelvnek, címernek és szellemnek a paritási 
jogalapon a hadseregben egyenrangú szerepet biztosítani; 
tessék javasolni az önálló vámterület berendezését s ezzel 
megnyitni az osztrák gyárak ideköltözésének országútját; tes- 
sék javasolni, hogy csak annyi kvótát fizessen hazánk, mint 
amennyit eddig fizetett s mint amennyinél több, az osztó igaz- 
ság szerint amúgy sem terhelheti; majd meglátja a kormány- 
elnök úr, hogy szervezett, zártsorú, öncélú életet élő liberá- 
lis pártra sem a hazának, sem a kormánynak szüksége nincs, 
men a Ház föltűnő egyhangúsággal szavazná meg ezen ja- 
vaslatokat. 

Amint láthatja, nem a 48-as programm valósítását aján- 
lom ezúttal; alaptörvények változtatásáról itt szó sincs. 
Ajánlatomnak minden pontja keresztülvihető a 67-es alapon. 
Többet mondok. Ajánlatomnak legtöbb pontját a 67-es tör- 
vény egyenesen megrendeli; a többi pontnak jogosultságát 
pedig kiköti. Ámit felhoztam, jogos, törvényes, természetes. 
Ezek a pontok, az állami létnek nem legfőbb, hanem legmi- 
nimálisabb feltételei. Nem reformokat ajánlok, hanem a jog- 
rendnek elemi szabályát: a meglevő törvény végrehajtását. 

Nos? Lehetetlen talán? 

Ej, hát akkor minek hazudozunk itt egymásnak törvé- 
nyes állapotról, alkotmányos életről, polgári szabadságról, 
parlamenti intézményről és állami exisztenciáról?! 

Hanem persze, ha egyéb céljai vannak a kormányelnök 
urnák, akkor csakugyan van szükség szabadelvű pártra. Ki- 
nek? Az országnak? Nem; hanem neki. Még pedig olyan 
pártra, mely öncélú egészet képez; melynek külön levegője, 
külön élete, külön vérkeringése van. Egy pártra, mely olyan 
szolidaritásban van a hazával, mint a farkas az akollal, a 
gomba a fával, a rozsda a búzával. A haza: zsákmány. 

Arra, hogy szállítási tarifáink osztrák befolyással állapít- 
tassanak meg s iparvállalatainknak csak osztrák jóváhagyás- 
sal adhassunk kedvezményt: nem kap önkéntes többséget a 
kormányelnök úr, mert ez saját házunkban idegen uralmat 
jelent; arra sem alakul természetes utón többség, hogy ide- 
gen tőkepénzesek részvénytársasága nyerjen nálunk bankpri- 
vilégiumot s az osztrák iparnak egyedáruságot biztosítson 
hazánk piacain anélkül, hogy a magyar termények érdekeit 
megoltalmazná. Arra sem vállalkozik ingyen senki, hogy sa- 
ját hazájának terheit megsokasítsa, csak hogy könnyíthessen 
egy szomszéd állam terhein. 

Hiszen ez a legközönségesebb árulás volna. Nem védel- 
mezhető még a szimpáthiák révén sem; mert százados fosz- 
togatásnak az emlékei választják el a magyar ember szívét az 
osztráktól. Jogainkat, nyelvünket, hitünket, szokásainkat ad- 
dig marcangolta, amíg kifáradt ragadozó munkájában s el- 
erőtlenedve omlott össze hatalma, hitele és tekintélye. így 
emeltük föl a porból 67-ban. És most újra éledő arcátlanság- 
gal számítgatja vagyonunkat, méregeti haladásunkat, fesze- 
gető erőképességünket és követeli, hogy a fáradságnak, mun- 
kának, nemzeti erőfeszítéseknek a lemondás és takarékosság 
árán összegyűjtögetett kis tőkéjét adjuk oda neki, aki rajtunk 
hízott kövérré! 

Valóban nagy türelem kell ahhoz, hogy csak tintaharc- 
cal védekezzünk ilyen követelés ellen. Oly kérdés ez, mely 
körül a nézeteltérés politikai tisztességgel bíró hazafiak között 
lehetetlen. Igaz? 

A patvarba is; dehogy igaz! Hiszen Bánffy úrnak meleg 
óhajtása a kvótaemelés. Hozzá az eszközt meg is szerezte. A 
kormány élére állott, hogy biztosítsa a szabadelvű párt lételét. 
íme az eszköz. Rajta tehát! Adjátok el hazánkat az osztráknak. 

Tárgyalás vita nélkül. 
1897. január 12. 


Hihetetlen szellemeskedéssel irt kritikát a kormány 
egyik közlönye az ellenzék magatartásáról. Megírta pedig 
vasárnapra virradóra azt, amit az ellenzék hétfőn fog csinálni. 
Mivel pedig ismert csalhatatlanságával sem tudta szombaton 
éjjel, hogy hétfőn, mi lesz, ennélfogva- egy szarvas-okoskodás 
csíptetője közé fogta a nyomorult ellenzéket. 

Csodálatos jóstehetséggel fölfedezvén, hogy a költség- 
vetés tárgyalásánál az ellenzék vagy beszélni fog, vagy nem 
fog beszélni, arra az esetre ha beszélni fog, a derék publicista 
elé vette agyvelejének egyik féltekéjét; arra az esetre pedig, 
ha nem fog az ellenzék beszélni, elé vette a másik féltekét. 
Az egyik félteke viaszállományába a felsőbb megrendelés ezt 
a szót nyomta: agyonbeszélés; a másikba ezt: agyonhallga- 
tás. Ezzel aztán be lett fejezve az olvasó közönség publicisz- 
tikai fölvilágosítása. Az ellenzék oda lett szorítva az okosko- 
dás rettenetes szarvai közé. Mert vagy beszél, vagy nem. így 
is, úgy is agyon lesz ütve. Ha beszél: akkor ráterítik a ha- 
lottra az obstrukció szemfödelét; ha nem, akkor már éppen- 
séggel halott és betemetik az oláhok által megásott passzi- 
vitás sírjába. 

Sajnos, hogy ez a kiszámíthatatlan ellenzék a föltevések 
egyik ágára sem kapaszkodott föl, hanem a harmadik utat 
követi. Beszélni fog, de vitázni nem. Bírálatot gyakorol, de 
eszmék fölvetése által a tiszteletreméltó kormánypárti nyáj- 
nak kérődzésre anyagot nem nyújt. Ellenőrzést gyakorol, de 
visszautasít mindennemű erkölcsi szolidaritást. 

Hadd éljen a többség a saját maga által kotyvasztott 
táplálékkal. Elmélkedjék a maga eszével, határozzon a maga 
akaratával, alkosson a maga erejével. Útja legyen sima és 
egyenes. Kerekei nem fognak megzökkenni ellenzéki rögök- 
ben. Haladását nem fogja ellenzéki fékező akadályozni. Me- 
het gyorsan vagy lassan, ahogy épen tetszik. Kocsiját az el- 
lenzék sem meg nem terheli, sem meg nem könnyíti. A kor- 

mány arra dolgozott, hogy úr legyen a magyar glóbuszon. 
Megtörtént. Mehet. 

Remélem, nem ejti zavarba, hogy az ellenzék fáklyája 
immár nem világítja meg a sötét utakat. Akkora többségben 
csak akad jó szem és világító elme. Tehát előre bátran. Azt 
is remélem, hogy dűlős helyeken, mély árkok szélén többé 
nem kívánják, hogy az ellenzék karfaszolgálatot tegyen. Ak- 
kora többség bizonyára bőven rendelkezik lelkiismerettel is. 
Veszélytől tehát nincs mit tartani. Csak vígan előre és élvez- 
zék fenékig a farsangolás derült idejét. 

Végre is egyszer már restituálni kellett a parlament meg- 
rongált tekintélyét. A magyar géniusz ezt a dicső szerepet 
Bánffy Dezső bárónak szánta. Tudvalevőleg ezt a tekintélyt 
Apponyi, Ugron, Károlyi Sándor gr., Horánszky, Polónyi, 
Hodossy, Beöthy, Károlyi István gr., Hoitsy, Hock, Szeder- 
kényi, Mérey, Bartók, Szalay, Kapotsffy alázták meg. 

Ők sülyesztették a magyar parlamentet rüpők színvo- 
nalra. A tudatlanságot, köznapiságot, elmebeli szegénységet, 
formátlan előadást, szemérmetlen kapaszkodást ők tették jo- 
gosult vitatkozási fegyverré. 

Illetéktelen nyugdíjakat ezek húznak a kormány gráciá- 
jából s ekként a parlament függetlenségét ők tették semmivé. 

Bizonyára ők azok és nem Gajáry úr, sem Neményi úr, 
sem Podmaniczky úr, sem Tisza István úr, sem Lánczy Leó 
úr, sem Mezei Mór úr, sem Enyedi Lukács úr, sem Hieronymi 
Károly úr, hanem bizonyára ők azok, akik itt-ott, hol egy vál- 
lalatocskával, hol egy bankocskával, hol egy biztosító társu- 
latocskával érdekelve vannak és innen is, onnan is tisztelet- 
dijacskákat, tantiemecskéket, sápocskákat, kapogatnak. Vala- 
miképpen nem Szivák úr, nem Veszter úr, nem Bessenyey 
úr, és nem Kubinyi úr tették kétségessé a parlamenti elhatá- 
rozásoknak minden kétségen felül álló megbízhatóságát, mert 
köztudomás szerint ők csak áldozatkész hazafiságot tanúsí- 
tottak a vicinális vasutak önzetlen létesítésében: hanem 
igenis, kétségessé tették, a parlamenti szereplések megbízha- 
tóságát azok a föntnevezett egyének u. m. Apponyi, Károlyi, 
Horánszky, Ugron, Beöthy, Hoitsy, Szederkényi, Visontai és 
Tuttiguanti, ahányan csak vannak és voltak ott egymás mel- 
lett az ellenzéki padokon. 

Végezetül, hogy telidesteli legyen a parlament megron- 
gált tekintélyének ürömpohara, azt is jó tudni, hogy a válasz- 
tások szabadságát és tisztaságát nem a hivatalos hatalommal, 
nem is osztrák pénzzel, nem is fegyveres erővel tiporták 
vérbe és sárba, hanem odatiporta azt az ellenzék egyfelől a 
korrupciónak azzal az eszközével, mit neki rendelkezésére bo- 
csájtott a megnemesített zsidóság, a megmágnásított nemes- 
ség és egy titkos kassza, amelyhez a Hoftiteltaxenfondnak 
legjobb tudomásom szerint, semmi köze sincs, másfelől oda- 
tiporta alkotmányunkat a sárba és vérbe az ellenzék a ha- 
talomnak azon eszközeivel, amelyekkel a főispánok, a csenő, 
őrök, az osztrák katonák és egyéb magyar választási ténye- 
zők fölött olyan busásan rendelkezett. 

Mindezek igen világos és félre nem magyarázható igaz- 
ságok. A parlament tekintélyét tehát megrongálta a szellemi 
előkelőség lesülyedése, az egyéni függetlenség fogyatékos- 
sága, a kellő megbízhatóság hiánya és a kútforrás tisztáta- 
lansága. Ezen sülyedésnek, fogyatékosságnak, hiánynak és. 
tisztátalanságnak oka pedig az ellenzék. Ez már csak tiszta sor. 

A regeneráció nagy művét Bánffytól várja az epekedő 
emberiség. Nagyban és egészben ő voltaképpen nem egyéb, 
mint a nemzet gondviselése. 

És kár is volna tagadni. Ő megértette küldetését Aki 
kiirtható volt, azt kiirtotta. A parlament ilyetén megtisztítása 
fontos és szükséges lépés volt 

Nincs egyéb hátra, mint a megtisztított parlament mun- 
kakörébe állítani a kontárkodó ellenzék által elriasztott nem- 
zeti ideálokat. E nemes vállalkozásban bűn volna őt meg- 
Zavarni. 

Engedjük, hogy elmélkedjék, adjunk nyugalmat a szám- 
fejtés munkájára. Legyünk jók és csöndesek, hogy a terem- 
tésnek magasztos pillanatait háborítás nélkül használhassa 
ki hazánk javára. 

Az ellenzékről. 
1897. január 14. 


Kár az időért afölött vitázni, hogy helyes taktikát 
követ-e a komoly ellenzék, ha nem vegyül szokott eleven- 
ségével a parlamenti tárgyalásokba. Afölött is kár vitázni, 
hogy vajjon nem kötelességet mulaszt-e, mikor így jár el? 

Kár pedig azért, mert ezt az eljárást nem a vezérem- 
berek előre meghányt-vetett politikai megfontolása és meg- 
győző indokolása hozta létre, hanem a dolgok, viszonyok és 
körülmények parancsoló ereje. Ez a szokatlan eljárás nem 
egyéb, mint az idő rendjének szigorú logikája, a fejlődési 
irány eredménye, a politikai rendszer következménye. 

Miként hogy Bánffy sem egyéb, mint ilyen következ- 
mény. A vadfa vackort terem, a verébtojásból nem búvik 
elő pacsirta. Szegény talaj rossz műveléssel nem ad 80 kilós 
búzát. 

Harmincéves parlamentünk történetének mi a veres 
fonala? De őszinte és objektív feleletet kérek minden gon- 
dolkozótól és minden bírálótól. Felfogás, jóhiszeműség, ké- 
pesség gyakran változott a vezérlők egyénisége szerint, de 
egy főirányelv mindig állandó maradt. Ebből lett aztán a 
történelmi veres fonál. Miben áll ez? 

Abban, hogy az ellenzék kormányképtelen. 

Ami kezdetben hipothezis volt, az később tantétté fej- 
lődött s még később gyakorlati rendszerré domborodott ki. 
Ezt a veres fonalat minden ellenzéknek a torka körül csa- 
varták. Jól megjegyzendő: nem az ellenzék tagjainak, hanem 
az ellenzéknek, mint politikai célokért küzdő csoportnak. 

A tagok ellen nem volt kifogás. Lukács Béla, Chorin 
Ferenc, Széchenyi Pál és sokan mások minden további nyi- 
latkozat és fogadkozás nélkül átsétálhattak és tekintélyes 
helyet nyertek. Szilágyi Dezső velveivel együttk ment át 
anélkül, hogy az elvfenntartást kifogásolták volna. A na- 
gyobbakat követték az apróbbak, mivel hogy a természet 
háztartása úgy van beosztva, hogy a nagy ragadozó nyomá- 
ban csókák járnak mindenütt. 

Mi következett ebből? Egyszerűen az, hogy hazánkban 
harminc év óta senki sem tud politikailag érvényesülni, aki 
nem tartozik az uralkodó céhhez. Ez a tény maga után vont 
két dolgot. Egyik az, hogy akikben erősebb volt az érvé- 
nyesülési hajlam, mint az elvhűség, azoknak lelke megved- 
lett, új tábort keresve, új erkölcsökkel. Másik az, hogy 
az egyedáruság állandó gyakorlata az uralkodó pártban 
megérlelte a tulajdonjog érzetét a közviszonyok fölött. 

Az első szüli az uralkodó párt állandó és rendszeres 
szaporodását, a másik szüli a közélet alkotmányos oldalá- 
nak teljes kiirtását. 

Magyarország gazdasági válság alatt nyög évtizedek 
óta. Az élet igényei és az élet feltételei között nincs ter- 
mészetes súlyegyen. Az igényeket rohamosan növeli a civi- 
lizáció; a föltételeket rohamosan apasztják a nagyhatalmi 
politika kedvéért elfogadott gazdasági békók. 

Ilyen helyzetben az egyén keresi a biztos pozíciót. Vihar 
alkalmával fedél alá igyekszik a legtöbb ember. A veréb 
még a házba is berepül, ha szigorú a tél. Födelet, házat, 
tűzhelyet pedig 30 év óta a menedék-keresőknek csak az 
uralkodó párt tud nyújtani. Csoda-e, ha oda mennek? Nem 
elvből, nem is a közjó előmozdítása szempontjából, hanem 
az egyéni érdekek kielégítése végett. Ki tud ennek ellen- 
állani? Mióta erősebb a lemondás, mint az önzés? íme az 
állandó pártgyarapodás kulcsa. 

Ez a folyamat medret ásott az uralkodó párt esze- 
járásában. 

Az egyéni érdekek kielégítése pártfenntartási eszközzé. 
s ezen eszköznek következetes használata pártcéllá fejlődött. 
Ez így van. Akármilyen rosszul is esik az uralkodó párt 
tisztességes elemeinek, de ki kellett ezt mondani, mert így 
van. Nemtelen motívumok kerekedtek felül. A politikai tár- 
saság száműzött kebeléből minden ideált. Nem arra gondol- 
tak, hogy megtermekenyítsék a hazát, hanem arra, hogy 
táplálkozzanak rajta. 

A politikai párt átalakult érdektársulattá, nyilvános szá- 
madásra való kötelezettség nélkül. Az: átalakulás erkölcsi 
lazulással járt. Az erkölcsi romlás ilyenkor nemcsak követ- 

kezmény, de kisegítő eszköz is. Így lett a korrupció a kor- 
mányzási rendszernek egyik főgyökere. Ez a rendszer követ- 
kezetesen erőt merített az emberek gyarló és rossz tulajdo- 
nainak kihasználásából. így keletkezett a cím- és rendjel- 
epidémia nálunk, ahol pedig Bethlen János gróf közérzüle- 
tet fejezett ki, midőn így irt: va rendjelt csak a derék obsi- 
tos katonák mellén becsülöm. x 

Jött Bánffy. Az ostor végén a csapó. A politikai 
készültség nem lévén erős oldala, ő azt hiszi, hogy annak 
csakugyan úgy kell lenni, mint ahogy van. A rendszer igazi 
mivoltát — az érdekszövetséget — elődei is ápolták, de az 
alkotmányos látszat megóvása kedvéért rejtegették. A hely- 
zet embere nem rejteget semmit. Politikai célja nincs. Azaz, 
hogy van . . . Ausztria javára. Úgyhiszem, neki nincs arról 
tudomása, hogy ez nem szabad. Erre a vnem szabadc-ra több- 
séget kapott. Kapott?, Nem. Ennyire még nem vagyunk. 
Hanem csinált. És minő eszközökkel, kegyelemnek szent 
Istene! De megcsinálta. 

Tudjátok, hogy mi e pontnál a legkétségbeejtőbb? 
Az, hogy a legtöbb embernek Bánffy most már imponál. 
Módszeres embernek nézik és államférfinak mondják! Ezt! 

Ezzel a többséggel áll szemben egy maroknyi ellen- 
zék. Oh, jól tudom, nem a számarány a fontos, hiszen 
eddig is kisebbségben volt az ellenzék. Az igazság a fon- 
tos, úgy-e? Megálljunk. Vajjon ököllel foly-e a harc? Nem. 
A parlamenti harcot erkölcsi fegyverekkel vívják. Nos, itt 
a bökkenő. Mi a kívánság? Hogy Apponyi előadást tart- 
son a színekről egy vak tömegnek! Régi dolog, hogy a laza 
szemétben árkot ásni nem lehet. De ne beszéljünk ilyen 
durván. Inkább kérdem: ki tud a vízben lyukat fúrni? 

Miként az ügyvéd, hogy tényezője az igazságszolgál- 
tatásnak, ámbár nem dönt, nem vizsgál és nem bíráskodik: 
akként az ellenzék szerves alkatrésze a parlamenti kormány- 
rendszernek. Ha az ellenzék elhallgat, ez nem olyan cse- 
kélység, mint némely hírlapírótársam széles jókedvében, 
hiszi. Az ellenzék hallgatása: részleges gutaütés. A parla- 
menti test egyik fontos tagja megbénult. Mi lesz az orga- 
nizmus vérkeringésével, ha egyik szervében a vénák és 
artériák összezsugorodnak? 

De nagy tévedés azt hinni, hogy ezen a gutaütésen 
az ellenzék egy újabb elhatározása segíthet Nem jószántá- 
ból hallgat az ellenzék, hanem kényszerűségből. Harminc 
éves tapasztalat bizonyítja, hogy a vízben nem lehet lyukat 
fúrni. Hasztalan minden. Becsület, önzetlenség, hazafiság, 
erény, kitartás, jószándék, képesség!, megfontolás. Ezek valá- 
nak az ellenzék harcba vitt elemei. A nemzet eltűrte és a 
hatalom közreműködött, — hogy ezek az elemek legyilkol- 
tassanak. 

Miért ne lennénk őszinték? Ne kerülgessük a forró 
kását. Valljuk meg, hogy ilyen rendszer nyomása alatt a 
nemzetnek ilyen ellenállási képessége mellett, a szövetsé- 
gesek egyéni érdekeinek ily meztelen ápolása ellenében: az 
ellenzék elveszítette energiáját. 

Ám, hibás-e a munkás, ha hull a verejtéke? Hibás-e 
a küzdő, ha az erőfeszítésben elfárad? Hibás-e a hajótörött, 
ha elveszti reményét? 

Könnyű Werner úréknak. Ők mandátumra vágytak és 
megkapták. Ha egyéb előnyökre vágynak, azokat is meg- 
kapják. De próbálják meg virrasztani a közviszonyok fölött; 
feledkezzenek meg! egyéniségükről teljesen; az észnek és 
szívnek és tudásnak nagy feszültségével állítsák meg a célo- 
kat és sorakoztassák azok mellé a viszonyokban rejlő és a 
hatások által föltámasztható erőket, — s mikor így elkészült 
egy öntudatos közpálya programmja s mikor látják, hogy 
az nem egyezik meg a hatalom irányával és eszközeivel, 
akkor magukra hagyatva, főispánok és szuronyok támogatása 
nélkül, nagy szellemi fölénynyel, lelkük szent ideáljait kö- 
vetve, álljanak ki a síkra, harcoljanak, gyaláztassák magu- 
kat kibérelt tollak által, ne kérjenek semmi részt abból, mit 
az államszervezet tehetségüknek nyújthatna és folytassák ezt 
a munkát egy negyedszázadig abban az állandó kísértetben, 
hogy minden a miénk lehetne, ha kezünket utána nyújtanók, 
a fejedelem bizalma, a nemzet ölelése, a hatalom ereje és 
nekünk szolgálna mindenki, aki most ránk ugat és minket 
dicsérne a világ minden Wernerje írásban és szónoklatban, 
ha kiűznők lelkünkből azt a szent ideált . . . próbálják meg? 
ilyen áldozatot hozni saját meggyőződésünknek s ha meg- 

tették és ha egy negyedszázad múlva egy új Bánffy végig- 
gázol testükön-lelkükön durván és piszkosan: akkor mondja- 
nak majd ítéletet Apponyi Albert gróf fölött s akkor kár- 
hoztassák majd az ellenzéket energiájának eltompulása miatt. 
Az ellenzéknek kötelessége az ellenőrzés, — hirdeti az 
egyik, kinek vér helyett limonádé foly az ereiben. Persze, 
hogy kötelessége. De mikor zajlik a Tisza, megtelik a me- 
der, hömpölyög a szennyes áradat és rést üt a gáton, - 
vajjon be lehet-e dugni azt a rést puszta tenyérrel? 


Erdekszövetség. 
1897. január 16. 


De az igaztalan Ítélettől jó lesz tartózkodni. Éppen azért 
annak a szemfedőnek, melyet alkotmányosságunkra borított 
a rendszer, nem csak a színét vizsgáljuk, hanem a visszáját 
is. A színe — már sokszor írtam — egy érdekhálózat. A párt 
ma szövetséget, a politika pénzforrást jelent. Angliában volt 
olyan kormányelnök, aki zsebében hordotta minden képvise- 
lőnek az árát, amiből csak azt következtetem, hogy semmi 
sem új a nap alatt. 

Lássuk a rendszer visszáját. 

Vajjon a sok érdek együtt nem éppen maga a köz- 
érdek-e? 

íme, a hívek be vannak osztva a gazdasági rend fiók- 
jaiba. Néhányan a biztosítás körül forgolódnak, mások a fo- 
lyam-szabályozásoknál, sokan vasútépítést közvetítenek, töb- 
ben a részvénytársaságok kebelén pihennek, némelyek ipar- 
vállalatokban vesznek részt és így tovább. Mindez együttvéve 
vajjon nem a nemzeti közmunkásság foglalatja-e? Nem hibá- 
zunk-e, ha hibáztatjuk ezt a rendszert? Vajjon ezek a hívek 
éppen azáltal, hogy a nemzeti közmunka minden tagozatá- 
ban részt vesznek, nem életelemei-e az egyetemes haladásnak 
és a közsikernek? 

E fontos kérdésre kérdéssel felelek. Nélkülözhetetlen 
mozgató erők-e ézek a hivek a közmunkaágak fejlesztésé- 
nél? Mert való, hogy ezek az ágak külön-külön és együtt, 
ezek a patakok, erecskék, folyók, csermelyek, árkok, csator- 
nák a nemzeti fejlődés életfolyamának állandó táplálékát al- 
kotják. Tehát szükséges tényezői azon előnyomulásnak, mely- 
lyel a civilizáció birodalmában tért foglal hazánk. 

De ismétlen a kérdést, vajjon e tényezők életében néi- 
külözhetetlen-e a hívek ereje? Bizonyára nem; először nem, 
mivel senki sem pótolhatatlan, másodszor nem, mivel a hi- 
vek csak félkötelességet teljesíthetnek, tehetségük másik fe- 
lét a mandátum foglalván le. 

Pedig mégis nélkülözhetetlenek. És itt rejlik a nemzeti 
közélet önmérgezése. Olyan feladatokat teljesítenek, aminőkre 
csakis ők vállalkozhatnak. A folyók, patakok, csermelyek, 
erecskék életmüszerei részint nyílt, részint rejtett források- 
ból táplálkoznak. A nyílt forrás az üzlet, a forgalom, a két- 
szerkettő. A rejtett forrás: kormánykedvezmény, illetéktelen 
támogatás, versenyelőny,  protekció a többi vállalattal 
szemben. 

Ezeket a rejtett forrásokat csakis a képviselő urak ké- 
pesek mozgásba hozni és a vállalat vízkerekei felé terelni. Az 
ilyen fogások biztosítják aztán, — a vállalat prosperálását? 
Nem csak; mert ez helyes, hanem a busás dividendát a közjó 
kárára. lm, ezért nélkülözhetetlenek a hívek. Csak azért, hogy 
a vállalat meghozza a munkának és befektetésnek jogosult 
polgári hasznát: nincs a hívekre szükség. Ezt elvégzi a szak- 
értelem és a verejték. De szükség van rájuk, akik sem nem 
izzadnak, sem nem szakértők a jogosulatlan uzsora-haszon 
megnyerése szempontjából. Már most, akár az államtól, akár 
a nagyközönségtől préselik ki ezt a hasznot, így is, úgy is 
a közjó rovására teszik. 

Részletezés nem szükséges. Egypár példa elegendő. 

Nálunk meg sem meri a kormány gondolni, hogy állam- 
kölcsönt bocsásson ki és bonyolítson le a bankok közvetítése 
nélkül. Az egyesült államok ezentúl vannak már egy évtized 
óta. Ott rég tudják, hogy a provízióra utazó közvetítést a 
termelés és fogyasztás, a tőke és munka, a hitelezés és vál- 


203 


lalkozás áramlatából a lehetőségig ki kell zárni. Nálunk meg- 
kísérteni sem merik. Miért? Azért, mert a bankok jobban és 
hatásosabban vannak a házban képviselve, mint p. o. az egy- 
házak, avagy az iskolák, avagy a földművesek, avagy az ipa- 
rosok; sőt jobban és erőteljesebben vannak képviselve, mint 
maga a nemzet. 

Mit látunk? Gondoljon az olvasó a biztosítási ügyre és 
őrizze meg higgadtságát, hogy igazságosan Ítéljen. 

Rengeteg társulat működik rengeteg személyzettel és 
a rengeteg fizetések mellett rengeteg osztalékot ad. Mi itt a 
közérdek? Az idegen kapitális gyarapítása? Nem. A közér- 
dek az volna, hogy az elemi csapások és tűzkárok veszélye 
redukáltassák és lehetőleg kiegyenlíttessék a nép minimális 
terhe mellett. De minimális-e a teher, ha nyerészkedő társu- 
latok működnek a veszélyek redukcióján és a károk kiegyen- 
lítésén? 

A dolog világos. Azok a hihetetlen nagyságú osztalékok 
— 50-60 százaléka az első évi díjtételnek — melyek a szerző- 
ket illetik és azok a hihetetlen fizetések, melyeket csekély 
kvalifikáció és középszerű könyvviteli munka után az igaz- 
gatók és tanácsosok húznak és végre a részvényesek biztos 
és magas dividendái nem jelentenek egyebet, mint azt, hogy 
az állami protekció lehetővé teszi azt a jogosulatlan uzsora- 
hasznot, mely kizárólag és egyenesen a biztosító tömeg ki- 
zsarolásából származik. 

Miben áll az a protekció? Az elnézésben és megtörés- 
ben. Mindenki tudja, hogy a kötelező biztosítás szervezése 
akár államilag, akár törvényhatóságilag a legegyszerűbb, leg- 
áldásosabb, legkönnyebb reformok közé tartozik. Regie-je 
alig volna, mert a telekkönyv, a kataszter és a földművelési 
statisztika már megvan, és azt csak nyilván kell tartani és 
mert a károk felvételénél a hatósági közegek részint az adó- 
leirás, részint a rendőri szempontok okából, amúgy is köz- 
reműködnek. 

De ilyen reformra a kormány gondolni sem mer. Hiszen 
annyi matador van személyesen érdekelve a biztosító társula- 
toknál, hogy ez a reform válságot idézne elé. 

Hanem a kvótaemelés nem idéz föl válságot. Azt meg- 

szavazzák. És ha osztrák fennhatósági beavatkozást tűr a 
kormány a tarifák megállapításánál, akkor sem kell válságtól 
tartani. És ha megtiltja kormányunknak az osztrák, hogy a 
honi ipart védelmezze, akkor se lesz válság. 

Milyen tehát a kérdés visszája? 

Éppen mint a színe. Érdekszövetség túl is, innen is. Bár- 
merre forgatjuk, bármelyik oldalát nézzük, mindig csak érdek- 
szövetség. Kéz kezet mos. A kormány tűri és előmozdítja, 
hogy a képviselő urak magánérdekből kizsarolják az orszá- 
got; a képviselő urak pedig tűrik és előmozdítják, hogy a 
kormány osztrák érdekből kizsarolja szintén az országot. 


Idegen uralom. 
1897. január 19. 


Íme a kormány összekalapált erőszakos módon egy több- 
séget. Az erőszak azért kellett, mert más utón ez a többség 
létre nem jön. A többség pedig azért kell, mert más utón az 
országot az osztráknak kiszolgáltatni nem lehet. 

Ha pedig az oláhok, tótok konspirálnának avégből, 
hogy az országot idegen hatalomnak szolgáltassák ki: hűtlen- 
ségi pörbe fogná őket az ügyészség s mi izgatottan várnók 
az árulók bűnhődését. 

Az erőszak éppen olyan törvénytelen, mint az összees- 
küvés. Az ország érdekeit idegen uralom alá hajtani, mindig 
honárulás. A politikai mérleg nyelve mutathat különbséget, 
az osztrák idegen uralom és az orosz idegen uralom között. 
A büntető jog elvei nem ismernek ilyen külömbséget. 

Mi hát az eltérés aközött, ha egy erőszakos utón össze- 
harácsolt többség az osztrák állam javára — kezdene működni, 
háttérbe szorítva a magyar haza nyilvánvaló érdekeit — és 
a között, ha a nemzetiségi agitátorok külömböző rejtett, uta- 
kon a pánszláv liga közvetítésével az orosz diplomácia karjai- 
ban keresnék a saját üdvöket, nem törődve hazájuk függet- 
lenségével? Mi volna az eltérés e két mozgalomban? 

Semmi. 

Tovább megyek. 

A magyar többség húsz év óta idegen uralom istápo- 
lásából meríti erejét. Lépésről-lépésre ki lehet mutatni, hogy 
a parlamenti többség és a nemzeti többség nem azonos fogal- 
mak. A kettő nem egy utón jár. A nemzeti fejlődés a rügy 
tavaszi munkájához hasonlít. Az életerő titokzatos és ellen- 
állhatatlan hatalma működik benne. A parlamenti többség 
ennél a munkánál a törzs kérgét képviseli, mely sehogy sem 
akar utat nyitni a rügy törekvésének. Meddig tart e küzde- 
lem? 

Tudni szeretném azokat a jogelveket, amelyek megenge- 
dik egy többségnek, hogy idegen uralommal szövetkezzék a 
saját fenntartása okából. És tudni szeretném, hogy a kisebb- 
ség el van-e zárva ilyen lépéstől? 

Persze a többség a haza nyugalmáért teszi ezt. Fél a 
bonyodalmaktól. Nem akarja kockáztatni a nemzet életét. Na- 
gyon szép. Annyi bizonyos is, hogy ez a politika alaposan 
biztosítja a többség fennállását. Az ország fennállása másod- 
rendű kérdés. 

Ám a kisebbség is gondolkozik, eszmél és bírál. Hátha 
körül talál tekinteni? Hátha aziránt talál magának biztosíté- 
kot szerezni, hogy egy másik idegen uralom erősebb, mint 
az osztrák s ennélfogva jobb szövetséges? 

Nem az uralkodóház uralmáról beszélek. A változást 
ezen a téren senki sem óhajtja. A magyar nemzetet nem az 
osztrák szurony ereje sorakoztatja a Habsburg-trón körül, 
hanem a történelmileg kifejlődött szükség és a nemzeti lé- 
lekben rejlő monarchikus érzület. 

Amit méltán megunt a nemzet, az az osztrák állam 
uralma Magyarország fölött. Az a beavatkozás, mely lépten- 
nyomon megaláz; az a prepotencia, mely a közös intézménye- 
ket német intézményekké fejlesztette; az a szűkkeblűség, 
mellyel gátat vet haladásunk elé. Ezt unta meg a nemzet na- 
gyon. Azt a különös tolakodást, hogy zsebünkben kotorász s 
nyomorult filléreinkből részt követel magának. 

A többség nem kifogásolja ezt az állapotot. Arra taní- 
totta az idő, hogy a maga hasznát nézze. Úgy látja, hogy 

az ellátás kifogástalan. Miután pedig azonosítja magát a haza 
fogalmával, ennélfogva csak természetes, ha az ország is 
boldog. 

Jól vigyázzunk arra a jelszóra, mely mellett a többség 
alakulni szokott. Rideg konzervativizmus a közjogi téren. Ez 
nálunk nem azt jelenti, amit más államokban. Egyebütt az 
ilyen jelszó a kormányforma állandóságát jelenti olyan ellen- 
zékkel szemben, mely a kormányformát kívánja változtatni. 
De ilyen ellenzék nálunk nincs. Itt mindenki monarchikus. 
Nálunk ezt a jelszót akkor dobták a közéletbe, mikor a több- 
ség — egyebekben -— radikális irányt követett. 

Ez a jelszó tehát az egyházpolitikai radikalizmus ára. 

Hangoztatták pedig a jelszót olyan ellenzékkel szemben, 
amely nemzeti aspirációkat követelt. A közjogi rideg kon- 
zZervativizmus tehát minden rendű és rangú nemzeti aspirá- 
ció teljes feladását és az összbirodalmi érdekek magyar rész- 
ről való oltalmazását és felszerelését jelenti. Jelenti a kül- 
ügyi viszonyokban a hármas szövetséget, mely benső mivol- 
tánál fogva kizárja független államiságunk lehetőségét, az 
összbirodalmi eszmében nyilvánuló nagyhatalmi állást tolván 
előtérbe. Jelenti az összes gazdasági kiegyezésnek a biro- 
dalmi egység érdekében való megkötési kényszerét. Jelenti 
a tüzérség új fölszerelését és a kvótának, valamint a katona- 
tiszti fizetéseknek fölemelését. 

Ha ezt nem jelenti: felvilágosítást kérünk, hogy honnan 
kapta a kormányelnök úr a nemzet megvásárlására fordított 
milliókat? És minő indokolással mozgósítottak osztrák ezre- 
deket a magyar választási szabadság megfékezésére. 

De mivel azt jelenti, amit mondék, ennélfogva másod- 
szor kérdem: minő jogelv alapján tesz a többség szolgálato- 
kat egy idegen uralomnak? És — ilyen körülmények között 
— van-e jogelv, mely a kisebbséget idegen összeköttetések- 
től elzárhatná? 

Mit szólna a többség ahhoz, ha a kisebbség orosz pénz- 
zel és orosz katonai oltalom alatt merne választani és tenné 
ezt abból a célból, hogy hazánk érdekeit Oroszországnak ki- 
szolgáltassa? 

Tagadom, hogy sántít a hasonlat. Szerződési viszony- 

ban vagyunk mindkettővel. Punktum. És mégis. Minden ma- 
gyar ember háta megborsódzik ettől a föltevéstől. Az enyém 
is. Pedig a dolog érdemére nézve nincs külömbség: mind- 
kettő idegen uralmat jelent. 


A , szucilisták"-ról. 
1897. február 2. 


Az oláh földmíves gazda irtózik a birtoktagosítástól 
Gyanakodik a mérnökben, a bíróban, a választmányban. 
Látja őket a földesúrnál ebédelni és levonja magának azt a 
következtetést, hogy az eljárásnál az ő vagyona rövidséget 
szenved. Ezt a gyanút a háttérben táplálja és fokozza az 
oláh-prókátor. így aztán a tagosítási művelet, valamint a 
birtokrendezésnek minden ága harc és háborút jelent az oláh 
gazdák, mint volt úrbéresek és a magyar nemes, mint volt 
földesúr között. Ez a harc rendszerint az oláh földművesek 
győzelmével és a magyar földesúr érdekeinek tetemes meg- 
nyirbálásával végződik, mert a magyar mérnök és a ma- 
gyar bíró a pártatlanság látszatát azzal iparkodik megőrizni, 
hogy amennyire csak lehet, az oláh gazdáknak még jogosu- 
latlan igényeit is kielégíti. 

Ilyen harc folyt le néhány év előtt Mező-Sámsondon is, 
hol a földesúr Bethlen István gróf volt, az erdélyi részek 
nagyműveltségű főura. A tagosítás befejezése után a gróf 
összes terményeit felgyújtották. A tűzvész színhelyén meg- 
jelent az egész község, de az oltásban csak az urasági alkal- 
mazottak vettek részt. Jelen volt a gróf is. Mellette állott 
a helybeli oláh pap. A nép pipázva nézte a vészt s kár- 
örömmel kiabálta: vnesze tagosítás! kell-e tagosítás? x 

Bethlen István gróf csendes elmélkedésbe merült s 
végre így szólt a paphoz: vEnnek a népnek igaza van. 
Ide nem tagosítás kellett, hanem — iskola.x 

Ezzel karonfogta a bámuló pópát és bevezette a kas- 

télyba. Ott megint megszólalt: yTisztelendő úr, itt van két- 
ezer forint az én részemről és kétezer a feleségem részéről. 
Állítsanak minél előbb egy jó iskolát?x — Ezalatt odakünn 
50-60 ezer forint érték a gyújtogatás martaléka lett. 

Ezt a fölötte jellemző eseményt, mely 15-16 év előtt 
történt, a magyar ovszucilistákx gyűlése juttatta eszembe. 
Hírlapjaink közlése szakadozott és kivonatos. De a hézagokat 
igyekeztem, amennyire tőlem telik, pótolni. így alkottam 
magamnak képet a panaszokról és a kívánságokról. A kép 
nem vigasztaló. 

Ezek nem agrár-szociálisták, hanem német majmok. 
Hányják, vetik a nagy szavakat öntudat nélkül, félreismerik 
a földbirtok természetét és saját helyzetüket. Azonosítják a 
földtőkét a mozgó tőkével és a mezei munkást a gyár- 
munkással. 

Megtagadják a hazát, hogy csavargókká lehessenek; 
megtagadják az Istent, hogy még a lelki vigaszban se lehes- 
sen osztályrészük. Ez annyit jelent, mintha a fázó ember 
a házat gyújtaná föl, hogy fűtőzhessék. 

Isten és haza alkotják a művelt emberiség jogrendjének 
alapját. Erről az alapról nem mondunk le néhány félművelt 
izgató kedvéért. Ha a köröm megnő az ujjakon, nem a 
kezet szokás levágni, hanem a körmöt. 

Aki megtámadja azt az alapot, melyen az isteni és em- 
beri intézmények összesége évezredek fejlődése által föl- 
épült: az vagy őrült, vagy gonosztevő; mert annak az esz- 
köze pusztítás, a célja pusztulás. Ezen a téren nem a pol- 
gárt látjuk a maga reformtörekvésével, hanem az ellensé- 
get a maga gyilkos szándékával. Itt nem a szabadság eszme- 
köre hódit tért, hanem az erőszak brutalitása lépett föl, hogy 
necsak elzárja az emberi fejlődés útját, hanem visszasülyesz- 
szen a barlanglakok világába. De nekünk nincs kedvünk 
nyers halat enni és medvékkel cimborálni. 

Ezen a téren a vszucilistákc mozgalma nem méltányos, 
nem igazságos, nem törvényes és nem jogos. De mérték- 
telenül gyűlöletes. Mert mindazt, ami nekünk kegyeletes, 
összes emlékeinket, szent hagyományainkat, lelkünkbe oltott 
kötelességeinket, a szeretetnek és ragaszkodásnak évezredes 

kötelékeit a haza irányában, melyért annyi hősünk vérzett 
el s annyi vértanunk szenvedett száműzetést és halált - 
minden ok nélkül támadják s a nemzetközi majmolásnak hit- 
vány és alávaló eszközeivel akarják megsemmisíteni. 

De van jogosult panaszuk is. 

A jancsibankó a mozgó tőkének egyik pimasz vissza- 
élése. A napszám-uzsora a földtőke rút visszaélése. A ki 
nem elégített földszerzési vágy éhínsége szintén jelentékeny 
baj. A munkaidő rövid tartama, mely a szerzést három hó- 
napra korlátolja, holott a család fogyasztása egész éven át 
tart, növeli a mezei munkás gondjainak sokaságát. A polgár- 
jogokból való kizárás fontos erkölcsi rugója az elégület- 
lenségnek. 

Miként jutottunk odáig, hogy ilyen lokális természetű 
betegségekkel szemben a vszucilistákx az istentagadásban és 
a hazaszeretet kiirtásában keressenek menedéket? Egyéb 
okokban is keresik. A nők és a gyermekek oltalmában, - 
ami azt jelenti az ő szótárukban, hogy ezek ne dolgozzanak; 
a napi munkaidő leszállításában egyelőre 10, később 8 
órára, ami valóságos ostobaság, mert egyenesen lehetet- 
lenné teszi a földművelést. De a főmenedéket a nemzet- 
közi szocializmus elvadult és kizárólag a munka és pénz 
között folyó harcra alkalmazható tantételeiben és ezeknek 
meg nem értett és lázbeteges eltorzulásaiban keresik. Hon- 
nan van ez? 

És itt visszatérek a Bethlen István gróf példájára. 

Harminc éve már, hogy hazánk autonóm kormányzat- 
ban részesül. Maholnap harminc éve, hogy az iskolakötele- 
zettség fennáll. Mit tett ezalatt a törvényhozás és a kor- 
mányzat? Mit művelt az iskola? Van-e már örökösödési tör- 
vényünk, mely századokra adhatna irányt a birtokmegosz- 
lás mozgalmának? Van-e már nemzedékünk, melynek irányt, 
szellemet és lelki vérkeringést a magyar iskolázás adott? 

Mi történt? 

Hiszen a baj nem orgyilkos módjára jött, lopva, söté- 
ten, álruhában. Hiszen látni való volt, hogy miként kelet- 
kezik a századok e nagy betegsége egyebütt. Csirájában 
észlelhettük, terjedését szemlélhettük, következményeit kiszá- 

mithattuk. Elég idő volt az előkészületre és a ragály meg- 
fogamzásának vagy idehurcolásának megelőzésére. 

De mi történt? 

Drága pillanatait az elvesztegetett időnek méltán sirat- 
hatjuk most. Ezerháromszáz törvényt csináltak harminc év 
alatt. Ehhez a rémületszámadáshoz járul a kormánynak és 
a törvényhatóságoknak legalább tízezer szabályrendelete. Ám 
egyetlen egy sincs ezek közt, mely a szociális párt keletke- 
zésének okait elhárítani iparkodnék. És a magyar iskolázás? 
Céltudatos rendszerrel vajjon ápolta-e az iskola szelleme és 
a tankönyvek iránya a hazafiságot, vallásosságot, becsület- 
érzést, férfias bátorságot és jellemképzést? 

Vérháborító gondolat, hogy kormányzásuk idejét és a 
java erejét a kortesüzelmek foglalták el és merítették ki. 
Ezen alávaló tevékenység árnyas nyirkában minden gomba 
tenyészetnek indult. A nemzetiségnek, a hazaellenes konspi- 
rációkká alakult egyházaknak, az idegen szociális sajtó terje- 
désének, a latifundiumok keletkezésének és a kötött birtok- 
testek szaporításának méreggombái ellenőrzés nélkül, sok- 
szor támogatva  csírázhattak,  tenyészhettek, fejlődhettek 
szabadon. 

Hihetetlenül elhanyagolták a nemzeti erőfejlesztésnek 
minden eszközét. Hihetetlen módon gondozták az egyéni 
alávalóságok kútforrását. Jövendőbe néző terve egyiknek 
sem volt. Éltek napról-napra magasabb célok nélkül és 
zsebrevágták a hatalommal járó előnyöket lelkiismeretlenül. 

Új, erőteljes, hazaszerető, szerény, igazságos, munkás 
nemzedéket nevelhettek volna harminc év alatt. Ehelyett azt 
kell olvasnunk, hogy az alföldi paraszt megtagadja a hazát 
és az istent. Az időnek ezen szörnyű eltékozlásáért elégté- 
telt a kormányokon venni nem tudnak. De látom, érzem, 
hiszem, hogy a történelem bírói átkátki nem kerülhetik. 


A mozduló föld. 
1897. február 4. 


Kormányunk még nem volt abban a helyzetben, hogy 
talpai alatt mozogni érezze a földet. Kérdezze meg Tisza Kál- 
mántól, hogy milyen érzés az. Ő tudja. Ismeri ennek a tünet- 
nek mindkét nemét. Ifjú korában mint mozgató, férfi korá- 
ban mint hintázó vett benne részt. Az érzés, hitem szerint, 
nem kellemes. De kérdezzék meg őt. 

Mert, hogy meg fog ez a föld mozdulni, arról bizonyos 
vagyok. Az igazság csalhatatlan formulákkal látta el az em- 
beri elmét. A sok esőből sár lesz. Nagy hidegben megfagy 
a víz. A túlfeszített húr elpattan. A kútra járó korsó eltörik. 
Ezer ilyen jövendőmondás van, amihez jóstehetség nem kell. 

Lapjainkat arról értesítik, hogy a kormányok tisztába 
jöttek a kiegyezés kérdései fölött. A kvótáról azonban nem 
beszéltek. Ezzel tehát úgy-e nincsenek tisztában? De meg- 
jegyzik, hogy ezt az ügyet majd a kvótabizottságok veszik 
kezelésbe. Szükségesnek tartják hozzátenni, hogy a bizott- 
ságok nem fognak üzeneteket váltani, hanem csak tárgyalni 
fognak. 

Ez a megállapodás legalább is gyanús. Az üzenetírás- 
ban, a tárgyalás szóbelileg történik. Az üzenetnél nem lehet 
kikerülni az okfejtést, a tárgyalásnál mellőzhetők az érvek. 
Az üzenet nem kerülheti ki a nyilvánosságot; a tárgyalás zárt 
ajtók mögött foly. Az üzenetnél scripta manent, a tárgyalás- 
nál verba volant. 

A külömbség ez: az üzenetváltás súlyos politikai és er- 
kölcsi felelősséggel jár, mert az országnak alkalmat nyújt az 
indokok mérlegelésére; a tárgyalás homálya elrejti az egyé- 
neket a felelősség nyilai elől. 

Ilyenformán nem alaptalan az a föltevés, hogy az üze- 
netváltásnak előre hirdetett mellőzésével be nem vállható cé- 
lokat akarnak elérni. Ez a titkolt cél nem lehet egyéb, mint 
a kvótabizottság kitűzendő feladatának megkönnyítése. Eb- 
ből következik, hogy az a feladat nehéz lesz. 

Elhiszem azt. Sem Ephialtes, sem Dumoriez, sem a többi 

megbélyegzett nem állott nehezebb feladat előtt. Valamennyi 
kapott a maga eljárásához — ha nem is indokot, de legalább 
ürügyet. De a kvótaemeléshez még csak ürügyet sem lehet 
találni. Pedig rég okoskodnak rajta. Hányják-vetik a statiszti- 
kát, dongják az áruforgalmi rubrikákat, szedik-veszik a gazda- 
sági erőmérőket, próbálgatják az adófizetés és az adóképes- 
ség arányainak összeegyeztetését — mind hiába! a kétszer- 
kettő nem főszolgabíró és nem áll kötélnek a liberális párt 
szolgálatában. A kétszerkettő makacs, szilárd, hajthatatlan, 
nem politizál; renegát sem lesz, hogy egyszer csára, máskor 
hajszra hirdesse az igazságot; protekciót sem kér, hogy a 
derekát ezen a réven adja be; nyugdíjat sem kap, szellemé- 
nek nagyfokú elfáradása miatt. A kétszerkettő egy kellemet- 
len fickó, aki még csak Verwaltungsrath sem akar lenni; sőt 
rendjelre sem vágyakozik, sem a főrendiházba. Nem lehet azt 
sem agyonbunkózni, sem lekötelezni. 

Ezenkívül az a rossz természete van, hogy készségesen 
szolgál minden becsületes embert és minden igazságos ügyet. 
Az is jellemvonása, hogy könnyen hozzá lehet férni. Lelke 
megnyílik minden kutató előtt. Nem zárkózik sem palotákba, 
sem erdőkbe, sem pincékbe. Mindenütt ott van, ahol keresik. 

Pedig keresik. Íme, Hevesmegye már rátalált. Fehér- 
megye is kezet fogott vele. Somogy úgy üdvözölte, mint 
régi ismerősét. Ez a szemmel nem látható, kézzel meg nem 
fogható, súllyal meg nem mérhető valami megjelenik a tör- 
vényhatóságok tanácstermeiben, elvándorol a községekbe, 
útjába ejti a tanyákat, betekint a boltokba, a műhelyekbe, 
a pajtákba, mindenütt meggyújt egy parányi világot és egy- 
szerre csak látni kezdenek az emberek, fölismerik a nyomor- 
nak, a szegénységnek okait, a fejlődésnek akadályait, a hely- 
zet hátrányait, a szolgaság szégyenét és a közakarat hatalmát. 

Ezt a hatalmat még nem ismeri a kormány. De lesz 
majd része a megismerésben. Hihetetlen ereje van ennek a 
hatalomnak. Sziklákat olvaszt, ha úgy akarja és meghígul a 
föld és hullámverés támad rajta, miként a háborgó tengeren. 

Törékeny kis sajkáddal mi lesz akkor, szegény magyar 
kormány? 

Pedig megmozdul ez a lomha föld, akárki meglássa. 

Senkinek sincs kedve osztrák oltárra vinni áldozatát csak 
azért, hogy ez a kormány éljen. Ezért a silány életért nem 
fosztatja ki magát az ország. Válság hírektől nem ijed meg 
senki. Mindenki jól tudja, hogyha nekünk válság, az osztrák- 
nak is válság. A balekfogás ideje már lejárt. Olyan válság 
nincs, amely minket külön érhet. 

Az osztrák pénzt követel rajtunk jogtalanul. Mi vissza- 
utasítjuk ezt az impertinenciát. De a kormányunk nem uta- 
sítja vissza. Nos? A legrosszabb, ami történhetik, hogy kor- 
mányunk megbukik. No bizony. Ilyen veszély tői még az 
ürge sem ijed meg. Ha bukik: jön a másik. Mert a légy 
Bagdadból is eljön a mézre, mondja a mohamedán. 

Aztán? Nos, az új kormány, ha bukni nem akar, 
visszautasítja az osztrák jogtalan követelését. Aztán? A nem- 
zet pedig egyhangúlag azt mondja: helyes. Alios ego vidi 
ventos. 

Következik ő felsége döntése. Föltehető-e, hogy ne 
a statusguo mellett döntsön? Ötven évnek, olykor nagypró- 
báju időknek uralkodói tapasztalását és bölcseségét vonnók 
kétségbe, ha azt hinnők, hogy a jogtalan követelés oldala 
mellé áll. Vajjon mit jelentene az a tény, hogy a korona az 
osztrák jogtalan követelés kiegészítése céljából segédkezet 
nyújt Magyarország vagyoni kifosztására? Bizonyára súlyos 
váltságot jelentene. Világtörténelmi kötelékek szakadnának el 
egymásután és rohamosan. 

Ezek a kötelékek: ártériák a trónnak, Ausztriának és 
Magyarországnak közös vérkeringésében. Ahol egy artéria 
elszakad, ott vérzés keletkezik. Ez a vérzés egyaránt gyengí- 
tené a trónt, Ausztriát és Magyarországot. Egyaránt. Mivel 
egyaránt, ennélfogva a válság nem külön érne minket. Olyan 
igazság ez, melyet a fejedelmi bölcseség figyelmen kívül nem 
hagy. Válságtól tehát nincs okunk félni, mert válság nem lesz. 

A föld bátran megmozdulhat a kormány talpai alatt. 
A hullám csak őtnyeli el és rossz emlékezetét. 

Látszat-e vagy valóság? 
1897. február 6. 


Sokszor azt hiszem, hogy az a sok tinta és nyomdafes- 
ték, mit a magyar publicisztika ellenzéki része naponként el- 
használ, merőben kárba megy. Úgy néz ki a helyzet, mintha 
a közviszonyok fejlesztésére, a jónak elomozdítására és a 
rossznak meggátlására az ellenzék küzdelmének semmi befo- 
lyása sem volna. Mintha minden érzék el volna rontva ebben 
a szerencsétlen országban s mintha a tetszhalál állapota 
borult volna a nemzetre. Fáradság, kimerülés, álomkór és 
lelki tespedés tünetei mutatkoznak. Mintha a hitnek min- 
den szála kettészakadt — s mintha a bizalomnak minden 
reménye elsorvadt volna. 

Látszat-e ez, vagy valóság;? 

Az út, melyen közéletünk halad, nemcsak kényes, de 
komolyan veszélyes is. Problémák lépnek előtérbe minden pilla- 
natban. A kormány sem kerülni, sem megoldani, sem elgá- 
zolni nem tudja a nehézségeket. Megbotlik valamennyiben, 
mint a cserebogár a falban s aztán beletántorog a másikba, 
hogy ott is megbotoljék. így hányódik-vetődik a kormány, 
hol a szirten, mely szétzúzással, — hol a habon, mely elnye- 
léssel fenyegeti a hajót. 

Felvilágosítást pedig semmiről sem ad. Érezteti nagyon, 
hogy olyan nemzet, mely még benne is bízik, csak mellő- 
zést és lenézést érdemel. Gondolja magában: ha jó voltam 
neki, akkor érje be azzal a helyzettel, amelyet én hozok létre. 

A külügyek aggasztó szint öltöttek. Akit hü barátnak 
hittünk, a német ellenünk konspirált. Mint mikor a támasz 
úgy neki fekszik az épületnek, hogy oltalom helyett ledönti 
azt. Akit pedig ellenségnek néztünk: határaink mentén fenye- 
getőleg csoportosítja haderejét s a diplomácia terén sűrün 
hullatja hátunkra az ostorcsapásokat. Befolyásunkat a Balkán 
államokra teljesen elvesztettük; aki velünk látszik tartani, 
merőben megbízhatatlan. 

A nagy színpadon nem hősök vagyunk, hanem csak 
csatlósok. Hordozzuk a súlyos fegyverzetet, de nem azért, 

hogy verekedjünk a magunk érdekében, hanem csak azért, 
hogy akit kísérünk, a lovag jól el legyen látva. Se akaratunk, 
se súlyunk, se tekintélyünk. Viseljük a nagyhatalmi állásnak 
minden terhét, de nem élvezzük annak semmi előnyét. Vere- 
séget szenvedünk a külkereskedelem minden vonalán és ku- 
darc után kudarc ér a nemzetközi politika minden sakk- 
húzásánál. Ebben a feszült és terhes levegőben, mikor min- 
denki látja a felhőt és érzi a vihar előjeleit: a magyar kor- 
mánynak nincs más mondani valója, mint az, hogy semmi 
változás nem történt. Mintha így biztatna: nem kell félni, 
a báránykának nincs semmi baja; csak a torka véres. 

És a nemzet? Hallgat; tűr, mintha sejtelme sem volna 
a veszélyről. Látszat-e ez, vagy valóság? 

Eközben egy félig elaltatott, félig megdermesztett kér- 
dés lélekzeni, mozogni, nyújtózkodni kezd. A predeáli állo- 
máson szaporodnak az utasok. Az oláh liga emberei szárnyra 
kelnek, miként a hollók, mikor dögöt éreznek. Odaát 
Romániában tüntetőleg ünneplik a liga vezéreit. Aki ma a 
ligában dolgozik, holnap már miniszter, vagy a szenátus 
elnöke. Nálunk pedig, akik a nemzeti jog szolgálatát tűzték 
ki életük feladatául, végigöntetnek a segélyezett irodalom 
hivatalos sárcsatornájának piszkos levével és mesterségesen 
szoríttatnak le a cselekvés teréről. A nemzet ezt is tűri 
békével, anélkül, hogy felszisszenne akár a szégyentől, akár 
a bosszúságtól. Látszat-e ez, vagy valóság? 

Egyidejűleg azt kell látnunk, hogy az alföldi magyar 
munkásban a hazának egy új ellensége támadt, mely hajlandó 
kezetfogni az ország feldarabolóival s együtt ketten hajlan- 
dók egy idegen uralom előtt készséggel meghajolni. 

A magyar kormány e veszélyek közepette néma, mint 
a hal és tétlen, mint a lajhár. Nincsen egy biztató terve, egy 
megnyugtató ténye, nincs egy vigasztaló szava. A közérzü- 
letet nem termékenyíti meg egyetlen gondolattal, a közaggo- 
dalmat nem oszlatja el egyetlen eszmével. Ebben a kétes, 
bizonytalan és nyomasztó homályban egyetlen fénysugár 
sem dereng. 

Csak annyit tudunk, hogy az osztrákok vagyoni érde- 
keinek előmozdítása a magyar kormány elsőrendű gondjai 

közé tartozik. Még ezt sem tudjuk bizonyosan. Mert a kor- 
mány nem tartja a nemzetet arra méltónak, hogy szándékait 
vele közölje. De sejtjük, hogy az osztrákok javára ki leszünk 
fosztogatva. Minden jel azt mutatja, hogy sejtelmünk alapos. 
A kvótát emelni fogják nálunk és le fogják szállítani Ausztriá- 
ban. Ez a sejtelem teljesedni fog. 

Vajjon a történelem el fogja-e hinni, hogy ilyen fene- 
kestül felfordult világ is létezett valaha? Hogy létezhessék 
egy kormány, melynek abszolúte semmi terve nincs a nem- 
zetét komolyan fenyegető veszélyek elhárítására, de amely- 
nek eltökélt szándéka egy idegen ország vagyoni helyzetét 
a saját országának rovására javítani? És egy nemzet, amely 
ezt látja, tudja, érzi és tűrő hallgatással mond le az élet- 
fenntartás ösztöneiről? 

Látszat-e ez, vagy valóság? 

Sokszor azt hiszem, hogy az a sok tinta és nyomdafes- 
ték, mit a magyar publicisztika ellenzéki része naponként el- 
használ, merőben kárba vesz. 

De ez csak látszat. A nemzet fölismeri, hogy a sorok 
között saját vére csörgedez és feljajdul, miként a sebzett 
oroszlán és hangjának hullámai elsodorják ezt a kormányt, 
miként a könnyű pelyhet. 


, Nem boldog a magyar." 
1897. február 8. 


Mindenkit meg fog döbbenteni az a sötét beszéd, melyet 
Szemere Miklós tartott, kezében a Széchenyi-serleggel. Min- 
denkinek eszébe jut, hogy e beszéd, epigrammos befejezése 
Bánk-bánnak abból a jelenetéből van idézve, midőn kétségbe- 
esett főurak összeesküvésre gyűlnek össze. vIgyunk nagyúr! 
Nem boldog a magyar! x 

Ilyen ítélet nem kerül véletlenül egy ilyen öntudatos 
beszédbe. Nem mintha konspiráció járna a szónok elméjében; 

idáig még nem vagyunk. De mintha azt mondaná, hogy 
rendes és sima utón, érezhető zökkenések nélkül — az 
erkölcsi zavaroknak ebből a tömkelegéből immár kibonta- 
kozni nem lehet. 

Az a vázrajz, melyet Szemere úgy vetett oda, mintha 
egy nehéz terhet dobott volna le vállairól, a kétségbeesésig 
hűséges. 

yNem jutalmazzuk kellően az erényt s nem büntetjük 
illően a rosszat. És alább: 3A társadalom magasabb rétegei- 
ben is büntetlenül tehetünk bátran, amit akarunk, csak mond- 
juk rá: politika.x 

Bánffy miniszterelnök nem volt jelen. De voltak mások, 
kiknek élete nem megcáfolja, hanem igazolja e sötét beszédet. 

yBizonyos társadalmi nihilizmus felé evezünk, amelynek 
nem távoli partján kékleni látom a mottót: hogy Magyar- 
országon a tisztességes embernek túlnagy handicapteherrel 
kell lefutni az életpályát! c 

A szegénysorsú középosztályról nem is beszél Szemere. 
Ez feltétlenül elmerül, — ha tisztességes. Ez már élvezi is 
azt a kiváltságot, amivel a szegénység jár. Ha nincs meg- 
győződése: objektív férfiú. Ha átadja magát a politikai keri- 
tőknek: szalválja a családi helyzet. 

De ha az álláspontot többre becsüli, mint az állapotot: 
féleszű; és pusztulására magyarázatot nyújt a Darvin-elmélet. 
Mert féreg vagy jóbarátom s ha boldogulni akarsz: öltsd ma- 
gadra annak a környezetnek színeit, amelyben élsz, Saját 
színeidet pedig dobd el magadtól, mint haszontalan ékessé- 
get, így észrevétlenül maradsz és kikerülheted a ragadozók 
figyelmét. 

Milyen kár, hogy Szemere olyan óvatosan mellőzte a 
fejtegetést. Lehet, hogy a tapintat áldozatul esett volna, de 
az igazság jobban kidomborodik. Megmutatta a rákfenét; 
az éles kés is felcsillant kezében, de a műtéthez nem fogott. 
Az egész beszéd, mely kibontakozva az alapvetésből, remek- 
művé válhatott volna, hogy mint egy tárogató hangja, be- 
járjon völgyet és hegyet, — azt a benyomást teszi ebben 
a szűkszavú keretben, mintha ez a kényes gavallér féltette 
volna tiszta kézelőjét a ráfreccsenő genytől. 

De így is szolgálatot tett a beszéd. Aki hallotta, aki 
olvassa: ha ludas, megfeketül a vére, ha intakt, sorakozik 
az ítélethez. 

Szemere nem él a közpálya sodrában. Csak a parton 
ill egy előkelő és finom világ disztingvált légkörében és 
onnan nézi az ár hullámjait, küzdelmét, csapkodását, onnan 
látja, hogy a zavarosban való halászat minő gazdag zsákmányt 
nyújt és hogy miként merülnek el a szennyes habokban, 
akik az árral szemben úsznak. 

Beszédjéből szomorúan látjuk, hogy ez az erőteljes és 
öntudatos férfi megáldva a Szemerék lelki tehetségével, lan- 
kadtan rakja le fegyvereit, mielőtt küzdött volna. 

Kifáradt a nézésben és undort kapott a látványtól. 

Borús a magyar levegő nagyon és förtelmes az olyan 
idő, amely így kerékbe töri a jók reményeit. 

yNem boldog a magyar! c 


,,. Nem komoly." 
1897. február 9. 


A Szemere Miklós beszédje tüzet fogott Ennek a tűz- 
nek több a lángja, mint a füstje. A láng világánál nagy 
tömeg salak mutatkozik. Nem vagyok olyan vérmes, hogy 
ettől a tűzlángtól a közélet megtisztulását várjam. A salak 
igen össze van elegyedve a nemes érccel s a kiválasztásra 
még ennyi tűz nem elégséges. De abból, hogy a kaszinó- 
ban válasz és visszatorlás nélkül maradt a Szemere bátor 
kiáltványa, talán nem ok nélkül következtetés, hogy a tisz- 
tító tűz munkája megkezdődött. 

Nem vitázom a kormánynak azon orgánumaival, me- 
lyek a yNemzeti Kaszinótxk a yszószátyárok és semmitevőkk 
gyülekezetének tartják. Felvilágosításul csak azt jegyzem 
meg, hogy a szónokkal szemben ült Lobkovitz hadtest- 
parancsnok; a lakomán jelen volt a két házelnök, a kaszinó- 

nak tagja minden miniszter és volt miniszter, a kúria elnöke, 
a főrendiház majdnem egészen, altábornagyok és egyéb kato- 
nai méltóságok, számos nagykereskedő, több tudós, sok szak- 
ember a földművelés terén: aminélfogva talán mégsem egé- 
szen igazságos tőlünk, hírlapíróktól — ámbár tudom, hogy 
elevenek és holtak fölött mi vagyunk a privilegizált ítélő- 
birák, — ezt a testületet csak úgy könnyedén a vszószátyárok 
és semmitevőkkx gyülekezetének mondani. De ismétlem: nem 
vitázom efölött. A hírlapíró sokszor jön abba a kényszer- 
helyzetbe, hogy hevenyészett munkát vigyen a piacra. A kö- 
zönség értelme és ízlése majd csak megteszi a különbséget 
a használható és haszontalan áru között. 

Azzal a jellemző ténnyel azonban érdemes foglalkozni, 
hogy a Szemere vakmerően éles és megdöbbentő kiáltványa 
válasz nélkül maradt. Pedig a politikának sok kipróbált fő- 
embere volt jelen. Holott a politizálás természetére, aljassá- 
gára, becstelenségére, minden cudarságot feddő kiváltságára 
olyan súlyos csapásokat intézett ta szónok, amilyenek a kaszinó 
falai között soha el nem hangzottak. Mégsem válaszolt rá 
senki a politizálok közül. Miért? 

Mondják, hogy néhány főember ilyen jelszót hordozta- 
tott körül: vez a beszéd nem komolyx. Ez a jelszó megnyug- 
tatta a politikusok lelkiismeretét. De nekem tetszve, ez nem 
azt bizonyítja, hogy a beszéd ynem komolyx, hanem azt, hogy 
némely lelkiismeretnek nagy fogékonysága van az elaltatásra. 

A politikáról nálunk olyan felfogás honosult meg, mint 
a francia udvarnál a királyok ledérségéről. Ott így szóltak: 
a király vére nem fertőztet. Kicsibe múlt, hogy ebből a furcsa 
igazságból az ágyasság ki nem nőtte magát isten kegyelmé- 
ből való intézménnyé. Nálunk a politika mindent eltűr, min- 
dent megenged és mindent fedez. Emiatt rohanunk a társa- 
dalmi nihilizmus felé. 

Csak az lehet a kérdés, hogy van-e igazság ebben a 
szörnyű vádban? Kérdésemmel az egyik főemberhez, Szilágyi 
Dezsőhöz fordulok. 

Az ő személyében három fizetéses állás kumulálódik. 
A törvényes formák megtartásával őt 8000 forintos minisz- 
teri nyugdíj, 14000 forintos elnöki fizetés és lakbér és 3200 

forintos képviselői díj illeti meg. Nem tudom, sohasem kutat- 
tam, nem is fogom sohasem kutatni, hogy a közpénztárból 
fölveszi-e valamennyi illetményét? Én arról vagyok meg- 
győződve, hogy csak a házelnöki tiszteletdíjat élvezi. Ebben 
a meggyőződésben engem az a tisztelet támogat, amellyel 
személye iránt viseltetem és az a felfogás, amely hasonló 
körülmények között engem kötelezne. Szemmel alig látható 
disztinkcióról van itt szó a törvény engedélye és a köteles- 
ségérzet tilalma között. Pórias észjárás meg sem tudja tenni 
ezt a disztinkciót. Örömmel hirdetem — ámbár nem jártam 
utána, — hogy a Szilágyi kötelességérzete önmagára nézve 
felállította azt a láthatatlan tilalomfát. 

De nézzen körül, mint házelnök. Hányan járnak a 
tilosban? Közönséges számítás szerint 70-80 nyugdíjas tagja 
van a háznak. A nyugdíjnak nincs más erkölcsi alapja, mint 
a munkaképtelenség. Akármit is mond a törvény, mely ná- 
lunk pártalkotás, de a köztisztesség csak olyan nyugdíjjogo- 
sultságot ismer, melyet a szolgálatban való kimerülés von 
maga után. Minden más nyugdíj: törvényesen megengedett 
módja a közpénztár kizsákmányolásának. Ahol pedig a zsák- 
mányolás rendszerré válik s hol a nyugdíjüzlet nem az alá- 
rendelt helyzetű beamter-körökben virágzik, hanem a tör- 
vényhozás világában, feláldozva ezzel az üzérkedéssel a 
törvényhozói képesítésnek legfőbb kellékét, az egyéni füg- 
getlenséget: ott a tisztességérzet sárba van tiporva s a tár- 
sadalmi nihilizmus éjszakája elbontással fenyeget. 

Mintha látnám a mosolyt. Hát csak ez a baj? 

Nemcsak ez. A sok közül a legenyhébbet ragadtam ki. 
Ha a vérkeringés egészséges volna: ezt a miazmát hamar 
kiküszöbölné a szervezetből. De a korhadás általános jelle- 
get öltött. 

A képviselői állás befolyása ügynökösködésre használ- 
tatik föl. Kivált a regálebérleteknél a pénzügyminisztérium 
illetékes osztálya sokat panaszolhatna némely közbenjáró kép- 
viselő buzgóságáról. A pszichológia törvényei szerint ez a buz- 
góság nem volna olyan energikus, ha ingyen történnék. 

Hasonló buzgalom észlelhető a helyiérdekű vasutak 
szorgalmazásánál. Feltűnő gyors meggazdagodások rikító 
festékeket szolgáltatnának ezen tájkép kiszínezésére. 

Szóljak-e a direktorkodásról? A képviselő úr megcsi- 
nálja az üzletet a direktor úrral. Az állam a bankkal, A képvi- 
selő és a direktor egy személy. Járja ez? Pedig járja. Ha 
ez nem erkölcsi nihilizmus, akkor az én Ítélőképességem 
egy fabatkát sem ér. 

Ha pedig az ilyesmit csak sugdossák: az a párt, amely- 
hez a derék férfiú tartozik, ráborítja tagjára az oltalomnak 
vastag lepedőjét. így takarja el a politika a bűnt s így vonja 
el a bűnöst a társadalmi felelősség elől. 

Ezenkívül ott van a becsületfenntartó eszköz gyanánt 
a pisztoly és kard. Minél több a politikus vállalata, annál 
járatosabb legyen a fegyverforgatásban. A középkor várurai- 
nak fajtája nem veszett ki, csak alkalmazkodik a viszonyok- 
hoz. A legtöbb pénzvállalat ugyanazt a munkát végzi, amit 
azok a lerombolt várak. Kevesebb ugyan a romantika, de a 
siker biztosabb. Aki látja az ilyen vársáncok mögött a képvi- 
selő urak egész tömegét, vajjon hibázik-e, ha kimondja a 
merész szót: evezünk a társadalmi nihilizmus felé, mert bűn- 
tetlenül tehetünk bátran, amit akarunk, csak mondják rá, 
hogy xpolitikac. 

Ha az ilyen beszéd nem komoly, akkor kíváncsi 
vagyok, mi a komolyság? 

A jószemű Szilágyi onnan az emelvényről minden nap 
egész csapatot lát, akiket sem összeköttetés, sem múlt, sem 
népszerűség, sem a közpálya érdeme nem fűz a kerülethez. 
Mégis képviselők. Mi ennek a titka? Egy sürgöny a minisz- 
terelnök választási irodájából és egy zacskó pénz. Ebből a 
két tényezőből tessék megrajzolni a magyar alkotmányos 
eljárás képét. Mit jelent a parancsoló és engedelmeskedő, a 
vesztegető és a megvásárolt egyebet, mint az erkölcsi érzü- 
letnek nemcsak ellankadását, hanem teljes szétzüllését. Nem 
gőzzel való evezés-e ez a társadalmi nihilizmus felé és nem 
fogadja-e oltalmába ezt a tömeges becstelenséget? 

Tessék az előtérben megfigyelni a kormányelnököt, 
kezében szemétből kikotorászott levéllel, amely másnak szól 
és amelyet mégis felhasznál s hogy hatást érhessen el, még 
a levél dátumát is meghamisítja; és feleljenek, vajjon nem 
mindent föd-e a politika, ha úri ember ilyesmit büntetle- 
nül tehet? 

Azokat a főembereket cserben hagyta találékonyságuk, 
mikor azt mondták, hogy a Szemere beszéde ynem komolycx. 
Ezt a fitymáló Ítéletet a meglepetés csalta ajkaikra. A súlyos 
igazságok úgy csapkodtak fejeik fölött, hogy hirtelenében 
kiestek a szokott szerepből. Azok között a falak között várat- 
lanul jött egy ilyen beszéd. A villámlás igen közel kapta 
őket. A szokatlan fény együtt a csattanással megdermesz- 
tette valójukat. lm, ezért nem válaszoltak a beszédre, mely- 
nek komolyságai: kínos ürügyből tagadták meg. 


Oktroyált kormányzás. 
1897. április 7. 


Voltaképen az alkotmány és a monarchia nem egyéb, 
mint a hatalom megosztása a nemzet és a korona között. 

A törvényhozó hatalom megoszlik olyanformán, hogy 
az országgyűlés akarata csak a korona szentesítésével válik 
törvénnyé. A végrehajtó hatalom pedig megoszlik az által, 
hogy a korona kormánya minden tettéért és minden mulasz- 
tásáért felelős a nemzet országgyűlésének. 

A törvényhozó és végrehajtó hatalmak ezen megoszlása 
és összekapcsolása nélkül lehet alkotmány monarchia nélkül, 
vagy monarchia alkotmány nélkül, de alkotmányos monarchia 
nem lehet. Képzelhetünk köztársaságot a népuralmi elvek 
kizárólagosságával, hol a szuverenitás minden eleme egy 
választott testület birtokában van. Ez a forma alkotmányos 
volna a monarchikus princípiumok teljes mellőzésével. Kép- 
zelhetünk monarchiát, mely a szuverenitás minden elemét az 
uralkodó személyes akaratára ruházza. Ez a forma monarchi- 
kus volna az alkotmányosság teljes kizárásával. Mihelyt azon- 
ban a nemzet hatalma összekapcsolódik az uralkodó hatal- 
mával, mihelyt a hatáskörök megoszlanak, hogy egymást 
kiegyenlítsék és egyensúlyba hozzák: ott már alkotmányos 
monarchia áll fenn, ami annyit jelent, hogy a nemzet és 

uralkodó között a közhatalomnak gyakorlására nézve köl- 
csönösség létezik és hogy a nemzet nem hozhat törvényt az 
uralkodó beleegyezése nélkül, viszont az uralkodó nem kor- 
mányozhat a nemzet jóváhagyása nélkül. 

Ehhez járul, hogy a világ minden monarchikus alkot- 
mányát az a közszükség hozta létre, hogy az uralkodó sze- 
mélyes akarata törvényes korlátok közé helyeztessék. Az 
alkotmányos elvek arról is gondoskodnak ugyan, hogy a 
nemzeti akarat ne semmisíthesse meg a korona minden 
hatalmát; de ez az elv inkább figyelemből statuáltatott, mint 
óvatosságból, mert a korona hatalma a saját természetes 
súlya által is — kivált a hadúri jogokkal — kellőképpen 
van biztosítva. A szabadság biztosítékaira mindenütt a nem- 
zetnek van kiváló szüksége s éppen ezért az alkotmány 
épségének fenntartása mindenütt elsőrendű feladat. 

Ott, hol a népakarat a megállapított törvényes formák 
között nem érvényesülhet, alkotmányosság nincs. Mihelyt 
egy törvényhozó testület nem gyakorolhat elhatározó és 
döntő befolyást a törvények alkotására és a kormányzás 
irányelveire, azonnal megszűnik az alkotmányos élet, mert 
hiányzik annak legfőbb kritériuma, a közhatalmak meg- 
osztása az országgyűlés és a korona között. 

Ezeket a megjegyzéseket az a császári kézirat hozta 
tollamra. melyet őfelsége tegnap Badeni gróf osztrák kor- 
mányelnökhöz intézett. Ebben a legfelsőbb kéziratban ilyen 
kijelentés foglaltatik: 

yAz összminiszterium nevében átadta ön nekem a kabi- 
net lemondását, miután megjelezte azokat a körülménye- 
ket, amelyek ez idő szerint megakadályozzák, hogy szilárd 
parlamentáris viszonyok teremtethessenek. 

Én ezt a lemondást el nem fogadom, mert súlyt he- 
lyezek arra, hogy egy általam kiválasztott kormány ideig- 
lenes pártviszonyok által útjáról el nem térítve, a munkás- 
ságot kizárólag az általános állami érdekek által vezettesse. 

Midőn önt és a kabinet tagjait biztosítom teljes bizal- 
mamról, elvárom, hogy a minisztérium jövőben is rendület- 
lenül ragaszkodjék azokhoz az alapelvekhez, amelyek a múlt 
hónap 29-én mondott trónbeszédben vannak.x 

Ez a burkolt kifejezés: vkörülmények, melyek megaka- 

dályozzák, hogy szilárd parlamentáris viszonyok teremtethes- 
senekx, magyarul annyit tesz, hogy ő felsége kormánya nem 
tud magának többséget csinálni. Ez mindenesetre baj, mert 
többség: nélkül a parlamenti kormányzás lehetetlen. 

A dolog természetes rendje szerint ezt a bajt kétféle 
utón lehet elhárítani. Vagy egy új kormány kinevezése által, 
melyről feltételezhető, hogy meg tudja nyerni a többség 
bizalmát, vagy a parlament feloszlatása és új választások 
elrendelése által, hogy mód és alkalom nyújtassék a nép- 
nek újabb megfontolás alapján nézeteit megváltoztatni vagy 
fenntartani. 

A korona nem a dolgok természetes és alkotmányos 
rendjét választotta. Sem a kormányt nem bocsájtotta el, 
sem a Házat nem oszlatta föl, hanem megtartotta mind a 
kettőt. Úgyde maga a korona mondja, hogy ebben a Ház- 
ban szilárd, parlamentáris viszonyok nem teremthetők. Más 
szóval a kormány nem tehet szert többségre. Mégis meg- 
tartatik a kormány. Tehát arra utasíttatik, hogy többség 
nélkül kormányozzon. 

Kiegészíti a célzatot ez a mondás: vsúlyt helyezek 
arra, hogy az általam kiválasztott kormány ideiglenes párt- 
viszonyok által, útjáról el nem térítve, a munkásságot 
vezethesse.x Magyarul: a kormány ne vegye számba a parla- 
ment akaratát. Ebben a kiegészítő mondatban logika van. 
Mert ezen rendelkezés nélkül a korona azzal a feltétlen jogá- 
val élt, hogy megtartott bizalmában egy kormányt és elin- 
dította szerencsét próbálni. Leszen, ami lesz. Vagy meg- 
nyeri a kormány a parlament bizalmát is és tovább él, 
vagy nem tudja megnyerni és megint lemond, esetleg fel- 
oszlatja a Házat. így áll a helyzet ama kiegészítő mondat 
nélkül. 

De a kiegészítő mondat csattanó véget ád az ügynek. 
Ne térjen le útjáról a kormány. Tehát kormányozzon, ha 
nem is kap parlamenti bizalmat. És ragaszkodjék rendület- 
lenül azon alapelvekhez (bármi legyen a Ház véleménye), 
amelyek a trónbeszédben vannak. 

Itt tehát egy oktroyált kormányt látunk oktroyál elvek- 
kel. Itt szó sincs a közhatalmak alkotmányos megosztásá- 
ról. A korona bízik a kormányban; a parlament pedig nem 

bízik. Ilyenformán a parlament naponkint leszavazhatja a 
kormányt és ezzel lehetetlenné teszi annak fennállását. 
Éppen nem. Mert a korona megadja az utasítást, hogy 
minő irányban folyjon a kormányzás és megrendeli, hogy 
ezen irányhoz rendületlenül ragaszkodjék, el nem térítve 
útjától a pártviszályok által. 

Szükség-e bizonyítani, hogy Ausztriában a közhatal- 
mak alkotmányos megosztásának egyensúlyát a legfelsőbb 
kézirat felbillentette? Kell-e bizonyítani, hogy ott a parla- 
mentnek nincs többé befolyása a kormányzás irányára? 
Nem kézzel fogható-e, hogy az osztrák Reichsrath a meg- 
jelent császári kézirat értelme és rendelkezései szerint a 
maga akaratának érvényesítésére merőben képtelen? 

Ezek után férhet-e kétely azon tényhez, hogy Ausztriá- 
ban az uralkodó személyes akarata abszorbeálta a törvény- 
hozási hatalomnak azt a részét is, mely az országgyűlést 
illeti meg? Férhet-e kétely tehát azon állításhoz, hogy az 
idézett császári kézirat rendelkezéseinek foganatosításával 
Ausztriában az alkotmányosság megszűnik? 

Már pedig a közös ügyeknek és azok kezelési módjá- 
nak egyik alapföltétele az (1867. évi XII. t.-c. 24. és 25. §.), 
hogy Ausztriában teljes alkotmányosság legyen. Látni való, 
hogy ezen alapföltétel hiányzik. Ezen alapföltétel nélkül a 
magyar kvótabizottság nem kezdheti meg a tárgyalásokat, 
ymert Magyarország azon országoknak csak alkotmányos 
képviseletével léphet bármi közös viszonyokra nézve érint- 
kezésbe.x Ha pedig megkezdi, törvényszegéssel kezdi meg. 


Az esküdtszék megrontása. 
1897. április 8. 


Ez a mi kormányunk balkezű. Mindent elront, ami- 
hez nyúl. Ha foldozza, összetépi; ha mosni akarja, beszeny- 
nyezi; ha tákolja, porrá töri. Boldogok volnánk, csak ne 
csinálna semmit. 

Elindul a legjobb fáklya világánál és mégis hínárba 
jut. Kezében a legszebb zászló is abrosszá alakul át, melyen 
a zabálás nyomai ronda pecsétékben mutatkoznak. 

Így az esküdtszéki intézmény is. 

Az esküdtszéki intézmény — az igazságügy terén — 
a szabad forgalom győzedelme a céhrendszer fölött. Nem 
annyira haladás, mint inkább kibontakozás a kasztfelfogás 
nyűgeiből. Egy szerencsés átmenet a mesterségesből a ter- 
mészetesbe. 

Midőn a holt törvény fölébe helyezzük az élő lelki- 
ismeretet, nem teszünk egyebet, mint háttérbe szorítjuk a 
formákat és birtokba iktatjuk a józan észt. 

A bírótól igazságot várunk. Egyéb keresni valónk ott 
nincs. Ámde mi az igazság? Volt-e halandó, aki ezt álta- 
lánosságban megtudta volna határozni? A meghatározás e 
nehézségié szülte azt a felfogást, hogy az igazság — a 
törvény. Ebből a felfogásból az elmélet terén az iskola, a 
gyakorlat terén a bírói kaszt keletkezett. Ő nélkülük kisaj- 
tolt könyzápornak és ártatlanul kiömlött vértócsáknak lett 
kútforrásává ez a felfogás. 

Az új idők nagy jótevői jöttek arra a megismerésre, 
hogy lehetetlen törvénybe foglalni az emberiség összes, 
viszonyait és összes indulatait. Azt is fölismerték, hogy az 
emberi lelkület telítve van bírói ösztönökkel. Mindenki meg- 
tudja különböztetni a jót a rossztól, az ártatlant a hibástól, 
az áldozatot a gyilkostól, a szenvedést az erőszaktól, az iga- 
zat a hazugságtól. 

Így keletkezett az esküdtszéki intézmény gondolata.. 
A polgár, aki éppen úgy érdekelve van a jogrend megsér- 
tése által, mint a kinevezett bíró; aki az adott esetben éppen 
úgy megérzi a bűnt, mint a bíró; de kinek szabadabb a 
keze, mint a bírónak, mert nem a törvény parancsol neki, 
hanem saját lelkiismerete — ruháztassék fel azzal a joggal, 
hogy ítéletet mondhasson a bűnösség kérdésében. Ez a gon- 
dolat a közszabadság biztosítékát rejti magában. Nem azért, 
mintha minden esküdt polgár függetlenebb volna a hatalom- 
tól, mint — minden bíró; hanem azért, mivel valamennyi 
esküdtnek jogában áll a körülményeket, a hangulatot, a röp- 

ködő vágyakat, a lappangó elégületlenséget, a kitörő indu- 
latokat, a szenvedélyek okait, a vádlott és vádló hely- 
zetét, viszonyait — szóval a bűneset levegőjének minden 
parányát saját független meggyőződése és lelkiismerete sze- 
rint mérlegelni. 

Midőn tehát a kabinet arra határozta magát, hogy az 
esküdtszéki intézmény hatáskörét kiterjessze, a hazánkban 
élő valódi szabadelvű áramlatnak tett igen helyesen enged- 
ményt. Sajnos, amit a jobbkezével nyújt, azt a balkezével 
megrontja. Mert az esküdtszéki intézménynek első, egyedüli 
és el nem engedhető feltétele az esküdt polgárok politikai 
függetlensége. Ha nem vagyunk szigorúan óvatosak a füg- 
getlenség kérdésében: akkor az intézmény nemcsak hogy 
célját téveszti, de a képzelhető legnagyobb gonoszsággá 
fajulhat, mert párturalmi juszticiát honosít meg. 

A jól szervezett esküdtszék a közszabadság biztosi- 
téka. A politikai hatalomtól függő esküdtszék egy rémüle- 
tes fegyver a véleményszabadság üldözésére. Gyilkosabb 
rendszert még képzelni sem lehet, mint azt, midőn mester- 
kélt utakon a yszabadx polgárokat teszik a gondolat és 
eszme hóhéraivá. 

Pedig az esküdtszéki tervezet 14. §-ával erre az útra 
lépett a kormány. A névsort a törvényszéki elnök állítja ösz- 
sze két általa meghívott bíróval, zárt ajtó mögött, egy poli- 
tikai főtisztviselő meghallgatása után. Nem egyéb ez, mint 
a törvényszék belevonása a politikai küzdelmek fertőjébe. 

A főispán irodájában elkészítik az erkölcsi kimutatást. 
Számba veszik mindenkinek a véleményét. Ez ilyen, ez 
meg amolyan. Az így megállapított névsor prezentál ta tik az 
elnöknek. Csendes hajtóvadászat ez a polgári becsületre - 
zárt ajtó mögött, tehát egyéni felelősség nélkül. A megbíz- 
hatóság országszerte rubrikába lesz szedve. A bűnösök 
osztályoztatnak kormánypártiakra és ellenzékiekre. A bírák 
csak kormánypártiak lesznek. Az üldözés fegyvere sohasem 
csillogott ilyen vakító fénnyel. 

Mit akarnak? Hát még mindig nincs eléggé leigázva a 
lelkiismeret? Hát nem volt elég az adminisztráció minden 
szervét párteszközzé aljasítani? Szükség, hogy a büntető 
igazságszolgáltatás is meghajtsa fejét az utálatos igában? 

Valóban, jóllakhattak volna immár! Hiszen minden 
érdeket zsebrevágtak, minden hasznot fölnyaláboltak, min- 
den egyéni erőt kifosztottak, minden erkölcsöt porba kever- 
tek! Mit akarnak még? Mikor szűnik meg e szörnyű étvágy 
a jogokra, a szabadságra, az ember önérzetére és véle- 
ményére? 


A kvótáról. 
1897. április 14. 


Vizsgálgatom az erkölcsi és vagyoni érdekeket és néze- 
getem a tényeket. Milyen különös. A tények rendszerint 
nem egyeznek meg az érdekekkel. Mintha rossz útra tévedt 
nemes legényt látnék és vizsgálnék, aki következetes őrült- 
séggel tékozolja magát, vagyonát, erkölcseit. 

Az érdek azt parancsolja, hogy munkálkodjunk és 
magunknak arassuk le saját munkánk gyümölcsét. A tény 
azt mutatja, hogy vmi ültetjük az almafát, más szedi az 
almáját.x Az erkölcs azt parancsolja, hogy éljünk tisztesség- 
ben és alkalmazzuk a magunk jogait. A tény azt mutatja, 
hogy a tisztességnek minden erejét megtörjük abból a cél- 
ból, hogy képtelenné legyünk a jogok megvédésére. 

Ki fejti meg a néppszihológiának ezt a rejtélyét? 
A szociológia komolyan foglalkozhatnék már egyszer azzal 
a kérdéssel is, hogy a nemzeti organizmust a maga egészé- 
ben lephetik-e meg súlyos idegbetegségek? 

Íme az osztrák ránk ütött. Nem fegyveres kézzel 
rohant meg, hanem arcátlansággal. Minden burkolatot lehá- 
mozva a kérdésről, egyszerűen azt kívánja tőlünk, hogy 
emeljük a magunk adóterheit s ugyanannyival könnyítsünk 
az ő adóterhein. Vagyis, hogy legyünk az ő adófizetőivé. 

Ilyen követelés csak háború után szokott keletkezni. 
A győző hadi sarcot kivan a legyőzöttől. Mikor győzött le 
minket az osztrák? 


229 


Azt mondják, hogy kényszerhelyzetben vagyunk. Meg 
kell egyezni áldozattal is, mert nem szabad provokálni a 
korona döntését. Nem értem. Hiszen mi számadatokkal dol- 
gozunk. Ki tudjuk mutatni, hogy harminc év óta mindig 
nagyobb kvótát fizetünk, mint amennyivel tartozunk. Azt 
is ki tudjuk mutatni, hogy a vagyoni erőmérés összes ele- 
meinek latba vetésével ezúttal csak annyira vagyunk köte- 
lezhetők, mint amennyit eddig fizettünk. Ezek szerint adat- 
szerűleg tudjuk bizonyítani, hogy az igazság a mi részün- 
kön van. 

Miért nem szabad hát nekünk a korona döntését provo- 
kálni? Mivel adtunk okot, hogy a korona ne legyen igazsá- 
gos, avagy mivel adott a korona okot arra, hogy tőle igaz- 
ságot ne remélhessünk? Föltehetjük-e, hogy a korona ellen- 
sége az igazságnak és Magyarországnak? 

Szeretnék már egyszer magyarázatot hallani, hogy 
micsoda alapon áll az osztrák, mikor irányunkban követe- 
léseket támaszt. Mert már régen folytatja ezt a különös 
mesterséget. Az ostobaságig régi fogása, hogy hol törvé- 
nyeinket, hol vallásszabadságunkat, hol vagyonunkat, hol 
önállóságunkat támadja meg. 

Ki az, mi az, aki velünk így bánik? Melyik a nemze- 
tisége, melyik a hazája? Mutassák meg egyszer nekünk azt 
az Ausztriát, mert én nem látom. Látok tartományokat hiá- 
nyos önkormányzattal és laza összefüggéssel. Látom a része- 
ket agyarkodni és bontogatni az egészet. De nem látom az 
egésznek összetartozandóságát, közös hagyományát, egysé- 
ges célját és az életfentartásnak közös ösztöneit, azonos remé- 
nyeit, azonos örömeit és azonos szenvedéseit. Látom a mecha- 
nizmust. Látok egymáshoz illesztést, de nem látok egymáshoz 
forrasztást. 

Ezeket a részeket a hatalmi eszközök mesterséges 
ragasztéka tartja együtt, de nem a történelmi fejlődés ter- 
mészetes vegyrokonsága. Olyan, mint a boltozat: a zárkő 
súlya tartja össze. Tehát a teher. Ami a természetes alaku- 
lásnál természetes akadálya a mozgásnak és fejlődésnek: 
ennél a mesterkélt épületnél éppen a teher képezi a fenn- 
állás létfeltételed. 

Ez a zárkő a hadsereg. ín meinem Lager ist Österreich. 
Aki Ausztriát akarja látni, nézze meg a hadsereget. Ott 
megtalálja az osztrák fogalomnak szellemét, észjárását, hagyo- 
mányát és ideálját. Egyebütt nem. Sem Bécsben, sem Prágá- 
ban, sem Brünnben, sem Lembergben, sem Triesztben nem 
találunk osztrákot. Csak a kaszárnyában. Ausztria vérkerin- 
gésének itt a szíve, innen indul ki és ide tér vissza. A vér- 
keringésnek a kaszárnya ad lökést, irányt és haladási mér- 
téket. Szűnjék meg ma a hadsereg és Ausztria holnap fel- 
bomlik a maga őselemeire. Mert nem az összetartozandóság 
érzülete, nem a hazaszeretet, nem az ideálok közössége tartja 
együtt az osztrák tartományokat, hanem a hatalomnak és 
erőnek ezen intézménye. Tehát nem történelmi kötelék, ha- 
nem mesterséges bilincs. 

Az áldozat, melyet avégből hozunk, hogy a hatalomnak 
és az erőnek ez az intézménye fenntartassék, renden kívül 
súlyos. 

Először is lemondtunk arról, hogy minket békében és 
háborúban a magunk fiai oltalmazzanak — ami kétessé és 
bizonytalanná teszi az oltalmat. Másodszor lemondtunk arról, 
hogy katonáink a magyar alkotmányos szabadságot szolgál- 
ják és átadtuk őket az osztrák szellem elidegenítő és ellen- 
séges indulatú hatásának. Harmadszor tűrjük, hogy fiaink 
lelkéről letépjék a magyarnyelv szuverén fogalmába vetett 
bizalmat s ezzel legyőzhetetlen akadályt gördítettünk a 
nemzeti konszolidáció műve elé. Mindezek erkölcsi károk, 
mert élő és cselekvő bizonyítékai a nemzeti megaláztatásnak. 

De a vagyoni károk is szertelenek. A vám- és keres- 
kedelmi szerződésekkel minden vonalon bénítjuk és akadá- 
lyozzuk gazdasági erőink kifejlődését. Saját piacunkon egyed- 
áruságot nyitunk az osztrák iparnak. Saját vasútainkon be- 
folyást engedünk az osztrák érdekeknek, őstermelésünk leg- 
jövedelmezőbb ágát, a dohánytermelést megfosztjuk termé- 
szetes szabadságától, hogy ekként védve legyen az osztrák 
fináncérdek; fizetjük az államadóssági járulékot, amivel pe- 
dig sem isteni, sem emberi törvények szerint nem tartozunk, 
fizetjük a kvótát régóta sokkal nagyobb összegben, mint 
amennyi adatszerűleg ránk esik. 

Mindez azért, hogy Ausztria szét ne essék. Mert a ma- 
gunk hasznát ebben senki föl nem födözi. Mintha az volna 
a mi életcélunk, hogy Ausztriát tápláljuk. Mintha rendelte- 
tésünk az volna, hogy rajtunk élősködjék egy parazita állam. 
Mi ez, ha nem a szolgaság állapota? 

Fölháborító, hogy ezt a temérdek áldozatot Ausztria 
nem koldulja tőlünk, hanem követeli. Minő alapon? Melyik 
kényszer diktálja ránk azt a tartozást, hogy Ausztriát kitart- 
suk? ideje fontolóra venni, hogy mit használ nekünk Ausz- 
tria? Mert minden gyermek elő tudja sorolni, hogy mi 
kárunk van Ausztria miatt. Hanem mondják meg vezérem- 
bereink már végre azt is, hogy miben van nekünk hasz- 
nunkra az osztrák? 

Valóban eljött az ideje, hogy tartózkodjunk a nem- 
zeti türelemnek ezen élhetetlenség! tüneteitől. Úgy viseljük 
magunkat, mintha bolondgomba volna a nemzeti táplálékunk. 
Miért térdelünk folyvást, mikor fel is állhatunk? A törvény 
paritást parancsol. E paritás alapján minden közös intéz- 
mény osztrák. Miért? Kezdjünk már egyszer mi is köve- 
telni. Ha így ki lehet játszani azt a híres paritást, hát ját- 
szuk mi ki. Hadd legyen minden közös intézmény ma- 
gyar. Aztán nekünk is van államadósságunk. Miért nem 
fizet az osztrák magyar államkamatjárulékot? Egyenlően 
hordozzuk az udvartartás költségeit. Miért nincs Budapes- 
ten éppen olyan udvartartás, mint Bécsben? Ha nem oszt- 
ható fel a diplomácia, miért nem székel inkább itt, mint ott. 

Ismerem az országok leigázásának történelmi példáit. 
Egyetlen példát sem tudok, hogy erő nélkül, pusztán csak 
arcátlan követeléssel egy országnak sikerült volna a szom- 
széd országot leigázni. De ha fölemelik a mi kvótánkat, - 
tekintet nélkül az összegre, — akkor majd erre a halhatatlan 
ostobaságra is lesz egyetlenegy történelmi példa. 

Indok kerestetik. 
1897. április 15. 


Minden erőlködés kárba vesz, mert a kvótaemelés indo- 
kolására nem található sem igazsági, sem politikai argumen- 
tum. Nagy csöppekben hull a verejték; kapkodnak, izetlen- 
kednek, kínlódnak. Az egyik ajándékról beszél, mely el nem 
fogadható, a másik bizalomról, melyet a kormány kiérde- 
melt, a harmadik gúnyt űz a fővárosi polgárságból, mely 
szerinte kvótát vacsorál, a negyedik egykedvűen regisztrálja 
a törvényhatóságok határozatait, mintha azoknak súlya sem 
volna. 

De a forró kását óvatosan kerülik. Az ügy érdeméről 
nem beszélnek. Mintha süketek volnának és nem hallanák a 
köznyugtalanságot; mintha vakok volnának és nem látnák a 
lelkek háborgását. Hallgatnak. Nem tudják a leckét. Bánffy- 
tól várják a jelszót; deő is hallgat. 

A mi megszokott különlegességeink között ez a leg- 
különösebb eset. Egy kormány együtt a nagy pártjával és 
nagyarányú hírlapirodalmával hidegrázást kapott attól a tény- 
től, hogy nem tudja megindokolni az ország megrontását. 

Mert azzal tisztában vannak, hogy az országot meg 
kell rontani. Muszáj. Most csak arról van szó, hogy miért? 
A megrontás indokolandó. Gyötrelmes feladat. 

A kormány a nemzet vére. Magára vállalta, hogy gon- 
doskodik az életnek, a vagyonnak, a jólétnek, a haladás- 
nak, a szabadságnak a biztosításáról. Nem azt ígérte, hogy 
megrontja a nemzetet. Most pedig azon az utón van, hogy 
kivegye a szánkból a falatot és odanyújtsa másnak, a jól- 
lakottnak, a dédelgetettnek, a becének, a kiválasztottnak. 

Századok folyása alatt mi az uralkodóknak csak az 
öklét láttuk, amellyel sújtani szokás. Tenyerüket az osztrákok 
látták, amellyel simogatni szokás. A kiegyezés reményekkel 
töltötte el a nemzet előkelőségét. Csak a nép fogadta gya- 
nakodva és a búsmagyar. A nép ösztöne tisztábban látott, 
mint az intelligencia elméje. Pedig a remény nem volt lég- 
vár. — Méltán lehetett várni, hogy egy felelős magyar  kor- 

mány megoltalmazza a közszabadságot és a közérdeket. 
Bajos volt feltenni, hogy a parlamenti rendszer mellett kor- 
mány alakulhasson Bécsnek szolgáiból. A hazafiság kezdet- 
leges fogalmaival ellenkezett olyan föltevés, hogy akadhas- 
son olyan kormány, mely Ausztria boldogulásának kedvéért 
Magyarország megrontását tűzze ki céljául. 

Jó lesz, ha minden épeszű honpolgár meghányja-veti 
magában, hogy ami más országban árulás, nálunk miért esik 
az enyhe opportunizmus fogalmába? Kivált azok, kik a köz- 
jogi helyzetet a módosításnak minden feltétele nélkül üdvös- 
nek tekintik, elérkezettnek láthatják az időt az elmélkedésre. 

A kiegyezés alapgondolata a kölcsönös védelmi kötele- 
zettségben rejlik, mert ez teszi lehetővé a dinasztia elválha- 
tatlan és osztatlan birtoklását. A védelmi kötelezettség erőt 
feltételez. Erőt a hadban, erőt a békében. Viszont a kiegye- 
zés érdektalálkozást feltételez. 

De mire tanít a tapasztalás? Nyújt-e nekünk a rend- 
szer alkalmat arra, hogy erőinket kifejtsük? Hogy erősek 
legyünk a hadban, szükség volna a nemzeti jellemben fekvő 
katonai erények megizmosítasára. Hogy erősek legyünk a 
békében, szükség volna bírni a közvagyonosodás minden 
feltételét. 

Úgyde katonai tekintetben úgy nézünk ki, mint egy 
meghódolt provincia. Idegen nyelvű és idegen elvű légiók 
tartják megszállva hazánkat. E légiókban nincsen egy sze- 
mernyi vonás a magyar nemzet jelleméből, indulataiból, 
vágyaiból és törekvéseiből. Gazdasági tekintetben pedig 
gyarmati állapotban sínlődünk. Bécsnek uzsorapénze táp- 
lálja a mi közforgalmunkat. Az osztrák gazdaság khinai fala 
zár el bennünket a világtól. A külföld olcsó tőkéjét nem 
vehetik igénybe vállalataink. Arra vagyunk kényszerítve, 
hogy oltalmazzuk az osztrák ipart és ezzel hátráltatjuk a 
magunk fejlődését és magunkra zúdítjuk a világpiac ellen- 
séges áramlatát. 

Így kerültünk egy esze-veszett körforgásba. A kölcsö- 
nös védelem elsőrendű föltétele az erő békében és hadban. 
A kiegyezés hadban és békében kiszámított rendszerességgel 
gyengít meg. Ki nem gázolni ebből a körforgásból annyi, 
mint fokozatosan elsorvadni. 

Minden egyezkedésnek természetes alapja az érdek- 
találkozás. Hol van ez? Fölös számmal látom az érdek- 
összeütközéseket. Ezzel szemben mutassa meg valaki az 
érdekazonosságot. Századoknak függő kérdéseit vették el- 
igazítottnak a kiegyezés által. Bizony csalódtak. Az eligazo- 
dás csak formai. Kiegyeztetve semmi sincs. A bizalmatlan- 
ság, a gyanú, az agyarkodás egy pillanatig sem szünetel, sőt 
most nagyobb, mint valaha. 

Még méltányossági érzületet sem vala képes az idő 
az osztrákban támasztani. Mindenki ellenségünk, a cseh, a 
lengyel, a német, a szlovén, a morva és a dalmát. Pedig 
adtunk némely okot a méltányosságra, hogy ne mondjam, 
a hála fölébredésére. Hiszen 66-ban Ausztriát mi locsoltuk 
fel a tetszhalál siralmas állapotából, alkotmányt a mi hatá- 
rozott kívánságunkra kapott, és hogy össze se roskadjon 
saját terheinek súlya alatt, az ő államadósságának kamatter- 
heihez évenként 30 millióval járulunk. Ennek fejében Ausztria 
úgy aknáz ki, mintha gyarmata volnánk. 

A gazdasági alku közöttünk tíz évről tíz évre ismétlő- 
dik. Törvényes utalás ez arra, hogy az első öt évben jajgas- 
sunk a kapott sebek miatt s a második öt év alatt készüljünk 
a megtorlásra. A veszekedés rendszere van itt voltaképpen 
törvényesen statuálva. Minden alku fokozza az ellenséges 
indulatot és szítja a gyűlölködést. Mennyi rövidlátás kell 
ahhoz, hogy valaki ebben lássa a monarchia erejét! Dehát 
ebben látják mindazok, kik a Hofburg szemüvegén nézik az 
emberek életét. 

Ezért muszáj a kvóta fölött megegyezni. Látni való, 
hogy ez az állapot csak az osztráknak kedves. Minket elsa- 
nyargat és kifoszt; szárnyainkat eltöri, erélyünket meg- 
zsibbasztja. Az igazság ez volna: viselje mindenik ország a 
maga terhét. A helyzet az, hogy mi a magunk terhe mel- 
lett osztrák terheket is viselünk. 

Idegen terhek viselésére akarja kormányunk Magyar- 
országot kényszeríteni. Szeretné akaratát megindokolni, de 
nem képes. Kínlódik és rázza a hideg. Minden gondolata 
számadatokba ütközik. Oh, ha a főispánok argumentumokat 
is tudnának szállítani, miként képviselőket! Minő — örömmel 

kiálthatna a kormány: — megrontottalak hazám, de íme az 
indokok! 

És lótnak-futnak tovább és keresgélnek, izzadnak. Ha 
már indok nincs, legalább ürügy volna. Egy plauzibilis 
ürügy. Mindegy, ne tartalmazzon igazságot; mindegy, ha 
szemfényvesztés is. A félrevezetésnek és hitegetésnek bármily 
súlytalan eszköze jó volna most. Mert hát muszáj az orszá- 
got megrontani és erre kéretik indok, vagy ürügy, vagy 
hazugság, — ha mindjárt pályadíj mellett is. 


A hit. 
1897. április 17. 


Szükségünk van egy szilárd pontra, amelyhez nem fér 
kétely. Bennünk és körülöttünk minden ingadozik. A mai 
napnak jellemző vonása a tétovázó lelkiismeret, a bomla- 
dozó erkölcs és az eltűnő remény. A férfi boldogtalan, mert 
több a vágya, mint a tehetsége. A nő boldogtalan, mert 
a családi szentély patriarchális lelke foszladozik, mint egy 
bárányfelhő. Még a gyermek is boldogtalan, mert az idő- 
nek szelleme olyan követeléseket támaszt irányában, melyek 
nincsenek összhangban kedélyvilágával. 

Az elmék, vágyak, remények és kétségbeesések e nagy 
zavarában támaszra van szüksége minden emberi lénynek. 
Egy pontra, ahol kicsírázik a bizalom és megtelik a szív a 
reménység édes nedvével. 

Íme, a Hit! Ide gyülekezzetek! Az ellentétek elsimul- 
nak a keresztfán s az élet viharai kiengesztelődnek. 

A meghasonlás repedései torzították el a lelki béke 
fehér lapját. A vagyonmegoszlás arányai sötét mélységeket 
vájtak a társadalom talajában. A lét harcának sebeitől vér- 
zik a jó és a gonosz egyaránt. Mintha útvesztőbe került 
volna az emberiség: az élet nemes törvényei értéküket vesz- 
tették és az erő könnyebben érvényesül, mint a jog. 

Hol a menekvés? 

Az evangélium tizenkilenc század óta mutat a mene- 
külés útjára. Higyjünk! Megnyugvást, bizalmat, engesztelő- 
dést, békét és reményt csak az ige nyújt. 

Eltüntetni az emberi szenvedést éppen úgy nem lehet, 
miként nem lehet a tengert kimerni. A sérelemnek, meg- 
bánásnak, csalódásnak, és tehetetlenségnek halhatatlan folya- 
mata táplálja az emberi kebelben a szenvedések óceánját. 
Hasztalan próbáljuk kimeríteni. Meghiúsult vágyak, romba- 
dőlt kilátások, legyőzött erőfeszítések pótolják a hézagot. 
A változás, amit olykor észlelünk, csak apályt és dagályt 
jelent e szomorú tengeren. 

Mit nyújt a tudás? Azt a silány érzetei, hogy alkat- 
részei vagyunk a világegyetemnek és azt a rideg kény- 
szert, hogy vas-, mész-, foszfor-atomokká változzunk át egy 
kökénybokor fanyar bogyóinak tápszerül. 

És a nagy sokaságú intézmény, a hatóságok és az 
iskolák, a kormány és a parlament, a gyárak és bankok, a 
vasutak és a hajók és mindaz, amit föltalált az elme az élet- 
nek kényelmére, az érintkezés szaporítására, a rendnek meg- 
óvására és az erők kifejtésére: ez a mozgó sokadalom, tarka 
vásár, lihegő tolakodás, finom szerkezet, derengő homály, 
a fénynek és az árnynak ez a játéka, az izmoknak ezen erő- 
feszítése, az életnedvek ezen pazarlása, a gyűlöletnek és 
szeretetnek ezen mérkőzése — mindez együttvéve, a munká- 
nak összes gyümölcsei, a tudománynak összes elméletei, az 
akaratnak összes alkotásai — jelentenek-e annyi művészetet, 
annyi rendet, annyi rejtélyt, annyi tudást, annyi észszerűsé- 
get, mint amennyi egyetlen eltaposott hangya pici lábának 
organizmusában mutatkozik? 

Az ember alkotó ereje csődöt mond akár a mindenség- 
gel tesszük az összehasonlítás mérlegébe, akár egy bogárka 
recehártyájával. Válság válságot ér lelkünkben, ha a létnek 
titkait fürkésszük és azt kérdezzük, hogy mik vagyunk és 
mi a feladatunk? Ürességet látunk magunk körül és űrt 
látunk önmagunkban. Irány nélkül botorkálunk és. cél nél- 
kül vbujdosunk a földi tereken.c 

Enyhíteni a nyomort: milyen megnyugtató érzés! De 

ki tanított erre? És hogyan enyhíted meg az észnek nyo- 
morát? Hogyan boldogítsz minden szűkölködőt? Hogyan 
gyógyítasz meg valamennyi betegséget? Hogyan nyugtatsz 
meg minden indulatot? Hogyan elégítesz ki minden haj- 
landóságot? 

És ha az emberi szervezetnek egy különös forradalma 
egyszerre olyan világossá tenné az elmét, hogy azt az 
enyhületet, mit a nyomor vár, azt a bőséget, mi után a SZŰ- 
kölködő eped, az egészséget, melyre a beteg vágyik és azt 
a nyugalmat, melyre a kimerülő testnek oly nagy szüksége 
van: ha mindezt meg is tudná szerezni az emberiség ön- 
magának, az egésznek és az egyesnek egyaránt, — ami pe- 
dig! lehetetlen — akkor is fenmarad a legnagyobb probléma: 
ki és mi békíti ki az élőt a halál szörnyű gondolatával? 

Némely kollegám könnyed frivolitással esett túl a 
Samassa érsek minapi súlyos beszédjén. Persze, hogy a Hit 
nem ad vagyont a szó materiális értelmében. Azért Samassa 
érsek mégis rámutatott a menekvés egyetlen útjára. Mert 
minden törekvés hiába való és minden intézmény értékte- 
len, ha nem az emberi boldogságot célozza. Már pedig meg- 
nyugvást a balsorsban, engesztelődést a ferde és igazságta- 
lan helyzetben, bizalmat saját magunkban, reményt a jobb 
napokhoz és azt a mindeneket fölülmúló érzést, hogy lel- 
künk győzedelmeskedik a halál országa fölött, egyedül és 
kizárólag csak a Hitből merítjük. 


A munkáspárthoz. 
1897. április 20. 


Aki igazságot keres, szabadságot követel és jogosult 
érdekeket oltalmaz, attól a rokonszenvet és támogatást meg- 
tagadni nem szabad. Olyan erkölcsi törvény ez, amelyre 
Krisztus tana és hazánk történelme oktat. E törvény köte- 
lező ereje nem gyöngül a  szociáldemokratákkal szemben 

sem, habár ők az emberi együttlét sarkkövét, a vallást és a 
hazát porrá zúzni iparkodnak. Mert az irányzatok megítélésé- 
nél kötelességünk különválasztani a jót a rossztól, a nemes 
ércet a salaktól. Esztelen bányász volna, ki eldobná az arany- 
ércet csak azért, mivel túlnyomó benne az értéktelen kvarc? 

A Krisztina városi színkörben vasárnap tartott nép- 
gyűlésen a szociáldemokraták léhán viselték magukat. Utcai 
sihederek módjára kiabáltak, toporzékoltak és heccelődtek. 
Éretlenek voltak a fanyarságiig és értelmetlenek a butaságig. 
Megakadályozták, hogy az összegyűlt polgárság az ő érde- 
keikkel és programmjuk több részével teljesen azonos hatá- 
rozatokat hozzon. Ha megrohannák és szétvernék azt a par- 
lamentet, mely az általános választási jogot akarná törvénybe 
iktatni, akkor sem cselekednének botorabbul, mint tegnap- 
előtt. 

Eljárásuk annyira ellenkezett a józan ésszel, hogy an- 
nak magyarázatát minden komoly ember valamely titkos és 
bűnös háttérben kereste. Senki közülök nem kételkedett azon, 
hogy a gyűlésnek rendezősége és hangulata és az előre megál- 
lapított határozatok a munkáspárt érdekének és felfogásának 
megfelelnek. Ők tehát a gyűlés rendezőségében és az össze- 
gyűlt polgárságban önkéntes és értékes támaszra tettek szert. 
Ezt az önkéntes támaszt dobták ők el maguktól, mikor ok és 
ürügy nélkül meggátolták a gyűlés békés lefolyását. Meggá- 
tolták anélkül, hogy még csak félreértésre is adott volna okot 
bárki is. Meggátolták a rendezőségnek olyan hangú és tar- 
talmú beszédjei után, a melyeknek majd minden sorára élje- 
neztek és tapsoltak éppen ők. 

De ez a hiba nem ment föl minket attól a kötelesség- 
től, hogy mindenütt és mindenben támogassuk az igazságot, 
követeljük a szabadságot és oltalmazzuk a jogosult érdeke- 
ket. A megtörtént hiba csak annak megfontolására vezet, 
hogy, mint egyéb irányzatoknál, úgy a munkáspártnál is van- 
nak szédelgők, akik mellverdesve árulják el az ügyet, amelynek 
szolgálatába szegődtek. 

Mikor a gyűlés egyik szónoka a munkáspárt által kije- 
lölt elnököt így aposztrofálja: önt megfizették azért, hogy 
itt zavart csináljon; ön egy hitvány csirkefogó!x s midőn erre 

a munkáspárt elnöke csak így tudott felelni: vaz úr nem tudja 
bebizonyítani, hogy engem megfizettekkx, akkor tisztában le- 
hetett minden komoly ember a helyzettel. A kormánynak ér- 
dekében áll a sajtószabadság ügyében és a kvótafölemelés el- 
len indult mozgalmakat csirájukban elfojtani. A kormány tehát 
kézrekerített egypár vezető egyént a munkáspártból és szö- 
vetkezett velük azok ellen, kik a nép jogaiért a reakció ellen 
és hazánk érdekeiért az osztrák kapzsiság ellen komolyan és 
elszántan küzdenek. 

Persze nem tudjuk bizonyítani, hogy az a vezető vásárra 
vitte a lelkét. De látjuk, hogy cselekedetével éppen a mun- 
káspárt elveit hagyta cserben; látjuk, hogy ő maga nem mun- 
kás, tenyere nem kérges, glacékeztyűt hord, ki van téglázva 
egész lénye és kereseti forrása bizonytalan. Láttuk azt is, 
hogy a kiválasztott szónok üres legény; meg nem emésztett 
hírlapi frázisokkal van tele tömve és nem búzaszemet hint a 
kedélyekbe, hanem maszlagot. Bizony nem így néznek ki a 
reformátorok. Kevés kivétellel azok sem tettek jobb benyo- 
mást, akik erre az elnökre és erre a szónokra hallgattak. Nem 
vettem rajtuk észre sem az élet terhes gondját, sem a jöven- 
dőnek terhes reményét. Az a rendületlen bizalom, mely az 
eszmékbe vetett hitnek le nem irható komolyságot és me- 
lanchóliát kölcsönöz, merőben hiányzott e tömeg arcáról. Egy 
színpadi bohózatra nem lehet másként figyelni, mint ahogy 
ezek figyeltek szónokukra. Fölkészültek egy jó tréfára s mi- 
dőn szétoszlottak, örültek a tréfa sikerének. Arra nem gon- 
doltak, hogy a maguk játszmáját veszítik el. Eszükbe sem ju- 
tott, hogy a legjobb fegyvert dobják el maguktól, midőn olyan 
elemek segítségét gátolják meg, akik bírják azt a jogot, ame- 
lyet nekik akarnak megszerezni. 

Ha ilyen gyerekes és léha színe van az egész munkás- 
pártnak, mint a milyennek ez a száz és egynéhány legény bi- 
zonyult: akkor ez a párt sem nem komoly, sem nem tiszte- 
letreméltó, sem nem veszélyes. Nincsen ezekben sem gyűlöl- 
ség, sem szeretet. Alkalomadtán kitelnék ezekből a tivornya- 
hős, az uzsorás, a lézengő, a ledér semmittevő, a hajlongó 
mameluk; de a néma szenvedőket, az elszánt küzdőket, az ed- 
zett lelkeket, a bátor vértanukat nem ilyen bordában szőtt 
csoportok szokták a nemes eszmék javára szolgáltatni. 

De higyjük, hogy nem mind ilyen léhák. 

A munka állandósága, a családfentartás aggodalma és 
az élet bizonytalansága nagy súllyal nehezedik a szegény em- 
ber lelkére. Ez a súly nyugtalanítja a benső békét és zavarja 
az örömeket. Az állandó hatásnak állandó eredménye van. Az 
állandó nyugtalanság, az állandó zavar, az állandó aggodalom 
barázdát szánt a homlokon, borússá teszi lényünket és gyá- 
szos, majdnem fenyegető komolysággal tölti meg a keblet. 

Hiszem, hogy ilyen munkás is van elég. 

A kik türelmetlenek a jogtalanság miatt és szenvednek 
a kizsákmányolástól. A kik telve vannak gyanúval, mindazok 
iránt, kik jólétben úsznak és akiket méltán bánt, hogy a fenn- 
álló rendszer kötelességekkel terheli őket jogok nélkül. 

Hol voltak ezek, hogy mi a népgyűlésen csak sihedere- 
ket láthatánk? Eltűrhetik-e, hogy könnyelmű és éretlen gyer- 
kőckiabálás megrontson olyan gyűlést, mely a közszabadság- 
nak és közvagyonnak megvédését tűzte ki feladatul? 

Ha azt akarják, hogy érvényesüljenek a közéletben a 
maguk természetes súlyának arányában és ha azt óhajtják, 
hogy nézeteik és elveik megtisztuljanak a nyilvánosság tüzé- 
ben; ha belátják, hogy érdekeik védelme, jogaik győzelme 
csak úgy lesz valósággá, ha a magyar közéletet erkölcsileg 
arra kényszerítik, hogy őket komoly faktornak tekintse: ak- 
kor kergessék el vezetőik sorából a munkátlan és szédelgő 
léhűtőket s ne tűrjék, hogy egy jogvédő mozgalom, éppen az 
ilyen vezetők miatt, gyerekes és léha heccelődéssé fajuljon. 


Császárok értekezése. 
1897. április 22. 


A hírlapírói szokások divatja szerint én most arra vol- 
nék kötelezve, hogy írjak a bécsi találkozásról. De mit? 
Hiszen nem tudjuk a szándékot és nem ismerjük a terveket. 
A külügy ránk nézve vFerenc József-föld.x Rejtélyes, hideg 

és borzalmas. Egy sötét, ismeretlen világ, amelynek csak 
akkor van némi fénye, ha megcsillámlik benne a szurony. 

A népek csodálatos nyugalommal fogadják ezt az álla- 
potot. Mintha nem is lehetne másként. Mintha semmi közük 
sem volna ahhoz, hogy mi történt velük. Nyakunkba hull-e 
egypár milliárdnyi haditeher vagy nem; vértócsába állítják-e 
nemzetünk ifjúságát, vagy aratni küldik-e az Alföldre, — mi 
köze ehhez a népnek? 

Amilyen különbség van a szántóföld és a délibáb között, 
olyan a különbség az uralkodók szuverenitása között. Az 
egyik valóság; a másik szappanbuborék. Az uralkodóknál 
van a hatalom, a népnél van az illúzió. Az uralkodók csele- 
kednek; a népek áldoznak. Ők képviselik az akaratot, mi 
képviseljük a türelmet. Ha győzünk: övék a dicsőség. De 
akár győzünk, akár nem: mienk a halál, ha elesünk; a szen- 
vedés, ha megbénulunk; a köznyomor, mit viselni tartozunk. 

Bizony a népszabadság előrenyomulása nagyon lassú. 
A szabadsajtóval, a gyülekezési és a vallásszabadsággal, a 
parlamenti rendszer felelősségével mindössze is csak addig 
mentünk, hogy nem tartozunk némán tűrni, hanem följaj- 
dulhatunk a sebláz fájdalmai közt. Sorsunk a más kezé- 
ben van. Gyermekek vagyunk és pórázon vezetnek. A vsem- 
mit rólunk, nélkülünk elve csak a házi használatban érvé- 
nyesül. De ott, hol történelmi fordulatok irányítása felett 
történik döntő elhatározás, hol az élet és halál nagy és gyá- 
szos problémája lép előtérbe: ott a népet meg sem kérde- 
zik, meg sem hallgatják. 

E végzetes tanácsban Magyarország összes polgárai 
közül egyedül csak Bánffy Dezső bárónak van — szava? 
alig hiszem — votuma? az éppen nincs, hanem talán helye 
— az lehet. íme, ott is volt — a parádén. A bizalmas érte- 
kezlet a császárok között folyt Goluchovvszkyval. Ezúttal jó 
is, hogy a magyar miniszterelnök úr nézete nem keltett kiván- 
csiságot. Hazánkra megnyugtatólag hat, ha Bánffy báró úr 
nem beszél. Ahányszor hallgat, annyiszor kevesebb a vere- 
ségünk. Utoljára is, ha jól megfontoljuk, Kopenhága nem 
Ausztriában van. 

De óvakodjunk az igazságtalanságtól. Ha úgy tudná 

is a miniszterelnök úr a földrajzot, hogy Justus Perthesnek 
minden kiadványa a kisujjában volna: akkor is vFerenc 
József-földk volna neki a külügynek minden vonatkozása. 
Nemcsak neki, másnak is. Ehhez a dologhoz nem értünk. 
Egy belgrádi grájzler többet tud ehhez, mint ... kit is 
mondjak csak, hogy a legnagyobbat mondjam? mint Szilágyi 
Dezső. Csoda-e, ha a miniszterelnök úr még kevesebbet tud? 

Államéletünknek nincsen külügyi szerve. Én még nem 
ismertem olyan embert, aki szem nélkül látni, fül nélkül 
hallani tudott volna. Ahhoz, hogy erezzünk, érzék kell. Mi 
a külügyekkel csak olyan mértékben foglalkozunk, mint bár- 
melyik orosz paraszt. Ez a tudomány ránk nézve misztérium. 
A babonás félelemnek el nem tagadható nemével figyelünk 
meg egy külügyi interpellációt. Nincs nekünk e téren semmi 
gyakorlatunk s emiatt azok a tehetségeink, melyek a külvi- 
szonyok megértésére és elbírálására lennének alkalmasak, 
részint eltompultak, részint visszafejlődtek, részint ki sem 
fejlődtek. 

Ebből a tényből odafönn Bécsben azt következtetik, 
hogy úgy van jól, ahogy van. Aki nem tud arabusul, ne 
beszéljen arabusul. A magyar nemzet nem ért a külügyek- 
hez, tehát hallgasson és fizessen. 

Világos, hogy az úszást víz nélkül megtanulni nem 
lehet. De ne zárják el tőlünk a vizet, mert úszni akarunk 
tanulni, hogy bele ne fulladjunk az osztrák diplomácia ismert 
bölcseségébe. 

Nekem úgy tetszik, hogy némileg csak mi nép is 
érdekelve volnánk abban, amit a hatalmasok határoznak. 
A portékát adják és veszik; a szabó felszabja, az asztalos 
átformálja. De a portéka állapota nem embereknek való 
állapot. Tudni szeretnők, hogy mi okból leszünk így, vagy 
úgy. Kíváncsiak vagyunk, hogy kit miért kell szeretnünk, 
vagy gyűlölnünk? Nekünk nem egészen mindegy, hogy meg- 
csókoljuk-e felebarátunkat, vagy legyilkoljuk. 

Annak a sajátságos helyzetnek, mikor a nép tátott 
szájjal tudakolja, hogy vajjon mit határoztak sorsa fölött a 
császárok, van egy kényes oldala is. A néma tömegben akad- 
nak nyugtalan elméjű emberek, akik vizsgálni szeretik a 
dolog rendjét. 

Utoljára is ki csinálja azt a fegyvert, amellyel parancs- 
szóra a népek egymást leölik? És kinek a vállán nyugszik 
és kinek a kezében villan meg az a fegyver? És kinek a költ- 
ségén készül az a fegyver? És mindazt, ami romba dőlhet 
vagy lendületet nyerhet a külügyi politikától — a várost, 
a falut, a vasutat, a csatornát, a művészetet, a könyvet, az 
ipart, a kereskedelmi hálózatot ki hozza létre és ki tartja 
fenn? — A nép és mindig, mindenütt a nép. Országok jó- 
léte, országok pusztulása ilyenformán mégis csak érdekli 
némileg a népet. 

Hová lenne a császári udvarokból a dicsőség, a hata- 
lom, a fény, a gazdagság és a történelmi halhatatlanság, 
ha a nép valamennyi tagja zsebre dugná a kezét s a maga 
egészében ezt a szót mondaná ki: nem!? 


A görög szabadságharc. 
1897. április 24. 


Nem kívánom, hogy józanságunkból kizökkentsen a ta- 
nuló szobában nyert benyomások emlékezete. Az antik élet 
regevilága nem alkalmas eszköz a politikai helyzet fölismeré- 
sére. Az a klasszikus föld, melynek berkeiben kicserélődtek 
a fogalmak és az istenek emberekké, az emberek istenekké vál- 
toztak át, csakhogy megközelíthessék egymást, nem bir va- 
rázserővel a nemzetközi események alakulásánál. 

Hősöknek, költőknek, szobrászoknak árnyai lágyan 
suhannak el nemzetünk fölött, a nélkül, hogy szárnyaikkal 
megérintenék alvó lelkeinket. Hiába áztatja vér azokat a csodá- 
latos mezőket, a honnan az emberiség megnemesítésére egy- 
kor a legtökéletesebb művészet fakadt fel. Egyetlen izmunk 
sem mozdul meg, midőn a szél jajkiáltást sodor felénk, pedig 
azoknak a mestereknek az ivadéka vonaglik, kik megtanítot- 
tak, hogy az árnynak és fénynek, a vonalak árnyainak, az el- 
lesett tüneményeknek és az idomok halhatatlanságának remek 

alkalmazásával miként lehet a földi élet terheit légiessé tenni 
és sorsunk rikító színeit bájos és szelíd hangulatokkal megeny- 
híteni. Két jótétemény lebeg az ember utjai felett. Egyik a 
lelki megnyugvás, melyet a vallásos hit nyújt felénk, a másik 
az az abszolút gyönyör, mellyel a tökélyre vitt műalkotások 
egész valónkat átkarolják. Ennek a második jótéteménynek 
majdnem mindenik sugara Hellász romjaiból ragyog felénk. 

A hősi élet dicső hagyományai és a művészet elbűvölő 
alkotásai nem ébresztik föl a népekben az egységes érdeknek 
tettre kész érzelmeit. Álmatag rokonszenvvel figyelünk arra a 
zajra, mely kultúránk bölcsőjének rég nyugvó porát kavarja 
föl; de ezen a réven nem találjuk meg az összefüggést s az, 
ott felkorbácsolt szenvedélyek delejfolyama nem ömlik át a 
mi lelkünkbe. Porlepett homályából hiába ásták ki a görög- 
világ ragyogó múltját és hiában ékíti magát e múltnak szép- 
ségeiben a megifjodott emberiség mesteri fogékonysága: a 
rombadőlt emlékek csak hangulatokat keltenek, de nem indí- 
tanak cselekvésre, az eleven élet nem szövetkezik a behantolt 
sírokkal. 

Csakhogy nem is erről van szó. Az a küzdelem, mely 
most a Balkán tövében foly, egy elnyomott nép szabadság- 
harcát jelenti. A nemzeti önállóságnak eszméje és a fajszere- 
tetnek az érzelme ragadta magával a görög népet, mikor 
fegyvert fogott elszánt vakmerőséggel. Törekvésével szemben 
találta Európát. Mégis fegyvert fogott. 

Előre látta, hogy zsarnoka hatalmasabb és erősebb, 
mégis fegyvert fogott. Fölszerelése gyarló, pénze nincs. Ide- 
gen segélyt nem vár, de nem tűrhette tovább a kezére rozs- 
dásodott százados bilincset és az erőviszonyok józan mérlege- 
lése nélkül, eltelve hittel, megszállva rajongással, emberfölötti 
reménnyel bizva a közlelkesedés mindenhatóságában, mint 
a ki nem fél a haláltól, ha a szabadság vértanukat kivan, fegy- 
vert fogott szent őrülettel, mintha évezredes álmukból ébred- 
tek volna föl azok a maroknyi csapatok, melyek a perzsa 
hordát visszavonulásra kényszerítették. 

A megdöbbentőleg elszánt hősiességből sohasem hiá- 
nyoztak az őrültség elemei. Fáj nekem és szégyellem, hogy 
a Budapesti Hírlap kivételével a magyar közvélemény orgá- 

numai csak ezen elemeket vették figyelembe, s mivel a görög 
nemzet elhatározásában hiányozni látszik a higgadt számítás 
rideg megfontolása, nem csak rokonszenvüket tagadták meg 
a nép küzdelmétől, de a gúnyolódásnak és a frivol élcelődés- 
nek durva fonalszálait fonták azon szövedékbe, a mellyel ol- 
vasóik előtt eltakarták a görög küzdelemnek szabadságvívó 
természetét. Ennek tulajdonítom azt a bántó közönyt, mit a 
magyar nemzet mutat a háború esélyei iránt. 

Hetven év előtt alig volt vármegye, mely ne kísérte 
volna az együttérzés meleg szavaival a görög szabadságharc 
eseményeit. Nem azt jelenti a rokonszenv megnyilatkozása, 
hogy rögtön kardot kössünk és belefújjunk a harci riadóba, 
de egy nemes könycsepp, mit szenvedő társunkért hullattunk, 
olykor a balzsam erejével hat s a rokonszenv, melyet más né- 
pek szabadságharca iránt ébresztünk, nevelő és edző hatás- 
sal van saját népünk szabadságszeretetére. 

Bennem a sajtónak ez a szörnyű józansága félelmet ger- 
jeszt. Mintha ki volnánk cserélve, mintha elvesztettük volna 
fogékonyságunkat a szabadság értéke iránt. Mintha elsorvad- 
tak volna szellemünkben azok a gyökérszálak, melyek a kö- 
zös vágyat és közös szenvedést a népeknél közvetítik. 

A mit cselekszünk, rútnak találom és visszataszítónak. 
A rabszolga gúnyolódása ez azzal a társával, aki bilincseit 
készül összetörni. Kik vagyunk, hogy fennhéjázó gőggel be- 
szélünk a görögök gyengeségeiről és hiu erőfeszítéseiről? 
Ha legalább kényeztetett ölebek volnánk, s a pitvar oltalma 
alól ugatnók meg a juhászkutyát, mely csatakossá lett a vihar- 
ban. De juhok vagyunk, a kiket fejnek és nyírnak tetszés sze- 
rint s legelőnk is sovány, mert végig tapos rajta az osztrák. 

Senkik vagyunk a nemzetközi viszonylatokban. Se aka- 
ratunk, se hatásunk, se nyomunk. Egy földrajzi darab, meg- 
jelölve az osztrák zászlóval — ez vagyunk mi. Egy hadkiegé- 
szítő terület, egy fogyasztási bázis, és egy élelmezési tarto- 
mány az osztrák birodalmi eszme részére — ez vagyunk mi. 
Honnan veszünk bátorságot arra, hogy kicsinyeljük egy nép 
küzdelmét, mely a barbár török iga alól igyekszik fölszaba- 
dulni? Valóban lehetnénk szerényebbek a mások megítélé- 
sében és mérsékeltebbek az önmegismerésben. 

Kinek teszünk szolgálatot, ha nemzetünkből irtogatjuk 
az ideális tényezőket, mint valami haszontalan gyomot? Oh, 
jól tudom, hogy ez az irány a materialiter elvadult politikai 
rendszernek természetes posztulatuma. Helyzetünknek  ál- 
landó tűrése csak úgy válik lehetővé, ha a nemzet kebelében 
a jónak és igaznak minden ösztöne elpusztul. A hatalomnak 
tehát igenis szolgálunk, mikor elnyomjuk a szabadságvágyó 
népek iránt ébredő rokonszenvet. 

De mióta lett a sajtó a hatalom szolgája? Nem a hi- 
vatás teljes megtévedése-e, hogy a közérzület szervei magát 
a közönséget rontsák meg? Mondják, hogy a kígyó beleha- 
rap saját farkába, de nem hallottam, hogy ezzel megmérgezné 
önmagát. A hatalomnak szolgáló sajtó nem csak csúszik-má- 
szik, miként a kígyó, de harapásával meg is mérgezi a nem- 
zet testét, melynek ő is alkatrésze. 


Egy kinevezésről. 
1807. április 27. 


Ahhoz a hírhez, hogy Lits Gyula képviselőt közigazga- 
tási bírónak nevezik ki, az yEgyetértésk megjegyzéseket füz. 
E megjegyzések így hegyeződnek ki: 

yNem hihetjük, hogy ugyanaz a kormány, mely ellen 
mindig támadólag lépett föl, ép őt szemelné ki a hatalom 
egyik beneficiumának az élvezőjévé. Mert hiszen a kormány 
ugyanaz, a rendszer is ugyanaz, tehát egyedül csak Lits Gyula 
urnák kellett volna alaposan megváltoznia.x 

A felfogás, mely e megjegyzésekből kidomborodik, azt 
az irtózatos pártrendszert igazolja, mely ellen a tiszta alkot- 
mányosság komoly hívei régóta küzdenek. Mindent lefoglalni 
az uralkodó párt számára annyi, mint mindazokat a rendszer 
igájába hajtani, a kik alkalmazást keresnek az állam szolgá- 
latában. Ez a felfogás végelemzésben arra vezet, hogy a köz- 
hivatalnok a kormány privát cselédje. 

Vannak állások, melyeknek természete és feladata, szo- 
rosan összefügg a kormány politikai irányával. Ilyen az ál- 
lamtitkárok és főispánok állása. Ezekre az állásokra csak olyan 
egyének vállalkozhatnak, a kik árkon-bokron keresztül hivei 
a kormány politikájának. De az állami szolgálatok legtöbb 
állása nincsen összefüggésben a politikával. Ezen szolgálati 
ágak betöltésénél éppen oly kevéssé lehet irányadó a politi- 
kai pártállás, mint a vallásérzület. A miként egy vasúti mér- 
nöknél, hivatalos feladatainak teljesítésére nincsen befolyás- 
sal, hogy melyik templomba jár, éppen akként nem lehet be- 
folyással, hogy választáskor jobbra szavaz-e, vagy balra. 

Az országnak jó tisztviselőkre van szüksége, és nem párt- 
tisztviselőkre. A tisztviselői kvalitás megítélésénél tekintetbe 
kell hogy jöjjön az illetőnek becsülete, szakértelme és buzgó- 
sága. De mi köze legyen itt a pártállásnak? Szabad-e meg- 
engednünk, Hogy a becsület szakértelem és buzgóság csak 
a kormánypárt kebelében található fel? 

Jól értsük meg egymást. Én mindazokat, kik áruba bo- 
csájtják politikai meggyőződésüket, lelkem egész erejével 
megvetem. De abból, hogy bírói állást fogad el valaki, aki a 
politikai téren a függetlenségi elveket hirdeti, nem merem 
azt következtetni, hogy személyes előnyökért eladta nézeteit. 
Az ilyen esetek megítélésénél csak úgy lehetünk igazságosak, 
ha kellő mérsékletet tanúsítunk. Ne zárjuk el a gyanúsítás 
hirtelenségével az ellenzék férfiai elől azt az utat, hogy pozi- 
tív téren is szolgálhassák a hazát. Ne bélyegezzünk meg kellő 
próba nélkül egy új bírósági institúciót azzal a föltevéssel, 
hogy ott egy alacsony lelkű renegát rontja a levegőt. 

Igaz. Erről a rendszerről nem igen föltehető az az ideális 
szempont, hogy politikai ellenszolgálat nélkül kardinális ál- 
lásra hívjon meg egy ellenzéki férfiút. De ha nem teszem föl 
a tisztességet a rendszerről, fölteszem azt Lits Gyuláról. El- 
végre is a kabinet gondoskodhat kivételes esetekről, hogy le- 
gyen mire hivatkozni s hogy megerősíthesse a szabályt. 

Bíróvá lenni nem annyi, mint a hatalom beneficiumának 
élvezője lenni. Az ilyen kifejezés hihetetlen módon megalázza 
az igazságszolgáltatási intézményt és a bírónak személyét. 
Wekerle Sándor és a többiek nem beneficiumot élveznek, ha- 

nem súlyos kötelességeket vállalnak magukra. Kötelességeik 
teljesítéséért, tudásukért, munkájukért fizetést húznak. Ez nem 
beneficium. Hanem igazolt kárpótlás s ezt nem a hatalomtól 
kapják, hanem mindnyájunktól, akik közterhet viselünk. Ne- 
künk a kormány nem hűbéres urunk. Nem ő tart ki minket, 
hanem mi tartjuk ki őt. Lits Gyula, mint közigazgatási bíró, 
nem a kormány szolgája, hanem az ország tisztviselője, nem 
a kormány politikáját alkalmazza, hanem a törvényt; nem a 
kormány nézeteinek szerez érvényt, hanem saját bírói meg- 
győződésének. 

Politikai véleményt változtatni személyes előnyökért, cu- 
darság. De senkinek sincs joga az egyént egy egész életen 
át a politikai padokhoz srófolni. A milyen szabadok vagyunk 
a politikai irányelvek megválasztásában, éppen olyan szaba- 
dok vagyunk a szolgálati pályák megváltoztatásában. Akit 
akár temperamentuma, akár a kilátások reménytelensége, akár 
az a megfontolás, hogy más téren több hasznára lehet a köz- 
ügynek, arra ösztönöz, hogy visszalépjen a politikától és mint 
közhivatalnok szolgáljon tovább: azt, ha csak nincs ellene 
bizonyítékunk, nem illendő egy megbélyegző útlevél kísére- 
tében eltoloncolni. 

A függetlenségi eszme szempontjából sajnálni lehet, ha 
Lits Gyula visszavonul a politikától, mert értelmes, munka- 
bíró és előkelő harcos volt küzdőink sorában; de ezen elha- 
tározásában nem a hitvány renegátok sorsát látom, mert 
semmi bizonyítékom nincs arra, hogy elveinek árán jutna 
állásához. 

Az ember a megszokás rabja. Nálunk szokássá vált, 
hogy a köztisztviselő a kormány politikai rendszerében, vagy 
börtönőr, vagy börtönlakó. A tisztviselőurak mindig bilincset 
zörgetnek, vagy azért, hogy másokra rakják, vagy azért, hogy 
maguk viseljék. Az vEgyetértésx felfogása ennek a rossz szo- 
kásnak esett áldozatul. A visszaélést természetes állapotnak 
veszi. Mivel így van, azt hiszi, hogy ennek így is kell lenni. 
Ebből származik tévedése. Bizonyára látja, hogy nálunk az 
egyéni boldogulásnak majd minden föltételét kézre kerítette 
a hatalom és ebből azt következteti, hogy a közfunkcionárius 
nem is lehet bérszolgánál egyéb. És a tapasztalatoknak igén 
nagy sorozata valóban igazolja is ezt a föltevést. 

De ha nagy ritkán akad egy-egy fehér holló, akkor az 
ellenzéki publitisztika feladata talán mégsem az, hogy azt a 
fehér hollót minden további próbák nélkül, nem tekintve egy 
becsületes önzetlenséggel átélt múltnak erősségeire, azonnal 
bemázoljuk a politikai korrupció piszkos festékével. Ellen- 
kezőleg. Egy ilyen kinevezés ok és alkalom annak feltünte- 
tésére, hogy hazánk nem privát tulajdona a kormánynak s 
hogy a közfunkcionárius állások betöltése nem képez a kor- 
mánypárti egyének számára sem kiváltságot, sem szabadalmat. 

Bónis Samut az ellenzék padjairól vitték kúriai bírónak. 
Senkisem ütközött meg rajta. Gál Jenő a nemzeti párt sorai- 
ból lett miniszteri tanácsos. Enyedi Lukács a függetlenségi 
pártból a pénzügyminisztériumba ment. Hibáztatta-e ezért az 
yEgyetértésc? Nem. Megdicsérte: Föltette róla, hogy nem 
elveit változtatja, hanem csak helyzetét. Úgy is volt. Enyedi 
még évek múlva is hive volt a függetlenségi eszmének. Most 
már nem. Régi zászlóját cserben hagyta. Pedig numerusok- 
kal dolgozott, a melyek nem szoktak változni. Az vEgyetértésc 
még sem rohant ki. Holott rászolgált a rohamra. 

De Lits Gyula még nem szolgált rá. Mi oka van az 
yEgyetértésxc-nek erre a nagy sietségre? Várjuk meg, hogy 
elkövettessék a hiba; akkor aztán sújtsuk a hibást két kézzel. 


Bizonytalan sors. 
1897. április 29. 


Tájékozatlanságomat egész mértékben bevallom. A pé- 
tervári találkozás nekem sem örömet, sem búbánatot nem 
okoz. Eddig azt nem tudtam, hogy miért vagyok ellensége 
az orosznak; most meg azt nem tudom, hogy mit ér a 
barátság. Inváziója, amellyel letörte ifjú szabadságunknak 
összes hajtásait s nemzeti fejlődésünket irtózatos mértékben 
visszadobta, bizony rosszul esett s a seb, amit akkor ütött, 
nem szünt meg vérezni. Viszont, hogy meglátott minket a 


250 


cár, mikor a hatalmak közül senki sem akart meglátni s haj- 
landósága felénk fordult és nemzetünket egy becses kard- 
dal ajándékozta meg — mintha mondaná: amit szétrombol- 
tam nálatok, azt az épületet csak ilyen eszközzel lehet újra- 
építeni. — Szívünknek ez a gondoskodás igazán jól esett. 

Érzelmi tekintetben tehát volt okunk a gyűlöletre és 
van okunk az engesztelődésre. Nekünk: a magyar nemzet- 
nek. Mert az a rombadöntött szabadság is a mi ügyünk volt; 
ez a szimbolikus kard is ami ügyünk. 

Hanem Szentpéterváron ezúttal mi nem kerültünk szóba. 
Mintha a földszínen sem volnánk. Mintha tökéletesen mind- 
egy volna az emberiség háztartásában, hogy épségben ma- 
radjon-e az a hangyaboly, mely a Kárpátkoszorú belső felén 
egy évezred óta épül, fejlődik, összetart és munkálkodik, 
avagy mint alkalmatlan tárgyat, szerterúgja-e egy katona a 
maga bakancsával? vÓhajtom, akarom, kívánom, szeretem, 
biztosítom. Érdekem, hadseregem, barátom!x Azt hihették 
a népek, hogy a személyes uradalomnak ezt a hangját még 
a múlt század végén elföldelte a francia forradalom. Nekem 
a triumvirek jutnak eszembe, kik cézárias biztossággal osztot- 
ták meg egymás közt a világot. 

Ebből az eljárásból még a hangulatkeltés óvatossága 
is hiányzik. Néhány elejtett szó a kormányelnökök részéről 
és egypár homályos közlemény a hivatalos értesítőkben némi- 
leg előkészíthette volna a nemzet kedélyét. Ha legalább cson- 
tot dobtak volna nekünk, hogy rágódjunk az alkotmányos 
látszat e hulladékán! De érdemesek mi még erre sem va- 
gyunk. Nekünk meg kell elégednünk azzal a nem egészen 
megnyugtató tudattal, hogy ne tudjuk, mikor és miért lesz 
szép idő. vihar, eső, dér és szövetség. A légtani tünetek és 
külügyi helyzetek számunkra egy kategóriához tartoznak. 
A légmérő oszlopa Szentpéterváron emelkedett. Derűs nap 
lesz, vegyünk könnyű kabátot. Konstantinápolyban sülyed a 
higanyoszlop. Az idő borongós. Vegyük elő a paraplét. 

Okos berendezésnek tartom, hogy a gyermeknek és 
a részeg embernek saját külön őrangyala van. Mert ahogy 
botorkálnak, minden lépésük a gondviselés állandó támaszára 
szorul. De vizsgálgatom nemzetünk életkorát és  tapogatom 

az üterét és nem látom benne a gyermeket és nem lődö- 
zök föl benne mámort. Sőt inkább a vénülő ember józan- 
ságát látom nála túlnyomó színeken kifejlődve. Ebből követ- 
kezik, hogy még a boldogság is csak úgy becses, ha részünk 
van annak megszerzésében; a balsorsot pedig azon esetben 
tűrjük kellő nyugalommal, ha tudjuk, hogy befolyásunk és 
erőnk van sorsunk megváltoztatására. 

Az uralkodók személyes érzelmeit respektálni udvarias 
kötelessége minden polgárnak. De az olyan személyes érzel- 
mek, melyek a nép életére döntő befolyással vannak, a nép- 
bírálat jogköréből ki nem vonhatók. A jószándéknak kétség 
alá nem jövő indulatát vitte a fenség Szentpétervárra. És 
oda vitte egy hosszas uralkodásnak bő tapasztalatait is. 
Dacára e bizalmat keltő jeleknek, mégis tudni szeretnők, 
hogy voltakép mi történik velünk? Mi csak annyit látunk, 
hogy a külügyi vezetés szokott ekszkluzivitással minket be- 
végezett: tények elé állított. És látjuk azt is, hogy az új kéz- 
fogónak merev dinasztikus színe halomra dönt minden alkot- 
mányos elméletet a szuverenitás megosztásáról. De nem 
látjuk, hogy mi hasznunk, mi kárunk van az új helyzet- 
ből. Pedig bizonyosan tudjuk, hogy ha kár lesz, azt mi 
viseljük. 

Kísértetek járnak föl a történelem sírhantjai alól. Két 
világhatalom malomköve közé volt beékelve a kis Erdély 
a fejedelmek idejében. Mindkét hatalomnak vásott rá a foga. 
Az okos fejedelmek mindkét hatalomnak kedvében jártak. 
A török ellen német segítséget, a német ellen török segélyt 
vettek igénybe. Ezt az egyensúlyozó politikát a nomád arab 
úgy űzi, hogy ha megsántul a lova jobblába, akkor erő- 
szakosan megbénítja a ballábát is. Így aztán nem látszik 
a baj, mert a két sánta láb kiegyenlíti menés közben a 
bicegést. 

Talán csak nem ezt a siralmas politikát vette célba 
az osztrák-magyar monarchia külügyi hivatala? Ilyen meg- 
aláztatást már csakugyan nem érdemlünk meg azon szer- 
telen áldozatok után, amelyeket a közös hadsereg harcké- 
pességének fejlesztésére hoztunk. 

Azonban ne felejtsük el, hogy azokról is volt szó, kik 

a pénzt és embermatériát szolgáltatják. A császárok bizto- 
sítják a békét népeik számára. Nagy ezért a mi hálánk, mert 
bizony egyedül csak tőlük függ, hogy élvezzük-e a béke 
áldásait, vagy elpusztuljunk a háború borzalmainak súlya 
alatt. Egyedül csak tőlük! A felséges urak szemében a 
haragnak megvillanása vagy a jókedvnek derűje százmillió 
emberre nézve szörnyű vihart vagy napsugaras eget jelent. 
Képzelhető-e ennél nyugtalanítóbb gondolat? 


48-as szövetség. 
1897. május 1. 


Nálunk minden dolog a visszájára van fordítva. Ha 
gyenge a kormány, nem jó, mert a legkisebb bécsi szél 
is elfújja, ha erős, rosszabb, mert a leszavaztatás veszélye 
nélkül nem állhat bécsi szolgálatba. Ha szegényedik a nem- 
zet, nem jó, mert a közszükségből rést csinál az osztrák, 
hogy behatoljon közjogi várunkba; ha gazdagszik, az sem 
jó, mert az osztrák kapzsiság vérszemet kap és tributumot 
követel. 

Látott-e már a világ valaha hazafiakat, kik abban fárad- 
nak, hogy ürügyet találjanak saját hazájuk megrontására? 

Van-e valahol ország, amely önként állit katonát s ön- 
ként fölszereli és eltartja anélkül, hogy biztosítaná magának 
a katona érzelmeit, hűségét, esküjét? 

Volt-e valaha szabad nemzet, mely saját önrendelkezési 
jogkörét a maga jószántából megcsonkította s törvényt ho- 
zott arról, hogy milyen módon folyjon be egy más állam az 
ő ügyeire? 

Nem bolondok házába való logika-e azt állítani, hogy ha 
összekötöznek minket Ausztriával politikai, hadügyi és gazda- 
sági téren: akkor a nagyhatalmi állás erőigényeinek inkább 
megfelelünk, mintha szabadon fejlődnék mind a két állam a 
maga természetes légkörében? 

Példát kérek arra, hogy melyik szabad ország tartotta 
feladatának egy idegen állam ipartermékeit vámokkal megvé- 
deni, saját iparának szétrombolásával? 

A viszásságoknak ez a féktelensége nem is természetes 
utón keletkezett. Közreműködött sok szofizma az államtudo- 
mány terén; aztán hibás számítások és hiú reménységek; 
végre csekély bizalom a nemzet életerejéhez és jóhiszemű föl- 
tevések a szerződő fél irányában. Ezeket az erkölcsi rugókat 
kiéhezett hazafiak mohó étvágya feszítette a szakadásig. így 
született meg a rendszer. De hiányzott belőle az igazság. A 
tartományi és gyarmati állapotot állami függetlenségnek ha- 
zudtak. Ezt a nagy hazugságot leleplezte a tapasztalás. A nem- 
zet életösztönei nem nyerhettek ebben a korcsrendszerben ki- 
elégítést. Az egészséges mozdulat és a hazug építmény össze- 
omlik. 

Ezt a mozdulatot meg kellett akadályozni. Hogyan? Bi- 
zony nem szép szóval. 

A becsületes ember nem megbízható közeg egy hazug 
rendszer fentartásához. Annál jobb. Csináljunk megbízható- 
kat. Korrumpáljunk! Megtörtént. Közérdek? Minő szentimen- 
talizmus! Hát nem elég, hogy minden tolakodó egyéni érdek 
kielégítést nyert? Ez a pompás gondolat sok elszánt katonát 
újoncozott a rendszer számára. A sok katona együttes érdeke 
termelte az érdekszövetséget. Most már erős a falanksz. A 
parlamenti többség vajjon miért is nem tesz eleget a keres- 
kedelmi törvénynek? Hiszen a közkereseti társaságok kötele- 
sek könyvet vezetni és firmát vallani. 

De mindenkit mégsem lehet elhelyezni. Semmi. Mire 
való a főispán, a vasút, a bánya, a gyár, az erdő, a méntelep, 
a pénzügyigazgatóság, az államépítészet és még sok minden 
egyéb, ha nem arra, hogy a tisztviselők és alkalmazottak száz- 
ezrei, kiket közadóból fizetünk, parancsszóra ráfeküdjenek 
azoknak véleményére és jogaira, akik a közadót fizetik? 
Mintha nem is lehetne másként. Népünk már is ellenséget lát 
az állam minden közegében. 

Párhuzamosan ezzel leszoktatták a polgárt az önkor- 
mányzati kötelességekről. Előbb a hatáskört nyirbálták. De a 
néptudat nagyon oda volt forrva a helyhatósághoz. Az auto- 

nomikus erély tulajdonságai közé tartozik, hogy a működési 
tért tágítsa. Rajta tehát, riasszuk el az érdeklődést. Tegyük 
nehézzé a közreműködést. Sajátítsunk ki minden széket a kor- 
mány hívei számára. Megtörtént. Szétmarcangolt tagokkal és 
zsibbadt lélekkel hevernek a törvényhatóságok, rendezett ta- 
nácsú városok és községek a rendszer békóiban, a hatalom 
lábainál. 

Van-e még, ami meg nem romlott ebben az országban? 
Maradt-e még polgári öntudat? Van-e itt-ott le nem tört 
akarat? Elveszett-e minden hajlandóság az igazság keresé- 
sére? És a közszellemben van-e még érdeke a függetlenségi 
eszmének? 

Néhányan azok közül, akik még el nem fáradtak, sem 
kétségbe nem estek, kísérletet tesznek holnap népszövetsé- 
get alkotni a függetlenségi eszme érdekében. E téren min- 
dig voltak harcosok, de szervezet soha sem volt. A központ 
nem tartott állandó összeköttetést a vidékkel. Rendszeres pro- 
paganda hiányában a mélyebb rétegekbe csak a jelszavak ha- 
tottak be, de nem az érvek. Most a cél egy hálózat létreho- 
zása, melyben a sokaság erővé változik át. 

Nem áltatjuk magunkat, ennélfogva nem fogunk csa- 
lódni. Tudjuk, hogy erőszakolni még a boldogságot sem le- 
het. A néptől türelmet, kitartást, buzgóságot, hűséget kérünk. 
Sőt pénzt is. Ez úgy-e jó alkalom a nevetésre? Semmi. Mi 
úgy tudjuk, jobban szokás ragaszkodni ahhoz a helyhez, a 
hova alsózni járunk, mint ahhoz, ahová okádni jár a kormány- 
párt részeg szavazója. 

Tehát pénzt is kérünk. Oh nem províziót, nem is száz- 
ezer forintot. Ha ennyit lehetne remélni, nem mi kérnők, 
hanem ti. Hanem öt krajcárt hetenként. Tányérozunk, miként 
a nemzet költője mondta. Nem szégyeljük. Ha isten velünk, 
azok a krajcárok libertásokká változnak a szövetség kezében. 
A libertást pedig nem tartjuk magunknak, miként ti az osz- 
talékot és a prezencmarkot, hanem szétosztjuk tizenhat millió 
lélek között. Jusson belőle a nemzet költőjének is. Hiszen 
tőle tanultuk a hazának és szabadságnak szeretetét. 

A harc, amit a függetlenségi eszméért az újabb korszak- 
ban vívtak ki, kissé platonikus volt. A hatóságilag szervezett 

elnyomással szemben nem állott társadalmilag szervezett 
védelem. Azokat a mizériákat, miket a pártadminisztráció oko- 
zott, nem orvosolta senki. Az üldözés nem kapott megtorlást. 

Népünk a jajgatás közben megfeledkezett arról, hogy 
haragudni is lehet. Arra fogjuk szoktatni a népet, hogy tud- 
jon akarni. Egy alávaló és becstelen háború folyt a nép alkot- 
mányos érzülete ellen. Azt tanítják, hogy adja el magát és 
hogy féljen igaz jogának gyakorlásától. De meguntuk a szét- 
vert vélemények bujdosását. Összeszedjük a romokat. Majd 
ha egy érzelem hevít, egy akarat mozgat, egy gondolat igaz- 
gat és egy kar vezet minden 48-as embert, megütközünk egy 
nagy alkotmányos csatában. 

Az eltikkadt mezőt fölfrissíti a harmat. Az eltikkadt nép 
szellemét eszmék frissítik föl. Az eszme, mely lobogónkat 
disziti, nem új. Annyi idős, amilyen régi a magyar nemzet 
közszerencsétlensége. De a tiszta búza csiraképességének 
nem árt az idő. 

Elé tehát az ekevasat: mozgassuk meg a talajt, hogy 
befogadja a polgári önérzet szabad levegőjét és hazafias gon- 
dolatoknak meleg napsugarát. Aztán fogjunk két kézzel a 
vetés munkájához. A mag jó. Ilyet hintett el Rákóczi Ferenc 
és Kossuth Lajos is. Ne a vetőkézben bízzatok, mert azok 
nagyok valának, mi pedig kicsinyek vagyunk; hanem bízzatok 
a magyar talaj termőerejében. A mag kikél s ha megnő majd 
a vetés: a nemzeti függetlenség megváltó lelke fog ringa- 
tózni a kalásztenger ölén. 


A válság veszélyei. 
1897. május 4. 


A kvóta-bizottságok megegyezni nem tudnak. Hátra van- 
nak a kormányok és a parlamentek. Önként merül föl a kér- 
dés: mi lesz, ha ezek a faktorok sem tudnak megegyezni? 

Földindulás bizonyára nem lesz. A nap nem homályoso- 
dik el s a Saturnus gyűrűje nem pattan szét. Még a vizek sem 

áradnak meg. Nem félhetünk tehát sem a kozmikus rend 
megzavarásától, sem a földtani elemek lázongásától. 

De a magyar ember legyen elkészülve rémes látomá- 
nyokra. A színpad hátterében érckakas fog csikorogni, villá- 
mok cikázása vakítja meg a szemeket, dörgő moraj hullámzik 
végig a levegőn, százados kripták rozsdás zárai nyílnak meg 
csikorogva és Jeremiásnak minden siralmát elzengi a kórus. 
A színpadon. Remélem, ez a csinált vihar, hazug villám és lo- 
pott kesergés nem téveszt meg senkit. 

A józan ember fontolóra veszi, hogy kinek van igazsága. 
Ez iránt immár nincsen kétely. A fizetőképesség a vagyoni 
állapottól függ. A vagyoni állapot kipuhatolására az összes 
adóbevételek mennyiségét veszik a magyarok alapul. Nem biz- 
tos és kifogástalan alap, de megközelítő. Tekintve pedig, hogy 
a világon sincs magasabb adókulcs, mint nálunk: ez a számí- 
tási alap még kedvező is az osztrákokra nézve. 

Ezzel szemben az osztrákok népességi számaránya alap- 
ján akarják a hozzájárulást. A célzat szembeszökő. Hiába! 
Ravasz a német. Ezúttal egy kissé bárgyú is. Mert a vagyoni 
erőmérésnek csak a végletekig vitt és algebrailag megállapí- 
tott  vagyonegyenlőség rendszerében lehetne az  ember- 
mennyiség tényezője és alapja. De a nagyváradi püspök va- 
gyona és egy ruthén napszámos vagyona között olyan eltérés 
van, a milyent a statisztikának átlag számításai soha át nem 
hidalhatnak. Különös tünet az is, hogy a népszaporaság fordí- 
tott arányban áll a vagyonbőséggel. A legtöbb gyermek a 
legszegényebb osztályoknál található. Aki százezer csíki szé- 
kelyre annyi terhet róna, mint százezer torontáli svábra, azt 
meg kellene kötözni, hogy minél előbb a dühöngök osztályába 
szállíttassék. Az osztrákok ezen számítási alapjának egyedüli 
magyarázata az, hogy ők mindenáron szabadulni akarnak 
15-16 milliónyi évi tehertől s azt mindenáron a nyakunkba 
akarják sózni. Hadd fizessünk helyettük! Céljukra alkalmas- 
nak találják a mai időt, midőn Magyarország abba az erkölcsi 
és elmebeli zavarba esett, hogy Bánffy Dezső báróval kor- 
mányoztatja magát. 

Az igazság tehát a mi részünkön van. Mi ki tudjuk mu- 
tatni, hogy eddig többet fizettünk, mint a mennyit kellett 

volna s hogy ezentúl csak annyit fizethetünk, mint a meny- 
nyit eddig fizettünk. Ők pedig semmit sem tudnak kimutatni, 
csak azt, hogy minden kvótaviszály alkalmával ügyesen ki- 
használják a helyzetet a maguk előnyére. 

Csakhogy a politikában nem mindig az abszolút igazság 
dönt. Egy szövetség fennállásánál a szövetség vagyoni oldala 
nem az egyetlen mértékadó faktor. Szükséges a mérlegbe 
rakni egyéb körülményeket is. A szövetséges viszonynak le- 
hetnek pénzben ki nem fejezhető hasznai is, melyeket könnyel- 
műség volna magunktól az eszmei igazsághoz való merev ra- 
gaszkodás kedvéért eldobni. A dolog úgy is állhatna, hogy 
megtartva az igazságot: elveszítjük talán a békét, talán a jó- 
létet, talán a szabadságot. Más szavakkal: az operáció sike- 
rült, de a beteg meghalt. így is állhatna a dolog. Vajjon 
így áll-e? 

A mi százszor elmondatott, mondjuk el százegyedikszer 
is, mert a valóság nem vészit értékéből az ismétlés által. 

A törvény egyenlőséget rendel a jogokban és arányt 
rendel a terhekben. E szerint a közösügyekben a mi jussunk 
50 százalék, a mi kontribúciónk 31 százalék. Ez tetszetős 
állapot s úgy néz ki, mintha lefőztük volna a németet. Pedig 
nem főztük le. A magyar ember eszejárásáról Bécsben azt a 
klasszikus adomát beszélik, hogy fájós lábára az orvos bedör- 
zsölést rendelt és előre figyelmeztette, hogy nagyon fog fájni 
a dörzsölés alatt. A beteg aztán dicsekedve beszélte el, hogy 
ő lefőzte a németet (az orvost), mert mindig az egészséges 
lábát dörzsölte de s ezzel kikerülte a fájdalmakat. Így a ki- 
egyezésnél is. A jogok egyenlősége a papírról átment a 
tanácsterembe, de nem ment át az életbe. A terheket azonban 
viseljük. Minden közös intézmény: egész mértékben osztrák 
intézmény. A mit fizetünk, azt mi kizárólag osztrák intéz- 
mények fentartására fizetjük. 

Ha a paritás átment volna az életbe s ha ennélfogva az 
udvar, a hadsereg, a külképviselet, szellemben, nyelvben, hű- 
ségben éppen akkora mértékben volna magyar, mint a mek- 
kora mértékben osztrák: a terheket ez esetben is csak a fize- 
tőképesség arányai szerint kellene hordozni. Így rendeli a 
törvény. Így a józan okosság is. Mert az állam erkölcsi és 


258 


jogi formáció, nem pedig közkereseti társaság. Ügyes-bajos 
dolgokban a jogállam szervei egyaránt szolgálatára állanak a 
szegénynek úgy, mint a gazdagnak és a latifundium birtoko- 
sának éppen úgy egy szavazata van, mint a negyedtelkes gaz- 
dának. A jog nem árucikk, melyet pénzmennyiség szerint mér 
a fűszeres. Vagyoni kategóriákba osztani be a jogokat annyi, 
mint semmivé tenni a jogegyenlőség nagy elvét. Arányosítani 
a jogmennyiséget a közszolgáltatás mennyiségéhez annyi, 
mint Schossbergernek tízezer szavazatot adni; Jókainak, En- 
drődi Sándornak és Bartók Lajosnak pedig együttvéve egyet. 

Ez mind igaz; de mi lesz a kiegyezéssel ezen merev ál- 
láspont mellett? 

A patvarba is! Mit kapunk mi az osztráktól? Miért éget 
minket az a kérdés, hogy mi lesz velünk, ha nem leszünk gyar- 
mat? Hát annyira jó a szolgaság, hogy már szabadok sem 
merünk lenni? 

Rázkódástól félünk? Keressen bárki egy jó gondolatot, 
mely rázkódás nélkül ment át a nemzetek vérkeringésébe. Föl 
kell számlálni mindazt, a mi becses a hazának és az egyénnek; 
ugyan melyik intézmény és melyik jog hullott a puha ván- 
kosok között szendergő nemzet ölébe? Minden változás ráz- 
kódással jár. Nincs olyan tünemény sem a fizikai, sem az 
erkölcsi világrendben, melyet nem az atomok és eszmék for- 
rongása hozott létre. Maga az élet sem egyéb, mint a ráz- 
kódások állandó folyamata. 

De hát csak minket ráz meg a válság? Miért kell nekünk 
inkább félni, mint az osztráknak? íme, nekünk igazságunk 
van; nekik nincs. Az igazságnak és a hazugságnak ebből az 
összeütközéséből válság származik. És mégis mi féljünk? 

Válság. Válság. Ugyan mi az? Talán bukik a kormány? 
De hiszen arra nincs lehetőség, hogy ennél is silányabbat 
kapjunk. Föloszlatják a Házat? No bizony! Ki bolond búsul 
a betegség után, ha sikerült a felgyógyulás? Avagy a korona 
döntésében volna a veszély? Én nem látom. Alkotmányos 
szempontból nem, mert a nemzeti jogkört nem ez a tény csor- 
bítja, hanem az a törvény, mely a koronára ruházta a parla- 
ment legfontosabb jogát, a közteher megállapítását. Politi- 
kai szempontból sem látom veszélyesnek a korona döntésé, 

Miután mellettünk van az igazság, csak a mi javunkra dönt- 
het a korona. A koronára nézve is csak akkor válik kényessé 
az ügy, ha el akar térni az igazságtól. Nekem nincs aggodal- 
mam. Szívósabb életösztönei vannak az uralkodóháznak, sem- 
hogy szemmel látható érdekeit gyöngítené. És ha mégis? No 
akkor legalább mindenki átlátja, hogy nem okos az olyan 
törvény, mely a tiszta parlamenti Hatáskört, a korona jogkö- 
révé teszi. Ez az esemény meggazdagítana egy tapasztalattal 
s jobban kifejtené bennünk az óvatosság életműszereit. 

Válság, válság. Magyarázatot kérek. Kit gyöngít meg? 
Kit hoz zavarba? Alkotmányos életünk indul talán veszen- 
dőbe? Minő bohóság félteni, a mi nincs. A mi van belőle, 
ezeket a nyűgöző formákat gondos ápolás alá veszi a külföldi 
kapitalizmus. Hiszen olyan jámbor és pontos fizetőkre nem 
egykönnyen akad, a milyenek mi vagyunk. 

Kit érinthet hát a válság? Érdemes e fölött elmélkedni. 
Kire találták ki ezt a regulát: vbeati possidentesc? Hányan 
vannak, a kik félhetnek? Néhány miniszter, néhány inkompa- 
tibilista és néhány törtető. Talán százan. Ezeknek érdekét, 
jól jegyezzük meg: csak ezekét. Másnak senkinek a hajaszála 
sem görbülhet meg. 

Éppen ezért a fölmerült és fölmerülendő rémlátomá- 
nyok csak színpadi tünetek. A válság veszélye csak műveszély. 
Vigyázzunk, hogy ne hozzon zavarba a szemfényvesztés. 


A lehetetlen helyzet." 
1897. május 6. 


A miniszterelnök úr azért kész az áldozatokra, mert 
vlehetetlen helyzetet teremteni nem szabadx. Ezt a nyilatko- 
zatot a kvótabizottság utolsó ülésén tette és annak hiteles- 
ségéhez nem fér kétség, mert az értesítés hivatalos jellegű. 
Ennélfogva nem a levegőben lóg az eszünk, ha jobbról-bal- 
ról vizsgálgatjuk ezen: nyilatkozat mivoltát. 

Betű szerint való értelme a nyilatkozatnak nincs. Mert 
lehetetlen helyzet nem létezik. A kormányelnök tehát olyas- 
valamitől akar megóvni, a mi nincs, nem volt és nem is 
lesz. Mihelyt lehetetlen, akkor nem helyzet; mihelyt helyzet, 
akkor ez egy adott valami, a mi látható és érezhető — tehát 
nem vlehetetlenc. 

Lehetetlen helyzetek nálunk sem materiális értelemben 
nincsenek, sem politikai értelemben. A fizikusok lehetetlen- 
nek tartanak egy favas-hidat, de nálunk van ilyen. A politika 
szabályai szerint merőben lehetetlen, hogy a kormányelnök 
úr kormányelnök legyen; mégis az. A lehetetlenségek kate- 
góriáiban ennél tovább menni lehetetlen. 

A kormányelnök úr nyilatkozatát azonban nem betű sze- 
rint kell venni. A lehetetlen helyzet alatt bizonyára nehéz, 
bonyodalmas és káros helyzetet értett. Azokra a válságokra 
gondolt, a melyek a meg nem egyezés folytán keletkezhet- 
nek. És okosabbnak tartja inkább áldozatokat hozni, mint 
bevárni a válságot. Gondolom, ez a helyes értelme a kor- 
mányelnök úr nyilatkozatának. 

Szükséges megállapítani, hogy igen sokan a jóhiszeműek 
közül magát a 67-iki kiegyezést féltik a válságtól. Ha e féle- 
lem alapos volna, úgy a magyar nemzetre nézve ez a válság 
lenne a legnagyobb jótétemény. De bár kétségtelen, hogy 
minden kvótatárgyalás, valamint a többi gazdasági kérdések 
időről-időre való fölvetése, vitája, és megállapítása nemcsak 
a kedélyeket zaklatja föl, hanem alkalmat nyújt arra is, hogy 
a nemzet alaposan mérlegelje a 67-es kiegyezés összes ered- 
ményeit, a mi maga után vonja a tiszta látást s ennélfogva 
azt a meggyőződést, hogy több benne a hátrány, mint az 
előny; s bár ennélfogva kétségtelen, hogy ezek a tárgyalá- 
sok hova-tovább, mindinkább elidegenítik nemcsak a népet, 
de a nemzet művelt rétegeit is a sokat dicsőített és egykor 
sok reménnyel kecsegtető alkotástól: mindazonáltal a kvóta- 
tárgyalások eredménytelenségéből és az esetleges meg nem 
egyezésből a 67-es kiegyezés válságára, talán éppen össze- 
roppanására vonni következtetést annyi, mint szemfényvesztő 
játékot űzni az emberek hiszékenységével és folytatni a poli- 
tikai igazságok ellen a félrevezetésnek azt az állandó harcát, 

mely nálunk már is a józan ész egyensúlyának felfordulására 
vezetett. 

Mindenekelőtt tudni kell, hogy habár a kvótakérdés el- 
tér egyéb gazdasági kérdésektől, szoros összefüggésben van 
a 67-es kiegyezéssel, mert ha nem gondoskodnánk a közös 
intézmények fenntartásáról, akkor a közös intézmények ipso 
facto megszűnnének: mindazonáltal a kvótatárgyalások ered- 
ménytelensége nem fennakadást jelent a kiegyezési mű gépe- 
zetében. Bármilyen hézagos a törvény éppen a kvótakérdés 
körül, nem állapítván meg azt a kulcsot, a mely szerint a 
hozzájárulási arány kiszámítható, de hézagossága mellett is 
óvatosan gondoskodik arról, hogy drága lételét veszély ne 
érje; mert részletesen körülírja a kvótatárgyalásoknak min- 
den emberileg elképzelhető fázisát. Megmondja, hogy miként 
alakítandó a kvótabizottság; hogy ez miként tárgyaljon; hogy 
mi történjék, ha a tárgyalás eredménytelen; hogy mi legyen, 
ha a kormányok, illetve a törvényhozások sem tudnak meg- 
egyezni. Minden eshetőségről gondoskodik. Végső esetben 
az uralkodóra bízza a döntést. 

Nincs itt egyéb tenni való, mint teljesíteni a törvény 
parancsát Dönteni fog a császár és király. így rendeli a tör- 
vény. Tehát döntsön. Mindkét állam köteles ennek a döntés- 
nek engedelmeskedni. így csinálták a törvényt. Tessék vég- 
rehajtani. Nem járja, hogy a törvénynek csak azon részei 
éljenek, melyek nekünk hátrányosak. 

A korona helyzetét ferdén világítják meg, mikor a dön- 
tést ránézve kényesnek mondják. Miért kényes? A ki így 
beszél, olyasmit feltételez a koronáról, a mit a monarchikus 
elvek mellett feltételezni nem szabad. Igazságot vártunk s 
ennélfogva megnyugszunk a korona döntésében. Ez a bi- 
zalom az alattvalói hűség kifolyása. Mesterségesen szoktak 
kételyeket szítani a magyar nemzet hűsége iránt. Mintha 
csak arra akarnának figyelmeztetni, hogy volna okunk más 
érzelmekre is. De mi íme, készek vagyunk tettleg cáfolni a 
kételyt. Bízunk és várjuk a döntést. 

Ha mégis kényes a koronára nézve ez a helyzet: akkor 
abból nem az következik, hogy több terhet vállaljunk s ezzel 
mi együk meg a fekete levest, hanem következik az, hogy 

a korona is viselje azokat a terheket, a melyek egy szentesí- 
tett és fentartott törvényből esnek osztályrészibe. 

A ki megnyugvást keres mindkét alkudozó részére: az 
igazán a lehetetlenséget keresi. Megnyugvást csak az érdekek 
kölcsönös kielégítése adhat. De a helyzet maga nem termé- 
szetes, Arról lévén szó, hogy ki mennyit fizessen egy közös 
intézmény fentartására: önként következik, hogy mindenik 
kevesebbet óhajt fizetni. A mi megnyugvásunk ilyenformán 
Ausztria elégületlenségét, viszont az ők megnyugvása a mi 
elégületlenségünket vonja maga után. A mi számításaink sze- 
rint mindig mi húztuk a rövidebbet. Az osztrákok úgy szá- 
mítják, hogy ők szenvedtek hátrányt. Megnyugvás csak úgy 
lehetne, ha mindkét alkudozónak megvolna a maga külön 
intézménye s mindenik viselné a maga külön intézményének 
a terheit. Ezt az állapotot megérti a gyermek is. A fennálló 
rendet a bölcs sem érti meg. De a korona csak a fennálló 
rendben látja hatalmi állásának biztosítását. Ez egy végzetes 
tévedés, a melynek elsősorban az a következménye, hogy dön- 
tenie keli a kvótakérdésben és ki kell tennie magát egyik vagy 
másik állam elégületlen érzelmeinek. 

Itt egy láncról van szó, mely nem összefűz két államot, 
hogy az egység ereje keletkezzék belőle, hanem lebilincseli 
mind a kettőt, hogy ne fejlődhessék könnyű és természetes 
utón egyik sem. Elszakítani ezt a láncot okos dolog volna. 
De nem teszik. A lebilincselt szenvedők azonban örökösen 
fészkelődnek. Ez a mozgás állandóan váslalja a láncszeme- 
ket. Lehetetlen nem látni, hogy máris mennyire elkoptak a 
láncszemek. Végre is úgy elvékonyodnak, hogy a szakadás 
önmagától beáll. Ha van logikája az életműködésnek és van 
ereje a logikának, akkor ez a szakadás okvetlenül be fog 
következni. 

Erre nézve a jelek annyira kirívók, hogy majdnem sértik 
a szemet. Egész litániát össze lehet arról írni, hogy mi kárt 
okoz nekünk a dualizmus. A haszon pedig, mi abból szár- 
mazik, olyan elenyésző, hogy azt csak górcsövi vizsgálattal 
fedezheti föl az államtudós. Mégis azt a furcsa tényt látjuk, 
hogy Magyarországon inkább ragaszkodnak az irányadó kö- 
rök a dualizmushoz, mint Ausztriában. 

Ezen kirívó jelek dacára a dualizmus veszélye most még 
csak kísértet. Még pedig mesterségesen fölidézett kísértet. 
Arra való, hogy ijedjen meg a nemzet és fizessen több kvótát. 
A valódi veszélyt a népek életfentartási kényszerűsége hozza 
meg majd. Ez a kényszerűség még nem bontotta ki az öntu- 
datosság szárnyait. Sokan érzik már a nyűgöket; még töb- 
ben sejtik; de az az ellenállhatatlan köztudat, mely a népeket 
egyik történelmi állapotból a másikba szokta vezérelni, még 
ma nem létezik. 

A dajkamesék kísérteteitől azonban nem kell megijedni. 
Ha a kormányelnök úr lehetetlen helyzetről beszél, kérdjük 
meg, hogy mit ért alatta? Válságot? Kinek, minek a válsá- 
gát? A kiegyezés válságát? Erre megadtam a választ. A kor- 
mány válságát? Legyen. Gombház, ha leszakad, lesz más. 
Áldozatokat csak azért, hogy ez a kabinet megmaradjon, nem 
hozhat a nemzet. A ki azt akarja, hogy komolyan vegyük a 
válság veszélyeit, annak előbb be kell bizonyítani a Bánffy- 
kormány nélkülözhetetlenségét. Ez a bizonyítás nehéz lesz. 
Sőt ha van lehetetlen dolog széles e világon, akkor ez a 
bizonyítás csakugyan lehetetlen. 


A háló. 
1897. május 8. 


Egy kép ragadott meg az erupciónak abban a színes 
lávafolyamában, mely az Ugron Gábor lelkéből a 48-as 
szövetség gyűlésén kitört. Közállapotaink megnevezésére 
ennél a képnél találóbb és mélyebb jellemzést adni nem 
lehet. 

yNálunk a törvény pókháló, melyet a nagy dongó 
keresztülszakít s melyben a kis bogár megfogódik.c 

Úgy van. A helyzetnek ez a rákfenéje; ez a pókháló. 
A hatalom emberei, úgy a gazdák, mint a szolgák akkor 
tépik szét ezt a hálót, amikor kedvük tartja. A kormányzot- 

tak kis bogártömege pedig akármiként vigyáz, belekerül a 
hálóba. 

Azt hiszed, jogaiddal élsz és íme nyakadon a jegyző. 
Véled, hogy igazságod van, pedig valamely ismeretlen ren- 
delet rég körülfonta a torkodat. Akármerre indulsz: hálóba 
léptél. Ha szabadulni akarsz, annál rosszabb. Minden moz- 
dulatnál romlik a helyzet. A szövedék átkarol, körülfon, foj- 
togat. Rád tekerőzik, mint a Laokon kígyója. Lábaidat csa- 
varba szorítja, hogy ne menekülhess. Húsodba beleharap, 
hogy kimerülj a vérvesztéstől. 

A vergődésnek e bizonytalan és vészes napjait élik 
azok, akik tenni akarnak és jajgatni mernek. Független ha 
vagy: üldöznek mindenütt. Föld felett és víz alatt, vizeken 
és erdőkben ki van terítve a háló s láthatatlan hurkot tart 
kezében minden hatóság. 

Bármilyen pontos vagy, mégis elmulasztottál valamit. 
Amit fizetett szakemberek tudnak külön-külön, azt neked 
együttvéve kell tudnod. Az igazgatásnak minden ága-boga 
a fejedben legyen. Mikor asztalhoz ülsz, gondolj a fogyasz- 
tási adóra; pincéd ha van, keresd a regálebérlő barátságát; 
ha pipára gyújtasz, jól megfontold, mit parancsol a jöve- 
dék érdeke. 

El ne mulaszd tudni annak a 6430 törvénynek és 6200 
rendeletnek és a Werbőczy 256 címének, továbbá approba- 
táknak, kompilatáknak és novelláris artikulusoknak minden 
sorát és betűjét, valamint az österr. Reichsgesetzblattnak 
Finanzangelegenheit-okra vonatkozó  Verordnung-jait: mert 
bizony mondom, meggyül a bajod vagy a cselédház pit- 
vara miatt, vagy a gyermeked temetése miatt, vagy a ha- 
gyaték leltározása miatt, vagy a panasz bélyegilletéke miatt. 

Van-e hiteles bizonyítványod arról, hogy nem haltál 
meg, ha élni merészkedel? Van-e szorgalmi kimutatásod az 
ártalmas rovarok pusztításáról? Nem néztél-e görbe szem- 
mel a felesküdött csőszre? Mert lelkemre mondom, semmi 
sem könnyebb, mint a hatóság elleni erőszak. Hányas számú 
a vízipuskád, ha nem Tarnóczytól van? Mert ha tőle van: 
jó; ha lyukas a szivattyú tüdője, akkor is jó. Csak tőle 
legyen. Milyen a kályhád, milyen a kéményed, hová rakod 

a kazlat, hol helyezed el a cséplőgépet, mit mond a szom- 
széd a műhelyedhez, milyen anyaggal födöd a házadat; ma- 
lomgátadnak javításánál megcsináltattad-e a lejtmérezési raj- 
zot, bevártad-e a vármegyei komissziót, az érdekeltség 
reklamációit? 

Kíváncsi vagyok, milyen lábon állasz a körorvossal? 
Hát vajjon az állatorvosnak nincs-e ellened kifogása? Ha 
van: jaj neked! Olyan napokat élünk, jó barátom, hogy 
egy kehes gebe miatt, melyet udvarod előtt végighajtott a 
rongyszedő, takonykórosnak nyilváníttatik minden lovad. 
Arra is ébredhetsz, hogy egy megsántult borjú miatt vészes 
területté változik egész gazdaságod a legszorgosabb szán- 
tás-vetés idején s te összekulcsolt kézzel nézed, hogy miként 
maradnak vetetlenül földeid. 

Te szegény kis bogár! Miért is vagy te kis bogár, 
mikor nagy dongó is lehetnél? Mért szereted hazádat job- 
ban, mint önmagadat? Hiszen tőled függ, hogy dongó legyen 
belőled. íme, mily gazdag a flóra! A tied lehetne minden 
virág, minden kehely s annak harmata és méze. Néhány 
nap alatt oly gömbölyűre hizlal e provízióban és osztalék- 
ban termékeny mező, hogy rád se lehet ismerni. A jól táp- 
lált kullancs potroha hozzád képest csak szúnyogszámba 
megy. 

Rajta tehát! Légy okos. Csinálj politikai üzleteket 
Minél többet. Légy inkompatibilista. De necsak egy-két állás- 
sal. Rakd körül magad a prezencmarkok gúláival. Ez a 
legjobb vár. Ne félj, mert ott ugyan meg nem sebez téged 
a tisztességnek egyetlen nyila sem. Jól vigyázz, hogy ne 
Deák Ferenc legyen a mintád, hanem Mezei Mór. 

Élvezheted a nyugalomnak egész fenségét. Bármit 
tehetsz. A háló nem akadályoz semmiben, mert az szakad 
és foszlik, mihelyt megérinted szárnyaiddal. Ha lenge szár- 
nyad, mellyel virágzó vállalatról virágzó vállalatra repülsz, 
itt-ott megakadna egy fonalszálban: használd karmaidat. Meg- 
lásd, biztos a siker. 

Michelet szerint a háló a pók organikus terméke. 
Éppen miként organikus terméke az országnak a törvény. 
Mikor széttéped a hálót, annyi, mintha a pók testének egy 

részét tépted volna szét. Mikor keresztülgázolsz a törvénye- 
ken: az állami rend testén gázolsz keresztül. Mi az neked? 
Hiszen te boldogulni akarsz. Annál rosszabb a törvényre 
nézve, ha gátolni merészel boldogulásodban. 

Osztalék-gúláidhoz,, erős váradnak ezen bástyáihoz 
úgy-e szükséged van a képviselőségre? Ám, nem vagy nép- 
szerű. A választók nem állnak kötélnek. Inkább bíznak más 
valakiben. Micsoda? Hiszen ez vakmerő lázadás a te egyéni 
érdeked ellen? Ezeket a lázadókat le kell szerelni. Úgyde 
nekik a törvény jogot ad arra, hogy azt bízzák meg a 
képviselettel, akit akarnak. Törvény. Potomság! Tépd szét 
a hiábavalóságot. A választási elnök, a köztisztviselő, a 
csendőr, a kormány pénze: ez mind nem egyéb, mint a te 
meghosszabbított és kiélesített karmod. Tépd szét hát azt 
a törvényt, mely megakadályozza az osztalék-bástya építését. 

Lám a dongók serege alaposan működik. Immár nem 
is pókháló a törvény, hanem csak ökörnyál. Hosszú, egye- 
nes foszlányokban szállong a magyar levegőben. A lótó- 
futó, munkálkodó kis bogárnak rátapad a lábára, körülfonja 
testét, megköti mozgását, elfojtja lélegzetét. A nagy dongó 
szabadon röpül, szabadon lebzsel és kevélyen szavaz a kvóta- 
emelésre. 


Láthatatlan erő. 
1897. május 11. 


Vannak erkölcsi és vannak materiális javak. Az erkölcsi 
javak közé olykor el nem idegeníthető értékek tartoznak. 
Ilyen érték: egy nemzetnél a nyelv; egy országnál az önren- 
delkezési jog; egy embernél az egyéni szabadság. Kényszer- 
eszközökkel elvehetik vagy megrongálhatják ezen értékeket. 
De azt, hogy önként mondjunk le: tiltja a lét törvénye. 

Azonban a lét törvényei nincsenek kodifikálva. Végre- 
hajtási záradékuk nincs. Miattuk a bíró meg nem idéz, el 

nem ítél, be nem csukat. Ezeket a törvényeket nem a papí- 
ron kell keresni. Némelyik ott is fel van jegyezve. De ez 
nem változtat az erején. Ezek a törvények a dolgok lényegé- 
ben rejlenek. Rendelkezéseiket a természet állapította meg 

és írta rá a nemzetek és egyének lelkére. 

A politikai élet főemberei olykor úgy elmerülnek a té- 
teles törvények hínárjában, hogy a természetnek nagy léttör- 
vényeit meg sem látják. Pedig a hol ezeket a láthatatlan és 
le nem írott parancsokat meg nem tartják, ott az életműködés 
rendes menete megbotlik, fennakad és kizökken a kerékvá- 
gásából. 

Ilyen botlást, fennakadást és zökkenést látunk most a 
kvótakérdésben. A 67-es gép konstrukciója hibátlannak mu- 
tatkozott. Transzmissziókról óvatosan gondoskodtak. A fo- 
gaskerekek pompásan összeillettek. Minden alkatrész algebrai 
pontossággal korrespondeált a másikkal. Technikai hiba nem 
volt felfedezhető. A sima, zajtalan, szabatos járat iránt a leg- 
több államgépész biztosítékot vállalt. 

Csak egyre nem gondoltak. Figyelmen kívül hagyták, 
hogy az efajta gépnek lelke van. Talán mindeniknek van. 
Csakhogy a közönséges gépeknél erő a neve. Itt, ennél: nép- 
lélek. 

Ez a lélek rejtegeti magában a lét törvényeit. Azokkal 
össze van forrva; együtt halad, együtt sülyed, együtt műkö- 
dik. Ez képezi a gép hajtóerejét is. Ez oszlik meg a kerekek, 
szivattyúk, csavarok, szíjjak, hengerek, kúpok és tengelyek 
mozgásában. Az alkatrészek egységes működése és a műkö- 
dés harmóniája ettől a lélekerőtől függ. 

De ez az erő parancsszóra dolgozni nem tud. Földi ha- 
talomtól ez az erő független. Ennek megvan a maga fajsúlya, 
a maga levegője és a maga fermentációja. Alkot, összeköt, 
szétválaszt, melegít, vonz és taszít a benne fekvő vegyro- 
konság megmásíthatatlan hatalmával. Az olyan államgép, 
melynek alkotásánál ez az erő nem részesült figyelemben, 
képtelen a sima, zajtalan, békés működésre. Mert vagy az 
alkatrészek mozgási sebességéből hiányoznak a megfelelő 
arányok, vagy az erőkifejtésben tagadja meg egyik-másik al- 
katrész a tőle várt képességet. 

Miért beszéljen németül a magyar fiú éppen akkor, a 
mikor mint katona, azt a hivatást vállalja magára, hogy — ha 
kell, véráldozatot is hozzon a nemzet oltárára? 

Miért viseljük mi a terhes adókat olyan intézmények 
fenntartására, melyek csak az osztráknak kedvesek? 

Ezeket a kérdéseket minden hazafi felteszi magának. Jól 
értsük meg. Mindenik. Kivétel nincs. Még Láng Lajos úr 
sem kivétel, pedig tanulmányt csinált abból, hogy miként 
lehetne a magasabb kvótát indokolni. De őt sem veszem ki. 
Sőt még az inkompatibilistákat is ide sorozom. Mindenki fel- 
teszi ama kérdéseket. 

Azonban senki sincs, aki természetesnek találná a hely- 
zetet. Senki sincs, aki örömét lelné abban, hogy állami éle- 
tünk csonka. Nincs senki, a ki szívesen viselné az idegen 
intézmények terheit. Senki. 

Miért? Azért, mivel az ilyen állapot ellenkezik a léttör- 
vényekkel. 

Látom és fájlalom, hogy mindazonáltal sokan megal- 
kusznak. Egyik a vélt kényszer előtt hajlik meg, a másik a 
kibontakozás veszélyeitől, a harmadik a jövő rejtelmeitől 
irtózik. Az esélyek bizonytalanságához járul az az érdekháló- 
zat, melyet éppen azért kellett megfonni, hogy minél több 
egyénnek jóléte fűződjék a rendszerhez. 

De bár ilyenformán vannak megalkuvók is: a nagy tö- 
megnek mégis csak a lét törvényei adtak direktívát. A nagy 
tömeg érzi, hogy ebben a rendszerben az ő elidegeníthetet- 
len értékei vannak elidegenítve. A nemzeti lélek ebben az 
állapotban saját büszkeségét méltán látja megsértve. És fel- 
teszi a kérdést: megegyezik-e az én létcélommal, hogy er- 
kölcsi és materiális javaim ki legyenek szolgáltatva az osz- 
tráknak? 

Vak, a ki nem látja, hogy ez a kérdés szárnyakat öltött. 
És repül községről községre, rászáll a házak fedelére, bevo- 
nul a lakásba és ha sótalan az étel, ha üres a ládafia, ha jön 
az adószedő, ha szólítják az újoncot, ha nincsen kórház, ha 
szegény az iskola, ha rossz az út, ha drága a bélyeg: ott 
guggol a szárnyra kapott kérdés a tűzhelynél, a búcsúnál, ha 
viszik a fiút, a kórágyon, ha beteg a cseléd, a könyves táska- 

ban, az eltört tengely végén, a pörös irat sarkán — és meg- 
lebbenti sötét szárnyait, mindig azt hajtva, hogy több jutna 
nekünk, ha nem adnák az osztráknak. 

Így alakul meg a nemzeti közlélek. Már meg is alakult. 
Ne áltassuk magunkat azzal, hogy a választásoknál máskép 
nyilatkozott a nemzet. A ki tudni akarja, hogy miként állunk, 
próbálja meg a titkos szavazást kiterjesztett választói joggal. 

Az a lélek, ha nem is nyilvánult hivatalos formában, de 
él, megvan, működik, szájról-szájra jár. Hatása nem látható. 
A levegőt sem látjuk. Pedig súlya, ereje, ellenállása — s jól 
megjegyzendő — még vihara is van. A nemzeti lélek is ilyen. 

A tárgyalások sima menetét nem Bánffy, nem Badeni 
akadályozza, hanem ez a lélek. Ez hozta zavarba a gép alkat- 
részeit. És ha ki nem elégítjük jogait, bizony megbomlik az 
erők egyensúlya. 

Óvakodjunk a robbanásoktól. 


A bolondgomba. 
1897. május 13. 


Itt is, ott is fölcserepzik a talaj s alóla kékesszürkén 
dugja ki ostoba fejét a bolondgomba. A sok csapadék miatt 
bő a termés. Dohos párájával betölti a mezőt. Bizonytalan 
színével megtéveszti a látást. Csiráját a sajtóiroda osztogatja. 
Melegágyat hozzá a félhivatalos kegyencek szolgáltatnak. 

A nemzetnek azt a sorsot szánták, hogy ezt a gombát 
megegye. Táplálék helyett fogyasszon bolondítót. Mert a 
józan ész uralmának immár vége van. Az ok és okozat 
között nincs összefüggés; a beszédben nincs értelem; az 
okoskodásban nincs szillogizmus. 

Olvasva a sugalmazott csoportot: eddig nem látott 
tünet köti le a figyelmet. Megdöbbenéssel nézzük, hogy a 
józan ész útlevelet váltott és kivándorlásra készül. Minden 
fogalom össze van zavarva és minden igazság földre van 
terítve. 

A világrend törvénye nálunk így kezd alakulni: ami 
rossz, az jó; ami porbatiprás, az a győzelem; ami nyomor, 
az a jólét; ami nem szabad, az a jog. 

Eddig kevés ember tudta, hogy kormányunk miért emeli 
a kvótát. Szerencsére megmagyarázták. Az ellenzék miatt 
Ugyanis az ellenzék addig hirdette, hogy Bánffy mindenható, 
amíg az osztrák elhitte s túlkövetelését erre a mindenható- 
ságra alapítja. 

Az ilyen gombától ki ne bolonduljon meg? Hiszen, 
ha Bánffy gyengeségét hirdettük volna, akkor is az ellen- 
zék volna a hibás, mert az osztrák erre a gyengeségre ala- 
pítaná túlkövetelését A gomba-csiráztatók szerint, mivel az 
ellenség elhitte, hogy Bánffy mindenható: ennélfogva rátör 
és megveri. Mert a mai világrend szerint, ami erő, az 
gyengeség. 

Azt is kevés ember tudta, hogy a mi kvótánk feleme- 
lése a mi győzelmünket jelenti. Pedig így van. Mert a 
mi kormányunk mondta ám, hogy nem emeli a kvótát. 
Ha tehát emeli: csak régi szándékát foganatosítja. Ellenben 
az osztrák kormány 42 százalékot követelt eleinte; most meg 
leszállított 36.4 százalékra. Vagyis az osztrák kormány en- 
gedett. Ergo le van győzve. Mi emelkedtünk; ő szállott Mi 
tehát felülkerültünk, ő alól került Ilyen vitézek vagyunk mi. 

A kvótabizottság álláspontja iránt is tévedésben vol- 
tunk. Csak most sül ki, hogy az egész nemzet a sötétség- 
ben botorkált. Milyen áldás, hogy létezik a Pester Lloyd 
s milyen különös kegyelme a nemzeti gondviselésnek, hogy 
ez a lap végre szétárasztja a világosságnak jótékony sugarait. 

Mert eddig úgy vélte minden ember, hogy a kvóta- 
bizottság szigorú hazafisággal ragaszkodik a meglevő álla- 
pothoz, így tudták ezt a bizottság ellenzéki tagjai is s ezért 
hoztak a múlt ősszel egyhangú határozatokat. Országszerte 
azt jelentette a kvótabizottság álláspontja, hogy nem eme- 
lünk kvótát. Ezen álláspont zászlóvá lett a választási küzde- 
lemben. A magyar nuncium úgy szerepelt közéletünkben, 
mint a kvótakérdés tízparancsolatja. Aki tiltakozni akart a 
teheremelés ellen, az a bizottságra hivatkozott. 

A bizottság tagjait elhalmozták dicséretekkel. Remé- 

nyeinket az ő tudásukra, hazafiságukra, szilárdságukra ala- 
pítottuk. Erős várunknak tekintettük őket. Remegtünk, hogy 
az új parlament nem őket választja meg. Bizalmunk feléledt, 
mikor megint együtt láttuk őket. Büszkék valánk, hogy ilyen 
őrsége van a nemzet vagyonának és jogainak. 

Csalódtunk. A Pester Lloyd most megmagyarázza, hogy 
fajankók valánk. A kvótabizottság nem a létező tehermeny- 
nyiséghez ragaszkodott, hanem csak a számítási alaphoz. 
A bizottság sohasem volt a kvótaemelés ellen. Csakhogy az 
emeléshez más alapot kínált, mint az osztrák. Más szavakkal, 
az egész vita csak a körül folyt, hogy az áldozatot meg- 
fojtsák-e vagy lekéseljék? Az osztrák kötelet ajánlott, a ma- 
gyar bizottság kevésbé durvának tartotta a kést. 

A szenteskedő játék tíz hónap óta tart. Az vőrségkx 
bizony sok hálát zsebelt be azalatt. Pofa kellett ehhez is. 
Tíz hónapig vigyorogni egy rászedett nemzet szeme közé: 
bizony keményszívű férfiak ő kigyelmük, hogy hivő és bízó 
lelkünket meg nem szánták a közszerencsétlenség e hosz- 
szas vergődésében. 

A csalásnak ezt a nemét nem üldözi a büntetőtörvény. 
Tehát veszély nélkül tehették. A programmbeszédek kijelen- 
téseit féltékeny aggodalommal számlálgatta a kizsarolt nem- 
zet. A kormánypárt jelöltjei egymásután tették magukévá a 
kvótabizottság álláspontját. Az elcsigázott ország reményt 
merített ebből. Nem lesz kvótaemelés, mert erre nem kapott 
többséget a kormány. 

Dehogy is nem. Hiszen a Pester Lloyd szerint a kvóta- 
bizottság a kvótaemelés mellett volt. És ezt most mondják 
meg! Most, miután tíz hónapig sütkéreztek a nemzeti biza- 
lom tűzhelyének melegén. 

Ki meri mondani, hogy ez rút visszaélés? Ki mondja, 
hogy ez csalás? Hitvány ámításnak kicsoda kereszteli el ezt 
az eljárást? Van-e, aki úgy vélekedik, hogy ehhez képest 
Bánffy nyíltan és őszintén dolgozott, mert nem görbe és 
homályos úton haladott, hanem egyenes utón, az ódium egész 
súlyával törtetett az ország megrontásának a célja felé? 
Bánffy hajtó vadászatot- tartott — a kvótabizottság lesből 
tüzelt a nemzet érdekeire. Ki mondja ezt? 

Senki, uraim, senki. Nem vádaskodunk, nem teszünk 
szemrehányást, nem panaszkodunk. Ti ügyesek voltatok, 
urak; mi ügyetlenek valánk. Mi hálálkodtunk nektek, ti 
lekacagtatok. Mi bíztunk bennetek, pedig a dolog úgy áll, 
hogy nem érdemeltétek meg a bizalmunkat. Ennyi az egész. 

Megettük a bolondgombát. Aztán azt hittük, hogy 
őrködtök a nemzet jogai és vagyona fölött. Rövidlátók vol- 
tunk és hiszékenyek. A Pester Lloyd most felvilágosít. Talán 
korábban is felvilágosíthatott volna. Hiszen Falk úr szer- 
keszti. 

Oh, milyen érintetlen nagyságok voltatok ti azok előtt, 
akik hisznek a jóban, szeretik hazájukat és a megváltást 
remélik. De ez mind csak álom volt. A bolondgomba 
okozta. 

Többször nem eszünk belőle. 


Győzelmi kilátások. 
1897. május 20. 


Minisztériumokban járatos nem vagyok. A törvényt 
azonban köteles mindenki tudni. A törvény azt rendeli, hogy 
a kvótára nézve vrészletes adatokkal támogatott javaslatot 
kell kidolgozni. E javaslat tárgyalandó az országgyűlésen. 

Fekszik-e a Ház előtt egy ilyen részletes adatokkal tá- 
mogatott javaslat? Igen; a kvóta-bizottság javaslata. Jó-e, 
helyes-e az a javaslat? A Ház ugyan még nem tárgyalta, de 
mégis van fogantyú, melyre vélemény alapítható. Ugyanis a 
javaslatot ismertették a hírlapok. 

Emlékezetbe idézem, hogy a magyar glóbuszon egyet- 
len hírlap sem volt, sem a fővárosban, sem a vidéken, sem 
német, sem magyar, sem komoly, sem élclap, a mely kifogást 
emelt volna a javaslat ellen. 

Ehhez járul, hogy van közgazdasági, kereskedelmi, ipa- 
ros, vasúti és pénzügyi szakirodalmunk; de itt sem emelkedett 

a kvótabizottságnak részletes adatokkal támogatott javaslata 
ellen egyetlen árva szó sem. 

Jött az általános választás. Föllépett kerekszámban hat- 
száz jelölt. Megválasztatott négyszáz és egynéhány. De úgy 
a megválasztott, mint az elbukott jelöltek közül egy sincs, 
aki a kvótabizottságnak számítási hibát vetett volna szemére. 

Vannak szakegyleteink és tudósaink. Ott van az orszá- 
gos iparegyesület, a számos kereskedelmi és iparkamara, a 
még számosabb iparegylet és szövetkezet, a mezőgazdasági 
társulatok és egyletek, egyetemi tanárok és akadémikusok, 
szakírók és szaktekintélyek — de itt sem történt egyetlen 
felszólalás sem a bizottság javaslata ellen. 

Végre emlékezetbe hozom a vállalatok és egyesek nagy 
tömegét, mely kereseténél és hivatásánál fogva a gazdasági 
élet szervezetében a vérkeringést képviseli: a bankokat, gyá- 
rakat, a termelő, átalakító és közlekedési vállalatokat, gazdá- 
kat, iparosokat és kereskedőket, egyenkint és összeségben, a 
kik közül senki, de senki sem szólalt fel olyan irányban, hogy 
a bizottság munkálata nem volna alapos, és hogy rektifiká- 
ciókra szorul. 

Gondolom, hogy ezek után bátran mondható, hogy a 
nemzet nagystílű egyhangúsággal vallotta jónak, helyesnek 
és kifogástalannak a kvóta-bizottság munkálatát. 

Igenis volt politikai kifogás; de az sem a munkálat, 
hanem a kvóta ellen. A 48-as párt egyáltalában nem szavaz 
meg kvótát, sem sokat, sem keveset. Ez a kifogás tehát magát 
a kiegyezési törvényt a maga egész komplekszumában érinti, 
de nem érinti azt a munkálatot, mely a törvény alapján ke- 
letkezett viszonyokban gyökeredzik. Ha ezen principiális ki- 
fogás mellett volt netalán valaki, a kinek aggodalmai voltak: 
akkor ezen aggodalmak csak arra vonatkoztak, hogy még 
azon összeg is igen magas, melyet a kvóta-bizottság számí- 
tási alapja eredményez. 

A törvényhatóságok is megnyilatkoztak. Ezeknek több- 
sége tiltakozott a kvótaemelés ellen. A kisebbség a kormány 
iránt táplált bizalmát fejezte ki. Azt azonban, a legutóbbi he- 
tekig — pedig a nyilvános megbeszélés egyre-másra tíz hónap 
óta tart — abszolúte senkisem kívánta, sem egyesület, sem 

hivatalos testület, sem magánvállalat, sem szaktudós, sem hír- 
lapíró, sem adófizető — egyetlen egy halandó sem, a ki Szent 
István koronája alatt él, hogy olyan kvóta állapíttassék meg, 
mely az osztrákok terheit kisebbíti, a mienket pedig szaporítja. 

Ilyen előzmények után vajjon honnan veszi magának az 
alapot a kormány a kvóta felemelésére? Ki biztatta erre és 
ki hatalmazta fel? Szándékában mire támaszkodik? Eljárását 
mivel igazolja? 

A véleményalakulásnak és az elhatározásnak két faktora 
áll mindnyájunk rendelkezésére. Az egyik a kvóta-bizottság- 
nak részletes adatok alapján készült munkálata; a másik a 
közvéleménynek ellenmondás által meg nem zavart szokatlan 
és nagy egyhangúsága. Az egyik faktor tanúságot tesz, hogy 
ilyen az igazságunk; a másik a mellett bizonyít, hogy ilyen a 
közakaratunk. 

Ezt az igazságot senkisem cáfolta meg. Ezt a közaka- 
ratot senki sem változtatta meg. A kormánynak tehát irányt 
és támaszt egy alapos számítás és egy kétségtelen közvéle- 
mény nyújt. De a kormány nem az alapos számításra és nem 
a kétségtelen közvéleményre támaszkodik. 

Hát mire? 

Terheinkről és jogainkról van szó. A kormány növelni 
akarja terheinket és apasztani jogainkat. Mert terhünk nő, 
ha emeli a kvótát és jogunk apad, hanem teljesül a közakarat. 

Ebbeli szándékában, újra kérdem, mire támaszkodik a 
kormány? 

Egyszerűen semmire, mert argumentuma nincs. De ha 
azt kérdezzük, hogy mikre? akkor azt kell felelnünk, hogy 
azokra a mocskos lelkiismeretekre, melyek a pártszövetkezet- 
ben biztosított személyes előnyöket a haza érdeke és becsülete 
fölé helyezik. 

Ilyen támasz mellett van-e kilátása győzelemre? 

Győzelemre? Mi az? Győzelem alatt a jogok és érde- 
kek felülkerekedését és a kik megtámadták a jogokat és érde- 
keket, azoknak leveretését szokás érteni. Ám, a kormány győ- 
zelme nálunk nem azt jelenti, hogy az ország ellen támadt 
idegen követelés leveressék, hanem azt, hogy maga az ország 
veressék le. A kormány kezet fogott egy idegen kormánnyal 

arra, hogy terheinket szaporítsa és jogainkat apassza. Ezúttal 
a kormány győzelme hazánk vereségét jelenti. 

Van-e hát ilyen körülmények között is kilátása kormá- 
nyunknak a győzelemre? 

Van. 

De van-e értéke nálunk a nemzetnek? Van-e akarata 
nálunk a nemzetnek? Van-e ereje az igazságnak és van-e ha- 
tása a közérzületnek? 

Nincs. 


Megálmodta. 
1897. május 22. 


Tudsz valamit? Nem. Hát te? Én sem. De hát Széli 
Kálmán csak tud? ő sem; más sem; senki sem. 

Hanem azért persze megszavazod. Világos. Hiszen azért 
vagy ember, hogy ne gondolkozzál. Azért vagy képviselő, 
hogy ne tudd, miről van szó. Hatalmát azért bízta rád a nem- 
zet, hogy ezzel a hatalommal leigázni segítsd a nemzetet. 

De talán elhalasztják a döntést. Annál jobb. Egy kis 
galgenfriszt nem árt az áldozatra szánt országnak. Hat hónap 
hosszú idő; egy év még hosszabb. Rendszeres tréning odáig 
vastagithatja arcbőrünket, hogy el sem pirulunk majd, ha jön 
a kaputiláció. 

A biz" igaz, valóságos kapituláció az osztrák előtt. Ehhez 
nem nagyon szoktattak a honvédek. Áldozni a magyar haza 
oltárán: ez volt eddig a tanítás. Most módosul a lecke és így 
szól: áldozzunk az osztrák oltáron! Hiszen azért vagyunk 
magyarok! 

Jól értsük meg: a nagyhatalmi állás kívánja így. A nagy- 
hatalmi állás? No igen. De hát kicsoda, micsoda az? 

Talán a két állam politikai és katonai súlya? Ez volna 
az? Erre bizony szükség van. Nem is kérdezem, hogy hol 
rejtőzködik az a súly; fölteszem, hogy létezik. De kérdem 

bátor vagyok mégis: annak a nagyhatalmi állásnak minden 
szerve vajjon osztrák-e, vagy magyar? Ha pedig osztrák, a 
minthogy az, testben és lélekben, a célokban és az eszközök- 
ben: hogy jutunk mi ahhoz, hogy erre az osztrák nagyha- 
talmi állásra mi magyarok többet áldozzunk, mint eddig, az 
osztrákok pedig kevesebbet áldozzanak, mint eddig? 

Ostobább helyzet ennél bizony sohasem volt. Államjogi 
viszonyunk nem gyűjtőlencse, mely összehozza az erőket, ha- 
nem egy lipinka, melynek egyik végén az osztrák, másik vé- 
gén a magyar ül. A minek közbül kellene lenni, hogy egyen- 
súlyozza onnan az érdekeket: az udvar, a hadsereg, a diplo- 
mácia odaül a különben is súlyosabb osztrák ölébe. így min- 
dig az osztrák van alant, a földön, a biztos talajon, mi pedig 
fenn lebegünk a levegőben és nincs, a mibe megvethetnők 
lábainkat. 

A kvóta meghatározása egy nagy és bonyolult finánc- 
kérdés, melynél a közgazdasági életnek kivétel nélkül min- 
den ága és minden faktora mérlegelés alá jön. Három egye- 
temünk ha volna és két akadémiánk, az sem tudna pontos és 
kifogástalan számítást rögtönözni. A keresetnek összes meny- 
nyisége és annak minden föltétele befolyással van e számi- 
tásnál. Mivel pedig nincsen még kipuhatolva sem a mennyi- 
ség, sem annak föltétele; tehát nincs kipuhatolva sem az ösz- 
szes vagyon, sem az összes munkaerő, sem annak értéke: 
ennélfogva tájékoztatóul ma még csak az állami bevételek 
szolgálhatnak. 

Ezért helyes a kvóta-bizottság álláspontja. Ezért még 
helyesebb a Horánszky Nándor indítványa, hogy ideiglene- 
sen maradjunk a státuszkvó mellett s a közben puhatoljuk 
ki az erőviszonyokat és a teherképességet. Ha pedig az de- 
rülne ki, hogy valamelyik fél a provizórium alatt többet fize- 
tett, mint a mennyit a kipuhatolt állapot eredményez: annak 
téríttessék meg a túlkiadás. 

Bánffy báró nem járul sem az egyik, sem a másik meg- 
oldási módozathoz. Előtte nincsenek számítási nehézségek, 
mert ő nem számít. Az erőviszonyok és teherviselési képes- 
ségek arányai neki fejtörést nem okoznak, mert ő nem mér- 
legel. Más ember, ha csak rá is gondol a számítási adatok 

beszerzésének és egybevetésének bonyodalmas nehézségeire: 
mélységek fölött jár és szédülésbe esik. De odanézzetek! íme, 
milyen biztosan megy előre Bánffy! 

Oh, nagy Blondin, minő csodás a te bátorságod! Téged 
nem szédít a magasság és nem feszélyez a mélység. Minő 
erős fejed lehet, hogy ott sem tántorogsz, a honnan más 
halandó leesnék! Úgy-e kérlek, vak vagy s azért nem látod 
a lesújtott ország moraját? 

Lépteid biztosságából látom, hogy te, egyedül csak te 
tudod, hogy mennyit kell fizetnünk. Ah hiszen te clairvoyant 
vagy. Neked mennyei látományod volt. Miért nem hirdeted 
ki ezt lapjaidban? Éppen úgy elhinnék, mint a többit, a mit 
irnak. No, nem kell túlszerénynek lenni. Valld be, hogy neked 
megjelent az angyal. Két feje volt és sasszárnya, vékony lábain 
hatalmas karmok. 

Semmi sem biztosabb ennél. A kvótát az álmoskönyv 
regulái szerint kell megállapítani. Bánffy bárónak látománya 
volt. Fejét kettős tüzes nyelvek szállották meg. A hétpecsétes 
zár előtte fölpattant. A mit senki sem tud: ő tudja. Talán 
kiszámította? Minő tréfás kérdés. Egyszerűen megálmodta 
a numerust. 

Ne kicsinyeljük az álomlátások erejét. A népek őstörté- 
nelme telve van fenséges legendákkal, melyeknek rendes ki- 
indulási pontja az álom. Újabb időben a kofák és szakácsnék 
kultiválják a nagy eredmények ezen csodaszerét. Miért ne 
tenné Magyarország miniszterelnöke is? 

Az ország pedig arra való, hogy teljesedésbe vegye a 
Bánffy báró úr álmát. 


Bajok. 
1897. május 25. 


A gép megakadt. Pedig a szerkezet magyar része 
ugyancsak meg volt olajozva. Mégis döcög. Kellemetlen 
nyikorgás bántja az intéző gépész fülét. Valamelyik henger 
kitágult. Valamelyik csavar megszorult. De melyik? Lyukak 
támadtak. De hol? 

Keresgélik. A várlakban folyó vkvótavacsorákk nem 
deritnek föl semmit. A keresgélek alkalmatlan akadályokra 
bukkanak. 

Illetlen időben jött az a városligeti népgyűlés is. 
Micsoda? Hiszen ez a nép még mindig nem puhult meg. 
A kapott leckék után azt hihette volna az ember, hogy immár 
csak csúszni tud. Pedig lám, fölemeli a fejét, mint egy 
kígyó és sziszeg. Még csapkod is a farkával. Vajjon mér- 
ges? Hogy a fogsora ép, annyi bizonyos. 

És még az ifjúság is nyugtalankodik. Politizálni akar 
— ez a siheder nép! Az utcagyerekeknek ez a csőcseléke! 
Azt mondja magáról, hogy egyetemi polgár. Patvarba velük! 
Hiszen nem fizetnek adót. Hát-mikor vérükre van szükség, 
ki kérdezi tőlük, hogy mennyi az adójuk? Különben mi 
közük nekik a hazához? Hiszen nem inkompatibilisták. 
Províziót sem kapnak és mégis érdeklődnek. Nagyfokú tévely- 
gés ez, öcsémuraim. 

Bizonyos igazságokat megtanultatok. De jól értsétek 
meg: az igazságot el kell dugni a vánkos alá. Magános 
óráitokban, csendes estéken, néha ábrándozás közben társa- 
loghattok vele. Ez szabad. Egyenes derekát át lehet ölelni, 
liliomarcát meg lehet csókolni. Nemes lelketek, égő szerel- 
metek összeforrhat vele egy életreszóló hűségesküben. 

De csak titokban ám. A vármegyeház termébe ne vigyé- 
tek az igazságot, mert onnan elkerget a rendőr. Az utcán ne 
emlegessétek, mert becsuknak, mintha csirkefogók volnátok 
és keményebben büntetnek, mint a csalókat. Hanem otthon 
könyveitek között, szerény asztalkátok előtt, a kis hónapos 
szoba szegényes homályában, az utcalámpa kétes fényénél, 
nektek is szabad a hazát szeretni és némán elmélkedni 
afölött a borús jövendő fölött, mely számotokra készül. 

Mi csak szétfoszlunk valahogy. Lágy részeinkkel elbá- 
nik a féreg; csontunk — ha spódiumgyárba kerül — még 
hasznára is lesz egy maroknyi kalásznak. 

De nektek le kell majd számolni azzal a vöröshajtó- 
kás tömeggel, melynek sötét zúgását ma még elnyomja a 
gőzgépek ziháló hangja s mely az Isten és a haza fogalma 
nélkül alkotjamegazúj világ rendjét. 

És le kell számolnotok azzal a másik tömeggel is, 
mely ezt a hont ki akarja dobni ősi sarkaiból s fajok sze- 
rint földarabolva, kockát vet a Szent-István palástjára, hogy 
azt szétosztogassa. 

És le kell számolnotok azzal a harmadfél milliárd 
államadóssággal is, melyet örökségképpen hagyunk nektek 
hátra, pompásan előkészítve a talajt, hogy valamiképpen ne 
vezérei legyetek egy szabad hazának, hanem megbízott keze- 
lői annak a pár ezer tőkepénzesnek, kiknek szekrényében a 
kötvény kamatozik s akik urak lesznek azon a lekötött föld- 
rajzi területen, amelyet egy elavult történelmi szó járás Ma- 
gyarországnak nevez. 

Mivel pedig ilyen csekélységekkel fogtok majd bíbe- 
lődni: ennélfogva most ne politizáljatok. Ne készüljetek előre. 
Izmaitokat ne igyekezzetek edzeni. Ne gyakaroljátok maga- 
tokat az erőkifejtésre. Jellemszilárdságra ne törekedjetek. 
Gondoskodjatok, hogy a közérdeklődés magva meg ne 
csírázzék lelketekben. Jól fontoljátok meg: a haza tehén; 
tanuljatok fejni. A haza: birka; tanuljatok nyírni. A haza 
tápintézet: tanuljatok enni. 

Most pedig vagy rabságot szenvedjetek, vagy fizes- 
setek! 

Ez az illetlen incidens tehát jól el van végezve. Azon- 
ban jön a másik. Jam proximus ardet. Holnapután a redut 
nagyterme szólal meg. Hangja nem lesz olyan ártatlanul 
csengő, mint az ifjúságé. 

Eközben mélabús nótát zeng a hivatalos tárogató. 
Odaát obstruálnak. A német nekihevült. Nem tűri, hogy 
Csehország kimeneküljön a karmaiból. Mert hát a korábbi 
osztrák felfogás szerint Csehország azért cseh, hogy német 
legyen. Ezt a felfogást nagyon megszerették a németek 
s most nem akarnak tágítani. 

A mélabús nóta provizóriummal végződik. Mennyivel 
vígabb volna, ha  provízióval végződnék!  Törvényeink 
világosan beszélnek, de következetesen hallgatnak a provi- 
zóriumról. A folyó év végéig nyújthatják a kvótamegoldást 
nyakszakadásig. De azontúl csak új törvény erejével. Ám, 
mit szólnak a szövetségesek? Hiszen ez egy vGrossmacht 
auf Kündigung.x 

Pedig az olajozás bő és pontos. Íme, senki sem in- 
kompatibilis. A rendszer hálója ép; a többség biztos, vár, 
remél és szavaz. 

Az az istentelen gép mégis kutyálkodik. A kazán csepeg 
itt is, ott is. A csövek repedeznek. Madzagnak, szuroknak, 
csepünek bő a fogyasztása. Vajjon hol nyikorog? Miért, 
hogy csak zakatol, de nem dolgozik? 

Kár pedig az okot oly nagyon kutatni. 

Egy ilyen bonyolult gépnek a kezeléséhez nagy elő- 
készület, sok tudás, ügyes tapintat, széles látkör, alapos mű- 
veltség, finom érzék és szerencsés bánásmód kell. Az első 
kiegyezést Andrássy gróf, a másodikat és harmadikat Tisza 
csinálta meg. Most pedig Bánffy báró a gépész! 

Nos? 


Munkarendünk. 
1897. május 27. 


A kvótát pedig nem emeljük. 

Hazafias örömmel veszünk tudomást III. Béla király 
maradványainak tisztességes eltemetéséről. Dinasztikus el- 
veknek tett ezzel eleget a felség s a nemzet szívét hangos 
dobogásra indította, mert arról a felfogásról adott bizonyság- 
levelet, hogy az önálló magyar királyság történelmi fonalát 
megszakítottnak nem tekinti. A királyi méltóságnak nemes 
és legitim öntudata szólalt meg a felség elhatározásában és 
a magyar nemzet igaz hűséggel és őszinte ragaszkodással 
hódol meg a királyi elhatározás előtt. 

De a ki ezt az elhatározást a kvótaemeléssel hozná ösz- 
szefüggésbe: a kalmárkodás alacsony nívójára sülyesztené 
ezt a királyilag fenséges tényt. Ilyen föltevés ellenkezik úgy 
az uralkodó királyi jellemével, mint az alattvalók loyalis tisz- 
teletével. Véletlenségből egyidőre esik ugyan az elhatározás 
a kvótamozgalmakkal, de összefüggés a két dolog között 
abszolúte nincs. 

Nem emelünk kvótát az osztrák zavarok miatt sem. Sze- 
retnők, ha szövetséges társunk erős volna. Aggódva nézzük, 
hogy így folyván dolgai, vajjon meg tud-e majdan felelni 
annak a kötelezettségnek, mely a kettős monarchia hatalmi 
terheiből politikailag ő reá háramlik. Ha így folytatják: ma- 
holnap nem lesznek ott alkotmányos tényezők, a melyekkel 
szóba állhatnánk. 

De az ott beállott fajzavarok nem hatnak vissza az egyé- 
nek adóképességére s az összesnek vagyoni erejére. A parla- 
menti obstrukció senkit sem fog szegényebbé tenni s a nyelv- 
rendelet sem föl nem lendíti a cseh gyárak munkáját, sem le 
nem lohasztja. 

Badeni gróf úr kijelentette, hogy ő nem parlamentáris 
kormány. Azonban alkotmányos kívánt maradni. Ez a két do- 
log a törvény betűje szerint összefér. De mélyebben tekintve 
a parlamentarizmusnak és az alkotmányosságnak lelkébe: az 
a két dolog összeférhetetlen. Pártunk részéről ez többször 
bizonyíttatott úgy a Házban, mint a sajtóban. Helyettünk 
most már az élet bizonyít. 

Az alkotmányos Badeni a nem parlamentáris Badenivel 
íme a legnagyobb kollízióban él. Az alkotmányos Badeninek 
egy többségre volna szüksége, hogy fenn ne akadjon az állami 
gépezet munkája. Már pedig ilyen többsége nincs. Viszont a 
nem parlamentáris Badeni azt tapasztalja, hogy törekvései- 
nek és a gépezet egész munkásságának útjában áll az alkot- 
mányos élet, és hogy az állami munka csak úgy lenne foly- 
tatható, ha az alkotmányba foglalt jogok nem léteznének. 

Ezeket a zavarokat nem a mi hivatásunk rendbehozni. 
Látjuk, hogy nehéz politikai sebektől vérzik a túlsó állam, 
de azokra a sebekre nem gyógyír a mi nagyobb megterheíi- 
tetésünk. A magyar kvótaemelés megnyújthatja a Badeni- 
kormány életét. De mi közünk nekünk ahhoz? Az osztrák 
zavarokat azonban meg nem szünteti, mert azoknak a for- 
rása nem a kvótakérdés, hanem a fajkérdés. 

Amennyi logikával azt kívánják, hogy az osztrák nem- 
zetiségi zűrzavar miatt kvótát emeljünk, ugyananyi logikával 
azt is kívánhatják, hogy a szomszéd tanyájának kigyúlása 
miatt bunkózzuk le ökreinket. Vagy azt, hogy mivel kevés a 

haja Bánffy bárónak, ennélfogva Gajári polgártárs húzassa 
ki a fogát. 

Ezenképpen vagyunk a Fejérváry báró tisztképző javas- 
lataival is. Jó-e, rossz-e a Fejérváry terve, mi a jó benne és 
mi a rossz: azt elmondjuk a magunk őszinteségével legkö- 
zelebb. Őszinteségünkben nem fog megzavarni a híres köz- 
mondás: tímeo Danaos et dona ferentes. De összefüggésben 
a kvóta-kérdéssel ez is csak annyiban van, hogy ezzel a ja- 
vaslattal mindenesetre emelkedni fog a véderőhöz való évi 
hozzájárulásunk egy félmillióval s hogy tehát ez a javaslat 
igen komoly pénzügyi argumentum arra, hogy a közös költ- 
séggel terheink arányát ne növeljük. 

A ki vásárt ajánl ezen a téren, azt visszautasítjuk. A 
tisztképzés el volt nálunk hanyagolva törvénytelen módon. 
Ezt a hanyagságot részben pótolni kívánják most. Új jogot 
ezzel nem kapunk. Gazdagabbak ezzel nem leszünk. Teher- 
viselési képességünk nem növekszik. Kiadásaink nem apad- 
nak, sőt gyarapodnak. Ennélfogva a tisztképzés semminemű 
alapot nem nyújt a kvótaemeléshez. 

Mivel így , van: folytatjuk a megkezdett munkát. Buz- 
dítjuk az ifjúságot, nem törődve a Perczel Dezső úr silány 
gyanúsításaival. Tömörítjük a polgárokat, nem törődve a más 
téren mutatkozó eredményekkel, akár csecsebecsék, akár vív- 
mányok legyenek azok. Visszük a fáklyát, nem törődve, ha 
ránk csepeg is az égő szurok. Küzdünk, fölvilágosítunk, jaj- 
gatunk, vádolunk a szónak és tollnak egész fegyverzetével. 
Fölébresztjük az alvókat, megrázzuk a közömbösöket és az 
erkölcsi rend törvényeivel sújtjuk azokat az elvetemülteket, 
kik személyes előnyök fejében kényszerítik a hazát áldo- 
Zatra. A nemzeti ellenállást szervezni iparkodunk hazánk 
egész területén. Nem fogunk pihenni a provizórium alatt. 
Erőnket fokozza, öntudatunkat megedzi, kötelességünket meg- 
kettőzteti az a cél, hogy az osztrákok kedvéért nemzetünket 
sem megalázni, sem elszegényíteni nem szabad. 

A nép. 
1897. május 28. 


Aki látta a redutban tartott népgyűlést, arról győző- 
dött meg, hogy Magyarországon a kvótát fölemelni nem 
lehet. Szabatosabban szólva: Magyarország népe nem tűri 
el, hogy indokolás nélkül terheit emeljék egy idegen ország 
érdekében. 

Az öntudatra ébredt nép így gondolkozik: vFizetek, 
mert a törvény parancsolja; annyit fizetek, amennyi egy 
igazságos számítás alapján reám esik. Ha Ausztria szegé- 
nyebb lett, mint volt eddig s ha Magyarország gazdagabb 
lett, mint volt eddig: akkor többet is fizetek, mint ezelőtt. 
De ha megfordítva van: akkor Ausztria fizessen az eddigi- 
nél többet. Ha pedig megmaradtak a vagyoni arányok: 
akkor maradjon meg a hozzájárulási teher aránya is.x 

Így gondolkozik a nép, mert ez az igazság. 

Tehát alapos és részletes számítást vár. Mutassátok ki 
adatszerűleg, numerusokban, hogy mennyi a teherviselési 
képesség itt és mennyi ott, és viszonyítsátok ehhez a képes- 
séghez a fizetendő mennyiséget. A nép ebben megnyugszik 
és mindaddig fizet önként, becsülettel, amíg elkövetkezik az 
a jobb kor, amidőn a józan ész szerint mindkét állam elnyeri 
az önálló életnek azt az egyszerű és természetes feltételét, 
hogy önmaga tartsa fenn a maga intézményeit. 

Hanem vaktában megálmodott numerust fizetni a nép 
nem fog. Ezt jól jegyezze meg a kormány. Fenyegetésnek 
ne vegye és ne is kicsinyelje, amit mondunk, igenis, nem 
fog fizetni. Mert ha vaktában, alapos indokolás nélkül köve- 
telik, akkor nem a vagyoni tehetségek komoly mérlegelése 
áll a nép előtt, hanem az ellenállási erő erkölcsi próbája. 
Akkor az a kérdés fog előtte állani, hogy legyőzesse-e 
magát az osztrák által? Megalázza-e magát az osztrák előtt? 
Eltűrje-e, hogy kebelén az osztrák politika taposson végig? 
Elszenvedje-e a kapitulációnak minden szégyenét? 

A nép nem fogja ezt sem eltűrni, sem elszenvedni. 

Meggondolatlan kormányok ki nem számítható hely- 

zetekbe kergethetik a népet. Ezek a helyzetek olykor bonyo- 
dalmassá lesznek, össze-vissza kuszálódnak és gombolyodnak, 
miként a gordiusi csomó. És elkövetkezik a kettévágásnak 
végzetes pillanata. 

Könnyű mondani megfontolatlanul, hogy kéznél van a 
szablya. De ki tud arról számot adni, hogy mi minden 
van a csomóban és mi mindent vág ketté az éles kard? Ki 
tudná meghatározni, hogy a vágás nyomán mennyi érdek, 
mennyi érzelem, mennyi igazság és mennyi jog vérzik el. 

Jelen kellett lenni a redutban, hogy megítélhető legyen 
a nép hangulata. Látni kellett a rendőrségnek egy hülye 
beavatkozásánál, hogy a sokaság, ez az alaktalan felhő, 
minő viharokat rejt magában. A lőpor nem lehet ennél gyú- 
lékonyabb s egy hadsereg nem lehet ennél fegyelmezettebb. 
Lelkesedés és rend: íme az ellenállhatatlan erő két eleme. 

Elszántság megfontolással, önérzet éretlenség nélkül, 
kiváló értelmiség:, párosulva a felháborodások tüzes isten- 
nyilaival — ilyen volt a népgyűlés képe. Szónokaival együtt 
érzett, együtt gondolkozott, együtt következtetett, össze- 
olvadt az érvekben, az indulatokban, a vádakban és szenve- 
délyekben. Minden betűt megértett, minden érvet megraga- 
dott, minden hevületet átvett és fokozott. 

Ennek a tömegnek tapsa, éljene, nevetése, haragja, 
vészkiáltása és csendje egyaránt megdöbbentő volt. Az a 
sok ezer szív együtt dobogott, a sok ezer ajk együtt vádolt, 
a sok ezer szem együtt és egyszerre szórta szét a gyűlés 
lelkületének tüzes szikráit. A közbeszólások úgy sivítottak 
végig ezen a villámterhes levegőn, mint a sirályvijjogás 
a háborgó tenger fölött. 

A kormány tervez: a nép végezlk — hangzott fel 
az elnöki megnyitóban. A gyűlés rögtön: átértette e szavak 
jelentőségét. És az egész tömeg egyetlen óriás férfiúvá vál- 
tozott át. Egy öntudatos, erejét megmért, célját fölismert, 
elhatározását megfontolt férfiúvá, aki csak ahhoz ragaszko- 
dik, amihez igaz joga van; de ahhoz aztán ragaszkodik ko- 
moly hangon, ha kell; vészes eltökéléssel, ha szükséges. 

Amilyen volt ez a gyűlés, olyan lesz egész Magyar- 
ország, ha odadobják érdekeit az osztrák piacra s ha rá 

akarják a kapituláció szégyenbélyegét sütni. Nem tűri el. 
Értelem nélkül és vakon, ha csinálja a kormány: a nép 
nem lesz hajlandó tribútumot fizetni Ausztriának csak azért, 
hogy fentartassék egy elaljasodott rendszer. 


Az igazság ereje. 
1897. május 29. 


Szemmel alig látható penészgombának parányi sejtszála 
valahogy fennakad a ragyás szikla pórusában. Az átfutó köd 
nedvességgel látja el. A napsugár melengeti. Fölébe és mel- 
léje porszemeket rak le a szél. így keletkezik élet a szikla- 
felület picinyke gödrében. 

Jön a tél és kifagylalja a gyönge életet. De a kis gö- 
dörben megmaradnak a porszemek és a gombatestnek azon 
vegyelemei, melyek egy új életnek tápul szolgálhatnak. Az 
odahulló mohamag a kis melegágyban megtalálja a csírázás 
föltételeit; elhelyezkedik a fészekben, friss nedveket kap, fel- 
duzzad, kibocsátja finom gyökérszálait s új életre virul a 
penészgomba sírüregében. 

Az élet ösztönének és a halál végzetének ez a küzdelme 
gyakran megismétlődik. Minden új élet gyarapítja halálával 
a melegágy anyagát és minden új halál gyarapítja a követ- 
kező élet létföltételét. Az anyagnak és létföltételeknek ez a 
gyarapodása lehetővé teszi, hogy évről-évre erőteljesebb és 
tökéletesebb szervezetek , találjanak otthont a kis telepen. 

A kis telep pedig időjártával termő réteggé lesz az oda- 
került porból, a kiaszott szárakból, a lehulló szirmokból és a 
kihalt gyökerekből. Ekkor jön a lehűlésnek és fölmelegedés- 
nek, a nedvességnek és elpárologásnak, a savaknak és aljak- 
nak sziklarepesztő hatása. És bármilyen szűk a keletkező re- 
pedés, behull oda a porszem, beszivárog a harmat, behatol 
a hő s helyet és táplálékot kutatva, bekúszik a hajszálnyi 
gyökér is. 

Így győzedelmeskedik az élet a halál fölött. Ha az a 
hajszálgyökér bejuthatott a repedésbe: akkor a szirt ellen- 
állása meg van törve örökre. Hihetetlen dinamikus hatásokat 
fejt ki ama gyökérszál növekedése, izmosodása, elágazása. 
A repedésből nyílás, a nyílásból elmállás lesz a szervezetek 
észrevétlen ostroma alatt. 

A szikla megsemmisül. Előbb kőtörmelék lesz belőle a 
havas oldalán, azután kavics a patak medrében, végre termé- 
keny iszap a rónán. Máramarosi sziklatömbök így teszik kö- 
vérré a szentesi búzakalász! 

Azt hiszitek, hogy más törvények igazgatják az eszmék 
világrendjét? 

Mikor kettévált a 67-es közjogi párt, akkor a sejt jelent 
meg a szikla felületén. Mikor a véderővitánál meghátrált a 
kormány, akkor keletkezett a közösügy szikláján a mohate- 
lep. Mikor Apponyi gróf programmjába vette a közös intéz- 
ményeknek nemzeti irányban való fejlesztését, akkor már 
termő réteggé lett a kis telep az odahulló gondolatoknak, tö- 
rekvéseknek és igazságoknak közszellemmé alakult soka- 
ságától. 

És most, hogy törvényjavaslat fekszik a Ház előtt a 
magyar katonai tisztképzésről: ez a lépés a 67-es szirtnek 
szemmel alig látható, parányi repedését jelenti. Eredménynek 
kevés, kilátásnak minden. Attól függ, hogy mennyi életereje 
van annak a gyökérszálnak, mely a repedésbe hatol. 

Ha beteg a gyökér, ha el van nyomorgatva, meg van 
tépdelve és fáradt kedvvel és kiélt rostokkal fog a munkához, 
bizony, egyelőre legalább hiában csillant föl a nemzeti re- 
mény; mert a tisztképző intézet ez esetben csekély elvi győ- 
zelmet jelent igen sok anyagi teherrel. De ha szívós a gyö- 
kérszál életereje, ha pezseg benne a fejlődés vágya, ha élénk 
a nedvingerlés; akkor a szikla engedni fog a tevékeny sejtek 
feszítő hatásának s az Apponyi Albert gróf alakját glóriával 
veszi körül a nemzeti megújulás hajnala. 

A magyar katonatisztképzés kardinális pont az Apponyi 
gróf programmjában. Sokan úgy hitték, hogy ezzel tilalom- 
fát állított maga elé, mely őt örök oppozícióra utalja, vagy 
arra, hogy közönséges renegátok nyomán ő is átessék a 


287 


tilalomfán. Azt hitték magukról, hogy bölcsek és minden- 
tudók; hogy látják a valósulás lehetetlenségét, a korona hajt- 
hatatlanságát s ennélfogva a követelés hiábavalóságát. Csa- 
lódtak vagy csaltak. Sem bölcsek nem voltak, sem minden- 
tudók. Még igazak sem voltak. Nem számoltak az eszmék ha- 
tásának törvényes rendjével és az igazságnak mindent fölül- 
múló erejével és nem vizsgálták a dolgot abból a magasság- 
ból, a melyből megítélhető az Apponyi gróf fenkölt szellemé- 
nek kitartása, a hite, a lemondása és a sikere. 

Pedig íme, nem tilalomfát állított Apponyi gróf, hanem 
vársáncot emelt meggyőződésének oltalmára. És az esemé- 
nyek — akár az, hogy hiányos a tiszti létszám, akár az, hogy 
a keretek szaporítása nem odázható tovább, akár az, hogy 
a habarék Ausztria nem tekinthető többé a hatalmi állás meg- 
bízható oszlopának, akár végre az, hogy a korona elérkezett- 
nek látja az időt az erkölcsben elposványosodott magyar 
rendszer kiszárítására — akármi volt ezek közül vagy ezeken 
kívül az indok, annyi bizonyos, hogy az események a tiszt- 
képző javaslattal hidat építettek az Apponyi gróf vársáncára. 

Ha az a programmpont tilalomfa volt, lehullott. Ha vár- 
sánc volt: híd épült fölötte. Ki építette? Bánffy? Mesebe- 
széd. Hiszen úgy Apponyi, mint Bánffy, maguk hozták a 
nak első feltételéül a katonai ügyek tárgyalásának teljes mel- 
lőzését tűzte ki; mi miatt Apponyi gróf minden további érint- 
kezést megszakított. Bánffy tehát nem építette azt a hidat, 
mert ő annak ellensége volt. A kormánypárt sem építette, 
mert minden szónoka és egész sajtója vagy merő képtelen- 
ségnek, vagy számba nem vehető csekélységnek hirdette az 
Apponyi gróf katonai követelését. Nos, a képtelenség meg- 
van: mely ha csekélység, miért nevezik most rendkívüli nagy 
vívmánynak és miért fonnak belőle koszorút annak a kor- 
mánynak a fejére, mely azt ellenezte? 

Nem, nem. Azt a hidat nem építette sem a kormány, 
sem a pártja. Apró magvak, porszemek, harmatcseppek hul- 
lottak lassan-lassan a ripacsos szikla kis gödrébe s így fogam- 
zott meg a nemzeti szervezet életereje. Azokat a magvakat, 
porszemeket, harmatcseppeket pedig Apponyi szórta oda az 

eszmék, igazságok, érvek, gondolatok, remények, hagyomá- 
nyok és aspirációk alakjában. 

De bárhogyan épült és bárki építette: a hid vmegvan. 

Rálép-e Apponyi gróf? 

Mintha sértés volna ebben a kérdésben. Mintha azt kér- 
dezném akar-e közreműködni programmjának megvalósítá- 
sánál és akarja-e megtisztítani a magyar közélet romlott le- 
vegőjét? 


A nemzeti párt győzelme. 
1897. június 1. 


Az olyan embert, aki a lóvásárt csak azért nem köti 
meg, mivel a paripának nincsen csillag a homlokán: senki 
sem tekinti komoly vásárosnak. Való igaz, hogy a tisztképző 
javaslatoknak nincsen csillag a homlokán, de egy pillana- 
tig sem kételkedtem abban, hogy a nemzeti párt azokat el 
ne fogadná. Kákán csomót Apponyi gróf sohasem keresett 
és a hazafias kötelességek teljesítése elől soha ki nem tért. 

A nemzeti párt tegnap hozott határozata senkit meg 
nem lepett, mert mindenki ezt várta és ezt találja természetes- 
nek. Annál meglepőbb az a tomboló öröm, melyet vidéken- 
kint a kormánypárt sürgönyileg kifejt. Ha Cuvier egy csont- 
szilánkból össze tudta állítani az őslény vázát, akkor a jövő 
idők moralistája a kormánypárt ezen műöröméből megkon- 
struálhatja korszakunk közéletének egész értéktelenségét. 

A katonai javaslatokkal a korona az utolsó szentséget 
adta föl a hivatalos szabadelvű pártra. Az élet végének és 
a halál kezdetének e komor mesgyéjén a párt nem tagadta 
meg magát és — hazudik. Magábaszállás, szőrcsuha és töre- 
delmes gyónás illetné meg azt a pártot s ehelyett örömrival- 
gással és ujjongó tombolással fertőzteti meg a halálos ágyat 
megillető csöndet és méltóságot. Úgy tesznek, mintha év- 
tizedek óta imádkoztak volna ilyen javaslatokért. Mintha 

zászlójukon hordoznák immár évek óta e javaslatokban rejlő 
elveket s mintha régi vágyaiknak, kitartó küzdelmüknek, erős 
hitüknek és törhetetlen buzgóságuknak sikerült volna a köz- 
lelkesedés melegével végre-valahára megérlelni a gyümölcsöt. 

Világos nappal, nyíltan, mindenki szemeláttára dolgo- 
zott Apponyi gróf. Ásta, boronálta, egyengette a talajt. 
Válogatta és hintette a magot. Tépte a gyomot, irtogatta 
a dudvát, öntözte a földet, oltalmazta a csirát. 

És a szabadelvű párt? Akadályozta, kacagta, üldözte, 
rágta, becsmérelte az Apponyi gróf foglalkozását. Olykor 
farizeus arcot vágtak, sajnálkozva, hogy ez a nagy tehet- 
ség egy haszontalan katonai akadémia miatt kizárja magát 
az ország kormányzásából. Máskor fontoskodtak, adván a 
jólértesült államférfi szerepét és hirdetve, hogy a nemzeti 
párt katonai követelését a korona semmi szín alatt el nem 
fogadja s hogy ennélfogva Apponyi gróf egy naiv álmodozó, 
akinek lelkéből minden fogékonyság hiányzik a való élet 
realitásai iránt. Sokan kiáltották Posa marguis-féle xSchön- 
geistx-nak, aki hevül, szónokol, eszméket termel, sóhajto- 
zik; de arra, hogy megragadja a cselekvés fonalát s ábrán- 
dok szövése helyett tényeket produkáljon, nincsen semmi 
képessége, sem akaratereje. 

Úgy-e így volt? 

Apponyi gróf pedig haladt a maga útján. Fúzióval 
kínálták meg, csak ne ragaszkodjék katonai programmjához. 
A csábítók egész raja nyüzsgött körülötte. Minek az a ma- 
kacsság? Szirénhangok szólaltak meg. A kormányzás rendén 
sok minden megvalósítható, ami így lehetetlen. A korona 
nem tűrheti, hogy feltételeket szabjon egy alattvaló. Eköz- 
ben, mire támaszkodott: a nemzet ereje mindinkább hanyat- 
lott. A választásoknál megfogyott a nemzeti párt. Ki győzte 
le? A szabadelvű kormány. Akart-e a kormány katonai refor- 
mot? Nem. Akart-e Apponyi? Igen. 

Egész mértékben megtörni a nemzeti pártot — ez 
volt a szabadelvűpárt jelszava. Ezért állítottak Jászberény- 
ben Apponyi gróf ellen miniszter-jelöltet. Mikor a jászbe- 
rényi liberális párt és az udvarhelyi és a többi sürgönyző 
a nemzeti párt ellen szavazott, akkor a katonai reform ellen 

szavazott. Bizonyosan rossznak, helytelennek nézte a tiszt- 
képző-akadémia követelését Most, hogy itt a javaslat: a 
jászberényi, az udvarhelyi és a többi liberális sürgönyileg 
üdvözli a kormányt. Mikor Apponyi ígérte, akkor nem kel- 
lett nekik; most, hogy megvan: örülnek neki. 

Az ilyen műörömet magyarul hipokrízisnek hívják. 
A katonai reform a szabadelvű párt vereségét és a nemzeti 
párt kitartásának fényes győzelmét jelenti. Aki ellenez vala- 
mit és az a valami mégis meglesz: az az ember legyőzetett 
Aki pedig akar valamit és akarata teljesül: az az ember 
győzött. Más formulája a józan észnek nincs. Minek örül- 
nek tehát a vidéki liberális pártok? Egyszerűen annak, hogy 
Apponyi gróf győzött. És kinek gratulálnak e győzelemhez? 
Apponyinak talán? Ma még nem. Majd ez is elkövetkezik, 
mert nálunk a szervilizmusnak nincsen határa. Még csak 
esze sincs. Hiszen Bánffyt gratulálják, akinek annyi része 
van ebben a reformban mint a szekérrúd végén ülő légy- 
nek a teherhúzásban. 

Az a korlát, mely a nemzeti párt előtt állott, a katonai 
javaslatok előterjesztése által lehullott. Ez a fontos tény 
kizárólag a korona elhatározásának köszönhető. A szabad- 
elvű kormányok pártmonopóliumot élveztek e korlát miatt 
Minden az övék volt, mert a kizárólagos uralom hosszú 
ideje alatt mindent kisajátítottak maguknak. Személyes érde- 
kek nyomultak előtérbe és győzedelmeskedtek az erkölcsök 
és a törvények fölött. Az alkotmányos élet pedig belefuladt 
ebbe a szennyes áradatba. 

De I. Ferenc József fölesküdt a magyar alkotmányra. 
yMind magam megtartom, mind másokkal megtartatom.x 
Objektív nézőpontján fölismerte, hogy a közélet tisztátalan 
levegője megfojtja azt, amire fölesküdött. Figyelmét a gyak- 
ran fölmerült korrupcionalis botrányok után nem kerülhette 
el, hogy a zátonyra került alkotmányos hajót csak a parla- 
menti pártok váltógazdasági rendszere mentheti meg. 

Hiszem, hogy ez volt az indító ok. Minél misztikusabb 
a keleti helyzet és minél zavarosabb Ausztria belélete, an- 
nál inkább hiszem, hogy a korona fölismerte a magyar köz- 
élet megtisztításának szükségét és azt az intenzív erőt, mely 

a nemzeti aspirációk részben való kielégítésével is kifejlik. 
De bármi legyen az intenció, bizonyos, hogy nagy kő esett 
le a nemzet szívéről, mert alapos kilátás nyílt egy ocsmá- 
nyul szervezett pártmonopólium megszűnésére s mert tanú- 
ságot nyertünk az iránt, hogy az erős hitnek, a kitartó biza- 
lomnak, a jognak és igazságnak győzelmi kilátásai a politiká- 
ban meg nem szűntek. 


Sugár a homályban. 
1897. június 5. 


Pünkösd a világosság ünnepe. Az elhintett igazság meg- 
fogamzásának emlékezetét ünnepli e napon a keresztény vi- 
lág. Égi kijelentés parancsára nyílt meg a vallásalapítók be- 
szédes ajaka, hogy hirdessék minden nyelven az igét. Vallásos 
hitünk szerint tehát az igazság hirdetése kötelesség s annak 
korlátlan teljesítése isteni törvény. 

Éppen ezért az emberiség mai civilizációja e naptól szá- 
mítja a lelkiismeretnek, a gondolatnak, a szólásnak és az 
írásnak szabadságát. Isten parancsától gyakran eltértek az 
emberek. A kijelentett szabadságra súlyos békókat vertek. 
Ártatlan vérnek nemes rozsdája tapadt e békókhoz. De a 
rozsda erősebb a vasnál; állandó marása elporlasztotta a 
bilincset. 

Mi lett a bilincs porszemeivel? A haladó emberiség eke- 
vasat, gőzkazánt, villamvezetéket készített belőlük. És meg- 
csinálta belőlük a legcsodásabb gépet, a sajtót is. Ez a mű- 
szer összegyűjti a gondolatokat és szárnyat ad mindeniknek. 
A sajtó tehát a megújult emberiség szentlelke, mely röpté- 
ben mindenkit megszáll, széthordva azt a szellemi materiát, 
melyből az emberi lélek láthatatlan műhelyében az igazságok 
és a meggyőződések kiformálódnak. 

Gyarló emberek most arra vállalkoznak, hogy ebből az 
isteni műszerből egy kereket kitörjenek. Azt remélik, hogy a 

kitört kerékből újból bilincset tudnak kovácsolni. Sajátságos 
véletlen, hogy tervük végrehajtása éppen pünkösdre esik. 
De kísérletük hasztalan; erőlködésük szánalmas. Minden er- 
kölcsi erő szembeszáll velük. Szándékukat ellenzi az igazság, 
az ész, a szabadság. Gonosz útjokat elállja az ember; go- 
nosz tervüket megrontja az isten. 

Nagy vitájában ellankadhat az ellenzék; nagy szolgasá- 
gában szavazhat a többség; makacs gőgével diadalmaskod- 
hatik a kormány. Mindhiába! Ez a silány vezérlet nemcsak 
az alkotásra, de a rombolásra is képtelen. A merre jár, a hová 
nyúl: mocsok jelöli a nyomát. De ez nem rombolás, ez csak 
tisztátalanság. Pora belepi a díszítéseket, szemétje fölhalmo- 
zódik, a szenny rátapad az intézményekre. Mindent elrútít, 
minden ideát bemázol. De nyomorék keze erőtelen a rom- 
bolásra s érintése nem törmeléket hagy hátra, hanem csak 
foltokat. 

Ennek a rendszernek minden emléke el lesz törülve 
egyetlen takarítással. Hitványsaga éppen abban áll, hogy még 
rontani sem tud. Csak szellőztetés és söprés kell ahhoz, hogy 
nyoma se maradjon a történelem lapján. 

A hol sok a hulladék, ott új organizmusok ütnek tanyát. 
Alsóbbrendű szervezetek lepték el a magyar közéletet is. Nyü- 
zsögnek, mászkálnak, csúsznak és szaporítanak hihetetlen mez- 
telenséggel. De kerékvágásából a természet ki nem zökken. 
A lakmározás csak addig tart, míg a hulladék fölemésztetik. 
Azután . . .? Jön egy kis szél, mely széthordja a telep meg- 
gyült páráját a légkör hullámain és jön egy napsugár, mely 
megaszalja a nyirkos árnyékban tenyésző puha és gerincte- 
len lényeket 

Ez a szél, mintha tegnap már fújdogált volna. Az a su- 
gár, mintha már kisütött volna. A szerencsétlen 16-ik §. nyi- 
tott ablakán vonult a Házba a légáram is, a fényes sugárkéve 
is. Láttátok? 

Balgák és kishitűek ne legyünk. Most még csak az ablak 
van nyitva. De a katonai javaslatok megnyitják az ajtót is. 
Nem érzitek annak a láthatatlan erőnek a hatását és győze- 
delmet, amit annyiszor hirdetek a reménytelenség napjaiban? 
Oda nézzetek! Az ajtószárnyakat íme Fejérváry báró tárja 

föl. Az a láthatatlan erő épp őt kényszeríti arra, hogy a jogos 
büszkeséggel belépő Apponyinak janitor-szolgálatot tegyen. 
Ez nem megfejthetetlen csoda, nem is a nemezis játéka: ez 
az igazság győzelme a hazugság fölött, a meggyőződés 
diadala a képmutatás fölött, a nemzeti életerő győzelme a 
nemzetsorvasztó rendszer fölött. 

Csöndes mosollyal olvasom a liberális pártok üdvözlő 
iratait. A kormány megcsinálta a 16-ik §-t, s most szoron- 
gatják miatta. És a hivatalos keretekben tenyésző vidéki sza- 
badelvű pártocskák azzal jönnek a sarokba kergetett kor- 
mány segélyére, hogy nem a 16-ik §-t dicsőítik, hanem az 
Apponyi eszméjét. És zsolozsmákat zengnek a kormánynak, 
nem azért, hogy a saját, hanem azért, hogy az Apponyi ideáját 
készül megvalósítani. Szegreakasztott elvek képmutató agyá- 
ban születtek; csoda-e, ha meghalni sem tudnak képmutató 
rikácsolás nélkül? Az alkotó szobrász helyett azt a kárpitost 
magasztalják, a ki megrántja a zsinórt, hogy lehulljon a lepel. 
Mit nevezzünk a lélek tisztátalanságának, ha nem ezt a ha- 
zugságot? 

Ez a haldokló párt végvonaglásában rúgást mér a sajtó- 
szabadság felé. Akármilyen kétségbeesett az erőlködés, még 
se tartsunk tőle. Ismétlem: az ellenzék ellankadhat, a több- 
ség szavazhat, de a gondolat önkormányzata tovább fog 
működni. Miért? Azért, mert az erdőt nem lehet kivágni - 
bicsakkal. 


Mérleg. 
1897. június 8. 


Ma harminc éve, hogy a nemzet koronázott. Történelmi 
jelentősége volt e napnak úgy az uralkodóházra, mint a nem- 
Zetre nézve. 

A trón megszilárdult. Háborgó hullámok helyett szilárd 
talajt nyert. A forradalmi hangulatok elenyésztek; az össze- 

esküvések megszűntek. Egy hűségében teljesen megbízható 
nép vette körül a Ferenc József trónusát. Ilyen volt a nap 
jelentősége az uralkodóházra nézve. A nemzeti életet pedig 
minden izében betöltötte a remény. Magasra fokozott vára- 
kozással nézett a jövőbe. Örömujjongások között számítgatta, 
hogy az erőforrások megnyitásával minő lendületet nyer ha- 
zánk. Önbizalom szállta meg a nemzetet, hogy végre kezébe 
veheti a maga sorsát. 

Azokra a sebekre gondolt, melyeket az önvédelmi harc 
és az abszolutizmus ütött rajta. Arra a feladatra gondolt, mely 
a szabaddá tett nép bölcs vezetésében vállaira hárult. És bi- 
zonyára gondolt arra az államfentartó osztályra is, mely ne- 
mes ideálizmussal szavazta meg az úrbér eltörlését s ezzel 
vagyonát önként megtizedelte. 

Ha valaki részletes, alapos és kimerítő mérleget készí- 
tene ama kilátásokról, melyek harminc év óta megnyíltak és 
azon eredményekről, a melyeket elértünk; a csalódásnak alig 
megmérhető fokát és terjedelmét látnók magunk előtt. A mér- 
leg egyik serpenyőjébe kell tenni mindazt, a mi elpusztult; 
a másikba mindazt, a mi helyébe lépett. Össze kell mérni 
annak az időnek erkölcsi és vagyoni értékeit a mai időszak 
erkölcsi és vagyoni becsével. 

Ma többet termelünk, több a gép, több a tudás, sok a 
vasút, fejlettebb az irodalom, nagyobb a forgalom, több az 
iskola, több a pénz. Alig megmérhetők e tekintetben a hala- 
dás dimenziói. Hanem az adósság is több; a szervilizmus na- 
gyobb; a nemzetiségek gyűlölete fokozottabb; a közigazga- 
tás romlottabb; a bűnkrónika terjedelmesebb. Ehhez járul az 
ethikai elemek súlyos veresége. Hazafiság, önzetlenség, lel- 
kesedés, egyéni érték, érzékenység, ingyen közszolgálat, egy- 
szerűség, jellemszilárdság, lelkiismeret — a fÍrázis birodal- 
mába utalt fogalmakká lettek. 

A szívós kitartás a jog mellett enyészőben van úgy a 
nemzetnél, mint az egyeseknél. A magánhaszon elve diadalt 
ül a közhaszon felett. A protekció rendszere a közpályák ösz- 
szes vonalain uralomra jutott. A materializmus istensége, az 
egyéni siker, minden más istenséget leszorított a közoltárok- 
ról. Társadalmunkban a büntető hatalom ereje annyira  el- 


295 


satnyult, hogy egy jó acélpenge a kézben teljesen megóv 
megóv mindenkit a becstelenség összes következményeitől. 

Lehet-e képzelni felségesebb polgári anyagot, mint a 
milyen a fölszabadult magyar nép? Mi történt vele? 

Egész biztossággal látható volt, hogy a középnemesség 
jelentékeny része összeroskad az új idők súlya alatt. Ennek 
az osztálynak egész izomzata századokon át a rendi alkotmány 
védelmére volt képezve. És jött rohamos gyorsasággal az új 
idő új igényekkel, új életföltételekkel, új szükségekkel. Az- 
idő szelleme gyorsabban alakult át, mint amaz osztálynak a 
szervei. A régi szervek nem voltak alkalmasok a változott 
életigények változott feladatait teljesíteni. Új szervek létreho- 
zására pedig hiányzott az idő. A pusztulásnak mathematikai 
bizonyossággal kellett bekövetkezni. 

De a természet nem tűr hézagot a szervezetek rend- 
jében. A kihaló organizmust új organizmussal pótolja. A pa- 
ripa hulláján férgek keletkeznek. Megtörtént a szemünk lát- 
tára. A kik el voltak látva a szükséges szervekkel és véde- 
kezni és támadni tudtak az új idők életföltételei szerint, meg- 
rohanták és fölemésztették a vonagló csatalovat. Jól van. 
Fátyolt reá. Panaszunkra a halott úgy sem támad föl. 

Ám ott volt az a felséges polgári anyag, a fölszabadult 
nép. Egy kis előrelátással, okos vezetéssel, bölcs intézkedé- 
sekkel, arra való iskolázással, a kihaló organizmus helyébe 
ennek a felséges anyagnak kellett volna lépni. E helyett mi 
történt? 

Kérek egyetlen intézkedést, mely harminc év leforgása 
alatt komolyan célba vette a középnemesség megmentését, 
vagy ahol ez lehetetlen volt, egy megbízható új középosztály 
képzését! Láttunk egyetlen törvényhozási vagy kormányzási 
lépést, mely gátlólag hatott volna arra, hogy a pusztuló orga- 
nizmust ne a börzén, a közvetítésen, az uzsorán, a pálinka- 
mérésen, a liferálásokon, a szédelgéseken, az árlejtéseken, a 
korrupción, a gründoláson hízott és megerősödött organiz- 
musok emésszék föl. 

A kormányok arra nagyon vigyáztak, hogy elegendő 
financiális haszon legyen a repülővé lett birtoktestek bélyeg- 
illetékéből. De mikor a vész rohamos ütemben közelgett, egy- 

általán nem gondoskodtak sem olcsó agrárhitelről a sorvadó 
organizmus táplálására és megmentésére, sem alkalmas in- 
tézkedésekről az iránt, hogy a mozgósított birtok, akár tele- 
pítés, akár más utón annak a felséges polgári anyagnak a 
tulajdonába menjen át. 

Ennek a bűnös gondatlanságnak következményei már is 
fenyegető alakot öltöttek. Egyik következménye a paraszt- 
szocializmus, a másik egy független középpolgári osztály tel- 
jes hiánya. Ijesztő példáját láttuk ennek a választásoknál, hol 
a tót, német és oláh az erőszakkal szemben több ellenállási 
erőt mutatott, mint a magyar nép. És ijesztő példát látunk 
egy olyan gazdasági szekta keletkezésében, mely nem ismer 
hazát és fittyet hány az istennek. 

A mérleg ilyenformán áll: 

Megnyúlt a vasút; megrövidült az erkölcs. Nőtt a lakó- 
ház terjedelme, fénye; apadt a tűzhely tisztasága és melege. 
Szaporodott a bürokrácia; fogyott a szabadság. Több a pénz; 
kevesebb a hit. A középosztály egy része elpusztult; a pa- 
rasztság egy része elfordult istenétől és hazájától. Az éhező 
ruthén, a kivándorló székely nyugdíjt fizet . . . kinek? Hát a 
miniszternek! Azoknak, a kiknek gondatlansága miatt vagy 
éhezik, vagy kivándorol. 


Bomlás a szomszédban. 
1897. június 10. 


Tévedés, kimerültség megszállhat egy nemzetet. Üldöz- 
heti a balsors és elveszítheti reményeit. Megalkudhatik a 
viszonyokkal, tűrhet szolgaságot, elapadhat életereje. De 
ahhoz való jogát, hogy megint szabad, megint független 
legyen, el nem veszíti, amíg él. 

A földmívelők tapasztalása szerint az időjárás különbö- 
zősége más-más növényzetet juttat uralomra. Olykor a tar- 
tós esőzés, vagy a hosszas aszály, vagy az állandó széljárás, 

vagy az enyhe tél, vagy a sietve jött tavasz rég elfeledett, 
gondosan kiirtott, évek óta nem mutatkozott növényfajt hoz 
felszínre. A gazda bámulva nézi, hogy szérűskertjét, rétjét, 
ugarját, vetését, szőlőjét, veteményesét, sőt még a dülő- 
utakat, az árokpartokat és az erdők talaját is valamely sárga, 
vagy kék, vagy piros, vagy fehér virág lepi el kimondhatat- 
lan mennyiségben. 

Honnan jött, hol volt, csiraképességét a természet 
minő raktára őrizte meg? Nincs erre más válasz, minthogy 
a mag ott húzódott meg a fűszál tövén, a bokor aljában, a 
rög pórusai közt, a kis bogár fészkében — mindenütt, ahol 
napnaky esőnek, szélnek, fagynak bontó és konzerváló hatása 
jelentkezik és várta föltámadását azon körülményektől, me- 
lyek életföltételeit tartalmazzák. Mihelyt ezek a körülmények 
beállottak, a faj föltámadott. 

így van ez a szolgaságba hajtott népekkel is. Hiába 
gázol rajtuk végig a hatalom. Ha meg nem öli végképpen, 
ha csak elcsigázza, ha csak üldözi, ha csak rongálja: a sza- 
badságnak és független állami létnek csirái konzerválva a 
tűrés, a szenvedés, a viszontagság, az elnyomatás elemei 
által, azonnal felduzzadnak, életre kelnek, kihajtanak, mi- 
helyt a viszonyok meghozzák számukra a szükséges élet- 
föltételeket. 

Ilyen föltámadást látunk magunk körül amerre csak 
nézünk. Románia, Szerbia, Bulgária így támadott föl. Nem 
lesz más sorsa Albániának és Macedóniának sem. Állami 
egységhez így jutott Itália — pedig; vesztett csaták után, és 
így alakultazapró hercegségekből a nagy Németország. 

Az időnek ezen törvényét mi sem kerülhetjük ki. 

Abbeli végzetünk, hogy a mások hasznára dolgozunk, 
megszűnik. Kezünkbe vesszük sorsunkat és öncélú nemzetté 
leszünk. 

A forma mellékes. Akár úgy, amiként Ugron vallja, 
hogy ne legyen más közösség az alaptörvényekben, mint 
az uralkodó személye s egyéb viszonyok az esetenkint való 
érintkezések és az időről-időre kötött szerződések útján intéz- 
tessenek el; akár úgy, amint a Budapesti Hírlap hiszi, 
hogy a monarchia keretében szerepet cseréljen Magyar- 

ország Ausztriával s mindaz, ami most osztrák-német, kezdve 
az uralkodóház tagjain és végezve a legutolsó bakán, ma- 
gyar legyen és Bécs helyett Budapest legyen minden közös 
intézmény székhelye: mondom, a forma mellékes; de sor- 
sunk saját kezünkbe kerül előbb vagy utóbb és hazánk 
visszanyeri azt a történelmi pozíciót, mely a mohácsi vér- 
veszteség után amiatt, mert a Habsburgok félreismerték az 
erőviszonyokat és a valódi súlyponton kívül keresték a bázist, 
oly hihetetlen módon elkallódott. 

Százados sírunkról a nehéz követ a 67-es kiegyezés- 
nek ama rendelkezése gördíti el, hogy teljes alkotmányosság 
legyen ő felsége többi országaiban és tartományaiban is. 
Ebben a rendelkezésben látom én azt az emeltyűt, mely 
nemzeti öncélúságunk sírüregéről a nehéz követ elmozdítja. 
Mi pedig minden nagyobb rázkódás nélkül, a tartományi 
életből átmegyünk az állami életbe, miként a gyámság alatt 
levő ifjú átlép az önálló tevékenység körébe, nem hosszas 
pörlekedés által, nem is az erőszak útján, hanem az időnek, 
a viszonyoknak, az erőkifejtésnek és az életszükségletnek 
természetes súlya által hajtva, előretolva és legitimálva. 

Az államegységnek az a formája, melyet a 67-es 
kiegyezés Ausztriában talált s melynek katonai, politikai és 
gazdasági erejével szemben a törvénykönyvbe iktatott pari- 
tás akkor jelentékeny vívmány volt a mi részünkre, - 
az állam egységnek az a formája immár tünedezőben van. 
Harminc év óta minden nagyobb mozgalom azt az egysé- 
get bontogatja. Előbb csak vízcseppek hagytak nyomot a 
kőépítmény oldható részein és a kis, veszélytelennek látszó 
szú őrölt apró lyukakat a gerendázatban. De a vízcsep- 
pek sokaságából hullám lett s. a kis szú-család milliókra 
szaporodott. És repedeznek a boltívek, töredezik a kő, 
revesedik a gerenda, pusztul a zsindely s a megricskadt 
ablak- és ajtófélfák nyilasain sivít a szél. 

Mi okozza ezt? 

A vteljes alkotmányosságc. 

Rég elfeledett, kiirtottnak és elpusztultnak vélt magvak 
nyertek életföltételt az alkotmányosság levegőjétől, napsuga- 
raitól, nedveitől és meleg áramlásaitól. És kék, piros, sárga, 

lila, fehér virágok lepnek be erdőt és mezőt, kaszálót és 
szántót, völgyet és bércet. A levéltárakból eltemetett jogok 
lépnek napfényre; alvó aspirációk ébrednek föl és megzör- 
getik a sírok pihenő csontjait. Heverő szenvedélyek moz- 
dulnak meg és talpra állva suhogtatják tüzes korbácsaikat. 

Amit a szabadság szokott táplálni, minden vágy, min- 
den gondolat, minden indulat és minden remény, mely el 
volt erőtlenedve és hallgatagon sorvadott az abszolutizmus 
nyűgeiben: most az alkotmányosságban táplálékra talált, 
megizmosodott, talpra állott és követeli a maga jogát, a 
maga helyét és a maga tevékenységi körét. 

A szabadságnak parlagon tartott erői keltek életre az 
alkotmányos eke barázdáiban. Mindaz, amit odaát látunk, 
nem egyéb, mint a közszellem fermentációja. A szidalmak, 
öklelőzések, agyonbeszélési formátlanságok; a párttömörü- 
lések lehetetlensége, a német elem eszeveszett kapkodása, 
a lengyelek előnyomulása, a szlovének makacssága, a csehek 
kitartása — és mindaz a nyüzsgés, forrongás, nyugtalan- 
ság, ingadozás és vérmesség nem egyéb, mint a vegyele- 
mek fölbomlási processzusa. 

Annak a mesterségesen, olykor kímélettel, máskor erő- 
szakkal összetákolt államtestnek nem kellett egyéb, mint az 
alkotmányos élet, hogy a hamis vegyrokonság kapcsai lehull- 
janak róla. A napsugárnak is bontó ereje van, nemcsak a 
választóvíznek. Az alkotmányos élet napsugara ugyancsak 
bontogatja az államtest egységét. És fölbontja egészen. 
A tartománygyűlések hatásköre kiterjed; a rajkszrát hatalma 
összezsugorodik. A csehek koronázni fognak; a lengyel 
királyság megalakul: a délszláv autonómia megizmosul. 

Lesz megint egy Magyarország és ő felségének lesz- 
nek vtöbbi országai és tartományai. Dualizmus pedig nem 
lesz. Tehát vagy alkotmányos szabadság odaát is — és 
akkor nincs vmásik félx, mert egysége darabokra hull; vagy 
abszolutizmus császári rendeletekkel s akkor megszűnik az 
egyezkedés lehetősége vmint szabad népek szabad népek- 
kelx. Hanem egyezkedni fogunk a vközös birtoklásx föltéte- 
lei felől az uralkodóval, vagyis, mint a többi országok és 
tartományokkx urával és teljesíteni fogjuk az egyezkedésnek 

törvénybe foglalt feltételeit a vtöbbi országok és tartomá- 
nyokx befolyása nélkül, teljes önrendelkezési joggal a per- 
szonális unió alapján. 

így látom én a jövőt. így tanultam Deák Ferenctől 
is, kinek föliratai világosan bizonyítják, hogy köztünk és 
Ausztria között nincsen más kapocs és más jogviszony, mint 
a perszonál unió; törvényei pedig világosan megmondják, 
hogy az eddigi tárgyalási mód (hogy t. i. csak az uralkodó- 
val érintkezzünk és egyezkedjünk) csak azért szenved vál- 
tozást, mivel alkotmányos jogokat nyert Ausztria is. (1867. 
évi XII. t.-c. 5. és 25. §.) Amiből következik, hogy mihelyt 
ez az ok megszűnik, önként beáll a régi tárgyalási mód. 

De megengedem, hogy alakulhat a forma másképpen 
is. Vágyaim közt szívesen engedek tért a Budapesti Hírlap 
abbeli hitének is, hogy az udvar, a hadsereg, a diplomácia 
és ezekkel együtt a monarchia felölti magára a magyar király- 
ság jellegét és mivoltát. Ez azonban ma még csak álomkép 
gyanánt lebeg előttem s a perszonális unió bekövetkezését 
politikai számításokkal könnyebben tudom igazolni. így vagy 
úgy, de törekvésünknek, mely a kiépített magyar nemzeti 
államot foglalja magában, kedvezni látszik az idő s minél 
jobban erjed Ausztria és minél nagyobb önállósághoz jut- 
nak ott az alkatrészek, annál erőteljesebben nyomulhatunk 
célunk felé. 


Agyonbeszélés. 
1897. június 12. 


Nem tudom, miért kellett a jóhangzású agyonbeszélést 
az idegen és orvosi vonatkozásaiban ízléstelen értelmű 
obstrukcióval kicserélni? Még kevésbbé tudom, hogy a Ház- 
nak most folyó vitáját miért keresztelik széltében-hosszában 
obstrukciónak? Tőlem kitelhető módon figyelemmel kisérem 
a tárgyalást, de abban górcsövi vizsgálattal sem vagyok képes 
agyonbeszélést fölfedezni. 

Sajnálatos tünete a fölfogásnak, hogy nemcsak a kor- 
mánypárt köreiből hallható az agyonbeszélés minduntalan han- 
goztatása. Igazságos eljárás ugyan tőlük sem volna az effajta 
alaptalan vádaskodás; de a háború állapota sokat megmagya- 
ráz s ezenkívül megszoktuk, hogy a ráfogással úgy él a kor- 
mánypárt, mint a mindennapi kenyérrel. Azt is tudjuk, hogy 
annak a pártnak kitűnő gyomra és nagy étvágya van. 

Azonban nehéz megérteni, hogy az ellenzék orgánumai 
is olyanforma színezéssel emlegetik az agyonbeszélést, mintha 
beismernék a vád alaposságát. Mintha kedvük telne abban, 
hogy a függetlenségi és 48-as párt mindenáron fenegyerek- 
nek látszanék. Mintha dicsekednének azzal, hogy egy párt a 
rendbontás elemeinek fölhasználását célul tűzte ki. 

Az ellenzéki orgánumok ezen magatartása sokat árt a 
vita erejének. Heccelődéssé degradálja az érvelést. Komédiává 
sülyeszti a komoly elhatározást és rakoncátlan játékká a de- 
rék mérkőzést. 

Pedig a vita nagyon tartalmas. A megokolás erőteljes, 
a modor parlamenti, a küzdés élénk, az érvelés súlyos. 

Tudok embert, akinek véleménye ezen vita alatt megvál- 
tozott. Kezdetben nem látott veszélyt a 16. §-ban s azt hitte, 
hogy azok, kik a sajtószabadságot féltik, gyönge pókháló- 
szálra akasztanak métermázsás terhet. De az ellenzék szóno- 
kai arról győzték meg, hogy ezzel a szakaszszal rést üt a 
kormány az alkotmányos szabadság falain. Arról győződött 
meg, hogy ez a szakasz salvus conductus a társadalmi rom- 
lás számára; kiváltságlevél lenne az arra, hogy a korrupció 
ne ellenőriztessék kellő módon. Tollakat tép ki a sajtó szár- 
nyából s ezzel megbénítja röpülését. 

Ilyen véleményváltozást csak mélyen járó, alapos tárgya- 
lás tud létrehozni. Pedig megtörtént. Éppenséggel e sorok 
írójával történt meg. A helyett, hogy szégyelném lelkemnek 
ezen ingadozását bevallani, büszkén mutatok a magyar par- 
lament ellenzékére, mely fölvilágosító kötelességét ilyen ha- 
tásos módon gyakorolja. 

Ez tehát nem agyonbeszélés. Egy nemes, kitartó, elszánt, 
fáradságos küzdelem ez, a végből, hogy elháríttassék alkot- 
mányos szabadságunk veszélye. A jogosulatlan, mert nem 

indokolt támadás visszaverése ez a politikai élet legnemesebb 
és legigazoltabb fegyverével, az igazság makacs hirdetésével. 
Az ellenzéki szerep hivatásos betöltése ez, melyért elismerés, 
hála és ragaszkodás illeti meg mindazokat, kik részt vesznek 
a derék misszióban. 

Az agyonbeszélés nem így néz ki. Elvadult indulatok, 
rossz szenvedélyek és elvetemült gyűlölködések párosulnak 
a parlamenti élet eme forradalmában a végső elkeseredéssel 
és a meggyőződésnek hajthatatlan erőfeszítésével. Düh tor- 
zítja el a vitát, tombolás váltja föl a szót, zavargás teszi lehe- 
tetlenné a tárgyalást. A többség elvadul, mert akaratának ér- 
vényesülése gátoltatik. A kisebbség rakoncátlan lesz, mert a 
rendbontás urává teszi a helyzetnek, a mi pedig nem őt illeti 
meg. Mindenképpen fölfordult állapot az ilyen, mely sohasem 
kívánatos; kivételes alakban is kétes értékű és csak nagy rit- 
kán és olyan többséggel szemben alkalmazható, mely minden 
igazságot lábbal tipor, minden szemérmet megvet, saját kö- 
telességeit teljesen félreérti, tényeiben erőszakos, eljárásában 
lelkiismeretlen. 

Ha tehát az ellenzék agyonbeszélést folytatna: részem- 
ről azt sem gáncsolnám feltétlenül. Most azonban erre szük- 
ség nincs, mert a javaslat 16-ik §-ához a többség jobb ele- 
mei ném ragaszkodnak. A főemberek közül egy sem védel- 
mezi a kormányt. Elhúzódtak a csöndes zsémbelődés árnyas 
berkeibe s nyugodtan szemlélik az ellenzéki érvek győzelmes 
előrenyomulását. Nincs hitük a javaslat igazságában s nin- 
csen bizalmuk annak becsében. Sőt igen sokan éppen úgy 
látják a reakció veszélyét, mint az ellenzék. 

Itt tehát csak arra van szükség, a mit az ellenzék nem 
kis dicsőséggel teljesít, midőn kitartással forgatja a parla- 
menti csaták jogosult, megengedett és igazolt fegyvereit. 
A hatás szembeszökő. A kis kalapácsnak enged a nagy tö- 
meg. A kovász erjeszti a tésztát. A lug olvasztja a szennyet. 
Ma ugyancsak ömlött a lúg, midőn Károlyi István gróf be- 
szélt. A többség rángatódzott, mint midőn sósavat csepegtet- 
nek a kísérleti békára. Minden szó elevenre talált. Midőn a 
közerkölcsök laszciv felfogásáról beszélt, akkor már nem is 
korbácsot suhogtatott, hanem kancsukát. Hét ága volt annak 
s mindenik eltalálta a rendszer legfájóbb sebeit. 

Csak tovább, előre, bátran, kitartással. Ez a vita sem 
nem hosszadalmas, sem nem meddő. A közszabadság éksze- 
réből egy fényes abroncsot akar a kormány kitörni. Azt 
mondja, paizst kovácsol belőle a magánbecsület számára. Nem 
igaz. Lakatot kovácsol belőle a sajtószabadság ajtajára. 

A 48-iki törvényhozás gödröt ásott, hogy elültethesse a 
szabadság fáját. A mostani vermet ás, hogy beleessenek a 
szabadság munkásai. El nem múló dicsőség lesz az ellenzék 
jutalma, ha kicsavarja az ásót a kormány kezéből. 


A majoritás akarata. 
1897. június 12. 


Tisza Kálmán és fia, István gróf, vitézi tornát rendeztek 
a liberális körben. E bajvívók szerint többé nem a 16-ik §-ról 
van szó, hanem a parlamentarizmus megmentéséről. Engedni 
a kisebbség kívánságának nem szabad, mert a parlamentariz- 
mus úgy kívánja, hogy a majoritás akarata érvényesüljön. Ezt 
a tételt nemcsak hirdették a bajvívók, hanem föl is ruházták 
a csalhatatlan dogma erejével, s az ahhoz való ragaszkodás 
olyan túlvilági érzékenységbe sodorta az öreg Tiszát, hogy 
szomnambulikóhipnotikus álmában már azt is látta vala, hogy 
a parlamenti rendszer alkotói miként fordulnak meg sírjaik- 
ban, ha a többség bármi módon engedne a kisebbség kíván- 
ságának. 

E fölöttébb való nagy érzékenység nekem azt a száraz 
tényt juttatja eszembe, hogy nálunk a parlamentarizmus meg- 
alkotói Deák, Eötvös, Kossuth, Szalay és más olyan férfiak 
voltak, kik ellen Tisza Kálmán, mióta csak él, mindig mérges 
oppozíciót folytatott. Sőt irt egy füzetet a megyei rendszerről, 
melynek okoskodása igen sok jót tartalmaz, de a melynek 
rostálatlan elfogadása a parlamentarizmust merőben lehetet- 
lenné tenné. A Tisza politikai lakmározása csak ama férfiak 
halotti toránál kezdődik. Reájok hivatkozni tehát annyi, mintha 

az elesett sasok húsán élő vadmacska arra a lelki barátságra 
hivatkoznék, melyben a néhaiakkal volt. 

yA majoritás akaratának érvényesülni kell.x így szól a 
dogma. Elfogadom. Azonban, ha nem lennék szerénytelen, 
bátor volnék a következő kérdést kockáztatni: Melyik majori- 
tást tetszik érteni? 

Mert bizonyos igaz, hogy a parlamentarizmus csak any- 
nyit ér, mint döglött lovon a patkó, ha nem jut benne kifeje- 
zésre az ország közhangulata és közakarata. Eme közakarat 
beteljesülésében rejlik a parlamenti rendszer lényege. Mind- 
annyian fiai vagyunk a hazának; mindannyian hozzájárulunk 
az ország intézményeinek föntartásához. Ennélfogva mind- 
nyájunkat megillet az a jog, hogy — a törvény korlátai kö- 
zött — befolyjunk az ország törvényhozásának, kormányzásá- 
nak és igazgatásának rendjébe. Ez tiszta sor. xSemmit rólunk, 
nélkülünk.x 

Azonban intézkedésre van szükség, hogy mindnyájunk 
vágyát, reményét, célját, belátását, panaszát, örömét, elszánt- 
ságát, renyheségét összevéve, megtudódjék az indulatoknak e 
nagy sokadalmából a nemzeti közakarat. Az ilyen közakarat 
előtt aztán nemcsak törvényes, de erkölcsi kötelessége is min- 
den alkotmányos embernek meghajolni. A közakarat megtudá- 
sának egyetlen módja a választás. Ha a választási eljárás 
tiszta; ha semmi erőszak nem hat gátlólag; ha mindenki tel- 
jes szabadsággal érvényesítheti véleményét: akkor az ered- 
mény egy olyan képviselőház, mely az ország közhangulatát 
fejezi ki és egy olyan majoritás, mely egész bátran a közaka- 
rat kifolyásának mondható. 

Az így létrejött majoritás komoly, alkotmányos önérzet- 
tel mondhatja, hogy akaratomnak teljesülni kell s midőn aka- 
ratom érvényesülését védelmezem, akkor a parlamentarizmus 
lényegét védelmezem egy erőszakoskodó kisebbség ellen. De 
mondhatja-e magáról az a mostani majoritás, hogy ő az or- 
szág közakaratának kifejezője? Szabadon nyilvánult-e a válasz- 
tók véleménye? Hiszen csak tegnap mondta egyik miniszter, 
hogy a kormány a választásoknál behegedült az ellenzéknek. 
Mi ez — az eldurvult cinizmuson kívül — ha nem hivatalos 
beismerése az erőszakos hatalmi befolyásoknak és visszaélé- 

seknek? Bizony behegedült. De nem az ellenzéknek. Azt csak 
megapasztotta. Hanem igenis behegedült a parlamentariz- 
musnak, mert a Ház nem képmása többé a nemzetnek, ha- 
nem csak torzképe. A majoritás nem a kerületek bizalmából ül 
együtt, hanem a Bánffy bizalmából. 

És behegedültek a parlamentarizmusnak azzal, hogy a 
majoritás megtűr kebelében sok olyan embert, a kiknek a 
Házban helyük nem lehetne. Vállalatokat képviselnek azok és 
nem a nemzetet. Állásuk természete kizárja, hogy függetlenek 
lehessenek a kormánytól. Képviselőkké azért lettek, hogy 
könnyebben érintkezhessenek a kormánynyal, melynek elné- 
zésétől vagy pártfogásától függ a vállalat sikere. Mindezt 
látja a nemzet, melynek nyugtalansága csak fokozódott az 
inkompatibilitási esetek tárgyalása alkalmával, s bizalmatlan- 
sága a parlament függetlensége iránt minden egyes esetnél 
nőttön-nőtt. 

Az a majoritás, mely az erőszakos választások törvény- 
telen ágyában született s a mely rikítóan van tarkázva inkom- 
patibilis elemekkel: az ilyen majoritás merőben elveszítette 
a jogcímet arra, hogy akaratának mindenáron való érvénye- 
sülését a parlamentarizmus alapelve nevében követelje. An- 
nak az alapelvnek, — hogy megint a miniszter választékos 
nyelvét használjam — behegedültek a választási erőszakosko- 
dások és az inkompatibilitási esetekben hozott ítéletek. Köz- 
életünk vezérlő tényezőjévé a nyers erőt tették. A cinizmus 
sem egyéb, mint az elvadult lélek nyers ereje. Ha ezzel szem- 
ben a 48-as és függetlenségi párt szokatlan parlamenti fegy- 
verhez nyúl: igen ízléstelen és feltűnően utálatos a parlamen- 
tarizmus megvédéséről beszélni éppen azoknak, akik ennek 
az intézménynek minden jó oldalát lebontották, minden diszét 
bemázolták, minden erejét összemorzsolták és minden becsét 
elértéktelenítették. 

Megterhelt gyomorral tartják Tisza Kálmán és fia, Ist- 
ván gróf, a böjti prédikációt. Ugyan, ki megy lépre? Ki hiszi 
el nekik ezt az igazságot: va parlamentarizmus követeli, hogy 
a majoritás akarata érvényesüljön?xk Olyan rossz memóriája 
volna a nemzetnek? Ki ne emlékeznék, hogy 61-ben a Határo- 
zati párt többségben volt? Ezt a pártot, a Teleki László vá- 

ratlan halála után, Tisza Kálmán vezette. És jött a szavazás.. 
Tüzetes tanácskozás után Tisza önként lemondott saját több- 
ségéről és engedte, hogy a Felirati párt győzzön. Nem arról 
beszélek, hogy jó politika volt-e ez, vagy rossz; arról sem be- 
szélek, hogy van-e értéke az olyan meggyőződésnek, mely 
megfut saját győzelme elől. Példámat csak azért hoztam föl, 
hogy egy kivételes esettel bizonyítsak a Tiszák dogmája ellen. 
Mert ez az eset mutatja, hogy Tisza Kálmán szerint sem 
mindig követeli a parlamentarizmus a majoritás akaratának 
föltétlen érvényesülését. 

Van egy másik példám is. Ezúttal Tisza Kálmán a ki- 
sebbség vezére volt. Történt pedig 1872 tavaszán. A majori- 
tás kormánya egy választási törvényjavaslatot akart megsza- 
vaztatni. A kisebbség a közszabadság veszélyét látta a javas- 
latban. Jó ideig argumentumokkal küzdött. Később névsze- 
rinti szavazásokkal és agyonbeszéléssel. A javaslatból nem is 
lett törvény. 

Azt az elvet, hogy a majoritás akaratának érvényesülni 
kell, Tisza Kálmán két ízben döntötte meg. Először megdön- 
tötte, mint a többség vezére, saját votumait átadva az ellen- 
félnek, a mivel majoritássá változtatta a kisebbséget. Másod- 
szor úgy döntötte meg, mint a kisebbség vezére, az agyonbe- 
szélésnek minden fogását fölhasználva a többség javaslata 
ellen. 

Volt egy harmadik eset is. Mikor Tisza Kálmán hatal- 
mának tetőpontján állott és benyújtotta javaslatát a keresz- 
tény-zsidó házasságról. A Ház elfogadta; még az ellenzék 
nagy része is elfogadta. Ez tehát igazi majoritás volt. Kifo- 
gást az ügy ellen a nemzet közvéleménye sem emelt. Azon- 
ban a főrendiház nem szavazta meg a javaslatot. És Tisza? 
Mit tett a népképviselet akaratának megvédésére? Miként 
oltalmazta meg azt a nagyfontosságú elvet, hogy a politikai 
súlypont a képviselőház kezében maradjon? Semmiképpen. 
Egyszerűen lemondott a küzdelemről és visszavonta a javas- 
latot. Megretirált egy előítélet előtt. 

A negyedik esetet a véderővita szolgáltatta. Tisza Kál- 
mán az újoncmegajánlás és hadkiegészítés módját egy becsem- 
pészett szakasz revén meg akarta változtatni s ezzel egy al- 

kotmányos garanciát semmivé akart tenni. A majoritás vele 
tartott. De a kisebbség hazafias erőfeszítése meghátrálásra 
kényszerítette Tiszát és a többséget. 

Volt egy ötödik eset is. Egy minden izében silány köz- 
igazgatási javaslat mellett foglalt állást a majoritás. A kisebb- 
ség kötelességének ismerte a parlamenti fegyverzet egész 
arzenálját fölhasználni a javaslat megbuktatására. A kitartó 
küzdelem a kisebbség győzelmével végződött. A kötetre menő 
javaslat két nyomorult szakaszra zsugorodott össze. 

Mindezek az esetek nem rontották meg a parlamenta- 
rizmust, hanem megrontotta azt az erőszakos választási rend- 
szer, a párt-egyeduralom és az inkompatibilisták érdekszö- 
vetsége. E korhadt rendszerben nagy idők nagy alkotását védi 
egy indokolatlan támadás ellen a kisebbség. A mit a kisebb- 
ség védelmez, arról Deák Ferenc így beszélt: vParlamentáris 
kormány, felelős minisztérium, esküdtszéki eljárással párosult 
sajtószabadság és az adó elhatározásának joga az alkotmá- 
nyos szabadságnak legerősebb biztosítékai. Nekünk ezen biz- 
tosítékokat megadták szentesített törvényeink s mi azoknak 
bármi korlátozásában soha meg nem egyezünk.x 

E szavakat Deák a nemzet nevében mondta az uralko- 
dónak, a nemzet osztatlan akaratából. Nemcsak igazságot tar- 
talmaznak ama szavak, de vallomást és fogalmat is. Mostani 
majoritásunk hűtlen akar lenni ehhez a fogadalomhoz. A ki- 
sebbség kötelessége e hűtlenséget megakadályozni. 


A parlament életereje. 
1897. június 19. 


Csak azon csodálkozom, hogy a kormányelnök miért 
nem rendeli meg a patikusoknak, hogy laboratóriumaikban 
búzát készítsenek. Hiszen minden chemikus ismeri a búza 
vegyalkatrészeit. Foszfor, légeny, káli, mész, kovasav, vas, 
mangán, éleny, karból stb. elég van a földben és a levegő- 
ben. Tessék belőle búzát készíteni. 

És adni belőle mindenkinek, aki receptet visz a főispán- 
tól. A főispán pedig adjon azoknak receptet, akiket erre a 
miniszterelnöki vegybúza-osztály kijelöl. 

Miután tiszta dolog, hogy a kormányelnök urnák semmi 
kétsége sincs aziránt, hogy tisztán csak az ő akaratától, 
rendeletétől és parancsától függ a vegybúzakészités sikere: 
várom és lesem méltó izgatottsággal, hogy mikor állítja föl 
már a vegybúza-osztályt, amivel semmivé teheti a világter- 
mésnek és a börzejátéknak minden árképző hatását. Egy 
osztállyal több vagy kevesebb, nem számít. 

Úgyis van ott már közjogi osztály s íme minden meg 
van oldva. A magyar udvartartás kérdése, Fiume viszonya, 
a goromba Kálnoky, az orosz közlekedés, — minden finom 
lisztlánggá van őrölve. 

Van egyházpolitikai osztály. A kényes kérdések egész 
garmadája kerül ott a lapátra. Szerb kongresszus, katholikus 
autonómia, protestáns kárpótlás, vatikáni jegyzék, alkalmat- 
lan nuncius. Íme, minden mozog, minden zsizsik felszínre 
kerül, minden port kiszellőztet az elevátor léghuzamja. 

Nemzetiségi osztály is van. Egy láthatatlan villámáram 
köti össze ezt az osztályt az oláh és tót izgatókkal. Olyan- 
forma ez a készülék, mint a macskatest mechanizmusa. Ha 
megnyomjuk a farkát, a szája nyávog. Tudd meg jó ma- 
gyarom, hogy Coroianu és Lukácsiu urak az osztály billen- 
tyűi szerint tesznek, vesznek, beszélnek. Légy tehát nyugodt 
és aludjál. 

Hát még a választási osztály! Nem volt annál hatal- 
masabb sem az vArmadakx, sem a vTizek tanácsax, sem a 
ySzent inkvizíció. Akik gyóntatószéke előtt megjelentek: 
pénzt, kerületet, képességet és- hazafiságot kaptak, ha kiállot- 
ták a körömpróbát. Ha t. i, az utolsó körömcseppig kiitták 
a megaláztatás poharát. Azonban — kiitták. Sokan. Amint 
az eredményből látható, a képességet és a hazafiságot szűk 
marokkal mérték. Hiába! A raktáron is kevés volt. De a 
kerületet úgy adták, mint a szivarvéget s a pénzt számlá- 
latlanul. A szivarvég pedig jól bevált bagónak. Büdös tőle 
a parlament egész környéke. A pénz is bevált. Macedóniai 
Fülöp óta nem igen volt egy rakáson annyi megvásárolt 
hazafi, mint nálunk. 

Persze sajtóosztály is van. Ez a legbutább. Bocsána- 
tot kérek, de itt reformra van szükség. Ezek a cikkelyek 
úgy néznek ki, mintha a kormányelnök úr inspirálná. Ha 
legalább mulatságosak volnának! De  szánandók, mert 
hülyeségek. 

Most is a 16. §. vitájánál, összeköttetésbe hozza ez 
az osztály a vitával a nemzetiségi fészkelődést. A szeren- 
csétlen így argumentál: Az ellenzék vitája fölbátorította az 
izgatókat s azok most Bécsbe készülnek egy új memoran- 
dummal. Ki ne látná ebben azt a vérlázító brutalitást, amit 
a szegény pennán elkövetnek? 

Az ellenzék elszántan küzd a sajtószabadság mellett. 
A kormánypárt úgy viseli magát, mint az eláztatott vályog. 
Ha ütöd, ha szúrod, ha vágod: nem látszik meg rajta 
semmi nyom. Vissza sem pattan róla semmi. Nincsen benne 
sem elevenség, se rugalmasság, se termékenység. Mindent 
befogad magába, ami ráhull. Életműködése annyiból áll, 
hogy ha megérinted, sár tapad hozzád. 

Ki, mikor és miért kívánta a 16-ik §-t? Minő héza- 
got pótol? Melyik szükség hozta létre? Kinek árt és kinek 
használ, ha létrejön? A szabadságnak árt; a hatalomnak 
használ. így döntötte ezt el a vita ereje és igazsága. 

Az ellenzék tehát a nemzet életelemét védelmezi ebben 
a vitában, mert a kormány a társadalmi szabadság torkát 
akarja elmetszeni. Ekként a kormány azt az erkölcsi ren- 
det támadta meg, amelyen egész közéletünk fölépült. 

Ha hát a nemzetiségek fészkelődnek, akkor csak abból 
meríthettek bátorságot, hogy a kormány le akarja dönteni 
a fennálló rend legerősebb támpillérét. Ez a romboló szán- 
dék érlelhette meg bennünk azt a hitet, hogy végelgyöngülés- 
ben szenvedünk. De csalódnak. A szabad sajtó nem tűr 
bilincset. A természet nem tűri meg a vegybúzát. 

A rendelet hiába megy ki a patikusokhoz és a főispá- 
nokhoz. A vegybúzakészitésből nem lesz semmi. 

A kormány hiába akarja az írói tollat ketté törni. Nem 
lehet. Hatalma kiterjedhet a parlament vegyalkatrészeire, 
de nem terjed ki a parlament életerejére. Sok szolgája van 
és azoknak osztogathatja a politikai pofokat, de az ellenzék 

nem áll be cselédnek. Ellenzék nélkül pedig: nincs ott élet- 
erő, mely alkothasson. A parlamenti intézmény nemcsak 
abból áll, hogy többséget hozzunk létre gyárilag s rápa- 
rancsoljunk a gép alkatrészeire, hogy így meg úgy mozog- 
janak. Annak az intézménynek sajátsága, természete, szokása, 
fajsúlya, gravitációja, szóval életereje is van. Éppen, miként 
a búzaszemnek. 

Megrendelésre . bejöhet a parlamentbe egynéhány 
Pulszky, egynéhány Tisza, egynéhány Münnich, egynéhány 
Mezei — együttvéve talán háromszázan. Éppen, miként meg- 
rendelésre elhelyezhető a laboratóriumban néhány adag 
légeny, néhány adag foszfor, aztán vas, mész, kálium, man- 
gán, kovasav és egyéb. De amiként hiába sütöd, főzöd, desz- 
tillálod, vegyíted, párolod, méred, kivonatolod ezeket az 
alkatrészeket, mert mégsem lesz búza belőlük: éppen akként 
hiába osztod a Pulszkykat, Tiszákat, Münnicheket, Mezeiket 
turnusokra; hiába rendelkezel, hogy ma beszéljenek, holnap 
hallgassanak, ma haragudjanak, holnap mosolyogjanak: 
mert a 16. §-ból mégsem lesz törvény a parlamenti élet- 
erő hozzájárulása nélkül. 

Tudom, hogy ezt az okoskodást a kormányelnök úr 
nem érti. Azt sem érti ő, hogy a gondosan kiszámított 
vegyalkatrészekből miért nem lesz búza. Vigasztalódjék 
azzal, hogy én sem értem. De így van. A mindenség fenn- 
állásának, halálának és újjászületésének titokzatos törvénye 
ez. Nyugodjék meg abban, hogy a parlamenti többség nem 
mindenható. 

Arra, hogy jó funkcionáljon az organizmus, az összes 
életszervek közreműködése szükséges. Ne feledje, hogy a 
parlamenti organizmusnak egyik életszerve az ellenzék is. 
Ha ez makacsul megtagadja a szolgálatot, az egész életmű- 
ködés megakad. Láthatta közelebbről az osztrák rájxrátban. 

Itt is volt már példa rá. És megint lesz. Legyen is, 
valahányszor a közszabadság intézményei ellen lázad föl a 
hatalom. 

A fellegvár. 
1897. június 24. 


Olykor egy szó jobban megvilágítja a helyzetet, mint 
egy hosszú értekezés. Ilyen szót ejtett ki tegnap Szalay Ká- 
Egy sasfészek, melyet a verebek, csókák, varjak és denevérek 
nagy serege bevenni nem tud. 

Meghatva nézem azt a remek harcot. Szívem, lelkem 
mindig ott van köztük; együtt megyek velük a tűzbe; velük 
fáradok és velük frissülök fel. Csapás ha jön: engem is ér; 
sikert ha aratnak: velük örvendezek. Velük, a testvérekkel! 

Pörlekedénk is eleget. Itt-ott hiba, másutt tévedés, oly- 
kor kapzsiság és mindig sok szenvedély ... ej, hagyjuk ezt! 
A derék harcnak izgalmas mámorában ki fog a tyúkszemé- 
vel bíbelődni? 

Bizonyos immár, hogy nem kocsonyából, hanem csont- 
ból van a ti gerincetek is. Egy a vérünk, egy a jelszavunk, 
egy az ellenségünk. Testvéri büszkeséggel látom, hogy ti 
álltok a fellegvár ormain. Mások is jól harcolnak. Fegyver- 
zetük fényes, majdnem vakító. Csapásuk súlyos és rémítő. 
Soraikban fegyelem; szívükben elszántság. Külömb bajtársa- 
kat senki sem kívánhat. 

De halált az ellenségre csak ti fogtok mérni. A többség 
önkényét ti töritek meg. Példát arra, hogy nincs parlamenti 
mindenhatóság, ti fogtok nyújtani. Alkotmányos életünk for- 
dulópontját látom e viadalban. Az erkölcsi erők mérkőzése ez 
a fizikai erővel. Az eredmény nem kétséges. Az erőszakos 
többséggel szemben ti elfoglaltátok az archimedesi pontot. 
Kezeitekben van a csigaemeltyű, melynek horgán lóg a több- 
ség. A meghonosított pártmonopólium akkor zökken ki sar- 
kaiból, a mikor akarjátok. 

Nagy vigasztalás ez mindazokra nézve, kik a parlament- 
ben a népakarat közegét szeretik. Már-már ott valánk, hogy 
sokan elforduljanak a parlamenti intézménytől. Sürün hang- 
zott a kérdés: nem könnyebb-e tűrni egy embernek a zsar- 
nokságát, mint háromszáz emberét? Nem célszerűbb-e egy 
embernek a haszonlesését kielégíteni, mint sokakét? 

A többség önkényralma már régen tart. De tűrhetetlen 
ez az uralom akkor lett, mikor hétköznapi, félművelt, felada- 
taikat nem ismerő emberek kezébe került. A Cézár szeszé- 
lyeit inkább elviseljük, mint a bakakáplárét. Annak a járom- 
nak, mit a szellemi fölény rak nyakunkra, mindig van ethikai 
oldala is, mely elveszi a súlynak egy részét. De ha egy bár- 
dolatlan elméjű és parlagi lelkű ember hajt igába, a kit nem 
szellemének előkelősége, hanem egy ostoba véletlen emelt 
uralomra: akkor az az iga a fizikai súlyon kívül erkölcsileg 
is bántó, mert hiányzik a viszonyból az elismerésnek minden 
eleme, s ennélfogva nem azt érezzük, hogy a ki minket kor- 
mányoz, külömb mint mi, hanem azt, hogy kényszerhelyze- 
tünknek egyetlen magyarázata a brutalitás. 

A többség önkényuralma nem természete a parlamenti 
rendszernek, hanem kinövése. Ez a kinövés nálunk daganattá 
fejlődött s vérmérgezéssel fenyegeti az egész organizmust. 
A parlamenti intézmény jövője attól függ, hogy e mérgezés- 
sel szemben megvan-e az ellenállás lehetősége? Nyújt-e az 
inétzmény módot, eszközt és alkalmat gátak emelésére és 
azoknak az ártériáknak a lekötésére, melyekben a gonosz 
folyadék kering? Ha nem: akkor az intézmény lejárta magát. 
Az olyan intézmény fölött, mely nem tud megóvni az önkény 
ellen, a haladó emberiség meghúzza a halálharangot. A köz- 
szabadság eszméje nem tűrheti, hogy néhány tucat embernek 
ügyeskedése és haszonlesése alkotmányos keretekben minden 

Szerencsére maga az intézmény módot nyújt arra, hogy 
a pártmonopólium megtöressék. A 48-as és függetlenségi 
párt meg is találta ezt a módot. Miután nem sikerült a több- 
ségi önkény legyőzése a sík mezőn, most fölvonult a felleg- 
várba. A bástyák oltalma alatt ereje tízszeres lett. Abban a 
várban ez a kis csapat legyőzhetetlen. És ha ott marad, 
győzni fog. 

A míg az ellenzékben a kötelességérzet oly nemesen él, 
mint most, addig a kormány tehetetlen lesz a maga lomha 
többségével. Türelmetlenkedik a visszásnak tetsző helyzet 
miatt; nem fér a fejébe, hogy döntő szerepe legyen a kisebb- 
ségnek; jajgat a veszélybe került parlamentarizmus fölött. De 

tartüffösködése sem meg nem indítja, sem tőrbe nem csalja 
a fellegvár harcosait. 

Nem a parlamentarizmus forog veszélyben, jó urak, ha- 
nem a ti uralmatok. Tisztában van ezzel immár mindenki. 
Rátok unt az ország alaposan. El voltatok bizakodva szörnyen. 
Mindent merészeltetek. Semmi sem volt nektek szent. Sem a 
törvény, sem a jog, sem az igazság. 

A ki megszökött a Kossuth temetéséről, az most meg- 
támadta a Kossuth alkotását. De ő a haló porában is erősebb, 
mint te. Látod azt a fellegvárt? Az a te végzeted. Sorsod a 
kis 48-as párt kezében van. Hiában erőlködöl. Hasztalan fe- 
nyegetsz. A birnami erdő megindult. Turnusaid nem válnak 
be. A veszély óráiban mindenki elhagy. Egyedül maradsz. 
Ez a vita kicsavarja kezedből a hatalmat. Bukásod merőben 
a fellegvár harcosaitól függ. Bukásod tehát biztos. Ma min- 
den vagy. Holnap semmi. Ez a te sorsod. Mehetsz. 


A végső menedék. 
1897. június 28. 


Rendes körülmények között a házszabály nem egyéb, 
mint a tanácskozás rendjének és módjának megállapítója. 
Olykor azonban garanciális törvénnyé módosul át és az 
alkotmányos élet végső menedékévé lesz. Erről tanúskodik 
a képviselőház most folyó vitája. 

Ráfogás, hogy az ellenzék a nyers erőszak fegyveré- 
hez nyúlt. Az is ráfogás, hogy visszaél a helyzettel. Eddig 
csak vitázott. Harcba vitte szellemi fensőséggel saját igazsá- 
gát. De ha tovább megy és az agyonbeszélésnek minden 
kigondolható eszközét fölhasználja: akkor sem követ el erő- 
szakot és akkor sem él. vissza helyzetével. 

Miért? Azért, mert az agyonbeszélés nem egyéb, mint 
a törvényes jogok teljes kihasználása. 

A házszabály gondoskodik a többség akaratának érvé- 

nyesüléséről. Ez az egyik feladat, melyet a dolgok meneté- 
nek rendes állapotában tölt be. De egyszersmind alkalmat 
nyújt a kisebbségnek arra, hogy a többség autokraciáját meg- 
törje. Ilyenkor a házszabály garanciális alakot ölt s élet- 
törvényévé lesz annak az intézménynek, amelynek eddig csak 
formai részét szabályozta. 

Ha a házszabálynak nem volna meg ez a benső ter- 
mészete: az uralom egy ügyeskedő klikknek kerülhetne 
birtokába s ezzel a parlament az önkénynek és a vele 
járó önhaszonlesés minden undokságának melegágyává lenne. 
Az alkotmányosság megkívánja, hogy minden közhatalom- 
nak korlátja is legyen. A hadúri jogokat korlátolja az ujonc- 
es adómegszavazás. A korona felségjogait korlátolja a 
miniszteri ellenjegyzés. Az országgyűlést korlátolja a szén- 
tesítési aktus. A kormányt korlátolja a felelősség. És így 
tovább. Kell tehát, hogy a parlamenti többségnek is kor- 
látja legyen. Tényleg van is. A felsőház. De ez nem elég. 
Kivált nálunk, hol a címadományozással nem bánnak óva- 
tosan s a kormány irányzatosan csinálhat magának híveket; 
a főrendiház függetlensége nagyon aggályos; mérséklő ereje 
pedig fölötte kétes. 

Az autokratikus parlamenti többséggel szemben meg- 
bízhatóbb garancia kell, mint amilyen a főrendiház. Ezt a 
garanciát maga a parlament adja meg a házszabályok lelké- 
ben rejlő erőforrásokkal. Ezek az erőforrások: az agyon- 
beszélés eszközei. A végnélküli indítványok, módosítások, 
beszédek és szavazások — egyedül ezek képesek a többsé- 
get korlátok közé szorítani s az önkény útján megállítani. 

Tudom, hogy a házszabály-alkotók egyáltalában nem 
dolgoztak egyéb célzattal, mint a tanácskozás szabályozásá- 
nak megállapításával. Arra, hogy a kisebbségnek olyan fegy- 
vert adjanak, amellyel a többségi akarat érvényesülése meg- 
akadályozható legyen, minden valószínűség szerint senkisem 
gondolt közülök. De akár gondoltak ilyesmire, akár nem: 
tény, hogy a házszabály a kisebbségnek ezt a fegyvert 
megadja. 

És akármiként módosítanák is a szabályokat: ez a 
fegyver mégis rendelkezésre fog állani. Kivéve, ha a tanács- 

kozás szabadsága merőben nullifikáltatik. De ez esetben 
nincs parlamentarizmus, mert annak életfeltétele a szabad 
tanácskozás. Amiből következik, hogy a többségnek ez a 
korlátja a parlamenti intézmény lényegének természetes 
alkotó része. Ez a korlát együtt a gondolatközlés lehető- 
ségével és szabadságával, az intézmény belső sajátságához, 
jóformán életrendjéhez tartozik. 

A dolgokban és viszonyokban rejlő törvények szelleme 
jelentkezik a többség ezen korlátozásában. Ha ez nem volna, 
a parlamentarizmus észszerűtlen intézmény lenne, mert azt 
a feladatot, hogy a népképviselet s ezzel a közszabadság 
nyerjen általa életet, nem töltené be. Ellenkezőleg zsarnoki 
önkénnyé fajulna és egy tisztátalan viszonyt hozna létre azon 
kormány között, mely a többséget létrehozta és azon több- 
ség; között, mely a kormányt fentartja. Ilyen korlát nélkül 
megszűnik a törvény felelőssége a választókkal szemben, 
mert a felelősség nélkül való, tehát omnipotens kormány 
biztosítja nekik a választást. 

A kisebbség ama fegyverében, amellyel korlátok közé 
szoríthatja a többséget, a darvinizmus törvénye nyilatko- 
zik meg. Az a fegyver egyenesen rákényszeríti a parla- 
mentet, hogy saját életfeladatait betöltse. Egyszersmind oltal- 
mazza ezt az intézményt attól, hogy mint életképtelen és 
mihaszna organizmus elpusztuljon. 

Apró részletekig gondoskodik a természet azon fajok 
fenmaradásáról, amelyek kiegészítik a háztartási rend lán- 
colatát. A bogár egész szervezete a táplálkozás föltételeihez 
idomul. Még külső alakja is, sőt még a színe is. Némelyik 
barna, mint a fatörzs; a másik zöld, mint a lomb; a harma- 
dik színpompában ragyog, mint a nyíló virág. Felölti tar- 
tózkodási helye színeit és alakját, hogy összeolvadva ottho- 
nával, az üldöző figyelmét elkerülje. 

Ehhez hasonló önvédelmi eszköze a parlamentarizmus- 
nak az agyonbeszélés. Az elnyomott szabadság ráadja a 
kisebbségre a maga paizsával a maga színeit. E paizs a 
házszabályok raktárában van elhelyezve. Szükség esetén elő 
lehet szedni. De csak szükség esetén. Mert olyan az, mint 
a mohamedán rege kardja. Ha a próféta hiteért rántod elő: 

damaszkusi acélpenge; de ha kártékony és önző célokból: 
akkor viasszá válik kezedben és elolvad az igazság első 
sugarától. 

Képlet nélkül: az agyonbeszélés csak rendkívüli fegy- 
ver. Sikeréhez csordultig telt pohár szükséges. Kell, hogy 
amit ostromol, abszolút rossz legyen. Ilyen a 16-ik szakasz. 
Kell, hogy az ellenség irányában megszűnt legyen a közbiza- 
lom. Ilyen a mai kormány. Kell, hogy a többség önkénye 
évek hosszú sora óta ránehezedjék a parlamentre és zsar- 
noksága tűrhetetlenséggé fokozódjék. A mai többség ilyen. 

Az agyonbeszélés a parlamenti élet végső menedéke. 
Mikor minden más eszköz kimerült, mikor minden igazság 
elfárad ebben a küzdelemben, mikor minden remény szét- 
foszlott a többség jóhiszeműsége iránt: akkor ezt a végső 
menedéket teljes joggal és nemes büszkeséggel veheti alkal- 
mazásba a kisebbség, mert a parlamenti intézményt menti 
meg vele a többség önérdekétől és zsarnoksággá fajult mono- 
polisztikus hatalmától. 

Üdvözlet azoknak, kik a mentő munkát igaz hűséggel 
végzik. Legyünk hálásak irányukban, mert ők a szabadság- 
nak és a parlamentarizmusnak derék és elszánt honvédei! 

